
Capitolul 1 


— Aţi putea să mă îndrumați spre Şcoala de Desant? 

— Asta ţine de Centrul Trupelor de Diversiune, domnişoară, 
răspunse santinela, încercând să se uite spre marginea de jos a 
fustei ei. 

— Trupele de Diversiune? Unde-i asta? 

— Urmaţi indicatoarele, domnişoară. 

Rebecca se întoarse la Volkswagenul ei. Avea un corp 
atrăgător, aşa cum ştia prea bine, iar santinela se uita lung după 
ea în timp ce maşina o apucă spre întinderile nisipoase din jurul 
Fortului Darby. Il văzu în oglinda retrovizoare, se aplecase atât 
de mult în faţă, încât nu lipsi mult să cadă din gheretă. „Sunt 
Mata Hari, îşi spuse ea. li scot din minţi pe bărbaţi şi le fur 
secretele, nerozii”. 

Rebecca era reporter la ziarul Observer din College Heights, 
Carolina de Nord şi de asemenea, corespondent la Liberal, deşi 
această revistă prestigioasă, care plătea onorarii mici, abia urma 
să-i publice articolele. 

Cu toate acestea, probabil că aranjamentul avea să continue. 
Pe Rebecca o interesa Liberal fiindcă era prestigios, iar pe 
redactor îl interesa Rebecca fiindcă era dispusă să lucreze pe 
mai nimic. Avea douăzeci şi trei de ani, terminase colegiul cu un 
an în urmă, iar tatăl ei avea o reprezentanţă Cadillac-Oldsmobile. 

Era o zi strălucitoare şi Carolina de Nord era invadată de 
primăvară. Mergând înainte, după indicatoarele care o duceau 
spre Centrul Trupelor de Diversiune, Rebecca trecu pe lângă şirul 
de soldaţi cu baionete, făcând exerciţii de luptă, exerciţii prin 
care tineri obişnuiţi şi absolut agreabili învățau să se omoare unii 
pe alţii. Scoteau rulete animalice, înfigându-şi baionetele în 
manechinele umplute cu rumeguş. Sergenţi-instructori, cu pălării 
cu boruri largi îi tot îndemnau. Strigătele ajungeau la Rebecca, 
acoperind zbârnâitul motorului: SANGE! UCIDE! Aaa! Rebecca 
simţi că-i dau lacrimile. Vru să întoarcă Volkswagenul, să meargă 
acasă şi să nu se mai întoarcă niciodată la Fort Darby. 

Motivele Rebeccăi erau de obicei complexe. Pătrunsese în Fort 
Darby cu legitimaţia ei de ziaristă de la College Heights Observer 
cu intenţia să audă şi să vadă destul pentru a scrie un articol 
pentru Liberal. Dar ceea ce voia cu adevărat era să facă pace cu 
fruntaşul Stephen Courcey, căruia îi dăduse cu picioarele în 

ţurloaie. Da. Şedea fericită în puşcărie, adunând material pentru 
un articol despre tratamentul la care erau supuşi militanţii pentru 
drepturile civile, când uşa de oţel se dădu în lături şi iată-l pe 
Stephen Courcey într-o uniformă de poliţist care nu-i aparţinea, 
spunându-i cu un accent tărăgănat, sudic, care nici el nu-i 
aparţinea: 

— Acum o să pleci acasă, auzi? 4 

Credea c-o să fie grozav de mulţumită. Ha! li trăsese un şut, 
întâi în fluierul drept, apoi în cel stâng. Pe urmă, în timp ce el se 
îndoise de durere, i-a luat la pumni faţa îngrozitoare, şi totodată 
minunată. Da. Să-l ia naiba. A 

Dar acum era gata să facă pace cu el. „Il voi seduce dacă va fi 
nevoie”, îşi spuse. „El vrea să se dedice unui scop; foarte bine, 
poate să mi se dedice mie... Sărută-mă prostule!” spuse în gând 
Rebecca, foindu-se în scaun. Numai că Stephen nu se codise 
niciodată să o sărute. Şi ce buze frumoase. Şi ce mâini delicate, 
puternice. 

„Of, ar fi trebuit să merg până la capăt cu el, atunci, la Cape, 
gândi ea. Ar fi fost minunat, ştiu. Dar eram logodită şi nu ar fi 
fost corect. Va fi bucuros că a aşteptat” Faţa ei strălucea precum 
coniacul în lumina focului. 

Rebecca tocmai fusese părăsită de logodnicul ei, care lucra 
pentru o firmă de publicitate din New York City şi care o 
prezentase lui Petrei Mc Murphy, redactorul de la Liberal. Acum 
Robert avea de gând să se însoare cu o poamă blondă, fără 
minte, de origine neevreiască, şi care avea să-l chinuie aşa cum 
merita. Rebeccăi nu-i păsa. Nu cu adevărat. De fapt, era 
încântată că acum putea să i se dea lui Stephen Courcey cu 
conştiinţa împăcată. 

Acestea erau motivele vizitei ei la Fort Darby în acea zi de 
primăvară a lui 1964, după ce francezii fuseseră bătuţi cu vitejie 
şi conştiinciozitate în Asia de Sud-Est şi cu mai puţin de un an 
înainte ca trupele americane să se angajeze în acelaşi război 
interminabil. 

După jumătate de oră de mers cu maşina printre dealuri 
nisipoase şi pâlcuri de pini înalţi, cu ace lungi, Rebecca ajunse la 
un gard înalt de vreo trei metri. Avea o mică poartă spre drum şi 
pe ea era un anunţ: 


Satul Machetă 
Proprietatea Scolii de Desant 
USARGA 

Intrarea Interzisă 


De după gard se auzeau focuri de armă şi ţipete stranii, ca de 
pasăre. 

„Bine jucat, Mata Hari”, îşi spuse Rebecca. Parcă 
Volkswagenul pe fâşia de iarbă dintre drum şi gard. Era mult mai 
bine decât să meargă la Centrul Trupelor de Diversiune unde ar 
fi avut de înfruntat o groază de întrebări ursuze. În anul în care 
lucrase ca reporter, Rebecca învățase că pe oamenii buni nu-i 
găseşti niciodată în birourile din faţă. Fredonând mulţumită, se 
duse la poartă şi o deschise. „Sfinte Dumnezeule,” îşi zise ea. Se 
afla în marginea unui sat primitiv cu colibe de bambus cocoţate 
pe piloni, printre care alergau porci, păsări şi oameni pe 
jumătate dezbrăcaţi. Bărbaţii strigau şi trăgeau cu puştile în aer. 
Cei mai mulţi, orientali, erau foarte mici, dar mai erau şi câţiva 
americani, negri şi albi printre ei. Americanii alergau mai încet, 
strigau mai puţin şi, în general, nu păreau să se distreze, poate 
fiindcă purtau bocanci. Orientalii erau desculți. In rest, aveau 
aceeaşi îmbrăcăminte, haine de un verde-măsliniu care le 
veneau până la genunchi. Fiecare bărbat mai purta o centură cu 
cartuşe, în diagonală sau încinsă peste haină. 

Rebecca umbla nesigură prin sat, sperând să dea peste 
Stephen Courcey în acest carnaval nebunesc. Un porc tropăi spre 
ea, grohăind curios. Dar nici un soldat - presupunea că sunt 
soldaţi - nu părea să o bage în seamă. 

Satul, constată ea, era împrejmuit de gardul de scânduri 
numai pe o latură. Celelalte trei erau mărginite de sârmă 
ghimpată şi pari de bambus. În spatele satului - dar tot înăuntru 
gardului - soldaţi în uniforme verzi înaintau printre pini. Şi ei 
strigau şi trăgeau cu armele, dar într-un fel mai ordonat. 

— Hei! strigă o voce la picioarele Rebeccăi. Fii atentă! 

Ea sări înapoi: fusese cât pe-aci să calce pe un grătar de 
bambus. Mai erau şi alte grătare în jur, fiecare acoperind o 
groapă şi fixate la colţuri cu pietre. Rebecca îngenunche pentru a 
privi în groapa din care venise vocea. 

— Salut! strigă ea. 

— Mda, făcu vocea. 

Aparţinea unui tip grozav, gen şofer de camion, cu faţa 
zbârcită şi aspră. Purta o uniformă verde ca şi soldaţii care 
atacau satul. Prea mare pentru groapa lui, stătea întins, cu 
genunchii ridicaţi şi capul rezemat într-un unghi incomod, de 
peretele celălalt. 


A 


Asta îi oferea o poziţie excelentă pentru a privi sub fusta 
Rebeccăi, ceea ce şi făcu, cu sinceră fascinaţie. Ea încercă să-şi 
tragă fusta peste genunchi, aşa că şi-i acoperi cu mâinile. 

— N-aveti o ţigară, doamnă? întrebă soldatul. Gălbejiţii aceştia 
afurisiţi mi le-au luat pe ale mele. 

— Oh, da. Ea aprinse două ţigări şi-i întinse una prin grilajul de 
bambus. Ce se întâmplă? întrebă ea. Eşti prizonier? 

— Aţi ghicit, doamnă, zise soldatul pufăind din ţigară. 

— Dar ce-i aici? 

— Totu-i din cauza gălbejiţilor, spuse el, descriind cu ţigara un 
gest care cuprindea întregul sat. Coreenii, explică el. Acum două 
luni am primit o întreagă trupă de căcat ca să-i antrenăm pentru 
invazie, dar nu mai suntem în război cu Coreea, aşa că Bătrânul 
a avut ideea strălucită să construiască acest loc. Inţelegeţi? 

— Nu. 

— Păi vedeţi? Este un sat de coreeni, o săptămână îi atacăm 
noi, şi săptămâna viitoare noi suntem înăuntru şi ei îl atacă. Ei, 
acum este săptămâna în care-i atacăm noi, dar ei au făcut o 
ambuscadă, şi eu am fost capturat. 

— Trebuie să te simţi groaznic, zise Rebecca. 

— Nu, este mai bine decât să alerg prin soare. Doar când 
plouă e rău. Am stat odată aici pe ploaie şi aproape că m-am 
înecat. 

— Păi, nu se contramandează... exerciţiul, când plouă? 

— Nu. Noi suntem de la Desant, spuse prizonierul, fără 
entuziasm. Suntem cei mai duri şi cei mai ai dracu soldaţi din 
armata SUA. 

Printre Împuşcături şi strigăte răsună un fluierat. Părea să fie 
un şuierat printre dinţi, dar sunetul era mult amplificat. Fu urmat 
de o voce dintr-un difuzor invizibil. 

— Cei din forţele agresoare, atenţiune! Aţi ieşit din scenariu. 
Trebuie să fiţi covârşiţi la orele cincisprezece fix, aşa că să vă 
conformaţi! 

— Forţele agresoare, îi spuse prizonierul Rebeccăi. Vrea să 
spună gălbejiţii. 

— Dar voi îi atacați pe ei. 

— Mda, dar tot ei sunt agresorii. Noi suntem forţele benefice, 
înţelegi? 

Acum avea loc un fel de luptă corp la corp la întăriturile din 
sârmă ghimpată. Totul părea atât de nedrept - coreenii erau atât 
de mici, americanii, atât de mari - dar Rebecca văzu cu 
satisfacţie că agresorii se descurcau foarte bine. Din când în 

când, un ofiţer cu caschetă albă trebuia să intervină pentru a 
opri o luptă şi a-l convinge pe coreean că este mort. 

Dar Rebecca trebuia să se mişte repede dacă voia să afle ceva 
despre Stephen Courcey de la prietenosul prizonier. 

— Sergent? i se adresă ea. 

— Eu? făcu el. Doamnă, eu sunt doar un târtan de soldat. 

— Mi, îl ştii cumva pe Stephen Courcey, fruntaşul Courcey? 

— Caporalul Courcey. l-au dat o macaroană luna trecută. 

— II ştii? 

— Mda, zise prizonierul. Absolventu'. 

— E aici? 

— Nu. A plecat. Aşa se face că l-au făcut caporal, înţelegeţi: i- 
au dat a doua macaroană şi l-au trimis. 

— Unde? întrebă Rebecca, amintindu-şi de vechea baladă pe 
care o auzise la petrecerea camaraderească din College Heights 
în noaptea în care îl cunoscuse pe Stephen Courcey: „Dacă nu 
vrei când poţi, n-o să poţi când vei voi!” 

— N-avem voie să ştim, zise prizonierul. 

— Dar ştii? 

— Mda, ştim foarte bine. 

— Ei, unde? 

— Acolo unde vom pleca toţi mai devreme sau mai târziu, 
spuse el, arătând cu ţigara spre grătarul care îi separa. În ţara 
gălbejiţilor. 

— Asia de Sud-Est? 

— Intr-adevăr. Aşa se cheamă jocul. 

Rebecca se ridică, cuprinsă de dezamăgire. „O, Stephen, îşi 
zise ea. Vei juca acest joc în realitate”. 

Agresorii se retrăgeau acum spre centrul satului, către ea, iar 
soldaţii îmbrăcaţi în verde, aflaţi dincolo de sârma ghimpată, 
avansau necruţător, trăgând de la şold. Din când în când, un 
ofiţer cu caschetă albă alerga la câte un soldat şi-i făcea un 
semn cu cretă pe uniformă, iar băiatul se întindea şi făcea pe 
mortul. 

„De ce? se întrebă Rebecca. De ce devin oamenii soldaţi? Oh, 
Stephen! lar l-ai citit pe Hemingway?” 

Unul din coreeni alergă spre ea, îşi înclină politicos capul şi-şi 
îndreptă arma spre groapă. 

— Ei, soldat Hollis, acum mori. 

— Puah! făcu prizonierul. Cel mai tare mă calcă pe nervi rataţii 
nenorociti. 

Pe fața coreeanului apăru un zâmbet îngeresc şi arma pocni 

cu un zgomot înspăimântător. 

— Ooo! exclamă Rebecca. 

Dar cartuşul, era se pare, orb căci prizonierul îşi atinse grijuliu 
chiştocul de talpa bocancului, apoi îl desfăcu, împrăştiind tutunul 
şi făcând un mic cocoloş din hârtie. Pe urmă îşi găsi o poziţie 
confortabilă în groapă şi închise ochii. Coreeanul se lăsă brusc la 
pământ şi, cu acelaşi zâmbet pe buze, ridică mâinile deasupra 
capului. 

Bătălia părea să se fi încheiat. Agresorii stăteau pe vine, pe 
pământ, cu mâinile la ceafă părând îngrozitor de patetici, în timp 
ce soldaţii americani îi păzeau cu armele. Rebecca se îndreptă 
spre gardul de scânduri. Se chinui să localizeze poarta, care era 
aproape invizibilă de pe partea asta. 

— O clipă, domnişoară! îi spuse un ofiţer cu caschetă albă. Nu 
puteţi pleca pe acolo. 

— Pe acolo am venit, spuse Rebecca. 

— Nu puteţi. Aia este o uşă pe care nu se intră. 

— Ei, am făcut-o, aşa că de ce să nu ies pur şi simplu, iar 
dumneavoastră să vă închipuiţi că nu s-ar fi întâmplat nimic? 

— In definitiv, cine sunteţi? zise ofiţerul, privind la un tablou 
pe care îl avea în mâna stângă. O infirmieră? 

— Nu, zise Rebecca, o spioană. 

— Faceţi parte din scenariu? întrebă el, cercetându-şi hârtiile. 

— Nu, sunt o problemă deosebită. 

— Să-i ia dracu, zise ofiţerul. Intotdeauna îmi fac chestii din 
astea. 

Scrise ceva în carnet şi Rebecca profită de ocazie pentru a 
deschide uşa şi a păşi afară unde Volkswagenul era parcat 
normal pe iarbă, iar o fată într-o rochie cu imprimeuri trecea 
călare pe o bicicletă. 

— Hei! strigă ofiţerul. Cum aţi spus că vă cheamă? 

— Mata Hari, zise Rebecca, suindu-se în Volkswagen şi pornind 
motorul. 

— Domnişoară! strigă el. Cum se scrie? Vă rog... domnişoară! 

Rebecca se întoarse în College Heights cu ochii înceţoşaţi de 
lacrimi. Se duse direct la micul ei apartament, telefonă la 
Observer anunțând că s-a îmbolnăvit pe neaşteptate şi se aruncă 
în patul care era destul de larg pentru doi, doar că acum nu avea 
pe nimeni cu care să-l împartă. Ceaţa se transformase într-un 
ocean de lacrimi amare, care o înecau. „Douăzeci şi trei de ani, 
îşi spuse ea şi am fost deja părăsită de un bărbat şi abandonată 
de altul. Oh, LA NAIBA! Şi cel mai rău e că nu-i pot trimite inelul 

înapoi lui Robert. Nu mi-a dat niciodată vreunul ticălosul”. 

După un timp se simţi mai bine. Işi aprinse o ţigară şi o fumă 
şezând pe pat, relaxată şi tristă. Işi menținea tristeţea la un nivel 
confortabil, gândindu-se din când în când la Robert, la prietenii 
lui şi la Stephen Courcey atacând sate nevinovate în Asia de Sud- 
Est. Cu timpul, imaginea lui Stephen începu să o elimine pe cea a 
lui Robert, ceea ce era straniu, căci nu era deloc arătos. De fapt, 
semăna mai degrabă cu o maimuţă. Braţe lungi, atârnând, frunte 
încruntată, da, „şi totdeauna sfârşea prin a şedea pe jos cu 
mâinile alea lungi încolăcite în jurul genunchilor! încruntându-se. 
Întotdeauna se încrunta. Este primul om inteligent din câţi am 
întâlnit, care nu are una din acele frunţi înalte, ridicole. Sau cu 
ochelari. Presupun că pentru asta l-au selecționat - fiindcă nu 
poartă ochelari. Dar, of! De ce a trebuit să se înroleze la Desant, 
la aceşti ucigaşi, acei agresori? De ce a trebuit să plece în Asia 
de Sud-Est?” 

Rebecca îşi strivi ţigara şi, doar pe jumătate conştientă, îşi 
încolăci braţele în jurul genunchilor. işi imagină jungla: verde- 
gălbuie şi înţesată de şerpi, papagali gălăgioşi zburând prin jur şi 
oameni încleştaţi în lupte fără zgomot, în timp ce din copaci 
cădeau pe ei lipitori. Eh! Dar poate că în definitiv nu era aşa. 
Poate că era frumos, cu flori albe şi purpurii care înfloreau tot 
timpul anului... „Mă întreb cum o fi pe acolo, îşi spuse ea. Mă 
întreb cum o fi în realitate”. 


Capitolul 2 


Căpitanul Olivetti termină patrularea pe înserat, dormi cinci 
ore şi sări din pat într-o dispoziţie foarte bună. Ce bal! Ce mai 
bal! Işi puse o uniformă curată, şi se duse la latrina ofiţerilor. 
„Eşti un tip arătos”, spuse el către imaginea sa din oglindă. „Vei 
ajunge maior înainte de treizeci de ani, pe Dumnezeul meu, 
mulţumită acestui război prăpădit”. 

Işi spălă faţa fornăind vesel şi îşi dăţi dinţii în timp ce urechile 
îl înştiinţau că în spatele latrinei se petrece ceva foarte ciudat. 
După o căcare pe cinste, ieşi să vadă ce este. 

Vreo şase, şapte soldaţi localnici din patrula de noaptea 
trecută, erau adunaţi în jurul unui vas de apă, o chestie mare, 
din argilă aproape la fel de înaltă ca ei. Peste marginea vasului 
răsăreau picioarele goale ale unui om. Doi dintre soldaţi îl ţineau 
de câte un picior şi priveau cu expresii mulţumite bulele de aer 
care se formau şi se spărgeau la suprafaţa apei cenușii, murdare. 
Ceilalţi se dădură în lături, făcându-i loc căpitanului Olivetti, deşi 
nu era nevoie, în fond. Chiar şi în genunchi era mai înalt ca 
oricare dintre gălbejiţi. 

— Ce se întâmplă? îl întrebă el pe Cowboy, interpretul. 

— Omul ăsta, zise Cowboy, arătând picioarele goale, acelaşi 
pe care l-aţi prins noaptea trecută. Spune nu ştie rebeli 
comunişti. Dar îl facem noi să vorbească, domnule. 

— Trageţi-l afară, pentru numele lui Dumnezeu, spuse 
căpitanul Olivetti. Dacă-l înecaţi, nu vă poate spune nimic. 

— Da, domnule! zise Cowboy şi le vorbi în strigăte şuierate ca 
de pasăre celorlalţi soldaţi, care îl traseră pe prizonier din vasul 
cu apă şi îl întinseră pe pământ. 

Acesta tuşi şi vomită apă. Cowboy se ghemui lângă el şi-i puse 
o întrebare în cine ştie ce dialect blestemat. Prizonierul tuşi doar. 
Cowboy înşfăca părul umed, sârmos al omului şi-l lovi de câteva 
ori cu capul de pământ. Asta era ciudat la Cowboy: părea să-i 
urască pe gălbejiţi, deşi era şi el pe jumătate. Tată francez. Ofiţer 
sau aşa pretindea Cowboy. Oricum, vorbea franceza, şi vreo 
şaptezeci şi opt de dialecte din munţi. Chipeş, afurisitul. Aproape 
la fel de chipeş ca însuşi căpitanul Olivetti. 

— Degeaba, domnule, spuse el în cele din urmă. 

— Bine, ai grijă de el, zise căpitanul Olivetti. Şi nu-l omorâţi 
dacă nu este nevoie. Poate o să-l trimitem în Thaitan. 

Căpitanul Olivetti merse fluierând spre clădirea statului major 
care, înainte de sosirea trupelor de desant în Penang, era o 
şcoală. 

— Ackley, băiete! urlă el umplând camera cu fiinţa lui uriaşă, 
fericită. 

Secretarul-dactilograf îşi aranja coşurile de pe obrazul drept, 
apăsând şi storcând cu o mână de expert. Acum, la fel de expert, 
se făcu a se scărpina la ureche. 

— Da, să trăiţi! spuse el. 

— Ackley, poţi să mă înscrii pentru CIB!, îi spuse căpitanul. 

— Pentru ce? 

— Decorația  infanteriştilor combatanți! Aceea care am 
încercat s-o obţinem atunci pentru locotenentul Arsenault, doar 
că nu s-a putut fiindcă tipii care au tras în el erau proprii lui 
oameni. Găseşti corespondenţa pe undeva prin dosare. Schimbă 
doar numele şi arunc-o pe masa maiorului, în regulă? 

— In regulă. 

— Domnule, completă căpitanul. 

— Domnule, acceptă Ackley. 

Căpitanul Olivetti căută prin dezordinea de pe biroul lui 
Ackley. Găsi corespondenţa zilnică din Thaitan, o luă sub braţ şi 
intră în biroul maiorului Barker. 

Maiorul studia hărţile. Pereţii biroului erau acoperiţi de hărţi. 
Era şi un stativ de hărţi şi în faţa ferestrei pentru a opri lumina 
soarelui. Fiecare hartă era protejată de o foaie de plastic şi pânză 
marcată Confidenţial, Secret sau Strict secret. Una dintre 
datoriile căpitanului Olivetti în calitate de comandant adjunct al 
Unităţii Y, era să ruleze în fiecare noapte hărţile şi să le pună în 
seif. 

— Corespondenţa, domnule, spuse el. 

— Imparte-o tu, te rog, Al. 

Maiorul stătea drept ca un ţăruş, făcându-l pe căpitanul 
Olivetti să se simtă jignitor de înalt şi stângaci. Maiorul Barker 
avea sub un metru şaizeci. Din cauza înălţimii, viitorul lui în 
armată nu era prea roz. De fapt, probabil că n-ar fi ajuns nici 
maior dacă n-ar fi avut cicatricea de pe obraz. Cicatricea 
constituia cel mai norocos lucru care i se întâmplase maiorului de 
la războiul coreean încoace. Se întindea de la o falcă la colţul 
gurii, care era permanent strâmbată într-un zâmbet lipsit de 
veselie. Acest zâmbet se lumină puţin, acum. 


1 Combat Infantry Badge - Decoraţie militară americană, (n. tr.). 

— Cum a fost în patrulare? întrebă el. 

— Formidabil! Ackley tocmai îmi scrie o recomandare pentru 
CIB. Am organizat o ambuscadă la vreo şase kilometri spre sud şi 
Charlie? a nimerit chiar în ea. Ce lovitură! Am capturat două 
carabine şi o puşcă automată. Toate făcute în America. 

— Eşti sigur că nu era o patrulă guvernamentală? 

— Categoric, domnule. S-au luptat prea dârz. 

— În regulă, îţi voi semna recomandarea, zise maiorul. Vreun 
rănit de partea noastră? 

— Nu, domnule. Au murit totuşi doi civili. 

Căpitanul Olivetti se aşeză şi deschise pachetul cu 
corespondenţă. Sortă conţinutul în două grămezi, una pentru 
Ackley şi una pentru maior. Când termină, teancul maiorului 
conţinea două piese. 

— Uitaţi încă un chestionar despre Muc Wa, domnule, zise el, 
ridicând prima dintre cele două hârtii. 

— Muc Wa. Cicatricea maiorului începu să ardă ca unul dintre 
acele neoane de pe drumul spre Fort Darby. Credeam că am 
trimis la Thaitan un raport negativ despre Muc Wa. 

— Aşa este, domnule. 

— Ei, acum ce mai vor? 

— Vor un raport complet despre poziţii, domnule. 

— La dracu'! 

— Da, domnule. 

— N-am oameni disponibili pentru o recunoaştere în Muc Wa, 
ca să nu mai vorbim de pază. 

— Ştiu, domnule. 

— Avem prea multe posturi fixe de apărare şi aşa. Ar trebui să 
fim acolo, să-l lovim pe Charlie în vizuina sa. Aşa au păţit 
francezii. S-au legat în loc cu apărarea statică. 

— Da, domnule. Unitatea X vrea un raport astăzi. 

— Ce ştim despre Muc Wa? 

— Nimic, domnule. Este la vreo treizeci şi ceva de kilometri 
spre sud sud-est. Pe hărţile franţuzeşti apare ca un oraş mijlociu. 
Dar drumul nu mai este practicabil şi nici unul dintre soldaţi n-a 
auzit de el. 

Maiorul străbătu camera în lung şi în lat, cu cicatricea 
incandescentă. 

— Foarte bine, spuse el. Scrie-le un raport. Spune-le că din 


2 Charlie Romeo - poreclă dată de militarii americani rebelilor 
comunişti în războiul Coreei, (n. tr.). 

cauza unei secete puternice... 

— E lângă un râu, domnule. 

— Aha! Bine, spune-le că solul este foarte acid sau bazic sau 
nu ştiu cum, astfel că recoltele sunt slabe. Locuitorii sunt 
bolnăvicioşi. Nici un fel de activitate rebelă în zonă. După 
părerea noastră, Muc Wa n-are nici o importanţă strategică... Ştii 
tu. 

— Da, domnule. Mă ocup eu de asta. 

— Bine, zise maiorul. Ce mai este? 

Căpitanul Olivetti ridică cealaltă hârtie, o pagină cu dispoziţii 
de mişcare mimeografiate cu două nume încercuite cu roşu. 

— lată ordinele pentru doi oameni noi, spuse el. Inlocuitorii de 
la Fort Darby. Hamilton R., sublocotenent... 

— Sublocotenent? De când primim la Desant nenorociţi de 
sublocotenenţi? 

Căpitanul Olivetti studie liniile lungi, continue, pline de cifre şi 
litere. 

— E voluntar, domnule, zise el. 

— Prostul dracului, făcu maiorul Barker. Presupun că vine de la 
ROTC:?. 

Căpitanul Olivetti privi la comandantul său. 

— Şi eu mi-am obţinut numirea prin ROTC, sublinie el. 

— Hm, făcu maiorul. N-am vrut să... 

— Sigur, tipii din West Point se uită de sus la noi, dar instrucţia 
nu-i atât de proastă. 

— Sigur că nu, Al. 

Maiorul Barker nu trecuse pe la colegiu, cu atât mai puţin pe la 
West Point. Devenise ofiţer pe frontul din Coreea. 

— Imi cer scuze, continuă el. Ce-a mai făcut sublocotenentul 
Hamilton? 

Satisfăcut, căpitanul Olivetti privi din nou la hârtiile sale. 

— A absolvit cursul de ofiţeri de desant la Fort Darby, zise el. A 
mers la şcoala de limbi străine a armatei. Prostiile obişnuite. 

— Nu pare prea util, nu-i aşa? întrebă prudent maiorul Barker. 

— Nu, domnule. 

— Ei, putem să-l însărcinăm cu patrula ţânţarilor. Cine-i 
celălalt? 

— Courcey S., caporal. Este expert în explozivi. 

— La dracu! De aici până în marea Chinei de Sud nu e nici o 
fabrică sau pod; şi dacă ar fi fost, le-ar fi aruncat în aer Charlie, 


3 ROTC - Şcoala pentru ofiţeri de rezervă, (n. tr.). 

nu noi... Presupun că acest caporal Courcey este tot voluntar? 

— Da, domnule. 

— Asta-i necazul cu armata asta, zise maiorul Barker. Prea 
mulţi voluntari. Dacă era după mine, nimeni cu un grad mai mic 
decât cel de căpitan n-ar putea să fie voluntar nicăieri. 

— Totuşi, el este recrut, spuse căpitanul Olivetti. A cerut o 
prelungire de şase luni ca să vină aici. 

— Doamne! Recruţi şi sublocotenenţi. Ce drept au ei să se 
înscrie voluntari? 

Maiorul Barker se aşeză în fotoliul rotativ, semn pentru 
căpitanul Olivetti că ar fi cazul să se pregătească de plecare. 

— Bine, trimite-i la mine când ajung, spuse el. Şi ocupă-te de 
afacerea cu Muc Wa, pentru mine, vrei Al? 

— Da, domnule! 

Căpitanul Olivetti se ridică, salută şi duse restul 
corespondenţei la secretariat dorind să fi spus: „Maiorule, şi tu ai 
fost odată soldat şi de altă avansare te-ai lins pe bot. In această 
armată ori urci, ori ieşi”. Dar, desigur, nu putea spune asta. 
Oricum, acelaşi spectru îl chinuia şi pe căpitanul Olivetti. Sus sau 
afară. Şi nu avea să avanseze dacă nu va face vâlvă în următorii 
ani. 

În secretariat, Ackley sări şi începu să-şi scarpine urechea 
stângă. 

— Ai bătut recomandarea aia? întrebă căpitanul. 

— E aproape ora mesei, răspunse secretarul-dactilograf. O s-o 
fac imediat, după-amiază. 

— Ackley, tu te-ai înscris voluntar pentru Asia de Sud-Est? 

— Ce, credeţi că-s nebun? 

— Aşa mi-am închipuit. Bine, dacă recomandarea nu este 
bătută şi semnată şi în drum spre Thaitan azi după-amiază, te voi 
trimite voluntar în cel mai izolat şi nenorocit avanpost din ţară. 
Boo Jum, poate, sau Tai. Cum ti-ar plăcea şase luni la Mung Tau? 

— Mă ocup imediat de ea azi după-amiază, domnule, promise 
Ackley. 

Căpitanul Olivetti dădu din cap. Trânti corespondenţa pe biroul 
secretarului şi ieşi să-l caute pe sergentul Toffington, 
radiotelegrafistul unităţii Y. Toffee era un băiat dezgheţat. 
Împreună puteau să născocească un raport clasa întâi despre 
Muc Wa. 

La jumătatea drumului spre baraca de transmisiuni, căpitanul 
Olivetti dădu de Cowboy şi micul său grup, îndreptându-se spre 
poarta principală. Patru dintre ei îl cărau pe prizonier. Alţi doi 

duceau lopeţi. Cowboy încheia formaţiei, având un aer vinovat ca 
dracu'. „Afurisit cretin, gândi căpitanul Olivetti. Mai bine l-am 
trimite de aici până nu ne bagă pe toţi în bucluc... Ei, bine că nu 
i-am spus nimic maiorului despre prizonieri. M-ar fi trimis în faţa 
curţii marţiale, doar ca să iasă el cu faţă curată”. 

Căpitanul Olivetti oftă şi privi spre sus sud-est, spre Muc Wa. 
Soarele îi ardea spatele. Cerul era plăcut şi albastru, cu nori de 
ploaie care tocmai începeau să se adune la orizont. lar munţi se 
ondulau în faţa lui, val după val, ca o mare verde, îngheţată. Muc 
Wa! Munţii erau plini de sate cu nume ca Muc Wa şi toate erau 
unul mai fără rost ca altul. 

„Comuniştii n-au decât să ia Muc Wa şi tot restul ţării, gândi 
căpitanul Olivetti. Numai să apuc decorația infanteriştilor 
combatanți”. 

Capitolul 3 


Trântit într-un fotoliu din oţel şi plastic, Stephen Courcey 
transpira în tăcere şi se întreba ce dracu căuta acolo. Din când în 
când îşi tampona faţa cu mâneca de la cămaşă, ţinând țesătura 
verde-măslinie între degete şi absorbindu-şi sudoarea cu ea, 
făcea asta pentru propriul său confort, nu din speranţa că şi-ar 
putea ameliora înfăţişarea. Aspectul nu prea conta în armata 
SUA, decât pentru ofiţeri. 

— Ce ecuson porţi, caporal? 

Oricum, aspectul lui Stephen nu lăsa loc de prea multe 
îmbunătăţiri. Avea trupul lung şi faţa lată, cu toate trăsăturile 
adunate cu furie la un loc - părul negru lipit de frunte, sprâncene 
înfoiate, negre, nas acvilin, gura aspră şi maxilarul agresiv, 
colţuros... Doamne! Gata cu asta. Stephen învățase foarte 
devreme, pe la paisprezece ani, să evite oglinzile, frumuseţile 
străzii şi gândul de a face carieră vânzând asigurări pe viaţă. Se 
concentrase în schimb asupra lucrurilor pe care le putea face 
bine. „A face bine un lucru, citise într-o carte, înseamnă totul”. 
Prima lui cucerire au fost munţii din New Hampshire. li urcase 
vara şi schiase iarna pe ei, concurând cu sine însuşi, nu 
împotriva celorlalţi, rezultatul fiind că a devenit cel mai bun 
schior din câţi cunoştea. Câştigă o bursă sportivă deoarece 
universitatea voia să aibă şi un talent local alături de norvegienii 
importaţi. 

— Caporal! 

Dar colegiul s-a dovedit a fi un loc unde Phi Kappa Phi* avea 
întâietate, nu unul nimerit pentru foştii campioni alpini, astfel că 
a renunţat la bursa sportivă. „Fă-o bine”, şi-a spus el. „Studiază”. 
A studiat chiar şi iarna, în timp ce pulberea de zăpadă era 
spulberată de vânt peste campus, amintindu-i de jnepenii 
acoperiţi de zăpadă de pe vârful muntelui Camon; şi şi-a obţinut 
cheia Phi Kappa Phi. 

O pusese pe undeva, în sacul lui cu haine, în băşcălie. 

— Cu tine vorbesc, caporal Courcey. 

Armata îl înhăţase la un an de la ieşirea din colegiu când 
tocmai se chinuia de zor să uite tot ce învățase despre motoarele 


Asociaţii ale studenţilor cu rezultate bune în colegiile americane, 
(n. tr.). 

cu abur - ajunsese să descopere că inginerii nu mai au nevoie să 
ştie ceva despre motoarele cu abur. Dar armata a fost 
impresionantă. Il întâmpinaseră spre domeniul tehnic, dar 
Stephen n-avea de gând să devină un soldat de cancelarie. 
„Dacă e s-o faci, fă-o până la capăt”, îşi spuse el. 

Se înscrisese voluntar pentru Grupul de Desant Aeropurtat 7, 
care se mândrea că are cei mai duri şi mai ai dracu' soldaţi din 
armata SUA. 

— Caporal! 

Aşa ajunse într-un colţ înăbuşitor al aeroportului din Thaitan, 
aşteptând privilegiul de a fi împuşcat în fundul său tobă de carte, 
la fel ca sute de americani şi mii de francezi înaintea lui. 

— CAP-RAL! 

Stephen sări în picioare. 

— Să trăiţi! spuse el, căci ofiţerul scund şi furios din faţa lui 
purta o stea pe rever. 

Stephen nu mai fusese niciodată atât de aproape de un 
general. Se părea că nici ceilalţi, căci sala de aşteptare era ca un 
răzor de flori, cu toate feţele închise sau deschise la culoare, 
îndreptate doar în direcţia lui. 

Generalul arăta ca un butoi de pulbere. Era complet chel şi 
avea două urme în locul unde ar fi trebuit să-i fie sprâncenele, ca 
şi cum ar fi sărit cel puţin o dată în aer arzându-şi tot părul din 
cap. Era generalul de brigadă Hardnetz, după cum arăta 
ecusonul cusut sub stea. 

— Caporal Courcey, zise generalul, dacă nu ţi-e al naibii de 
greu, vrei să-mi spui ce uniformă porţi? 

— Grupul de Desant Aeropurtat 7, domnule! 

— Ce-i asta? 

— Domnule, este cea mai dură, cea mai a dracului unitate din 
armata SUA. 

Locotenentul Hamilton scoase un geamăt, bătrânul Ray 
Hamilton, care stătea lângă automatul de sucuri cu uniforma lui 
de desant, lipit de perete. 

— Ce-ai spus, caporal? 

— Domnule, am spus că... 

— Am auzit ce-ai spus. Nu-mi pasă ce uniformă de ciudaţi 
purtaţi în State, caporal; ţoalele astea nu sunt permise în acest 
loc. Generalul se bătu pe umărul stâng. Trebuie să porţi ecusonul 
care îţi indică unitatea, ca mine. 

Când generalul îşi luă mâna de la umăr se văzură o mulţime 
de împunsături, dar nici un ecuson. 

— Domnule, zise Stephen, nu aveţi nici un ecuson pe umăr. 

Generalul îşi roti capul ca pe o turelă de tanc şi privi spre 
umăr. 

— Hm, făcu el, întorcându-se din nou spre Stephen. Sunt greu 
de găsit în Thaitan... Asta-i tot, caporal. 

Se întoarse şi se îndreptă spre dispecerat, urmat de o trenă de 
maiori, căpitani şi pupincurişti de uz general. 

După plecarea generalului şi a grupului său, locotenentul 
Hamilton se desprinse de zid şi veni la Stephen cu două sticle 
aburite de Moxie. Arăta trist, deprimat şi avea un aer vinovat 
Avea şi de ce. Căci atunci când Stephen se autocompătimise 
pentru povestea aceea cu Rebecca, locotenentul Hamilton fusese 
cel care-l convinsese să meargă la Washington, îl îmbătase cu 
whisky la The Purple Tree şi-l convinsese că datoria lor patriotică 
este să călătorească douăsprezece mii de mile şi să lupte într-un 
război care nici nu fusese declarat. Locotenentul Hamilton, cu 
ochii lui cafenii, se aşeză lângă Stephen şi pernele din plastic ale 
fotoliului şuierară. 

In toată sala de aşteptare răsunară oftaturi şi şuierături de la 
vreo cincizeci-şaizeci de bărbaţi care se aşezau la loc, relaxându- 
se după plecarea generalului. 

— Armata n-ar fi aşa de rea dacă n-ar fi ofiţerii, zise Stephen, 
acceptând o sticlă de Moxie de la locotenent. 

— Ei Steve, cineva trebuie să dea ordine. 

— Dacă ai băga toate ordinele posibile într-o căciulă, le-ai 
amesteca şi ai trage câte unul de câte ori vrei să iei o decizie, ai 
conduce armata asta mai bine ca generalul Hardnetz. 

— Da, dar... Faţa rozalie a durduliului locotenent Hamilton 
străluci inspirată. Ofițerii sunt pentru timp de război, Steve. Nu 
vezi? Când ne aflăm acolo, într-o luptă cu împuşcături adevărate, 
cineva trebuie să dea ordine. Altfel - bang! Haos. 

— Am mai multă încredere în haos decât în generalul 
Hardnetz, insistă Stephen. 

— Oricum, nu este întotdeauna uşor să fii ofiţer. Ar trebui să 
încerci odată. 

— Nu, mulţumesc. Am destule pe cap fiind doar soldat. 

Stephen bău sticla de Moxie, o vâri sub fotoliu şi se lăsă pe 
spate, ca ceilalţi, ca să moţăie şi să viseze. „La dracu’ cu 
generalul Hardnetz, îşi spuse el. La dracu' cu locotenentul 
Hamilton. Şi cu toată rasa ofiţerilor. Mă voi gândi la Rebecca”. 

Nu o cucerise pe Rebecca. O, nu. li învineţise picioarele la 
ultima lor întâlnire şi totul fiindcă făcuse greşeala foarte naturală 

de a presupune că ea nu voia să stea în puşcărie, aşa că făcuse 
ceea ce era logic - o scoase de acolo. Dar logica părea că nu 
funcţionează niciodată cu Rebecca. Intotdeauna i-o întorcea pe 
neaşteptate, zicând, de exemplu „De ce pe mine?” când el îi 
spusese că o iubeşte. 

„De ce pe mine?” întrebase ea. „De ce pe mine dintre toţi 
oamenii?” 

Păi, ce fel de răspuns era ăsta? După experienţa lui, femeile 
ori credeau un bărbat, ori nu-l credeau, ori îl credeau şi se făceau 
că nu-l cred; şi bărbatul putea construi ceva pe această bază. 
Dar nu şi cu Rebecca. 

Mai era şi weekendul la Cappe Hatteras. Weekendul inocent. 
Plecaseră cu maşina doar pentru o după-amiază, la un picnic 
printre scheletele albite ale navelor, dar Stephen avea în 
buzunar un bilet de voie pentru tot weekendul, cine ştie, şi o 
sticlă de whisky de contrabandă în torpedou. Tânărul şi veselul 
caporal de la Fort Darby. Voia să împărtăşească împreună cu 
Rebecca descoperirea acelui Cap, neştiind că tăticul ei era 
proprietarul unei bucăţi respectabile din el, şi că ea îşi petrecuse 
verile acolo de când se ştia. Ea nu se îndurase să-i spună. 

Aşa că, iată-l în Pontiacul său gălbui, model '55, cu motorul 
fără cusur şi caroseria mâncată de rugină, îndreptându-se spre 
Cap Hatteras cu acea fată scumpă, cu sâni dulci şi poponeţ 
obraznic, pe care o cunoscuse în College Heights. Dumnezeule, 
ce fericit era! Era regele şoselei, regele statului suveran Carolina 
de Nord. 

Rebecca n-avea să-l mai vadă niciodată, aşa-i spusese. Asta-i 
spunea întotdeauna. |n prima seară când s-au întâlnit (tot 
locotenentul Hamilton era răspunzător şi pentru asta, la dracu cu 
ochii lui căprui) Rebecca i-a spus: 

— Nu pot să te mai întâlnesc. 

— De ce nu? 

— Fiindcă sunt logodită. 

— De ce nu rupi logodna? 

— Fiindcă îl iubesc. 

Dar nu purta inel, iar prietenul ei nu se vedea pe nicăieri. Dacă 
Stephen Courcey - campion alpin la juniori în New-Hampshire, 
Phi Kappa Phi, membru al trupelor de Desant SUA - nu făcea faţă 
în această situaţie, putea la fel de bine să se călugărească. Şi se 
descurcase bine, nu? Căci iat-o, o bucăţică frumoasă, pe locul de 
alături. 

Poate că nu frumoasă. Dacă Rebecca ar fi fost frumoasă, ăsta 

ar fi fost motivul pentru care ar fi iubit-o, dar nu era. Era numai 
drăguță. Ochii, fără o culoare anume - căprui, presupunea el. Un 
nas nobil, semitic, dar nu atât de nobil încât o fetiţă să fie 
stânjenită cu el; şi, oricum, cine era el ca să se ia de nasuri? Gură 
mică. Buze pline, cu mici linii verticale, ca şi cum ar fi fost 
proiectate pentru o gură puţin mai mare şi apoi repartizate 
Rebeccăi în ultima clipă. Nu, nu era cea mai mare frumuseţe de 
la Cape Hatteras la Casco Bay, dar era atât de caldă şi minunată, 
încât aproape că-i frângea inima. 

Acum, dacă-i spui unei fete care nu este frumoasă că este, ea 
va spune „Nu sunt” şi atunci ce mai zici? Fiindcă nu este. 

Dar ea este. 

Desigur, n-au ajuns să vorbească despre asemenea lucruri 
decât după ce a apus soarele. În timpul drumului spre Cape, de-a 
lungul după-amiezei aurii, pe nisip, au vorbit despre drepturile 
cetăţeneşti şi pacea mondială, existenţa lui Dumnezeu şi toate 
lucrurile despre care le place să discute tinerelor absolvente de 
colegiul, isteţe. De exemplu, Asia de Sud-Est. 

— Suntem mai răi ca francezii, spusese ea. Cel puţin, francezii 
au în urma lor istoria; singura lor greşeală a fost că n-au plecat 
de acolo destul de repede. Dar noi! Oo! Noi ne-am băgat într-un 
război care nu era treaba noastră. 

— Unii oameni îi spun revoluţie, sublimase el. 

— Şi ce dacă este? Statele Unite n-au început cu o revoluţie? 

— Unii spun, replicase el, privind bluza Rebeccăi cum se umflă 
- Doamne era minunat cum politica trezea la viaţă sânii tinerei 
femei - ... unii spun că rebelii primesc arme din China. 

— Nu cred asta, zise Rebecca. Şi, oricum, ce dacă primesc? 
Armele americanilor fac cele mai multe crime. Benzină 
gelatinoasă - oh! spuse ea cu trei cute furioase pe frunte; iar 
buzele - un cerc adorabil, înfuriat. Sper ca toţi americanii din 
Asia de Sud-Est să fie ucişi. 

Nu există fiinţă mai setoasă de sânge pe faţa pământului ca o 
tânără bine educată, cu convingeri liberale. 

Şedea rezemată de coastele unui vas cu pânze, mort demult, 
şi el îi ţinea picioarele în poală. Se părea că Rebecca avea 
probleme cu circulaţia, mâinile şi picioarele ei erau întotdeauna 
reci. Aşa că i le încălzea el, picioarele ei mici şi circuite, cu 
bătături la vârfuri şi asprite de la nisip. 

— lată aici unul dintre ei, spuse el, apăsându-i picioarele de 
burta lui. S-ar putea să fiu trimis acolo înainte să se termine. Ai 
vrea să fiu ucis? 


20 


— N-ar trebui să te duci. 

— Dar sunt soldat. 

— N-ar trebui să fii soldat. 

— Dar sunt. 

— Atunci... ar trebui să fii ucis. 

Aşa că i-a spus: 

— Şi cine ţi-ar mai încălzi picioarele, Rebecca? 

Ea s-a dezlipit de coastele de barcă albite, de care se 
rezemase şi l-a sărutat atât de pătimaş, de parcă ar fi fost ultimii 
supraviețuitori de pe pământ şi ar fi murit fată bătrână dacă nu l- 
ar fi cucerit atunci, pe loc. 

Soarele apunea. Au făcut un foc de lemne aduse de valuri şi s- 
au hârjonit. Stephen n-a reuşit decât să-i cuprindă delicat sânii 
cu mâinile. A încercat el - şi încă cum! - în timp ce apusul 
înroşise cerul de deasupra Carolinei de Nord, să-i desfacă 
nasturele de sus al bluzei sau să-şi aşeze mâinile în altă parte 
decât pe sâni. 

— O, Doamne! a strigat Rebecca. Bacul! 

Da, bacul, scuipând fum negru către apus, trecea spre țărm, 
pentru ultima oară în acea zi. 

— Nu contează, a spus el, felicitându-se pentru biletul de voie 
din buzunar. Putem dormi în maşină, a continuat el, foarte 
degajat. 

Rebecca, răsfirând nisip printre degete, îşi strânse gura mică, 
plină şi, în cele din urmă mărturisi că una din acele case de vară, 
vechi şi plăcute, de pe malul mării, era a lui tăticu. Amândoi au 
fost stânjeniţi, din motive diferite. Dar un bărbat poate trece 
peste asemenea momente neplăcute. 

In salon era un şemineu de piatră, o canapea în faţa lui şi o 
carafă cu suc de portocale şi o sticlă plină cu tărie, două pahare 
şi ei. Rebecca bău cu multă prudenţă, desigur, fiind evreică şi 
aflându-se în defensivă. 

Faţa ei era plină de umbre. Umbre moi, feminine. El i-a spus că 
o iubeşte şi ea trebuie să-l fi crezut, căci a spus: 

— De ce pe mine? 

A pus întrebarea cu o voce foarte scăzută, dar lui i s-a părut 
cea mai mare întrebare pe care o auzise vreodată. De ce pe ea? 
De ce Rebecca? 

Nu ştia. Nici măcar nu a putut face o presupunere, astfel că nu 
a putut s-o „facă” pe Rebecca, cu toate că ea nu mai era virgină, 
din cât se pricepea el la femei. Şi ea îl dorea, să fiu al naibii dacă 
nu. Dar a fost ca un călător înaintea sfinxului şi n-a putut 

răspunde întrebării puse de ea. 

Era două noaptea. Focul se stinsese demult şi peste cărbuni se 
fugăreau umbre negre. A mai sărutat-o o dată pe Rebecca, s-a 
ridicat şi i-a spus: 

— Noapte bună, iubito! 

Dar ea l-a tras din nou pe canapea şi s-a lipit de el de la frunte 
până la vârful picioarelor. 

— Nu pleca, i-a zis ea. 

Aşa că au dormit acolo, pe canapea, complet îmbrăcaţi, 
inocenți ca Hansel şi Gretel în pădure şi asta era el convins, 
fiindcă nu putea răspunde acelei întrebări afurisite şi simple care 
i-o puse ea. 

— Sergent! 

Generalul trecea iar prin sala de aşteptare, ca Vodă prin 
lobodă. 

— Ce fel de uniformă de diliu e asta? 

Stephen se îndreptă de spate, dar de data asta generalul avea 
altă ţintă, ascunsă privirii lui Stephen de toţi acei maiori, căpitani 
şi pupincurişti. 

— Ordonaţi! rosti o voce gravă, familiară. 

— Ce fel de soldat eşti tu? insistă generalul Hardnetz. 

— Domnule general, sunt cel mai dur şi mai al dracului soldat 
din armata Statelor Unite. 

Incă un geamăt se auzi dinspre locotenentul Hamilton. Pe 
când soldaţii şi aviatorii se împrăştiau, Stephen îl zări în sfârşit 
pe sergentul Ski, bunul şi bătrânul Ski, care ţinea cursul de luptă 
corp la corp la Fort Darby. Purta o pălărie al cărei bor larg era 
prins într-o parte de calotă, ca un afurisit de australian şi o 
uniformă de camuflaj, cu dungi ca de tigru. 

— Ce, ce? întrebă generalul. Cum te cheamă, sergent? 

— Cleonovski, domnule. 

— Să-l noteze cineva. Maiorule, notează asta... Ce fel de nume 
este ăsta, sergent? E un nume american? 

— Din Brooklyn, domnule. 

— Inţeleg. Bine, sergent, data viitoare când mai vii în Thaitan 
ai grijă să porţi echipament militar reglementar, în loc de... de... 
salopeta aia franţuzită. 

Generalul se răsuci pe călcâie, îl văzu pe Stephen şi se 
întoarse din nou spre Ski. 

— Şi să-ţi pui un ecuson! tună el. 

Pe când mergea spre uşă, oamenii se întorceau cu umărul 
stâng spre perete, căci majoritatea erau încă în drum şi purtau 

însemnele de acasă. Generalul era aproape la uşă când se 
întoarse din nou şi strigă la Stephen: 

— Ce uniformă ziceai că ai? 

Stephen se sculă în picioare: 

— Grupul de Desant Aeropurtat numărul 7, domnule, spuse el. 

— Maiorule, notează asta. 

Generalul Hardnetz îşi trase o şapcă de baseball din centură şi 
şi-o puse pe cap. Şi pe şapcă avea o stea argintie. 

— Desant, făcu generalul. Desant Aeropurtat. Ce s-o alege din 
armată? 

După plecarea generalului, Ski se repezi spre Stephen 
făcându-şi cărare cu sacul. 

— Să fiu al dracului, strigă el, dacă ăştia nu-s doi purii de la 
Fort Darby! apoi se opri scurt. Te ştiu eu, pe legea mea, spuse el. 
Aş recunoaşte oriunde mecla asta oribilă. Nu eşti... nu eşti... 

Stephen se prezentă pe sine, apoi pe locotenentul Hamilton. 

— Ce plăcere să te văd din nou, sergent Cleonovski, zise 
locotenentul. Am fost la cursul dumitale din... N 

— Mda, făcu Ski, aşezându-se lângă Stephen. Incotro, 
Stephen? 

— Un loc pe nume Penang. 

— A-ntâia! Vom fi în acelaşi avion, zise Ski, părând foarte 
mulțumit. 

Le spuse apoi că Penang este cel mare oraş din munţi şi 
principalul centru militar; acolo există printre altele o unitate Y 
de desant. Fusese acolo timp de vreo lună, aşteptând o numire şi 
îndeplinind comisioane pentru maiorul Barker, comandantul 
unității Y. Aceasta era a doua detaşare a lui Ski în această țară. 
Data trecută petrecuse şase luni în deltă, dar nu părea să fie 
dispus să discute despre asta. 

Deşi nu scăpase de burtica respectabilă, Ski părea, în 
ansamblu, cu zece kilograme mai uşor şi cu zece ani mai în 
vârstă. Falca şi pomeţii îi ieşeau prin piele ca oasele unui căluţ 
de povară. Stephen îl ţinea minte din urmă cu un an şi jumătate, 
ca pe un tiran gălăgios, bătăuş; acum arăta ca un om care 
tocmai traversa Pacificul pe o plută improvizată. 

Locotenentul Hamilton era dornic să-şi facă prieteni. 

— Costumul ăsta de camuflaj e grozav, spuse el, aplecându-se 
peste Stephen. Unde aş putea să-mi cumpăr aşa ceva? 

— Sunt vreo treizeci-patruzeci de ateliere de croitorie în 
Penang, îi zise Ski. Sunt mai multe ateliere de croitorie în 
Penang, îi zise Ski. Sunt mai multe ateliere de croitorie decât 

bordeie, zău. O să-ţi facă orice uniformă vrei. Chiar pături 
autentice pentru înmormântări în stil băştinaş, dacă te 
interesează. 

— Ei, poate pentru logodnica mea, zise locotenentul Hamilton, 
privind nesigur spre Ski. 

Locotenentul nu-şi dădea niciodată seama când îl lua cineva 
peste picior, aşa că era totdeauna atent. 

— Desigur. ţi spun cum e treaba: te bagă în pătură şi apoi te 
aruncă cu tot cu pătură într-un foc zdravăn, apoi îţi pun cenuşa 
într-un ulcior de lut. Drăguţa poate ţine ulciorul pe şemineu. Are 
un şemineu, locotenent? 

Locotenentul Hamilton râse, dar nu foarte convingător. 

Apoi apăru un caporal de aviaţie deşirat şi strigă câteva nume, 
printre care şi Courcey. 

— Prezent, spuse Stephen. 

— Hamilton! 

— Locotenent Hamilton... Prezent! 

— Ol... Oleo... 

— Sergent Ski, prezent în persoană! 

Stephen îşi ridică sacul cu haine, apoi carabina care îi fusese 
distribuită la ora cinci în acea dimineaţă - o carabină nou-nouţă, 
lucind încă de vaselină. Ski mergea în fruntea lor spre autobuz. 
Locotenentul Hamilton se împleticea în urma lui, cu costumul 
măsliniu înnegrit de sudoare. Era amiază şi soarele tropical ardea 
asfaltul. „Doamne, îşi spuse Stephen. Ce loc pentru război”. 

Dispecerul lăsă trei soldaţi localnici să li se alăture în autobuz. 

— Aştia-s soldaţi? întrebă locotenentul Hamilton. Arată ca 
nişte elevi-cercetaşi. 

Ski îi cercetă şi el pe soldaţii blânzi, cu oase delicate şi cu 
pielea ca mierea. 

— O, aş zice că au optsprezece, nouăsprezece ani, spuse el. 
Poate chiar douăzeci, deşi jur pe Dumnezeul meu, uneori mă 
întreb dacă a mai rămas viu vreunul de douăzeci de ani în 
această ţară pierdută... La naiba, dacă ăştia par tineri, ar trebui 
să-l vezi pe Charlie Romeo. 

— Cine-i ăsta? întrebă locotenentul Hamilton. 

— Este tipul cu care ne luptăm noi, zise Ski. Atunci când îl 
putem prinde. 

Caporalul de aviaţie îi conduse peste pista de asfalt, pe lângă 
avioane de transport, avioane de vânătoare şi elicoptere, către 
un C-123. 

— Drum bun, le spuse el, rânjind oribil. 


24 


Se aşezară în umbra avionului. Pilotul îi aştepta, echipat cu un 
costum de zbor decolorat, şi un toc de revolver bine uns, dar gol, 
prins pe o diagonală. Le ţinu predica obişnuită. Apoi îşi puse 
mâinile în şolduri şi îi numără. 

— Bine, spuse el, n-avem destule paraşute pentru toţi, aşa că 
vom zbura de-a lungul coastei cât putem de mult spre nord, şi 
dacă avem probleme, sărim în apă. 

— Eu nu ştiu să înot, zise locotenentul Hamilton. 

— Imi pare rău, îi spuse pilotul. Cred că e un colac de salvare 
pe undeva. 

Il urmară în compartimentul întunecat, plin de bagaje şi se 
prinseră cu curelele pe un rând de scaune de pânză, de-a lungul 
peretelui. Era un loc în minus, aşa că doi dintre indigeni trebuiră 
să se înghesuie. Şeful de echipaj, târând după el un fir lung de 
microfon, merse în spate şi închise uşa. Motoarele porniră făcând 
ca sacul sergentului Ski să alunece pe plăcile pardoselei; 
motoarele urlară şi apoi se pomeniseră gonind pe pistă şi 
ridicându-se în aer. Lui Stephen îi pocniră urechile. Prin 
hublourile uşii văzu cum se micşorează rapid pistele şi hangarele 
aeroportului Thaitan, țesătura verde-stinsă a câmpurilor de orez 
şi a canalelor. Urcau într-o spirală strânsă deasupra aeroportului. 
La fiecare buclă, pământul devenea tot mai mic, până ce, în final, 
avionul se îndreptă şi semnul cu fumatul interzis se stinse. 

Ski îşi desprinse centura de siguranţă, aprinse o ţigară 
strâmbă şi trase adânc. li oferi pachetul lui Stephen, care-l 
refuză. Ski se aplecă spre el, învăluindu-l în fum de ţigară şi 
duhoare de bere acră. 

— Şi de fapt, ce dracu' cauţi aici? strigă el. 

— Să fiu al naibii dacă ştiu, zise Stephen. 

— Ce? 

— Am spus: NU ŞTIU! 

Ski se lăsă pe spate şi mimă râsul, bătându-se pe coapsele 
subţiri şi clătinând energic din cap. Apoi îşi duse mâinile pâlnie la 
gură şi urlă: 

— NICI EU! 

„Dar sunt aici, gândi Stephen, hlizindu-se la Ski, şi am de gând 
să fac treabă bună”. 

Capitolul 4 


Arşiţa după-amiezii se infiltra prin pereţii groşi de argilă ai 
şcolii, iar maiorul Barker asuda. Se holba la o hartă, încercând să 
stoarcă un înţeles din petele verzi şi galbene, liniile de contur şi 
denumirile înţesate de întorsături ciudate, franţuzeşti; apoi îşi 
şterse faţa şi trecu la următoarea hartă. De obicei maiorul îşi 
rezolva treaba cu hărţile dimineaţa. Atunci era mai răcoare. Dar 
azi era o nebunie: garnizoana de la Mung Tau era asediată de un 
batalion de rebeli, iar trei echipe Z patrulau pe lângă graniţă. Nu 
prea avea cum să-i ajute pe cei din Mung Tau, decât 
transmiţându-le prin radio un mesaj de îmbărbătare în fiecare 
dimineaţă şi cerând să li se asigure iluminarea cu rachete în 
zonă, pe timp de noapte. Dar patrulele erau sub comanda lui 
directă. Maiorul Barker marca progresele lor cu săgeți şi cruci 
roşii, trasate cu creion de ceară: se târau de-a lungul hărţii ca 
nişte furnici epuizate, plângându-se prin radio de lipsa apei, 
dificultăţile terenului şi nenorocirea refugiaților pe care-i adunau. 
Pe maior îl ardea să fie în teren, lângă ei, să-i ia la şuturi. Dar 
avea patruzeci şi trei de ani. Acei locotenenţi tineri şi isteţi l-ar fi 
făcut să-şi piardă suflul. 

Sectorul Mung Tau se afla pe stativul care ecrana fereastra. 
Maiorul îl dădu la o parte, căci era o speranţă de adiere pe afară. 
Nu se mişca încă, dar prin fereastra deschisă se vedea o 
privelişte încurajatoare; un vârtej roşu de praf pe drumul dinspre 
Penang. Trebuia să fie sergentul Toffington, cu corespondenţa de 
după-amiază. Poate că aducea permisiunea de a solicita aviaţiei 
să-i ajute pe cei din Mung Tău, sau vreo ofertă din partea 
maiorului Minh, comandantul provinciei, de a-i împrumuta câteva 
companii în ajutorul patrulelor maiorului Barker, sau... În cel mai 
rău caz, pachetul cu corespondenţa avea să-i ofere maiorului o 
scuză pentru a uita vreo oră de problemele lui. 

Se aşeză la birou, îşi duse mâinile la ceafă şi aşteptă venirea 
jeepului lui Toffee. 

Căpitanul Olivetti intră cu corespondenţa. Arăta ca un armăsar 
care tocmai îşi pierduse iapa favorită. 

— Ce mai este? întrebă maiorul Barker, ridicându-se. 

Dacă poşta de după-amiază nu aducea veşti bune, putea 
foarte bine să se întoarcă la hărţile lui. 

— Au fost învinşi tâmpiţii ăia din Mung Tău? întrebă el. 

— Este recomandarea mea pentru CIS, zise căpitanul Olivetti, 
trăgând un teanc de hârtii din plicul de corespondenţă. 

— A, făcu maiorul, aşezându-se la loc. Ce-i cu CIS-il? 

— Simt nişte regulamente noi, domnule. Solicitarea mea nu a 
fost acceptată. 

— Imi pare rău. 

— Thaitanul cere acum trei zile sub focul inamicului. 

— Bine, bine, zise maiorul, lăsând un rânjet să se lupte cu 
cicatricea de pe obraz. Exersase această combinaţie în faţa 
oglinzii din latrina ofiţerilor şi ştia că este înfiorătoare. 

— Se pare că va trebui să mai stai câteva zile pe front, nu-i 
aşa, Al? 

— Da, domnule. 

— Ce-ar fi să sări în Mung Tău? Mi-ar plăcea să am un raport 
de la faţa locului, din cloaca aia nenorocită. 

— Foarte bine, domnule, zise căpitanul Olivetti. Dacă nu vă 
deranjează, aş vrea să studiez câteva zile aceste reglementări. 
Nu vreau să mă prindă iarăşi pe picior greşit. 

Indesă teancul de corespondenţă la loc, în plic. 

— Altceva, nimic? întrebă maiorul. 

— Doar rahaturi, domnule, se poate ocupa Ackley de ele. 

— Aha, făcu maiorul Barker, ridicându-se în picioare. 

— Apropo, domnule, zise atunci căpitanul. Au venit cei noi. 

— Care noi? 

— Locotenentul Hamilton şi caporalul Courcey. Am primit 
ordinele lor acum două zile. 

— A... voluntarii. Excelent! Trimite-mi-i, să văd ce stofe au. ŞI 
acoperă, te rog, hărţile alea blestemate. 

După ce hărţile fură în siguranţă, căpitanul Olivetti intră în 
secretariat şi vorbi cu cineva invizibil. Imediat se repezi înăuntru 
un locotenent cu obraji rozalii, salutând cu răsuflarea tăiată: 

— Locotenent Hamilton, mă prezint la ordinele 
dumneavoastră, domnule. 

— Locotenente, zise maiorul fără să răspundă la salut, câţi ani 
ai? 

— Douăzeci şi trei, domnule! 

— Ai douăzeci şi trei de ani şi eşti tot sublocotenent? 

— Domnule... Eu... 

— Ce naiba crezi că putem face cu tine? N-avem loc pentru 
sublocotenenţi la Desant. 

— Trimiteţi-mă pe front, domnule, zise locotenentul Hamilton 
cu degetul arătător de la mâna dreaptă încă lipit de sprânceană. 

Ochii lui cafenii erau aţintiţi într-un punct chiar deasupra capului 
maiorului. Pot ucide comunişti la fel de bine ca orice locotenent 
din armata Statelor Unite. 

— Eşti voluntar, nu? 

— Da, domnule! 

— De ce? 

— Domnule, eu cred că fiecare generaţie îşi are războiul ei. 
Ăsta este războiul meu şi este datoria mea să lupt în el. 

„Draci bălţaţi”, gândi maiorul Barker. 

— Este o garnizoană în apropiere de graniţă, pe nume Mung 
Tau, zise el, aruncându-i locotenentului un zâmbet strâmb. Au 
avut zece la sută victime în ultimele trei zile. Ţi-ar plăcea să te 
paraşutăm acolo şi să le dai o mână de ajutor? 

Locotenentul înghiţi în sec, cu greutate. 

— Da, domnule, spuse el. Inghiţi din nou şi adăugă: Nu am 
făcut încă nimic pentru soldă luna asta. 

— S-ar putea să nu apuci să-ţi ridici banii, locotenente. Charlie 
va trage în tine în timp ce cobori. 

— Da, domnule. 

— Crezi că eşti pregătit? 

— Da, domnule. 

— Bine, să nu ne pripim, zise maiorul. Poate găsim ceva mai 
puţin încurcat pentru început... Ei, de ce nu încetezi o clipă să 
mai saluţi? Spune-mi, cum se face că n-ai fost avansat? 

Locotenentul Hamilton luă pe loc repaus. Se înroşise efectiv ca 
o gâsculiţă din sud când este pipăită prima oară. 

— Domnule, spuse el, am fost sărit. 

— Asta mi-am închipuit şi singur, locotenente. 

— Da, domnule. Ei, am avut nişte probleme cu autorităţile 
civile din Carolina de Nord. 

— Ce fel de necazuri? 

— Da, domnule. A fost tânăra aia. Era la închisoare. 

— Doamne, zise maiorul. 

— Nu e ceea ce credeţi, domnule maior. Demonstrase pentru 
drepturile civile. 

— Ce face? 

— Drepturile civile, domnule. 

— E mai rău decât mi-am închipuit. 

— Imi pare rău, domnule. Oricum, un prieten de-al meu ţinea 
la această tânără, aşa că am ajutat-o să se evapore din oraş iar 
autorităţile s-au cam supărat. Nu-i făcuseră încă dosarul, 
înţelegeţi? 

— Aţi ajutat-o să evadeze? 

— Păi... da, domnule. 

— Extraordinar! 

— Domnule? 

— Diversiune, locotenente! De asta suntem aici. Cei de la 
Desant au nevoie de oameni care pot încălca regulile. 

— Ei, vă mulţumesc, domnule. 

— Dar să nu încerci vreo tâmpenie din asta când te afli sub 
comanda mea. 

— Da, domnule... nu, domnule! 

— Ei, asta-i tot, zise maiorul. Spune-i caporalului Courcey să 
intre. 

Locotenentul Hamilton aproape că-şi rupse braţul salutând şi 
ieşi cu spatele la fel de repede cum intrase. Maiorul Barker oftă. 
Adevărat, locotenentul era un fătălău, dar putea să se schimbe. 
Cei de felul lui reuşeau adesea. Erau atât de dornici să se 
dovedească bărbaţi, încât se transformau în tigri. 

Caporalul Courcey era alt gen. Trânti un salut perfect, aşteptă 
cinci secunde să i se răspundă şi neprimind răspuns, luă pe loc 
repaus. Maiorul Barker avu impresia că vede un mare DU-TE-N 
MATA scris pe fruntea caporalului. Şi ce frunte! Joasă şi vălurită, 
ascunzând al naibii de bine ceea ce se ascundea în spatele ei. 
„Cunosc eu genul, îşi spuse maiorul. Totdeauna gândesc. La ce 
dracu' te gândeşti caporal?” 

— Ei, ei, eşti absolvent de colegiu? 

— Da, domnule maior, răspunse caporalul Courcey. 

— Cum de-ai ajuns la Desant, dac-ai făcut colegiul? 

— Domnule, dacă a fost să ajung soldat, am vrut să port 
uniforma cea mai dură, cea mai a dracului din armata Statelor 
Unite. 

Ceea ce era exact răspunsul învăţat la Fort Darby. 

„Da, cunosc genul tău, îşi spuse maiorul. Te uiţi de sus la noi, 
cei cu douăzeci de ani vechime şi apoi încerci să fii un soldat mai 
bun ca noi”. 

— Ai fost recrutat pentru doi ani, caporal, zise el. A trebuit să- 
ţi prelungeşti termenul cu şase luni pentru a veni aici. „Aha, 
clipise!” la să vedem acum, continuă maiorul, simțindu-se ca 
Humphrey Bogart apropiindu-se de pradă. A fost din cauza fetei 
ăleia pe care ai scos-o din arest? 

Caporalul îi aruncă o privire tăioasă. 

— Domnule maior, spuse, cred că nu este treaba 
dumneavoastră. 

— Ha! strigă maiorul Barker. Am nimerit la fix, nu? 

Caporalul îl mai privi o clipă, apoi râse. 

— Da, domnule, aşa este. 

— O femeie, spuse maiorul Barker. Ei, sunt şi motive mai 
grave pentru a te lupta, caporal. Ceea ce contează nu este de ce 
te lupţi, ci cât de bine o faci. 

— Aşa cred şi eu, domnule maior. 

— Bine, o să-ţi găsim ceva de făcut într-o zi-două. 

Dădu din cap şi caporalul Courcey luă poziţia de drepţi. 

— Apropo, continuă maiorul. Cum aţi reuşit tu şi locotenentul 
să realizaţi evadarea? 

— Era în timpul manevrelor, domnule maior. Noi trebuia să fim 
echipe de diversiune care acționau în spatele frontului şi am 
răpit o pereche de poliţişti în ideea să dezorientăm circulaţia. 

— l-aţi răpit? 

— Da, domnule. l-am pocnit în cap şi le-am luat uniformele. 
Auzisem despre arestare la radioul din maşina lor, aşa că am 
mers la închisoarea districtuală şi i-am eliberat pe demonstranți. 
A fost ceva vâlvă. Din cauza asta au dat afară de la manevre 
Grupul Şapte Desant. 

— Nu mă mir. Iniţiativa este foarte bună la locul ei, caporale, 
dar există limite, să ştii. 

— Da, domnule, voi încerca să ţin minte asta. 

Salută, se răsuci pe călcâie şi ieşi din birou. „Un tip dur,” gândi 
maiorul. „Ei bine, de asta avem nevoie”. 

Imediat după ieşirea caporalului, căpitanul Olivetti îşi arătă 
faţa bronzată în uşa secretariatului. 

— Ce credeţi, domnule maior? întrebă el. 

— Courcey este tare. Ce să facem cu ei? Să-i punem la patrula 
ţânţarilor? 

Maiorul Barker ridică din umeri. 

— Ce altceva? 

Capitolul 5 


Lui Stephen îi plăcea patrula ţânţarilor. Orele erau 
convenabile, iar munca - cel puţin partea lui - era destul de 
plăcută, mult mai plăcută decât sarcinile care pică de obicei pe 
capul noilor veniţi. 

— Linişteşte-te, Ray, îi spuse el locotenentului. Putea fi şi mai 
rău. Puteam sta în soare toată ziua, umplând saci cu nisip, sau 
altă prostie. Ştii cum mi-am petrecut prima lună la Fort Darby? 
Am văruit toate lăzile de cărbuni din Centrul de Diversiune. 

— Dar eu aş vrea să lupt. 

— Întâi trebuie să te aclimatizezi. 

— Să mă aclimatizez? 

— Ai leşina din cauza căldurii dacă ai intra în luptă aşa repede. 

— Nu m-am gândit la asta. Crezi că de asta ne-a băgat maiorul 
Barker în patrula ţânţarilor? 

— Sigur, zise Stephen, toate la timpul lor. 

— Atunci e-n regulă. Am crezut că nu i-a plăcut de mine. 

Rumegă un timp, apoi izbucni: 

— Dar este atât de umilitor! 

Patrula ţânţarilor avea loc noaptea. Stephen se ducea la 
popotă imediat ce se lăsa întunericul, pe la şapte jumătate; 
locotenentul Hamilton era deja acolo, cu sergentul Ski şi încă 
vreo trei, patru. De obicei, Ski îndruga despre războiul din 
Coreea. Locotenentul voia să ştie despre situaţia la faţă locului, 
dar Ski nu vorbea decât despre retragerea din Yalu, în decembrie 
1950. 

— Crezi că vor interveni chinezi în Asia de Sud-Est? întrebă 
locotenentul, încercând să-l aducă cu picioarele pe pământ. 

— Orice american face cât zece chinezi! strigă căpitanul 
Olivetti de la masa de alături. 

— Şi asta a folosit la un căcat în cincizeci, zise Ski holbându-şi 
ochii injectaţi spre căpitan. Ne-au fost superiori ca număr cu 
douăzeci la unul, treizeci la unul. Păi ei, aveau mai mulţi chinezi 
decât noi gloanţe... PUNEŢI BAIONETELE! urlă el. 

Locotenentul Hamilton se înfioră. 

Popota, ca toate clădirile din tabără, cu excepţia şcolii, era o 
clădire aerisită, cu un acoperiş ascuţit, din tablă, pardoseală din 
beton şi pereţi căptuşiţi până la înălţimea umărului cu saci de 
nisip. Pereţii se terminau deasupra sacilor, dar existau obloane 

din lemn care se puteau lăsa când venea musonul sau când 
ataca Charlie Romeo. Se părea că maiorul Barker nu credea că 
sunt şanse să se întâmple aşa ceva. Becurile erau atârnate de 
grinzi, ca ornamentele de brad, clipind în ritmul generatorului cu 
benzină din spatele latrinei. 

La ora opt locotenentul Hamilton oftă şi zise: 

— Ei, presupun că... 

Işi luă centura cu pistolul de pe masă şi şi-o atârnase la brâu. 
Stephen îşi luă carabina. Merseră în şcoală unde ofiţerul de cart îi 
dădu o lanternă lui Stephen şi o plăcuţă locotenentului. Pe 
plăcuţă scria: REGISTRUL CONTROL ŢANŢARI - CONFIDENŢIAL. 

— Parola este baumi, le zise ofiţerul. 

— Ce înseamnă? întrebă Stephen. 

— Treisprezece. 

— Cum se zice şase? 

Ofiţerul îşi consultă dicţionarul englez-buru. Pe coperta roşie 
scria cu litere aurii: 


LA ÎNCEPUT A FOST CUVÂNTUL 
WESLEY TRADUCĂTORII BIBLIEI 


— Choi, zise ofiţerul de cart. 

Stephen repetă de câteva ori, ca să prindă corect accentul, 
apoi plecară în noapte. 

In jurul taberei erau opt tranşee pentru santinele, fiecare 
conţinând o mitralieră de calibru treizeci şi câte doi soldaţi 
indigeni. Stephen şi locotenentul vizitară pe rând fiecare groapă, 
târându-se încet pe pământul negricios, alunecos şi strigând 
„Choi!” înainte ca santinelele să-i poată depista. Parola se 
schimba în fiecare noapte. Ideea, aparţinând maiorului Barker, 
era să te adresezi omului cu un număr mai mic şi el să răspundă 
cu numărul care constituia diferenţa. Cum cei de la Desant nu 
vorbeau engleza, iar americanii nu vorbeau buru, schimbul de 
parole era întotdeauna partea cea mai delicată a patrulei 
ţânţarilor. 

Când era sigur că se poate apropia, locotenentul Hamilton 
sărea în groapa santinelei, înfundându-se uneori până la 
genunchi în apă. Soldaţii găseau că asta este foarte caraghios. Ei 
stătuseră ore în şir în apă, dar când un american se uda, 
chicoteau ca nişte şcolăriţe. 

Stephen se aşeză pe sacii de nisip de pe margine. Stăteau în 

tăcere vreo cinci minute, apoi locotenentul spunea: „Acum”, şi-şi 
rula mâneca uniformei sale noi. Stephen mai aştepta un minut 
Apoi se apleca, aprindea lanterna şi număra ţânţarii care se 
ospătau pe braţul locotenentului. Socoteala se ridica de obicei de 
la doi până la şapte, dar Stephen a numărat o dată douăzeci şi 
trei, în timp ce locotenentul Hamilton gemea dezgustat. 

Acestea fiind făcute, locotenentul nota numărul pe tăbliță, în 
timp ce Stephen dădea ţigări santinelelor. Aceştia erau din 
triburile de munteni, mai aspri şi mai închişi la culoare decât cei 
pe care îi văzuse în Thaitan, dar nu mai înalţi. Maiorului Barker 
trebuie să-i fi plăcut asta. Mici şi duri. Erau mercenari, desigur, 
plătiţi din teancurile de bani necuraţi pe care unitatea X le 
trimitea din Thaitan. 

Stephen nu era sigur dacă-i plăcea ideea de a lupta alături de 
oameni care o făceau pentru bani. La greu, ei puteau decide să- 
şi caute alt stăpân. 

— Ei, zicea locotenentul. Cred că... 

Şi se duceau pe vârfuri la următoarea gaură. 

După terminarea circuitului înapoiau lanterna şi notițele 
ofițerului de cart. Un curier din Penang ridica a doua zi registrul, 
iar socoteala din acea noapte - media ţânţarilor care atacaseră 
braţul locotenentului în fiecare groapă - era introdusă într-un 
grafic general de urmărire a ţânţarilor, la conducerea regională. 

— Poate părea un lucru mărunt, le spusese maiorul Barker 
când îi instruise, dar să nu credeţi că-i aşa! Cei de la centru au 
nevoie de aceste informaţii. Altfel, cum ar putea să stabilească 
priorităţile pentru plase de țânțari, bombe cu DDT, insecticide şi 
toate căcaturile astea? 

— Nu ştiu domnule, admise locotenentul Hamilton. 

— Păi, vezi! Daţi-i drumul şi să faceţi treabă bună, iar eu voi 
vedea dacă pot să vă găsesc nişte înlocuitori în vreo săptămână. 

Intr-o noapte, după ce fuseseră deja în patrula ţânţarilor timp 
de aproape două săptămâni, l-au întâlnit pe Toffee afară, lângă 
latrină. El a refuzat să meargă cu ei la popotă. 

— Trebuie să-l găsesc pe maior, spuse el, fluturând o 
radiogramă acoperită cu un scris regulat. Lucruri mari. 

— Ce fel de lucruri? întrebă Stephen. Vreo treabă pentru noi? 

— Sperăm că nu, răspunse Toffee, care nu spunea niciodată 
EU. Era prea modest. Poate ne vedem mai încolo, le zise el, 
dispărând în direcţia barăcii ofiţerilor. 

Stephen şi locotenentul merseră mai departe. Era ora 
unsprezece: La orizont, un avion de transport bâzâia nevăzut 

deasupra vreunei poziţii asediate, aruncând rachete de 
iluminare. Acestea coborau spre pământ ca stelele căzătoare. 
Din când în când, răsuna clar în noapte icnetul supărat al unui 
mortier. 

— Bine băieți, zise locotenentul, dar nu cu aceeaşi tristețe cu 
care ar fi rostit aceste cuvinte cu o săptămână în urmă. Cineva a 
dat de dracu’, anunță el intrând în popotă. Undeva, spre vest. 

— Bine că nu suntem noi, zise Ski. 

_ — Asta-i garnizoana de la Mung Tau, spuse căpitanul Olivetti. 
In fiecare noapte se întâmplă. Aviația s-a săturat până peste cap 
de Mung Tau - au zburat patruzeci şi trei de ore săptămâna 
trecută ca să asigure iluminarea zonei. 

Stephen se duse şi turnă două ceşti cu cafea neagră ca păcura 
şi aproape la fel de groasă. Deasupra puse puţin lapte condensat 
Tocmai se aşeză lângă ceilalţi, când intră Toffee cu boneta de 
camuflaj în mână. 

— Domnule căpitan, maiorul vrea să vă vadă, zise el. 

Căpitanul Olivetti mormăi ceva, se ridică în picioare şi părăsi 
popota. Toffee se duse la frigider, luă o sfeclă şi şase morcovi din 
tava cu legume. 

— Cum se face că ofiţerii lucrează noaptea? întrebă Stephen. 

— Nu pot să vă spun, răspunse Toffee. Secret. Ştiţi. 

Se duse în bucătărie şi se întoarse de acolo cu o maşină de 
făcut suc, cromată, pe care o băgă în priza de lângă ibricul de 
cafea. Incepu să bage morcovi în ea. Aceasta bâzâi ca o uriaşă 
insectă metalică şi din jgheab începu să curgă un suc galben în 
cana de alături. Apoi Toffee introduse sfecla şi tot lichidul deveni 
purpuriu. 

— Vreti? întrebă el. 

— O, Doamne, nu! exclamă Ski, apucându-se de gât şi 
făcându-se că vomită. 

Toffee clăti aparatul şi-l puse de-o parte. Apoi se aşeză lângă 
ei, la masă. 

— Dă-i drumul, Toffee, zise Stephen. Ce se întâmplă? 

Transmisionistul se foi în scaun. 

— Este în legătură cu Muc Wa, spuse el în cele din urmă. 

— Ce este? 

Toffee dădu din cap. 

— Muc Wa, zise Ski. N-am auzit niciodată de asta. Se holbă la 
transmisionist. Avem soldaţi la Muc Wa? 

— Incă nu, spuse Toffee. 

Căpitanul Olivetti ştiuse că-l aşteaptă o furtună din clipa în 

care a intrat în biroul maiorului. Maiorul Barker stătea pe scaun şi 
cicatricea de pe obraz era stacojie. 

— Credeam că ţi-am spus să ai grijă de chestiunea cu Muc Wa, 
zise el cu o voce foarte plată şi ostilă. 

— Da, domnule. 

Căpitanul Olivetti apucă formularul. Toffee îşi bătea 
întotdeauna mesajele cu majuscule, ca să pară că tocmai 
veniseră pe cablul Western Union. 


SECRET 

SUBIECT: MUC WA, GARNIZOANA. PR 

1. COMANDANTUL UNITĂŢII Y (PENANG) USARGA URMEAZĂ SĂ 
INSTALEZE O GARNIZOANĂ LA MUC WA PRIN MIJLOACELE 
DISPONIBILE, . j i ă 

2. DATORITĂ CAPACITĂŢII LIMITATE DE TRANSPORT ÎN ZONĂ, 
INSTALAREA SE VA REALIZA PRIN TRANSPORT TERESTRU. 

3. SE VA DETAŞA O COMPANIE DE DESANT DIN INDIGENI 
PENTRU ACEST PROIECT. RESTUL COMBATANŢILOR VOR FI 
RECRUTAŢI DIN POPULAŢIA INDIGENĂ. 

4. ÎN CAZUL UNOR ATACURI SUSŢINUTE DIN PARTEA UNOR 
FORŢE OSTILE SUPERIOARE NUMERIC, PERSONALUL AMERICAN 
VA PĂRĂSI GARNIZOANA. 


PENTRU COMANDANTUL 
UNITAŢII X (THAITAN) DIVIZIA 
DESANT AEROPURTAT USA. 


— Ei? făcu maiorul. 

— Poate că aş putea merge în Thaitan... 

— Ultima dată când ai mers în Thaitan a fost când soldaţii 
noştri din Cho Rhee ţineau ostatec pe locotenentul Arsenault. 

— Da, domnul. 

— Am primit o mustrare de la Washington pentru afacerea aia. 

— Da, domnule. 

— La Muc Wa ar trebui să te trimit, Al. 

— Dar, domnule... 

— Ştiu, postul este de locotenent. N-avem nici unul. 

— Locotenentul Hamilton. 

— Doamne! făcu maiorul. 

— Lăsaţi-mă să vorbesc cu camarazii mei din Thaitan. Poate 
reuşesc să smulg o avansare pentru el. 

— Doamne, crezi că e în stare să găsească locul? 

— Dacă îl are şi pe sergentul Oleonovski cu el... 

Cicatricea maiorului păli, ajungând la un roz sănătos. 

— Ski ar fi un sergent de companie excelent, consimţi el. Şi 
aşa aici nu ne foloseşte la nimic. Doar să ne bea tot ginul din 
dotarea dispensarului... Ce ne mai trebuie? 

— Un transmisionist-infirmier, domnule. 

— Pe cine avem? 

— Pe nimeni, domnule. 

— Bine. Va trebui să-l trimitem pe sergentul Toffington şi să 
cerem un înlocuitor pentru el. Altceva? 

— Un specialist în arme. 

— Caporal Courcey. 

— El este genist, domnule. 

— Ce dracu’, doar a făcut instrucţia de bază, nu? zise maiorul 
Barker. Este specialist în arme. Spune-i lui Ackley să-i facă 
modificarea în formularul douăzeci. 

— Da, domnule. 

— Acum ne trebuie oameni. N-au fost două companii la Cho 
Rhee? 

— Da, domnule. Jumătate din ei au fugit când am trimis 
Puşcaşii Marini să-l salveze pe locotenentul Arsenault. Ceilalţi 
sunt pe undeva la deschiderea unui drum. 

— Adu-i înapoi, formează din nou o companie cu ei şi dă-i 
locotenentului Hamilton. 

— Şi dacă se răscoală din nou, domnule? 

Maiorul se lăsă pe spate, în fotoliu şi pe faţă i se lăţi un 
zâmbet fericit. 

— Ei, există şi Puşcaşii Marini la o adică, zise el. 

Locotenentul Hamilton era îngrijorat că o scrântiseră cu 
patrula ţânţarilor. 

— Ackley mi-a spus ieri că socoteala este cam mare, zise el în 
timp ce se ţineau după căpitanul Olivetti. Ce naiba, e vina mea 
dacă mă plac tântarii? 

— Vitamina B-1, domnule, spuse săritor Toffee. 

— Ce-i cu ea? 

— Dacă aţi lua vitamina B-1, nu s-ar atinge tântarii de 
dumneavoastră, domnule. Am un prospect pe care vi-l pot da. 
Totul e natural. 

— Ra-hat, făcu Ski. 

— Serios, zise Toffee. Dacă iei multă vitamină B-1, degaji un 
miros care nu le place ţânţarilor. 

Sky adulmecă la urechea lui Toffee. 

— Puah! exclamă el. Mie nici ăsta nu-mi prea place. 

Stephen avea altă explicaţie pentru faptul că fuseseră chemaţi 
în biroul maiorului în miez de noapte şi totul se legă atunci când 
văzu stativul de hărţi şi pe maiorul Barker alături, ţanţoş ca un 
guguştiuc. Incercă să-i facă semn locotenentului Hamilton în 
legătură cu deducţia lui, dar acesta era ocupat să salute şi să 
raporteze că toţi sunt prezenţi. 

— Bine, bine, spuse maiorul Barker, tăindu-i vorba. 

Incepu să le vorbească despre Muc Wa. Locotenentul Hamilton 
arăta nedumerit, Ski plictisit, iar Toffee... ei bine, lui Stephen nu-i 
plăcea expresia de pe faţa lui Toffee. El era transmisionistul şi 
ştia el... Maiorul le spusese că Muc Wa fusese un avanpost 
francez abandonat în 1953. La scurt timp după ce francezii au 
pierdut controlul asupra şoselei care ducea de acolo la mare, 
Penang fusese asediat. Un convoi cu întărituri căzuse într-o 
ambuscadă şi fusese distrus. Penangul a fost pierdut cu două mii 
de apărători. Dezastru, şi totul din cauza că vreun cretin din 
administraţia colonială franceză decise ca garnizoana de la Muc 
Wa să fie abandonată. Dar Consiliul Militar al Statelor Unite n- 
avea de gând să repete greşelile francezilor. 

— Nu, domnule. Muc Wa urma să fie recucerit şi apărat de o 
garnizoană. 

— Da, domnule maior, spuse locotenentul Hamilton, căci era 
clar că trebuie să spună ceva. Cine urmează să o apere? 

— Tu, 

— Eu, domnule? 

— Da, locotenente. 

— Dar, domnule, eu sunt doar... 

— Un sublocotenent. Da. Dar te-am urmărit în aceste două 
săptămâni, locotenent. Ţi-am testat capacitatea de comandă în 
patrula ţânţarilor şi sunt convins că eşti omul potrivit pentru Muc 
Wa. Te recomand pentru avansare. 

Pe chipul locotenentului apăru un zâmbet nătâng. 

— Vă mulţumesc, domnule. Vă mulţumesc! 

— In regulă. Haideţi să ne uităm la hartă, domnilor! 

Maiorul Barker le arătă şoseaua, un vierme gălbui, şerpuind 
printre munţi... 

— Muc Wa este aici, spuse el, bătând cu palma pe foaia de 
plastic de deasupra. 

Mâna lui acoperea zece sau cincisprezece kilometri pătraţi, dar 
chiar şi aşa era clar că Muc Wa nu era deloc aproape de şoseaua 
pe care se presupunea că trebuie să o apere. 

— Este un drum pe aici pe undeva, urmă maiorul. Desigur, nu 
este practicabil pentru vehicule, după atâta timp. Dar voi ar 
trebui să-l străbateţi de la şosea într-o zi de marş. 

— Domnule maior, zise căpitanul Olivetti îndepărtându-se de 
perete. 

— Da, Al, îţi aparţine, zise maiorul, predându-i căpitanului 
stativul cu hărţi. 

— AŞ sugera să pătrundem acolo împuşcând, zise căpitanul 
Olivetti arătându-şi dinţii albi. Să facem un raid de două zile prin 
acei munţi. Să-i dăm o preocupare bătrânului Charlie Romeo. 

— Doar noi patru? întrebă locotenentul Hamilton. 

— Vei avea o companie de desant din indigeni, îi spuse 
maiorul Barker. Au fost decimaţi la Cho Kee, pe care din păcate l- 
am pierdut; dar de atunci s-au păstrat în formă. 

Toffee scoase un sunet de parcă s-ar fi înecat. 

— Mda, şi mai este un batalion de Puşcaşi Marini indigeni în 
Penang, zise căpitanul Olivetti. Consilierul american este un 
camarad de-al meu. Este dispus să ofere două plutoane pentru 
un atac cu elicoptere dacă putem să-i oferim o ţintă ca lumea. 

— Ce zici, locotenente? întrebă maiorul Barker. Este 
operaţiunea ta. 

— Pielea ta, vrea să spună, şopti Ski. 

— Păi, domnule maior, până acum n-am mai condus o misiune 
ofensivă, spuse locotenentul Hamilton. 

— Am discutat asta, locotenente, şi căpitanul Olivetti s-a oferit 
să meargă cu tine. 

— In cazul acesta... 

— In regulă, spuse maiorul. Deci, totul e lămurit? 

Dădu din cap spre căpitanul Olivetti care lăsă coperta de 
pânză să cadă peste hartă. 

Apoi, maiorul privi expectativ la locotenentul Hamilton. Era un 
semn ca locotenentul să salute şi să iasă dracului afară. Dar el 
nu făcu asta. Făcu un pas înainte şi spuse: 

— Domnule maior, vreau să vă... mulţumesc. 

Toţi priviră spre el stânjeniţi. 

— Cred că voi avea o echipă bună acolo, continuă locotenentul 
Hamilton. 

Ski privea în tavan, cu buzele ţuguiate de parcă ar fi fluierat o 
melodie. Toffee privea în podea, Stephen îl scrută pe maior. „Ray 
este prietenul meu, de fapt”, gândi el, „Sunt răspunzător pentru 
el”. 

Dar locotenentul nu termină încă: 

— Vom face tot ce se poate, domnule, promise el. Aş vrea să 
ştiţi că apreciem această şansă de a lupta pentru... ştiţi 
dumneavoastră. Ţara noastră. 

— Bine spus, locotenente, îi zise maiorul Barker, cu o voce 
obosită. 


39 


Capitolul 6 


Convoiul porni joi. Maiorul Barker îi privi plecând - şase 
camioane înţesate - apoi se grăbi în birou ca să le urmărească 
pe hartă înaintarea. Cu un creion de ceară scrise Operaţiunea 
Blaze? pe coperta hărţii. Apoi scoase acele de pălărie, luate cu 
ocazia ultimei întruniri a comandanților, de la Madame Cum-o 
cheamă, acea dansatoare din buric, franţuzoaica din Thaitan. 
Făcu două steaguri roşii pe care scrisese Olivetti şi Oleonovski şi 
unul verde pe care scrise Puşcaşi şi le prinse pe acele de pălărie. 

La ora nouă fix secretarul-dactilograf, care acum acţiona şi ca 
transmisionist, raportase că trecuseră de punctul de reper Alpha. 
Maiorul înfipse cele două steaguri roşii. O grupă de luptă 
franceză fusese măcelărită acolo în turnă cu zece ani, iar locul 
devenise un punct de reper comod. 

— Ei bine, Ackley, zise el secretarului, de acum totul e simplu. 
Ai fi vrut să fii şi tu acolo? 

— Nu, domnule. 

— De ce nu mi-ai spus că eşti infirmier-transmisionist? Poate 
că te-aş fi trimis pe tine în Muc Wa în locul lui Toffee. 

— De fapt, zise Ackley scărpinându-se pe obraz, am fost dat 
afară de la cursul de infirmieri. Nu puteam suporta să văd sânge. 
Mi se întorcea stomacul pe dos. 

— Oh, făcu maiorul. 

— Aşa că m-au trimis în schimb la şcoala de limbi străine. 

— Excelent! Ackley, eşti plin de surprize. Ce dialect vorbeşti? 
Buru? Mao? 

— Nu, domnule, araba. 

— Of, la naiba. Mişcă-ţi fundul în camera de transmisiuni. 

Convoiul ajunse la punctul de control Bravo la ora unsprezece 
fix. Aici era punctul de debarcare din camioane şi maiorul îşi 
înfipse steagurile roşii pe drumeagul spre sud. Apoi se duse la 
masă. Olivetti fiind plecat, nu era nimeni în tabără cu care să 
merite să stea de vorbă, astfel că merse cu o maşină la clubul 
ofiţerilor din Penang. Se întoarse pe la trei şi constată că oamenii 
lui Olivetti trecuseră prin vadul de la punctul de control Charlie 
aşa că mută steagurile corespunzător; după asta urmă o după- 
amiază lungă. Citi un timp din /nfantery Journal, dorindu-și să fi 

avut şi el timp pentru a scrie articole. Apoi, îl trimise pe Ackley la 
popotă, după cafea. La ora şapte îl trimise din nou pe Ackley 
după sandviciuri, pe care le mâncară în camera de transmisiuni, 
la lăsarea întunericului. După ora şapte-treizeci veni un semnal. 
Maiorul Barker luă microfonul şi rosti: 

— Ei, Blaze! Sunt Thunderhead$. Cum mă auzi? Terminat! 

— Huo - ah - Blaze crac - eee - aaa. Terminat! 

Maiorul privi spre Ackley. 

— Ce dracu’ zice? întrebă el. 

— Nu vă aude prea clar, spuse Ackley. 

— Aici Thunderhead, rosti maiorul în microfon. Nici eu nu te 
aud prea clar. Care este poziţia actuală, Blaze? Repet: care este 
poziţia actuală. Terminat. 

— Hau - oo - hau, beta - pete delta. Terminat! 

— Suntem la punctul de control Delta, traduse Ackley. 

— Aici Thunderhead, zise maiorul. Daţi-i înainte, Blaze. 
Aşteptăm viitoarea voastră transmisie la opt fix, din punctul de 
control Echo. Echo. Inţeles? 

— Hoo - hah - eee, gemu radioul. 

— Gata, am terminat zise maiorul şi agăţă receptorul în furcă. 
Apoi merse în şcoală şi mută steguleţele. Trupa era acum 
aşezată pentru noapte şi numai o fâşie îngustă îi separa de 
fortăreaţa rebelilor pe care urmau să o atace în zori. Operaţiunea 
Blaze arăta bine. 


De sub picioare li se rostogoleau pietre. Rugi de mure şi ciulini 
le sfâşiau pielea, iar nori de țânțari se lăsau peste ei ca să le 
sugă sângele. Pe hartă drumul nu era mai lung ca unghia mare a 
lui Stephen, cu câte o cotă de nivel la fiecare milimetru. li 
îndemna pe soldaţi cât îl ţinea sufletul, în sus, pe această scară 
invizibilă a cotelor de nivel; două ore mai târziu, zăceau pe 
culme, gâfâind şi sugând apă din bidoane. 

— Suntem fix după program, zise el când apăru Ski. 

— Of! făcu Ski. Suntem dărâmaţi... 

Se prăbuşi alături de Stephen. 

— Am prins câţiva refugiaţi, spuse el după un timp. 

Unul din soldaţi aduse o familie de munteni, sălbatici şi 
tuciurii, împingându-i în faţă cu carabina. Un băiat părea destul 
de mare pentru luptă, astfel că Stephen îl duse de-a lungul 
crestei, în sectorul căpitanului Olivetti. 


ê Thunderhead - nor de furtună - Ib. engleză, (n. tr.). 

Căpitanul amenajase un post de comandă lângă un copac. Un 
soldat se afla la copac, cercetând valea cu binoclu şi 
transmiţându-i lui Cowboy, interpretul. Toffee încerca să ia 
contact cu cineva prin radio. Locotenentul Hamilton, cu ochii 
închişi, stătea rezemat de o piatră. Avea faţa palidă şi unsuroasă. 

— Ce-i acolo, Courcey? strigă căpitanul Olivetti zâmbind ca un 
om care tocmai marcase un punct hotărâtor. Unul viu? Hei, 
Cowboy! 

Interpretul veni spre el. Privi spre tânărul refugiat, îi spuse 
ceva, apoi îi trase o palmă peste faţă. Băiatul căzu. Cowboy se 
lăsă în genunchi şi începu să-l bombardeze cu întrebări. 

Stephen auzi un zbârnâit în spatele copacilor. Se uită la ceas: 
ora opt. Şi puşcaşii se ţineau de program. 

— Domnule, spuse Cowboy. Omul ăsta, spune el, n-a auzit de 
rebel comunist. 

— Întreabă-l câţi oameni simt în satul ăla. 

— Domnule, spune: el nu merge niciodată în satul ăla. 

— Of, pentru numele lui Dumnezeu, zise căpitanul Olivetti. 

Toffee schimbă frecvenţa şi începu să spună: 

— Elicopterul Marinei, elicopterul Marinei, aici Blaze, Blaze. 
Recepţionaţi această frecvenţă? Terminat 

— Alo, Blaze! răspunse radioul. Aici Black Knight Patru. Te aud 
tare şi clar. Care este poziţia ta? Terminat. 

— Minte? îl întrebă căpitanul Olivetti pe Cowboy. 

— Da, domnule, zise Cowboy, lovindu-l pe refugiat cu piciorul 
în rinichi. 

— la-l uşor, îi spuse Stephen. 

— Aici Blaze, rosti Toffee. Suntem în punctul de control Echo. 
Vreţi să transmiteţi asta la Thunderhead? Terminat. 

— Black Knight Patru. Am înţeles că eşti în punctul de control 
Echo. Vom încerca să nu scăpăm ceva în capul vostru. 

Rachetele vâjâiau şi tunau deasupra copacilor. Mitralierele de 
calibru cincizeci păcăneau ca nişte ciocane pneumatice. Cei din 
trupă zâmbeau stingheriţi, pipăindu-şi carabinele şi privind la 
americani pentru încurajare. 

— Domnule, zise Cowboy, omul ăsta spune: poate zece- 
cincisprezece familii în acel sat. Nu sunt rebeli comunişti. 

— Minte? 

— Da, domnule. 

— La dracu' cu el, zise căpitanul Olivetti. N-avem timp să ne 
încurcăm cu el. 

lute ca o pisică, Cowboy îşi trase baioneta din teacă şi o 

înfipse până în plăsele în pieptul refugiatului. Băiatul se uită la 
Cowboy şi încercă să apuce lama. Dar muri înainte ca să o 
atingă. Cowboy trase baioneta afară şi o şterse de şorţul 
tânărului. 

— Nenorocitule, zise Stephen. L-ai... 

— Uită asta Courcey, spuse căpitanul Olivetti, avem de lucru! 

— Omorând prizonieri? Omorând copii? 

— Am spus să uiţi, caporal. g 

Stephen se întoarse în sectorul lui. In spate, îl auzi pe 
locotenentul Hamilton vomitând în tufişuri. 

— Haideţi! strigă Stephen. Să mergem! 

Soldaţii se ridicară şi începură să-şi facă de lucru la bagaje, ca 
nişte cercetaşi tuciurii care ar fi preferat să rămână acasă. 

„Repede!” îşi spuse Stephen „Repede! Să ajungem acolo şi să 
începem o luptă cinstită”. Ski dormea în spatele unei stânci. 
Stephen dădu drumul familiei de refugiaţi, apoi se duse şi-l 
scutură pe Ski să se trezească. 

— Nenorocitul de Cowboy l-a ucis pe copil, zise el. 

— Bine, zise Ski căscând. Un rebel mai puţin care să mă 
împuşte pe la spate. 

Nu păru să observe că ceilalţi prizonieri dispăruseră. 

Elicopterele de luptă - Black Knights - loveau valea cu rachete 
şi rafale de mitralieră. Stephen îşi zori soldaţii în josul pantei, 
într-o albie stâncoasă, năpădită de copaci ţepoşi. Erau nervoși. 
Cei din flancuri se tot trăgeau spre coloana principală, iar 
coloana se rupse în două grămezi, una în jurul lui Stephen, iar 
cealaltă în jurul lui Ski. A 

— Plecaţi de lângă mine! urlă Ski. Imprăştiaţi-vă, valea! 

Soldaţii părură încurajați de urlete şi se îndesară mai aproape. 
Stephen auzi în faţă pârâit de arme uşoare, distinct şi aproape, 
mult mai aproape ca elicopterele, şi ieşi la loc deschis, cu 
carabina ridicată. Dar nu exista vreo luptă vizibilă, nici sat, nici 
oameni. Le făcu semn soldaţilor să înainteze. Trecură de un mic 
deal şi văzură apoi trupa căpitanului Olivetti, cincizeci de metri 
mai la stânga. 

Cei cu mortierul îi desfăceau trepiedul. Mai departe era o 
colibă izolată, din bambus, cu pereţii cuprinşi de flăcări. Stephen 
şi Ski se apropiară ca să vorbească. 

— Unde-i acţiunea? întrebă Stephen. 

— Câţiva oameni au fugit din coliba aceea, zise căpitanul 
Olivetti. Aşa că i-am secerat. 

— Gherile? întrebă Stephen. 

Căpitanul dădu din umeri. 

— Cine ştie, zise el. Dar sper că cineva ne va opune rezistenţă. 
Altfel va trebui să traversăm şi să ne întâlnim cu Puşcaşii. 

Elicopterele încetară să mai tragă. Dansară ca nişte libelule 
deasupra văii, la vreo doi kilometri depărtare. Stephen putu să 
vadă rachetele agăţate sub pântecele lor. Apoi elicopterele care 
transportau trupe dispărură pentru scurt timp în spatele 
dealurilor şi se ridicară din nou cu uşile deschise, prin care se 
vedea cerut. 

— Uşor mod de a te duce la război, nu? zise Ski. 

— Ajunsul acolo este doar jumătate din distracţie, spuse 
căpitanul Olivetti. Haideţi! strigă el, mişcându-şi carabina ca pe 
un toiag. La drum, băbuţelor! 

Stephen şi Ski se întoarseră la soldaţii lor care stăteau 
adunaţi, holbându-se la elicoptere. Ski intră în ei ca un câine 
ciobănesc, furios. După ce se adunară, Stephen luă un reper şi-i 
trecu valea. Era ora zece, punga de apă îi era goală şi încă nu se 
vedea nici urmă de luptă. Unde dracu' era Charlie Romeo? Unde 
dracu' era războiul? 

Le făcu semn oamenilor să o ia spre stânga, în jos, unde 
puteau da de apă. După o jumătate de oră se întâlniră din nou cu 
căpitanul Olivetti într-o albie secată. Câteva băltoace se vedeau 
ici-colo, printre pietre, înconjurate fiecare de câţiva soldaţi. 
Păreau terminaţi. Stephen aruncă patru pastile de iod în punga 
lui de apă şi se duse la grupul cel mai apropiat. Toffee era şi el 
acolo, turnându-şi apă în gură dintr-o pungă. 

— Ce-ai zice să-mi dai şi mie? Mai avea de aşteptat zece 
minute până ce pastilele de iod îşi făceau efectul. 

Toffee îi întinse punga de apă pe deasupra băltoacei. Stephen 
o duse la buze, storcând-o ca pe un burduf, şi în gură îi curse un 
lichid cald, gros, şi gălbui. 

— Suc de morcovi! zise el. 

— Sigur, spuse Toffee. Işi luă înapoi punga şi o cufundă în 
băltoacă. La suprafaţa cenușie se ridicau bule de aer. 

— Urăsc conservele astea, urmă Toffee. Necazul este că sucul 
nu ţine pe arşiţa asta. 

— Trebuia să-ţi fi adus maşina de făcut suc, spuse Stephen. N- 
ai luat-o, nu-i aşa? 

Tăcere din partea lui Toffee. 

— Nu, zise Stephen. N-ai luat-o, nu-i aşa? 

— Păi, dacă era în elicopter şi elicopterul se prăbuşea? 

— Cari monstrul ăla în bagaje? 

— N-are decât vreo şapte kile. 

Stephen clătină din cap, îşi umplu propria pungă cu apă şi se 
duse lângă Ski, care şedea la umbra unei magnolii umbrelă. 

— Ghici ce are Toffee în bagaje? spuse el. 

— O femeie. 

— Maşina de făcut suc. 

— Dumnezeule! făcu Ski. 

— De fapt, de ce bea chestia aia? 

— Tac-su a făcut un fel de atac de cord sau nu ştiu ce când 
Toffee era copil şi nu vrea să păţească la fel. Caraghios, nu? 

— Sau trist, nu? 

— Uneori cred că este aproape acelaşi lucru, spuse Ski, 
încercând să-şi găsească un loc mai confortabil la umbră. 

Crack, trosni o puşcă după deal. 

— Ce dracu'? zise Ski, sărind în picioare. Asta nu-i carabină. 

Işi apucară armele şi alergară în vârful dealului. Căpitanul 
Olivetti ajunsese primul acolo, iar Stephen era chiar în urma lui; 
stăteau pe culme cu răsuflarea tăiată şi priveau la un omuleţ 
hotărât care se târa spre ei purtând un porc pe umeri. De gât 
avea atârnată o puşcă de infanterie. 

— Ei, zise căpitanul Olivetti. Să fiu al... 

Işi ridică arma şi trase. Omul se opri, se uită la ei, şi dădu 
drumul porcului de parcă i s-ar fi făcut brusc lehamite să îl mai 
care. Apoi se întoarse şi fugi în direcţie opusă ţinându-şi puşca în 
faţă. Purta sandale şi pijama neagră, largă. Părea cumva nedrept 
să-l ucidă, dar toate dovezile pledau împotriva lui, astfel că 
Stephen îşi apucă arma şi-şi goli încărcătorul. Rată. Căpitanul 
Olivetti rată şi el, blestemându-se pentru asta. 

Soldaţii trecură dealul. Mortieriştii îşi instalară tubul, aruncară 
o încărcătură în el şi alergară fără să aştepte să vadă unde 
explodează proiectilul. Stephen şi căpitanul se prinseră şi ei în 
cursă. Se repeziră peste terenul ondulat al văii, iar carabinele 
trosneau în jurul lor. Dar omuleţul parcă intrase în pământ. 
Urmărirea se transformă într-o înaintare printre tufişuri şi copaci, 
până ce căpitanul Olivetti dădu ordin să înceteze. 

Trimiseră un mesager la Puşcaşi, iar căpitanul Jellison, 
consilierul american veni să li se alăture. 

— Comandantul Khan îşi cere scuze, dar trage un pui de somn 
spuse căpitanul Jellison. 

Oamenii se împrăştiară câte doi-trei pentru a-şi fierbe orezul în 
timp ce americanii fripseseră porcul. Toffee îi dădu lui Cowboy 
partea lui. Stephen ar fi preferat să mănânce cu soldaţii, dar 

carnea mirosea ca-n rai, aşa că se aşeză lângă Ski şi ofiţeri. 

— S-ar părea că maiorul ne-a trimis în altă vale, spuse 
căpitanul Olivetti. 

Rupse din carnea friptă cu dinţii strălucitori, zeama scurgându- 
i-se printre ţepii de pe obraz. 

— Ce rateu! făcu el. 

— Imi pare rău, zise căpitanul Jellison. 

— Ei, Cowboy, spuse căpitanul Olivetti,  aruncându-i 
interpretului punga de apă goală. In continuare umple asta. 

Cowboy se duse la cel mai apropiat grup de soldaţi şi dădu 
punga unuia dintre ei. 

— Doamne, zise căpitanul Jellison. Voi nici nu ştiţi ce exemplu 
aveţi. E destul să spuneţi căcat şi două sute de soldaţi se lasă pe 
vine, în praf. Dar eu îi spun comandantului Khan că ar trebui să 
facă ceva şi el vrea să-i arăt unde scrie asta. li arăt şi atunci vrea 
să se gândească puţin la asta. Apoi vrea să facă nişte schimbări, 
ştiţi, ca să salveze aparențele şi până atunci Charlie este peste 
deal, departe... iți spun, Al, nu vom câştiga acest război dacă nu 
aducem Puşcaşii Marini. 

Căpitanul Olivetti privi la el. 

— Crezi că e vreo şansă? întrebă el. 

— Aşteaptă doar până se termină alegerile. După alegeri într-o 
săptămână Puşcaşii sunt aici. 

— Şi trupele terestre. 

— Ei, poate Cavaleria Aeropurtată. Dar Puşcaşii vor fi primii şi 
atunci la revedere cu rahatul ăsta de post de consilier al meu. 
Voi avea o companie a mea şi mă voi uita la ei cum aleargă. 

— Cavaleria Aeriană, zise căpitanul Olivetti. Să ştii Jelly, că ai 
dreptate. Asta-i o uniformă de viitor. i 

Reveni la halca de friptură mestecând gânditor. li făcu cu 
ochiul lui Stephen şi-şi ridică privirea spre bolta senină. 

Maiorul Barker le dăduse termen până la ora douăsprezece fix 
să-i înfrângă pe rebeli şi să-i scoată afară, înaintând spre sud, 
prin vale. Se ţinură de program, lăsând oasele de porc să le 
marcheze trecerea. Puşcaşii luară versantul de est, detaşamentul 
căpitanului Olivetti pe cel de vest, iar Ski şi Stephen merseră prin 
mijloc. Aveau să se reunească a doua zi la Muc Wa. A 

Stephen şi Ski fură ultimii care părăsiră albia râului. Işi 
aranjară oamenii în formaţie de marş, cu două echipe în 
flancurile coloanei principale şi porniră, cu soarele arzându-i în 
ceafă. Deodată, un obuz exploziv căzu în albia râului, 
împroşcându-i cu pietriş. Lui Stephen îi vuiau urechile din cauza 

zgomotului. Ski fu acela care îi făcu pe oameni să continue 
marşul. 

— Mortier de optzeci şi unu de milimetri, asta a fost, zise Ski 
după un timp. Bine că n-am întârziat la desert. 

Stephen dădu din cap, incapabil să vorbească. „Acum ştiu 
unde e Charlie, gândi el. Sus pe dealuri. Ne urmăreşte... Vezi, 
Rebecca? Este un război adevărat”. 

Merseră prin vale toată după-amiaza. Oamenilor părea să le 
placă treaba lor, care consta în distrugerea fiecărei colibe pe 
care o puteau găsi. Unul dintre luptători, un bătrân, descoperea 
colibe acolo unde Stephen nu putea vedea altceva decât pădure 
tropicală. Era un omuleţ cu picioare sprintene şi lobii urechilor îi 
ajungeau până la umeri, iar dinţii din faţă îi lipseau complet. 
Stephen îi dădu un pumn de chibrituri şi-l lăsă să se descurce. 
Bătrânul adună şase-şapte soldaţi într-o echipă incendiară; 
prădau colibele, îşi îndesau traistele cu tutun şi orez şi dădeau 
foc la ce mai rămânea. Pârâitul bambusului arzând îi însoțea de-a 
lungul văii. 

— Hai să-l avansăm pe tip! zise Stephen. 

Işi rupse tresele de pe mâneca stângă, anunţă o oprire şi i le 
oferi bătrânului soldat. 

— Tu caporal! anunţă Stephen. Tu, eu - la fel. 

Bătrânul suci tresele pe toate feţele. 

— Da, spuse Stephen. Eşti caporal la fel ca mine. 

Bătrânul se dădu înapoi şi salută, râzând ştirb. 

— O.K.! făcu el. 

— Bătrânul caporal, chicoti Ski. Ei, să mă ia naiba, Steve, cred 
că ţi-ai făcut un prieten. 

Caporalul scoase din traistă un ac de siguranţă şi-şi prinse 
tresele cu vârful în sus, după obiceiul locului. Apoi numi un 
mesager. Se ţinea aproape de Stephen şi Ski, încercând să le 
ghicească dorinţele şi-l trimitea pe mesager să aibă grijă ca 
acestea să se îndeplinească. Coloana se mişca mult mai ordonat 
acum şi ajunseseră la capătul văii la ora patru. 

Căldura era înăbuşitoare aici. Lui Stephen îi ardeau obrajii şi 
gura îi atârna ca şi cum ar fi ţinut toată ziua vată în ea. Ski era la 
fel de nenorocit, după cât se vedea sugând din bidon în timp ce 
mergea privind cu ochii umflaţi dintr-o parte în alta. 

In cele din urmă, valea se transformă într-un defileu împădurit, 
fără apă... Stephen anunţă un popas imediat ce întreaga coloană 
se află la adăpost. Apoi, îşi găsi un loc cât mai confortabil, culcat 
pe o pernă formată din rădăcini. 

— Toate operaţiunile sunt ca asta? întrebă el. 

Ski încuviinţă. 

— Aproape toate. De cincizeci de ori mergi şi nu vezi nimic. 
Apoi, la a cincizeci şi una oară, pac! Charlie sare la tine. li spun 
eu Steve, nu există pe lume luptător ca Charlie. 

In faţa lor văgăuna se transformă într-o râpă, iar mai încolo, 
într-o crestătură în coasta muntelui. Drumul părea să traverseze 
râpa la vreo sută de metri de locul unde stăteau. De acolo urca 
abrupt până ce ajungea la un mic platou presărat cu bolovani şi 
unde se aflau doi inşi care prânzeau, dumnezeule! Stephen îi 
arătă lui Ski. li cercetă cu binoclul: băieţi tineri, cu păr negru 
neîngrijit şi feţe osoase, mâncând cu degetele orez dintr-un 
castron din ceramică. Purtau pijamale negre ca şi omuleţul care 
împuşcase porcul. Stephen îi dădu binoclul lui Ski. 

— Ce zici? întrebă el. 

— Trimite un grup. 

Bătrânul caporal îşi duse grupul spre râpă. Trosniră nişte 
surcele şi lianele uscate foşniră. 

— Fir-ar al dracu’! zise Ski, privind prin binoclu. l-au auzit. Să-i 
luăm de aici? Ce zici? 

Stephen se gândi la proiectilul de mortier care aproape că le 
căzuse în cap, în albia râului. 

— Da, spuse el. Eu îl iau pe cel din stânga. 

Işi ajustă înălţătorul carabinei, apoi acoperi silueta mică şi 
neagră cu cătarea, ca un cuţit mai mare decât victima. 

— Gata? întrebă el. 

„Simt gata” gândi el. „Gata să ucid un bărbat. Dacă e vreun 
bărbat şi nu un nenorocit de copil”. 

— Acum! 

Apăsă trăgaciul şi carabina tuşi, înfundându-se în umărul său. 
Nu auzi împuşcătura lui Ski: trebuie să fi tras în aceeaşi clipă. 
Tinerii dispărură. 

— Să mergem! strigă Stephen apucându-şi sacul. 

„Cred c-am ratat,” îşi spuse el. „Acum e rândul lor dacă vor”. 
Alergă în sus pe cărare mânând vreo şase oameni înainte; trecu 
râpa şi se târî pe povârnişul descoperit, cu inima bătându-i şi cu 
furnicături în spate aşteptându-se să-l ciuruiască gloanţele. Aşa! 
În siguranţă, Doamne! Micul platou era pustiu. Lângă cărare se 
afla o colibă cu pereţi întrerupţi, cât să se adăpostească doi 
oameni care dorm, cu un foc care fumega şi cu două zgârieturi 
albe pe pietre. Gloanţele loviră cu vreo jumătate de metru prea 
jos. Stephen adună o grupă de soldaţi şi-i trimise să cerceteze 

muntele. Făcu la fel şi cu următorul grup care apăru pe cărare. 
Apoi cu a treia echipă cercetară coliba şi platoul, negăsind nimic 
în afară de o furculiţă de lemn, câteva bucăţi de cârpă şi un 
carnet care părea să conţină exerciţii de caligrafie, aceeaşi 
propoziţie repetându-se la nesfârşit. 

Ski apăru în sfârşit pe potecă, gâfâind. 

— Uite ce-am găsit, spuse el. 

Ducea o fată, o indigenă cu sânii goi, căreia îi strângea ferm 
încheietura mâinii. Ochii îi erau ca murele. Pielea de culoare 
castanie. Sânii ca jumătăţi de grapefruit, atât de umflaţi şi 
depărtaţi, că nu putea să fi avut mai mult de cincisprezece ani. În 
jurul şoldurilor avea înfăşurată o pânză neagră, care îi ajungea 
până la pulpe. Purta un coş din răchită, fixat cu curele, ca un 
rucsac şi, în mâna liberă un ulcior de apă din argilă. 

— Ce-ai de gând să faci cu ea? întrebă Stephen. 

— Băiete, dacă nu ştii, nu pot să-ţi spun, zise Ski. Oare nu 
spun ordinele noastre că trebuie să-i adunăm pe toţi refugiații şi 
bunurile lor şi să-i ducem la Muc Wa? 

— Corect, spune Stephen. 

— Păi, vezi! Acest fluturaş merge la Muc Wa ca prizonierul 
meu personal. 

— Jus primae noctis, zise Stephen. 

— Ce? 

Stephen îi explică despre Dreptul Primei Nopți. 

Atunci se ivi şi restul familiei, o femeie bătrână cu sânii căzuţi 
şi burta zbârcită şi o fetiţă care purta un copil în spate. Stephen 
presupuse că cele două fetiţe aparţineau aceleiaşi familii. Dar n- 
aveau cum să ştie până ce nu ajungeau la Muc Wa, unde Cowboy 
avea să le interogheze pe femei. 

li arătă şi lui Ski caietul. 

— Ce crezi? Am tras în doi copii de şcoală? 

— De unde şcoală aici, în desişurile astea? Oricum, nu există 
nici o piedică pentru ca un elev să fie şi rebel. 

Soarele cobora. Soldaţii făcură focuri ca să-şi fiarbă orezul 
pentru cină, iar familia de refugiaţi îşi fierse o oală cu frunze şi 
rădăcini. Americanii mâncară conserve reci din raţie. După cină, 
Stephen scoase o cutie mică de compot pe care o păstrase în 
fundul sacului. Fetiţa se târî mai aproape ca să se uite cum o 
deschide. Când Stephen o privi, ea îşi acoperi ochii. 

— li e frică să nu-i mănânci ochii, îi explică Ski. Aşa le spune 
Charlie: americanii mănâncă ochii de copii. 

Stephen dădu fetiţei piersicile. 

Ea şi le îndesă în gură cu degetele murdare, apoi aruncă sucul 
după care el jinduise toată ziua. Pe urmă nu mai voi să plece la 
mama sau bunica ei sau ce-o fi fost bătrâna femeie. 

— Ei, este puţin cam fragedă pentru gustul meu, zise Ski. Dar 
cel puţin ea n-a avut ocazia să prindă obiceiuri rele. A 

Stephen o luă în braţe pe fetiţă şi o duse la bătrână. „Asta-i 
norocul meu” îşi spuse el. „Ski o ia pe cea coaptă şi eu mă aleg 
cu copilul”. 

Bătrânul caporal stabili posturile de gardă, iar Ski încercă fără 
succes să ia legătura cu Toffee prin micul radio din rucsac. Apoi 
se făcu întuneric. Stephen îşi băgă carnetul în sacul pe care-l 
folosi ca pernă. Dormiră în colibă, cu fata lui Ski între ei. Bătrânul 
păru destul de mulţumit de acest aranjament şi se culcă cu 
restul familiei, la câţiva metri mai încolo. 

— Ei, Steve? zise Ski în întuneric. 

— Ce-i? 

— Vrei o bucăţică din Dreptul Primei Nopți? 

— Nu, mulţumesc, zise Stephen. Sunt prea obosit. 

De fapt nu era. j 

— Şi eu, spuse Ski. In plus, vreau ca Toffee să o verifice mai 
înainte. Niciodată nu poţi să ştii, cu cartea asta indigenă. Poate 
să fie puţin stricată. A 

Stephen rămase treaz toată noaptea. li era îngrozitor de sete 
şi se temea că Charlie poate arunca un obuz de mortier peste ei 
şi, în plus, era foarte, foarte conştient de tânăra care dormea 
lângă el, respirând liniştit pe gură. 


Nici maiorul Barker nu dormi prea bine. Operaţiunea Blaze nu 
mergea aşa de lin cum spera el: Puşcaşii erau furioşi că unul 
dintre elicopterele lor se prăbuşise pe când se întorcea la 
Penang, rebelii scăpaseră cumva din cursa pe care le-o pregătise 
Barker, iar acum, grupul sergentului Oleonovski nu putea fi 
localizat. Maiorul îşi răsucise cearceafurile funie şi transpira în 
pijama. Dacă ar putea fi acolo cu ei, să-i ia la şuturi! Atunci 
lucrurile ar fi altfel. 

Dimineaţa se duse la birou la ora şapte fix. Harta îl asigură că 
plănuise perfect operaţiunea. Două grupe de desant pătrunzând 
în zona de destinaţie cu o zi înainte, Puşcaşii Marini sărind din 
elicopter, grebla cu trei dinţi prin vale... dar nici o nenorocită de 
victimă comunistă pe care s-o raporteze la Thaitan. 

Rapoarte noi sosiră la orele opt, zece şi doisprezece. Maiorul 
Barker mută poziţia acelor de pălărie şi marcă înaintarea cu roşu. 

Căpitanul Olivetti realiza o medie de un kilometru pe oră. 
Puşcaşii făceau ceva mai puţin. Apoi, la orele paisprezece, Toffee 
transmise un mesaj de la sergentul Ski, iar maiorul completă 
poziţia lipsă. Liniile roşii începeau să conveargă spre Muc Wa - 
dar încet, afurisit de încet. La orele şaisprezece se duse în baraca 
de transmisiuni şi aşteptă ca Ackley să descifreze piuiturile pe 
care le transmitea Toffee peste munţi. Acum distanţa era prea 
mare pentru comunicaţii prin voce. 

— Nu contează, zise maiorul. Intreabă-l: Ce dracu’ vă 
împiedică? 

Ackley se aplecă peste butonul telegrafului şi păcăni mesajul. 

— Ter... terenul este mai dificil decât s-a anti... anticipat, 
recită el, asudând peste difuzor. Cerem permisiunea să campăm 
aici şi să conţinem... continuăm... să continuăm marşul spre 
punctul Tango mâine dimineaţă. Terminat... 

— Negativ, zise maiorul Barker, iar Ackley bătu. 

— Nu avem apă, zise Ackley rar, oprindu-se să-şi şteargă gura 
cu mâna. Refugiații sunt în stare proastă. 

— Spune-i să-i împuşte dacă nu se pot ţine după ei. Cererea se 
respinge. 

In timp ce Ackley transmitea mesajul, maiorul luă o 
radiogramă şi scrise: 


SECRET 


1. S-a realizat apărarea localităţii Muc Wa de către o 
garnizoană, conform  directivei dumneavoastră din 14 mai. 
Operaţiunea a fost îndeplinită cu precizie şi spirit de iniţiativă de 
către toate elementele implicate. 

2. Urmează un raport complet prin curier. 


Comandantul Unităţii Y (Penang) 
Grupul de Desant Aeropurtat US. 


— Trimite asta la Thaitan, îi spuse el lui Ackley. Dacă e nevoie 
de mine diseară, voi fi la clubul ofiţerilor. 

Capitolul 7 


Muc Wa nu exista. Acolo unde ar fi trebuit să se afle satul, 
găsiră doar un râu, câţiva acri” cu iarbă şi fantoma unui drum cu 
arbori răzleţi. La căderea întunericului dispărură chiar şi aceste 
repere. 

— Trebuie să fi greşit locul, spuse căpitanul Olivetti. 

Căpitanul Jellison, consilierul se ghemui sub poncho cu o 
lanternă şi o hartă. 

— Nu, zise el, ieşind apoi la suprafaţă. Acesta este Muc Wa şi 
sunteţi bineveniţi aici. 

— Dar harta... 

— Harta e veche de zece ani, spuse căpitanul Jellison. În zece 
ani se pot întâmpla multe. 

Locotenentul Hamilton se ghemui pe iarbă cu capul în palme. 

— Vreţi să spuneţi că eu trebuie să realizez o garnizoană 
pornind de la asta? întrebă el. De la zero? 

— Imi pare rău, zise căpitanul Jellison. 

Elicopterele veniră a doua zi la orele nouă fix, ca un şir verzui 
şi descărcară pe iarbă în grămezi dezordonate echipamentul tip 
A pentru desant. Piloții erau derutaţi de ideea de a arunca toate 
aceste materiale în neant. Nu-şi opriră motoarele şi rămaseră 
posaci sub palele care se roteau, aşteptând cu mâinile în şolduri 
ca soldaţii să termine. Apoi îi încărcară pe puşcaşi şi decolară. 
Căpitanul Olivetti se căţără în ultimul elicopter. 

— Ne vedem peste şase luni! le strigă el peste huruitul 
motorului iar elicopterul se legănă deasupra ierbii. 

— Dacă avem noroc, îi zise Ski lui Stephen. 

— Cu bine, domnule! strigă Toffee. Sper să căpătaţi acum acel 
CIB! 

— Prin jertfă, adăugă Ski. 

Muc Wa rămase într-o tăcere de moarte după plecarea 
elicopterelor. O adiere agită iarba, iar firele călcate începeau să 
se ridice din nou; norii se mişcau repede pe cerul de un albastru 
blând. Soldaţii se lăsară pe vine lângă materialele care le 
descărnaseră, aşteptând ca cineva să le spună ce să facă. 

— Ei, zise Stephen, sperând să-l îmboldească pe locotenentul 
Hamilton, ce-ar fi să iau o echipă şi să găsim un loc pentru postul 


7 Acru = aproximativ 4000 metri pătraţi, (n. tr.). 

de comandă? 

— Da, spuse Ski. Ce-ar fi? 

Stephen îl lăsă privind în gol. Spre iarbă. 

li era destul de clar unde era locul pentru postul de comandă 
şi-l conduse pe bătrânul caporal şi echipa lui la o movilă ierboasă 
înconjurată de câţiva copaci de esenţă tare. Movila era doar la o 
sută de metri de râu şi la o distanţă convenabilă de pădurea 
tropicală. Era locul ideal pentru o tabără fortificată. 

Şi altcineva gândise la fel. Bătrânul caporal se lăsă în 
genunchi şi mimă gestul de a trage cu arma. 

— Bum! făcu el, foarte mulţumit de sine. 

Avea dreptate: adâncitura fusese o veche poziţie de tragere şi 
în jurul movilei mai erau şi altele la fel. Unul dintre oameni găsi o 
cartuşieră goală. Altul îl atinse pe Stephen şi-i arătă spre nord, 
unde la două-trei sute de metri se afla încă un pâlc de copaci. 
Stephen îl cercetă prin binoclu. li sări în ochi o cruce mare, din 
piatră, cu braţele în formă de trifoi lat. Avea şi o inscripţie: „Du- 
te străinule şi spune spartanilor că zăcem aici ascultând de legile 
lor...” Ideea nu-l mai încântă la fel de mult ca pe vremea 
colegiului. „La ce-i foloseşte unui inginer istoria?” îşi spuse el. 
„Trebuia să fi rămas la Hemingway”. 

Lăsa jos binoclul şi se întoarse ca să le spună celorlalţi că a 
găsit vechea garnizoană din Muc Wa. 

Ski îl dăscălea pe Toffee, a cărui faţă ardea. 

— De ce nu poţi? insistă el. Ai fost şase luni la cursul de 
infirmieri, nu-i aşa? 

— Da, dar... 

— Armata a cheltuit atâţia bani ca să-ţi dea o calificare dublă, 
nu-i aşa? 

— Dar, Ski... 

— Atunci, cum se face că nu poţi să faci acest lucru, să-mi spui 
dacă Butterfly? n-are vreun sculament? 

— Ski! gemu Toffee cu sudoarea şiroindu-i pe faţă. 

Ambii se îndreptară spre Stephen, dar Ski ajunse primul. 

— Spune-i că Butterfly n-are nimic acolo jos, cu care să-l 
muşte. 

— Nu ştiu dacă doamnele fac şancruri, zise Toffee. Nu ştiu 
unde să caut? 

— Chiar şi aşa, ai putea să-i faci o injecție cu penicilină, spuse 
Stephen. Aia i-o faci pe la spate, nu? 


8 Fluturaş - Ib. engl., (n. tr.). 

Toffee încuviinţă. 

— Şi nu-i poate face vreun rău, nu? 

Toffee dădu din cap că nu. 

Ski pocni din degete şi plecă să aducă fata din micul grup de 
refugiaţi. Ea părea să accepte ideea că se afla sub comanda lui 
directă. Ski o aduse, îi desfăcu şorţul din jurul taliei şi-l lăsă să 
cadă jos. Pielea fetei lucea în soare ca o castană unsă cu ulei. 

— Ei, io-te aici! făcu Ski, cu ochii aproape să-i sară din orbite. 
Nu-i aşa că-i frumoasă? Să fiu al naibii! 

Stephen privi în jur. 

— Unde-i locotenentul? întrebă el. 

— Pe-aici, după vreun copac. L-a apucat burta... Lasă! îi zise 
Ski lui Toffee, luându-i seringa de plastic din mână. Eu i-o fac. 

Se aplecă şi tamponă cu vată fundul frumos al lui Butterfly, 
dând din cap cu admiraţie. 

Stephen îl văzu pe locotenentul Hamilton care venea spre ei 
băgându-şi cămaşa în pantaloni şi se duse să-l abată din cale. 

— Ai avut dreptate în legătură cu patrula ţânţarilor, Steve, 
spuse locotenentul. 

— Cum adică? 

— Cu aclimatizarea. Mă simt groaznic. 

— Ski spunea că te-a apucat pântecăraia. 

— Sper că nu-i dizenterie. Ce fac Ski şi Toffee acolo? 

— Fac un control medical refugiaților. 

— Oh, bine, zise locotenentul. 

Merse apoi cu Stephen să inspecteze movila. 

— Da, e perfect, consimţi el, privind prin binoclu terenul din 
jur. Este chiar locul potrivit. Ar fi bine să ne aducem lucrurile 
chiar acum. 

Stephen decise să ia aceste cuvinte ca pe un ordin, pentru a 
porni cu dreptul. 

— Da, domnule, spuse el. 

Locotenentul Hamilton se uită la el uimit. 

— Voi pune pe cineva de planton, continuă Stephen. Ar fi bine 
să mai avem un planton de gardă, nu crezi? Restul oamenilor pot 
să înceapă să-şi construiască colibe. 

— Aă, da, zise locotenentul. Da, aşa să faci... caporal. Apoi 
arătă în josul pantei. Ce-i asta? întrebă el. 

— Morminte franceze, domnule. 

— Morminte? 

— Da, domnule. 

— Oh, făcu locotenentul Hamilton. 

Ski se căţără pe movilă ca să li se alăture. Butterfly îl urma la 
mică distanţă, purtându-şi raniţa pe cap şi echilibrând-o cu o 
mână. Cu cealaltă se freca la fund. 

— Ei, ei, zise Ski. Deci, este casa noastră?... Dă-i drumul dragă 
jos, oriunde. 

Butterfly lăsă cu grijă sacul în spatele unui copac. 

Locotenentul Hamilton privi la pieptul frumos al fetei, apoi în 
pământ. 

— Sergent Cleonovski, întrebă el, cine este ea? 

— Ea? Oh, Butterfly. 

— Da, dar cine este? De ce-ţi cară echipamentul? 

— Păi, este una din refugiate, locotenente. 

— Da, dar... 

— N-ai urmat cursul de război psihologic la Fort Darby? întrebă 
Ski, dând ochii peste cap. Nu ţii minte ce ne-au spus despre cum 
trebuie să câştigăm inima oamenilor? 

— Da, dar... 

— Păi, vezi! zise Ski. Cred că fiecare din noi ar trebui să 
adopte un refugiat ca să putem exersa pe viu războiul psihologic. 

— Caporal Courcey, zise locotenentul. Crezi că... 

— O, şi caporalul are una, spuse Ski. 

— Steve? 

Într-adevăr, sora mai mică a lui Butterfly urca panta, 
îndreptându-se spre Stephen. Se opri la câţiva paşi depărtare şi 
privi la el printre degete. Stephen o luă în braţe. De data asta, în 
loc să atârne ca un căţeluş, îşi încleştă braţele în jurul gâtului şi 
picioarele în jurul mijlocului lui Stephen, zâmbind cu toată faţa ei 
tuciurie, delicată. 

— Da, zise locotenentul Hamilton, cu un râs vesel de ofiţer. 
Bine! Va trebui să las această chestiune la discreţia 
dumneavoastră, domnilor. 

Ski se lăsă gemând în genunchi şi-şi desfăcu sacul. 

— Aşa să faci, locotenente, spuse el, trăgând afară un 
calendar P/ay-giri mototolit. 

Îi netezi paginile, apoi îl agăţă de o creangă. Butterfly privi la 
modelul din iunie - o blondă cu sânii moi, întinsă într-un hamac. 
işi trecu palmele peste propriii ei sâni şi păru mulţumită de 
comparaţie. Ski studie şi el calendarul. 

— Ei, ei, făcu el. Mă întreb câte din drăguţele astea vom vedea 
înainte ca Charlie să ne gonească de aici? 

— Nimeni nu ne va alunga de aici, sergent, spuse locotenentul 
Hamilton, înălţându-şi umerii. Avem o companie întreagă şi o 

poziţie tactică bună şi... 

— Avem o sută cincizeci de trântori, locotenente, asta avem o 
sută cincizeci de rebeli. Şi dacă ar fi fost Puşcaşi Marini, bătrânul 
Charlie tot ne-ar fi putut izgoni. Ski se ridică şi-şi scutură de praf 
genunchii pantalonilor. Avem deci o sută cincizeci de oameni? 
Rahat. Charlie trimite trei sute. Avem trei sute? El trimite şase 
sute. Nu există altă cale, locotenente: vom rezista aici cât timp 
bătrânul Charlie ne lasă în pace, nici un minut în plus. 

Stephen lăsă fetiţa jos, îi arătă grupul de soldaţi şi o atinse 
uşor pe spate ca să o ia din loc. Işi atârnă apoi carabina de umăr 
şi o luă în jos pe pantă, în cealaltă direcţie. larba îi venea până la 
înălţimea genunchilor şi lăcustele săreau pe lângă el. In urma lui, 
locotenentul Hamilton continuă să se contrazică cu sergentul de 
companie. 

Cimitirul francez era la fel de frumos cum părea prin binoclu. 
Crucea se înălța până la umărul lui Stephen. Inscripţia nu avea 
nimic de-a face cu Thermopyle, de fapt. Spunea doar: 


H. Laporte 
R. Plevin 
H. Girondeaux 


Stephen auzi iarba foşnind în spate. Se întoarse: bătrânul 
caporal îl urmase. Luptătorul se opri şi rânji la Stephen, 
arătându-şi rădăcinile înnegrite ale dinţilor. Părea că se teme să 
se apropie prea mult de morminte. 

— Locotenentul spune că avem o companie de bărbaţi şi o 
poziţie tactică bună, îi zise Stephen. 

— O.K.! 

— Mai avem şi patru mortiere, patru mitraliere şi un radio. 

— A! O.K., spuse bătrânul caporal, care învățase numele 
tuturor armelor. 

Dădu repede din cap, făcând să-i fluture lobii urechilor. 

Stephen se răsuci din nou spre cimitir. 

— Mă întreb câţi oameni are Charlie? spuse el. 

Capitolul 8 


În acea noapte au organizat o ambuscadă pe drumul-fantomă 
şi în zilele următoare s-au aventurat în pădurile tropicale, pe 
urmele arătate de refugiaţi. De obicei, ambuscadele erau doar o 
modalitate de a încerca să rămână treji. Se ghemuiau pe 
pământul uscat al pădurii, durându-i oasele după munca din 
tabără şi alungau cu mişcări uşoare ţânţarii de pe faţă; în zori 
mergeau înapoi în Muc Wa şi participau iarăşi la muncile din 
tabără. 

— Charlie n-a auzit niciodată de acest loc, spuse Ski 
dezgustat, după a doua noapte în pădurea tropicală. De ce 
dracu' trebuie să continuăm patrularea? Avem destul de muncă 
pentru a construi din nimic o garnizoană. 

— Regulamentul zice de o ambuscadă în fiecare noapte, spuse 
locotenentul Hamilton. 

Stephen îl susţinu, fiind mulţumit să-l vadă purtându-se ca un 
ofiţer. 

Dar în nopţile următoare îşi dori să-şi fi ţinut gura. A urmat o 
ambuscadă, şi încă una reală. 

Soldaţii erau înşiraţi la vreo trei kilometri spre nord de Muc 
Wa, acolo unde o potecă bătută se încrucişa cu râul. Acolo se 
afla un banc de nisip şi câteva colibe care miroseau a peşte şi a 
mizerie umană. Oamenii lui Charlie veniră pe potecă, imediat 
după ora două. Vorbeau şi râdeau chiar până în clipa când 
soldaţii îi atacară. Carabinele trosniră de-a lungul potecii; le 
răspunseră strigătele şi loviturile ca de ciocan ale vechilor puşti 
franţuzeşti; în pădure clipeau focurile la gura armelor. Nu 
semăna deloc cu exerciţiile de trageri de noapte de la Fort 
Darby. Stephen nu-şi putea localiza nici proprii oameni, cu atât 
mai puţin pe cei ai lui Charlie; trăgeau orbeşte cam în direcţia 
râului. Gâtul îi era uscat şi avea ceva probleme cu respiraţia. 
„Acum ştiu ce înseamnă să ai un tigru pe urme”, gândi el. „Cum 
dracu scăpăm?” Din fericire, Charlie avu grijă de asta. După 
câteva minute, singurul sunet care se meu auzea era lătratul 
plat, stupid al carabinelor celor de la Desant şi atunci se luară pe 
urmele lor, căutând cadavre şi negăsind nici unul. 

S-au întors a doua zi, ţanţoşi, hlizindu-se de câte ori Stephen îi 
privea. El le întorcea zâmbetul. Işi purtau carabinele cu ţeava în 
jos, iar feţele lor întunecate luceau în soare: cei mai duri şi mai ai 

dracu' soldaţi care se pomeniseră de la Attila încoace. Faptul că 
aveau doar un metru cincizeci înălţime nu mai avea importanţă. 

— S-au luptat ca nişte viteji, raportă Stephen când ajunseră în 
tabără. 

— Aşa-i? exclamă locotenentul Hamilton pipăindu-şi mustaţa 
pe care începuse să şi-o lase. Era încă prea scurtă ca să şi-o 
poată prinde între degete. 

— Nu cred poveştile cu ce s-a întâmplat la Chao Ree, urmă el. 
Trebuie să fi fost vreo neînțelegere. Sunt băieţi buni, ştiam eu. 

— Le-a fost prea frică să fugă, asta-i tot, zise Ski şi trimise 
echipa să taie tufişuri pe malul râului. 

— Dă-le liber dimineaţa asta, spuse Stephen. O merită. 

— Avem de ridicat o tabără, Steve. 

— Atunci voi tăia eu tufişuri, dar vreau ca băieţii mei să aibă o 
dimineaţă liberă. 

— Băieţii tă/? se holbă Ski la el. Bine, la toţi dracii. Se pocni 
peste burtă şi plecă înjurând, să lucreze la împrejmuire. 

Stephen urcă la postul de comandă şi-şi schimbă şosetele. 
Apoi, prăji patru ouă pe mica sobă cu benzină care le fusese 
aruncată din elicopter împreună cu baloţii de sârmă ghimpată şi 
alte materiale de categoria B. Găinile refugiaților făcuseră ouă. 
Stephen tocmai le scotea cu o lingură din tigaie, când apăru 
Toffee. 

— Uite un mesaj de la parohia din Penang, zise el. Grăsimi 
polinesaturate, făcu el, încruntându-se la ouăle prăjite. Sunt mai 
sănătoase dacă le mănânci crude. 

Stephen dădu din cap şi desfăcu radiograma în care scria: 


ZBOR DUHOVNICESC PROGRAMAT PENTRU ZONA 
DUMNEAVOASTRA SAPTAMANA VIITOARE. ROG  INDICAŢI 
PRIORITATEA: CATOLICI, PROTESTANȚI, EVREI. 


— El mi-a spus să ţi-l dau, spuse Toffee. 

— Bine, mă ocup eu de el, zise Stephen, terminând ouăle. 

Dacă nu se uita la ele, aveau acelaşi gust ca ouăle pe care le 
devora la miezul nopţii sau la două noaptea la colegiu, cu mult 
timp în urmă. Aşa i se părea că fusese cu mult timp în urmă, pe 
vremea când singurul soldat care se lupta în Statele Unite era 
John Wayne. 

Se duse apoi la lucru cu o echipă de soldaţi, degajând un 
câmp de tragere pe malul estic al râului, în dreptul taberei. Din 
când în când se oprea şi-şi privea maceta ruginită. „Şi eu m-am 

luptat ca un desantist”, îşi spunea el. „Poate că nu-i cea mai 
nobilă meserie din lume, dar pentru asta sunt instruit şi m-am 
descurcat bine... Mă întreb dac-am lovit pe cineva, trăgând aşa, 
în noapte?” 

Sora mai mică a lui Butterfly îl urmase afară şi aduna tufele 
tăiate, de el. 

— Ei, Angel’, îi spuse el. 

Ea fugi, dar se furişă la loc când el se întoarse la muncă. 
„Fratele ei putea să fi fost în acel grup”, se gândi Stephen. „Se 
poate să-l fi omorât. Sau pe tatăl ei”. 

Peste râu, soldaţii cântau a jale, în timp ce Muc Wa prindea 
formă sub lopeţile lor. Ski le era maistru. In fiecare noapte se 
aşeza în faţa unei hărţi schiţate de el, inventând atacuri şi 
moduri de a le respinge; în timpul zilei construia sistemele de 
apărare din jurul fortăreței sale. Avea forma unei stele cu patru 
colţuri, cu un post de mitralieră în fiecare unghi interior. 

— Patru porţi? se plânse locotenentul Hamilton la prânzul luat 
în postul de comandă şi care consta în conservele din raţii. Nu-i 
dai prea multe căi de pătrundere lui Charlie Romeo? 

Işi frecă negreaţă de pe buza superioară. Incă îi venea greu să 
rostească porecla dată inamicului de către infanterişti. 

— Porţile alea sunt pentru noi, spuse Ski. Ca să putem ieşi 
când vine momentul. Nu trebuie să-ţi faci probleme pentru 
bătrânul Charlie, locotenente. El va trece peste zid ca un foc prin 
pădure. 

— Peste sârma ghimpată? 

— Poţi să-ţi pui şi curul ăla dulce la bătaie, spuse Ski. 

Soldaţii săpau o tranşee adâncă de-a lungul liniei în formă de 
stea pe care le-o trasase Ski. Pământul scos era bătătorit într-un 
val care ajungea la înălţimea pieptului, pe marginea interioară a 
tranşeei. Intindeau apoi sârmă ghimpată de-a lungul valului şi 
puneau ţepe de bambus în şanţ, ţepe pe care refugiații le 
ascuţeau în ritmul de o mie pe zi. In orice caz, asta era norma. 

Pentru Ski, singurele întreruperi ale acestei activităţi erau 
lungile plimbări cu Butterfly, după care se întorcea roşu la faţă şi 
căscând. 

— Incerc s-o învăţ engleza, spuse el într-o după-amiază, când 
Stephen şi echipa care tăia tufişurile, dădură peste ei la ieşirea 
dintr-un pâlc de copaci. Nu prinde prea repede. Până acum a 
învăţat doar ciocolată şi facem dragoste. Sper că va mai învăţa 

cât de curând şi alte cuvinte că aproape am terminat dracului 
batoanele de ciocolată. 

Se îndreptară agale spre tabără, iar Butterfly se freca de 
piciorul lui ca o pisică. N 

La ora mesei, Toffee primi încă un mesaj de la parohie. Il 
întinse locotenentului Hamilton, care îşi frecă mustaţa şi privi la 
Ski, iar acesta la Stephen. 

— In regulă, spuse Stephen, vom vota. Ski? Vrei să-l vezi pe 
capelan? 

— N-am mai fost la o liturghie de când aveam şaptesprezece 
ani, spuse Ski. 

— Nici eu, zise Stephen. Locotenente, ce zici? 

— Eu simt unitarian, răspunse locotenentul. Nu cred că armata 
are preoţi uniţi. 

— Toffee? 

Transmisionistul privi în paharul plin cu un lichid verde intens. 

— Vrei să guşti? întrebă el, oferindu-i cana lui Stephen. Avea 
un gust amar, ierbos. 

— Ce-i asta? întrebă Stephen. 

— larbă. 

— larbă? 

— Vacile trăiesc cu ierburi, spuse Toffee. Nu avem prea multe 
legume proaspete şi va mai trece o lună până să iasă ceva din 
grădină. 

Plantase sfeclă, morcovi şi ardei graşi în spatele buncărului de 
transmisiuni. 

— Ei, am băut şi lucruri mai rele, spuse Stephen, înapoind 
paharul lui Toffee. Ce fel de preot ziceai că vrei? 

Toffee se ascunse în spatele paharului cu suc de iarbă. 

— Biserica scientologică, spuse el. 

Ski îşi dădu peste cap ochii săi bulbucaţi, către tavanul de 
pânză al postului de comandă. 

— Vai de curul meu, oftă el. lată-mă aici, la treizeci şi cinci de 
kilometri în tufişuri, cu un scientolog pe post de medic. Heei, 
băiete! Am să iau un glonte în burtă, iar bătrânul Toffee se va 
apleca deasupra mea şi-mi va spune: „Roagă-te ticălosule, 
roagă-te!” 

Stephen întoarse radiograma şi scrise pe dos: 


ACEASTĂ TABĂRĂ ESTE NECONFESIONALĂ. 


— Poate că asta îi va linişti un timp, zise el, dar asta nu fu aşa. 

Două zile mai târziu, Toffee îi aduse alt mesaj: 


ROG CLARIFICAŢI ULTIMUL MESAJ. NECONFESIONALĂ NU ESTE 
O CONFESIUNE. VREŢI SA SPUNEŢI INTERCONFESIONALA. IN 
ACEST CAZ TREBUIE SĂ SPECIFICAŢI CITEZ: PROTESTANT ÎNCHEI 
CITATUL? 


— l-ai arătat asta locotenentului? îl întrebă Stephen. 

— Da. El mi-a spus să ţi-o dau. 

— Ski? 

— A spus la fel. 

Stephen mototoli radiograma şi o mototoli în tranşeea care 
începuse deja să se umple cu apă maronie, mâloasă. 

— Nici un răspuns? zise Toffee, uşor dezaprobator. 

— Nu, spuse Stephen. 

Oricum, aveau alte lucruri mai importante la care să se 
gândească. În dimineaţa următoare, cei din patrulă au fost 
atacați în timp ce se întorceau răzleţi pe drumul fantomă către 
Muc Wa. Ski era la comandă, aşa că soldaţii s-au ţinut destul de 
bine şi au ajuns în tabără doar cu un om lipsă. Au găsit soldatul 
lipsă în aceeaşi zi spânzurat de călcâie într-un copac şi cu un 
tricolor francez decolorat prins de cămaşă. Gâtul îi fuse tăiat. 


Căpitanul Olivetti devoră raportul primit după această acţiune. 
Putea să simtă carabina fixată în umăr, răpăitul armelor, mirosul 
de sudoare şi pulbere, aşa cum pe vremuri putea să trăiască un 
meci de fotbal citind despre el în ziare. 

— E clar că se distrează la Muc Wa, îi spuse el lui Ackley. 

— Mda. 

— Aş vrea să fiu şi eu acolo, adăugă el, cu sentimentul că 
locotenentul Hamilton îl păcălise cumva. Tu nu? 

— Nu, domnule, zise Ackley. 

Ultima recomandare pentru CIB a căpitanului se întoarse de la 
Thaitan. Neavizată favorabil. Thaitanul cerea acum trei zile 
consecutive sub focul inamic şi Operaţiunea Blaze durase doar 
două. Căpitanul Olivetti văzu restul şederii sale în Asia de Sud- 
Est ca pe o scară pe care trebuia să urce la nesfârşit - o zi, trei 
zile, trei zile consecutive - scară pe care funcţionarii din Thaitan 
ridicau tot mai sus premiul, la nesfârşit. 

Duse raportul şi corespondenţa de dimineaţă în biroul 
maiorului Barker. 

— A mai avut loc o ciocnire la Muc Wa, domnule maior, spuse 

el. 

— Asta-i a doua într-o săptămână, nu-i aşa? Vreo victimă? 

— Un soldat indigen. 

Maiorul Barker dădu din cap şi cicatricea i se închise la 
culoare. 

— Asta nu-i bine, spuse el. Trimite-i locotenentului Hamilton 
un mesaj. Spune-i că de acum va trebui să facă două victime 
pentru fiecare pierdere suferită de forţele aliate. 

— Da, domnule maior, zise căpitanul Olivetti, notându-şi pe 
spatele unui plic. 

— Nu-i o idee rea, nu-i aşa? Poate că ar fi bine să-l pui pe 
Ackley să trimită o copie tuturor comandanților de unităţi Z. 

Căpitanul Olivetti îşi notă din nou. 

— Acum! zise maiorul. În legătură cu Muc Wa - înţeleg că asta- 
i prima unitate Z înfiinţată în acest sector în mai mult de un an? 

— Da, domnule, şi este foarte bine. Apărare statică. 

— N-are a face asta, replică maiorul, ridicându-se şi umblând 
prin birou. 

Căpitanul Olivetti se lăsă în scaunul din faţa biroului. 

— Nimeni din Thaitan n-o să-şi aducă aminte că eu am fost 
împotriva acţiunii din Muc Wa la început, zise maiorul Barker, 
oprindu-se în faţa hărţii purtând însemnarea Operaţiunea Blaze. 
Acum este tabăra mea, la naiba. Dacă ceva iese prost acolo, e 
fundul meu în joc, nu al locotenentului Hamilton. 

— Da, domnule maior. Va trebui să fim cu ochii pe el. 

Maiorul Barker dădu din cap şi se aşeză la birou. 

— E ceva în corespondenţa de azi-dimineaţă, Al? întrebă el. 

Căpitanul Olivetti aranjă corespondenţa în două teancuri. 

— Uitaţi, o plângere de la biroul parohial, zise el. Garnizoanele 
noastre nu sunt suficient de receptive la ideea programării unor 
zboruri duhovniceşti regulate... 

— Indosariază-l. 

Căpitanul Olivetti transferă scrisoarea în teancul lui Ackley. 

— Ei, zise el, culegând altă hartă din teancul maiorului. 
Thaitanul ne trimite două VIP-uri. Un general de brigadă şi un 
corespondent, plus o suită de cinci membri. Cer raţii, cazare şi 
toate onorurile uzuale. 

— Toate onorurile uzuale, zise maiorul Barker. Asta înseamnă 
că va trebui să găsim o femeie pentru general. Cine-i? 

— Hardnetz S. 

— Sam Hardnetz? Am auzit de el. Conduce unitatea aia 
ciudată unde se schimbă regimentele în plutoane şi apoi iarăşi în 

regimente? 

— Cercetarea analitică a eficienţei, spuse căpitanul Olivetti. 
„Un general şi un corespondent, gândi el. Eeei!” 

— Asta este, spuse maiorul. Poate că vrea ca cei de la Desant 
să înceapă să poarte echipament de scafandrii, cam aşa ceva. 
Ce-i cu corespondentul? 

— Shaw, R. 

— Pentru cine lucrează? Revista Life? 

— Nu, domnule maior. O chestiune pe nume Liberal. 

— Ce-i aia? 

— N-am auzit în viaţa mea, domnule. 

Maiorul Barker privi gânditor la sectorul Muc Wa. 

— Al, zise el. Asta ar putea fi o ocazie nemaipomenită pentru 
noi. 

— Ordonaţi? răspunse căpitanul Olivetti. „Doamne - îşi spuse - 
ticălosul îmi poate citi gândurile”. 

— Un corespondent şi un general, zise maiorul. Asta este 
ocazia noastră de a prezenta publicului lupta de diversiune, Al. 
De ce să revină marinei toată gloria? Desantul - trupele de 
Desant SUA DESANTUL PLEACĂ LA RĂZBOI, rosti el cu o voce 
tunătoare, încercând cum suna cuvintele. 

— Aveţi absolută dreptate, domnule. 

— Un corespondent şi un general, zise maiorul. Fă-mi rost de o 
masă de nisip. 

— Poftiţi? 

— O masă de nisip. Ştii, ca alea de la Şcoala Superioară de 
Infanterie. Şi câţiva soldaţi de jucărie, de asemenea. Pietre. 
Copaci. Baricade din sârmă ghimpată. Vei găsi totul în catalogul 
Qartermaster la Echipament Militar, Ministuri... Şi vezi dacă 
zboară ceva la Muc Wa săptămâna asta. Vreau nişte fotografii 
ale locului, din avion. 

Pentru un timp, maiorul Barker căzu din nou în transă. 

— A, AL, făcu el mai târziu. 

— Poftiţi? 

— Vezi dacă poţi să găseşti un exemplar din Libera! ăla. Vezi 
dacă este o revistă cu poze sau altceva. 


Soldatul mort fu incinerat în uniformă completă, iar mirosul de 
cauciuc şi carne arsă stărui toată după-amiaza peste Muc Wa. 
Cenuşa adunată într-o ulcică de argilă fu pusă într-o colibă mică, 
în spatele şirului de colibe lungi în care dormeau soldaţii. 

— Bine, spuse locotenentul Hamilton, încreţindu-şi nasul. 

Acum ştiu cu ce fel de oameni ne luptăm. Ucid prizonierii - 
Dumnezeule! 

— Şi noi am ucis un prizonier pe drum, venind aici, zise 
Stephen. 

Locotenentul rămase pe gânduri, în timp ce oamenii făceau o 
mare ceremonie, îmbătându-se cu o băutură din rădăcini şi 
insecte. 

— Ai dreptate, Steve, spuse el. Trebuie să ne descotorosim de 
Cowboy. 

— Ce? 

— Îl vom trimite înapoi, la Penang, cu primul elicopter care 
opreşte aici. 

— Pentru numele lui Dumnezeu, Ray! Nu poţi face asta, avem 
nevoie de el. 

— N-am nevoie de ucigaşi ca să lupte sub comanda mea. 

— Ce-ai vrea, copii cercetași? 

— Există războaie bune şi războaie rele, zise locotenentul 
Hamilton, arătând curat, luminos şi sigur de el. Vreau ca al meu 
să fie unul bun. „Devine ofiţer în toată regula, gândi Stephen şi 
încă ce ofiţer! Un idealist”. 

— Chestia asta s-a terminat odată cu primul război mondial, 
Ray. Sau cu războiul civil din Spania, adăugă el, gândindu-se la 
bătrânul Robert lordan ţinând piept fasciştilor: Acum războaiele 
sunt duse de profesionişti. 

— Cei cu care luptăm nu sunt profesionişti, sublinie 
locotenentul. 

— Poate că nu, dar ucid prizonierii, aşa cum ai văzut. 

Locotenentul privi la coliba mică şi ţuguiată, decorată cu 
siluete de animale şi oameni, decupate din cutiile de conserve. 

— Intotdeauna m-am întrebat ce făceau soldaţii cu cutiile alea, 
spuse el. 

— Ascultă Ray, îi spuse Stephen. Trebuie să iei şi binele şi răul. 
lar Cowboy este un interpret bun. Nu vreau un amator într-o 
asemenea slujbă. Cel puţin, cu Cowboy, ştim de partea cui este - 
de partea noastră, fiindcă noi avem banii şi forţa. Mai dă-i o 
şansă. 

Locotenentul tot mai studia coliba funerară. 

— İn regulă. Cowboy poate să rămână. Dar răspunzi de el, 
Steve. 

— Da, domnule, spuse Stephen şi aproape că salută. Dar se 
controlă la timp. 

Ski privea ritualul îmbătării roşu de furie şi cu ochii ieşiţi din 

orbite. Era furios pentru pierderea unei perechi bune de bocanci 
şi a acelor ore preţioase. Ultimul plan al lui Ski era să întindă un 
al doilea rând de sârmă ghimpată în jurul taberei, la zece metri 
de principala linie de apărare. Aveau să umple această zonă a 
nimănui cu sticlă spartă, avertizoare sonore şi piedici din sârmă. 

— De ce nu se pot grăbi? gemu el. In zidul dinspre nord este o 
gaură atât de mare, încât bătrânul Charlie ar putea trece cu un 
regiment prin ea. 

— Lasă-i pe oameni să-şi termine funeraliile, îi spuse Stephen. 

— La ce-i mai trebuie funeralii? E mort, nu-i aşa? 

— Puteam să fiu eu, zise Stephen. 

— Rahat. Te-aş putea înmormânta în cincisprezece minute, 
Steve, şi n-aş avea nevoie de o sută cincizeci de oameni să mă 
ajute. 

— Puteai fi tu. 

— Atunci nu mai trebuie să-mi fac griji, nu-i aşa? Dar sunt în 
viaţă, la naiba, şi sunt îngrijorat. 

— Relaxează-te, îi zise Stephen. Vor relua lucrul mâine 
dimineaţa. Dar nu-l reluară. 

A doua zi, după apelul pentru muncă, Stephen se duse cu 
Toffee la buncărul de transmisiuni ca să rezolve un şir lung de 
mesaje din partea maiorului Barker. Maiorul voia dintr-odată să 
ştie tot ce era de ştiut despre tabără. Mai era şi un apel de la 
biroul parohial, acordându-le încă o şansă de a avea o slujbă 
interconfesională. Stephen şedea pe treapta cea mai de jos, cu 
soarele încălzindu-i spatele şi dicta răspunsuri pentru fiecare din 
aceste mesaje. In spatele lui Toffee, aproape invizibil în 
întunericul adăpostului, un soldat tânăr pedala cu furie pe o 
bicicletă. Bicicleta era montată pe o ramă din lemn. Anvelopa din 
spate fusese scoasă şi înlocuită cu o curea trapezoidală; cureaua 
era cuplată la un generator care alimenta radioul şi uneori, 
extractorul de suc al lui Toffee. 

— Un drum uneşte poarta de est cu cea de vest, spuse 
Stephen şi telegraful lui Toffee ticăi în întuneric. La sud de drum 
se află un platou de paradă şi patru barăci lungi pentru soldaţii 
indigeni. Zic prea repede pentru tine? 

— Nu. 

— La nord construim o magazie de alimente şi o sala de mese 
cu podea de beton şi suprastructură de lemn... Aşa se zice? 

— Sună corect, zise Toffee şi bătu mai departe. Asistentul lui 
gâfâia pe bicicletă. 

— Postul de comandă şi buncărul de comunicaţii sunt 

localizate... 

— Revoltă! strigă o voce răguşită în spatele lui. 

Stephen sări în lături. Ski se aruncă în jos pe scări agitându-şi 
carabina şi strigând: 

— Revoltă! 

— Ce-i? întrebă Stephen. 

— Revoltă, insistă Ski. Doamne! l-am spus locotenentului: i-am 
spus că nenorociţii ăştia se vor răscula cu prima ocazie. 

Stephen îşi luă carabina. 

— Tu stai aici, îi spuse el lui Toffee. Ţine radioul încălzit. 

Il urmă pe Ski afară şi alergară în jos, către poarta dinspre 
nord. 

— Ce s-a întâmplat? întrebă Stephen strângând din ochi în 
lumina soarelui. 

— Lucram - la postul de mitraliere - acolo, zise Ski pufăind şi 
gâfâind. Nenorociţii au lăsat lucrul. Le-am tras câteva şuturi în 
cur, dar nu se mişcă. 

Soldaţii aveau un aer sumbru şi erau împrăştiaţi pe tot 
perimetrul taberei. Zidul dinspre nord era tot fără sârmă 
ghimpată pe aproape toată lungimea. 

Stephen îl chema pe Cowboy şi pe bătrânul caporal. 

— Ei, spuse el. Ce-i cu asta? 

Bătrânul începu o explicaţie lungă, sacadată, trăgându-se de 
lobul urechii stângi. In timp ce vorbea, privea în pământ. 

— Ce zice, Cowboy? întrebă Stephen. 

— Domnule, zice: Locul ăsta bântuit, rosti interpretul, privind 
cu dispreţ la bătrânul luptător. Zice: spiritele francezilor umblă 
pe aici, domnule, trebuie să mutaţi tabăra departe de aici. 

— Revoltă! urlă Ski. Spune-i ticălosului să-şi predea tresele. 

Stephen îl opri. 

— Ei sunt o sută cincizeci, iar noi doar patru, îi spuse el. Dacă 
ei cred că e bântuit, atunci e bântuit. 

— Aici nu-i democraţie. Suntem în armată. 

— Cowboy, zise Stephen, tu crezi în spirite? 

Interpretul încercă să rânjească, dar ieşi o strâmbătură. 

— Nu, domnule, spuse el cu îndoiala, privind spre copacii unde 
sclipea în soare crucea francezilor. 

„Spirite” gândi Stephen. Asta-i o treabă pentru duhovnic, nu-i 
aşa?” 

— Ce religie au oamenii? întrebă el. 

— O, domnule, unii din ei foarte proşti. Ei cred că Dumnezeu 
se ascunde peste tot - copaci, pietre, râuri. Nu ştiinţific, 

domnule. Dar cei deştepţi, cred franţuzeşte. 

— Franţuzeşte? Vrei să spui catolic? 

— Da, domnule. Catlic. 

— Tu eşti catolic Cowboy? 

— O, da, domnule! 

— İn regulă, spuse Stephen. Vom fi foarte ştiinţifici în legătură 
cu asta, Cowboy. Spune-le oamenilor că pot lucra în partea 
cealaltă a taberei câteva zile, până ce scăpăm de spirite în mod 
ştiinţific. 

— Da, domnule, foarte bine domnule. 

— Şi spune-le: dacă nu reiau lucru în cincisprezece minute îi 
împuşcăm pe toţi. 

— Da, domnule! zise Cowboy, arătându-şi dinţii într-un zâmbet 
plăcut, întocmai ca al căpitanului Olivetti. 

Stephen şi Ski se întoarseră în buncărul de transmisiuni. 
Stephen, care cobora primul, aproape că se castră în ţeava puştii 
lui Toffee. 

— Totu-i în ordine? întrebă Toffee lăsând arma în jos. 

— Mai eşti în emisie? întrebă Stephen. 

— Maa. 

— Bine, spune băiatului să înceapă să pedaleze, zise Stephen, 
căci trebuie să strângem relaţiile cu biroul parohial. 

Capitolul 9 


— Nu, zise locotenentul, pipăindu-şi mustaţa până ce găsi 
câteva fire destul de lungi pentru a le apuca. Nu voi permite 
asta. 

— De ce nu? întrebă Stephen. 

— Nu este corect. Nu este etic. 

— Nu este vorba de etică, zise Stephen. „Tâmpitule, namilă 
inocentă,” gândi el. „Chiar crezi tot ce ţi-au spus la şcoala de 
Duminică, acolo la tine acasă în Wisconsin sau Minnesota sau 
cine ştie în ce fund de ţară”. Este vorba de terminarea acestei 
tabere, urmă el. 

— Nici nu este demn, spuse locotenentul. Trebuie să existe 
altă cale. 

— Ei, există una, îi spuse Stephen. 

— Care? 

— Pune-i pe soldaţi într-un şir, ia-l pe fiecare al zecelea om şi 
împuşcă-l. Continuă astfel până ce încep să asculte de rațiune. 
Asta era sugestia lui Ski. 

— Glumeşti, nu-i aşa? 

— Deloc. Nu putem muta tabăra fiindcă maiorul nu ne-ar lăsa. 
Nu-i putem convinge pe oameni că locul nu-i bântuit. Astfel că 
avem două alternative: sau alungăm spiritele, sau îi facem pe 
soldaţi să se teamă mai mult de noi decât de spirite. 

Locotenentul îşi morfolea buza. După o lună în soarele arzător 
din Muc Wa începuse să-şi piardă culoarea rozalie cu care venise 
din Fort Darby. Poate că acum urma să-şi piardă ceva şi din 
idealurile de cercetaş. 

— Bine, spuse el. Ce trebuie să fac? 

— Te ridici când mă ridic eu, îngenunchezi când îngenunchez 
eu, îi zise Stephen. 

— Bine, dar tot nu-mi place. Eşti un cinic, Steve. Şi din cinism 
nu poate ieşi nimic bun. 

— La dracu’! făcu Stephen şi plecă să-l caute pe bătrânul 
caporal. 

Zborul duhovnicului fusese programat pentru vineri. Stephen 
decretă până atunci sărbătoare, pentru a impresiona pe soldaţi 
cu importanţa pregătirilor. 

— Eşti nebun, îi spuse Ski. Dar dă-i înainte, este copilul tău. 
Trezeşte-mă din beţie când e gata. 

Stephen reuşi să ţină la lucru o echipă pentru paza taberei şi 
construirea unui altar din lăzi în apropierea mormintelor 
francezilor. Restul soldaţilor benchetuiau. Fierbeau seminţe, 
rădăcini şi insecte în cazanul de patruzeci de litri de la bucătărie 
şi beau toată noaptea produsul rezultat. Dimineaţa, Stephen şi 
Toffee adunară un pluton şi-l puseră să se plimbe prin râu până 
ce deveniră suficient de treji încât să-i înlocuiască pe cei care 
fuseseră de gardă. Ski se îmbătă cu soldaţii. Locotenentul 
Hamilton rămase în postul de comandă, luptându-se cu 
conştiinţa sa. 

Vineri, la ora zece dimineaţa, cele două elicoptere care-l 
aduceau pe duhovnic apărură la orizont ca nişte libelule. Stephen 
aprinse o fumigenă galbenă în sectorul de nord-vest al taberei, 
unde fusese amenajată o piaţă de aterizare. Unul din elicoptere 
se lăsă la sol. Celălalt continuă să se rotească de-a lungul 
taberei, în timp ce un fotograf aplecat nebuneşte peste uşă îşi 
îndreptă aparatul spre fiecare clădire. 

Preotul era un maior mătăhălos, milităros, cu riduri adânci pe 
faţă. Purta ghete de paraşutist şi o insignă argintie, de aviaţie. 

— Bună dimineaţa, domnule, îi spuse Stephen dându-i onorul. 
Aţi adus... 

— Spune-mi Părinte, zise preotul. 

— Da, Părinte. Aţi adus o sutană şi toate celelalte? 

— Nu, nu, caporal Courcey. Noi, cei din corpul preoţilor, nu ne 
tinem de ceremonie, ştii. 

Locotenentul Hamilton veni spre ei. 

— Bine aţi venit în Muc Wa, domnule, zise el, dând onorul. 

— Spune-mi Părinte. 

— Poftim? 

— O, nu eşti catolic, spuse preotul, uitându-se la ecusonul 
locotenentului. Bine, poţi să-mi spui Padre. 

— Bine, ăă, Padre. 

Dar preotul părea hotărât să-l înmoaie. 

— Eşti cam subţirel pentru un desantist, zise el, lăsându-şi 
mâna groasă pe umărul locotenentului. Ai avut ceva dizenterie, 
băiete? 

Locotenentul Hamilton luă poziţia de drepţi. 

— Nu, domnule, adică am avut ceva probleme, dar acum simt 
mult mai bine, mulţumesc de întrebare, domnule... Padre. 

— Am nişte polymagna în trusă. 

— O, mi-a trecut acum, mulţumesc. 

— Niciodată nu-ţi trece. Aşa-i în ţara asta afurisită. De când 

am ajuns aici n-am avut curaj să trag o băşină. 

Se scutură de râs bătându-l pe locotenent pe umerii săi subţiri. 

Stephen interveni, iar locotenentul Hamilton îi aruncă o privire 
recunoscătoare. 

— Domnule? îi spuse Stephen preotului. 

— Părinte. 

— Da, domnule Părinte, mi s-a spus că majoritatea soldaţilor 
sunt catolici şi cred că le-ar face plăcere să vă vadă într-o ţinută 
mai preoțească. 

— Bine, bine, o să văd ce pot face, spuse preotul. Cred că am 
pe undeva în trusă un patrafir. 

Atunci ateriză şi celălalt elicopter. Stephen vorbi cu fotograful, 
care fusese trimis de maiorul Barker să fotografieze tabăra. Se 
părea că maiorul a făcut o machetă la scară a garnizoanei. 

— Deci, de asta avea nevoie de toate acele măsurători, spuse 
Stephen. Ce vrea să facă cu macheta, să înfigă steguleţe în ea? 

— Steguleţe? întrebă fotograful. Ce steguleţe? Stephen nu mai 
apucă să afle şi altceva, deoarece în acel moment apăru Schi 
împleticindu-se şi escortat de Butterfly, iar fotograful se repezi 
să-şi îndrepte aparatul spre pieptul ei frumos, strălucitor. Piloții 
elicopterelor fluierară. Preotul privi în sus făcând „Da, da, hmm”. 
Ski era prea beat ca să observe vâlva care o provocase, astfel că 
Stephen îşi scoase cămaşa şi i-o dădu lui Butterfly. Ea trebui să- 
şi răsfrângă manşetele, dar la piept îi venea foarte bine. Preotul 
îl întrebă în surdină pe Stephen: 

— Sergentul Oleonovski este catolic? 

— Da, Părinte, cred că este. 

— Hmm, rosti preotul. 

Butterfly împodobise pânza altarului. De fapt, era o pânză 
funerară, ca cea pe care o ţesuse pentru soldatul ucis. Era făcută 
din fire de mătase de paraşută, pe care le vopsise în auriu, roşu 
şi purpuriu; înfăţişa povestea celor trei războinici cu piele albă 
care au călătorit multe mile, au înfrânt mulţi duşmani şi au murit 
în cele din urmă lângă acest râu, în munţi. 

— Drăguţă, zise preotul. Păgână, desigur, dar un lucru foarte 
frumos. _ 

— Ce spune? mormăi Ski. II ucid dacă vorbeşte aşa. 

— Este preot, Ski, îi zise Stephen. 

— Preot, ai? Bine, atunci e în regulă. 

Ski întoarse capul spre preot şi-i trase o strâmbătură de beţiv. 

— Totuşi, îi zise el lui Stephen, preot - nepreot, n-ar trebui să 
vorbească aşa de prietena mea. 

Preotul îşi drese glasul cu un horcăit puternic. 

— A, sergent Oleonovski, zise el aranjându-şi patrafirul pe 
ceafa ca de taur, n-ai vrea să-mi fii ministrant? 

Ski se uită sălbatic la el, apoi la Stephen. Negăsind îndurare în 
nici o parte, se împletici înainte şi-şi ocupă locul de ministrant. 

Altarul era aşezat chiar în dreptul cimitirului francez, astfel ca 
soldaţilor să li se pară că preotul îşi arunca rugăciunile spre el, ca 
pe nişte proiectile de mortier. Stephen stătea în apropierea 
altarului. Soldaţii erau strânşi în formaţie, pe panta blândă dintre 
cimitir şi tabără. Cowboy le spuse să se ia după Stephen, care 
plănuise să se ia după ministrant. Cu Ski în această funcţie, era 
ceva mai greu. Stephen nu mai fusese în liturghie de când 
intrase în colegiu, dar, încet, încet, vechiul ritual îi reveni în 
memorie. 

Incepu chiar să-i fie dor de casă, auzind, după şase ani, acele 
expresii pompoase în latină... mea culpa, mea culpa... Ski 
îngenunche, sunând din clopotel; Stephen îngenunche; compania 
îngenunche. 

Urmă o mişcare în rândul soldaţilor, iar Cowboy păşi în faţă, cu 
mâinile pe piept, gata să primească sfânta cuminecătură. Vreo 
şase soldaţi îl urmară. Preotul ezită, apoi îl binecuvântă pe 
Cowboy şi strecură azima printre şirurile albe de dinţi ale 
interpretului. Baioneta se legăna uşor la centura lui Cowboy. 
Preotul le dădu apoi şi celorlalţi soldaţi împărtăşania, în timp ce 
rândurile din spatele lui Stephen se rupseră şi întreaga companie 
se buluci în faţă să ia parte la magia omului alb. Preotul îi zâmbi 
lui Stephen: 

— Aceşti oameni sunt în stare de graţie? 

— Păi, sunt soldaţi, Părinte. 

— Tocmai asta mă îngrijorează. 

— N-aţi putea să le acordaţi un soi de iertare condiţionată? 

— Cred că da, spuse preotul, iar zbârciturile de pe faţă i se 
adânciră. Incepu să rupă restul azimelor în bucățele mai mici. 

— Caporal! zise el, scuturându-l pe Stephen. N-ai de gând să 
primeşti cuminecătura? 

— Păi, Părinte... 

— Hm? 

— Nici eu nu sunt în stare de graţie. 

— In regulă, zise preotul. Te absolv. 

Stephen dădu din cap, văzând că planul îi fusese dejucat şi-şi 
luă locul în rând. „Căci acesta este Trupul Meu... acesta este 
Sângele Meu...” Stephen privi spre albastrul adânc al cerului, 

aproape aşteptându-se să fie lovit de un trăsnet. „Câte sunt în 
stare să fac pentru Muc Wa”, gândi el. 

După liturghie, soldaţii aduseră cazanul lângă altar. Fiertura 
era acoperită de un strat gros de frunze care serveau la 
păstrarea arome; o trestie lungă, curbată, era înfiptă în mijlocul 
stratului de frunze. 

— Remarcabil, spuse duhovnicul. 

işi împături patrafirul şi-l băgă în buzunar, apoi îl lăsă pe 
Stephen să-l instruiască în a lua prima înghiţitură. Soldaţii se 
înghesuiră în jurul lor. Soldatul Bung, măscăriciul companiei, 
turnând apă peste frunze, dintr-un capac de bidon, ca să 
măsoare cât bea preotul. 

— Destul, spuse duhovnicul, dând trestia la o parte. Ochii îi 
lăcrimau. 

— Nu, domnule! zise Cowboy, luând capacul de bidon de la 
Bung, ca să vadă câtă apă rămase. Pe jumătate destul. Părinte, 
domnule! 

Stephen îi făcu semn bătrânului caporal. Ei traseră pătura 
funerară de pe altar şi o duseră - cu respect, ca pe un steag - la 
mormântul francez. Stephen atinse un chibrit de pătură şi se 
dădu înapoi, lângă bătrân pentru a o privi arzând. Flăcările erau 
mai puţin strălucitoare decât țesătura. „Nu-i rău, gândi Stephen. 
Dacă viaţa e mai strălucitoare ca moartea, nu mai contează că 
învinge moartea”. 

— Gată cu fantomele, spuse el când țesătura lui Butterfly arse 
până la cenuşă. Mâine toată lumea la muncă. 

— O.K., O.K., răspunse bătrânul, zâmbind cu toată faţa lui 
rotundă, ca de mahon. 

Se întoarseră la petrecere, unde Cowboy se contrazicea cu 
preotul pe tema adulterului. Cowboy pretindea că din moment ce 
soldaţilor li se cere să calce una din cele zece porunci, trebuiau 
să fie scutiţi şi de celelalte. 

— Aşa este corect, domnule, spuse el. 

Traduse soldaţilor argumentul său, iar aceştia încuviinţară 
energic uitându-se către preot. 

— Nu, nu, zise preotul. Nimeni nu e scutit de porunci. Ca 
individ, adică. Să nu ucizi; Să nu comiţi adulter. Tu, Cowboy. 
Dacă ucizi un om în timpul serviciului, nu acţionezi ca un individ 
anume. Acţionezi în numele ţării tale. Da, asta este, spuse el 
ştergându-şi cu mâna sudoarea de pe frunte. Dar adulterul este 
întotdeauna un act personal. 

Butterfly, care stătuse pe margine, începu să-l dăscălească pe 

preot cu vocea ei melodioasă, zâmbind şi frecându-şi burta pe 
sub cămaşa de uniformă a lui Stephen. 

— Domnule Părinte, traduse Cowboy, ea spune: Nu-i păcat să 
faci dragoste dacă vin copii. 

— Ce? făcu preotul îndreptându-se de spate. 

— Domnule, ea spune... 

— Cowboy, tânăra aceasta este însărcinată? 

— Se străduieşte foarte mult, domnule Părinte. 

— SER-GENT! urlă duhovnicul, transformându-se dintr-odată în 
maior. 

Ski ieşi din rândul celor din jurul cazanului. 

— Sergent Oleonovski, ai luat pe această femeie după 
rânduielile cuvenite? întrebă preotul. 

Ski clipi la el cu ochii bulbucaţi, de un albastru deschis. 

— Ei, zise duhovnicul. 

— Păi... făcu Ski. Se scărpină la tâmplă. 

Butterfly protestă melodios. 

— Totul O. K., lămuri Cowboy: ei fac căsătoria când sergentul 
o ia acasă în SUA. 

— Sergent Oleonovski, ai sedus această copilă promiţându-i că 
te căsătoreşti cu ea? 

— Păi, nu, domnule, zise Ski, trecând cu scărpinatul la chelia 
din creştet. Lucrurile nu s-au petrecut chiar aşa. 

Butterfly vorbi din nou, cu ochii ca murele fixaţi asupra lui Ski. 

— Totul O. K., zise Cowboy. Ea spune: pot face căsătoria 
acum, dacă vreţi. 

— Ei, sergent? întrebă duhovnicul. 

— Nu, domnule, eu nu ţin minte aşa. 

— Desigur, n-ar fi o căsătorie recunoscută oficial. 

— După câte ţin minte eu... 

— Va trebui să treci printr-o mulţime de formalităţi la 
ambasada din Thaitan. 

— ... Chestia asta cu căsătoria a venit mai mult sau mai puţin 
după. Se pare că nu i-am promis că mă însor cu ea, înainte! Ce 
naiba, ea nu ştie engleza şi eu nu pot vorbi în buru. 

— Oricum în ochii lui Dumnezeu veţi fi căsătoriţi, conchise 
preotul. Şi desigur, asta este ceea ce contează. 

Vorbea din nou ca preot, cu voce gravă şi blajină. 

— Ha? făcu Ski. 

— Veţi fi căsătoriţi în ochii Domnului, dar nu în cei ai Armatei 
SUA. 

Ski începu să se scarpine în cap. Îl privi pe duhovnic cu ochii 

pe jumătate închişi. 

— Bine, bine, spuse el în cele din urmă. Dacă asta vrea 
Butterfly, cred că-i mai bine s-o facem, ai? 

— Căsătoria este o chestiune foarte serioasă, îi spuse preotul. 

— O, sigur că este, Părinte. Foarte serioasă. De asta am 
amânat-o atât de mult. 

— Vei avea de îndurat multă birocraţie înainte ca această 
ceremonie să fie recunoscută oficial. 

— Ştiu asta, Părinte. Multă birocraţie. Da, do'mle. 

— Foarte bine, atunci, zise preotul. 

Ghicind că se pregăteşte încă o distracţie, soldaţii formară un 
cerc larg, vesel în jurul lor. Cowboy stătea alături de preot, ca să 
traducă. Stephen era cavaler de onoare. Locotenentul Hamilton, 
părând oarecum buimac, conduse mireasa, căci mama lui 
Butterfly era prea ocupată de vaiete şi să se dea cu capul de 
pământ. 

— Bătrâna foarte fericită, domnule, spuse Cowboy. 

Angel, surioara, era domnişoară de onoare. După un timp fugi 
şi ea cu ceilalţi copii de refugiaţi să se joace şi ea de-a mireasa. 

„Am vrut să mă însor cu Rebecca, gândi Stephen. Dar nu i-am 
spus şi probabil că ea n-a ştiut nimic”. Sărută mireasa, care 
purta încă bluza vărgată de uniformă. Butterfly îi atinse buzele 
cu limba. „Rebecca! gândi el, pielea ta era mai albă, sânii mai 
mici şi ochii mai mici şi rotunzi - dar sărutai la fel”. li făcu apoi 
loc locotenentului Hamilton. 

— E, caporal, zise unul din piloţii elicopterelor, bătându-l pe 
umăr pe Stephen. Este sigur că o săruţi pe mica băştinaşă? 

Era un ofiţer vesel, cu faţa umflată, abia ieşit de la şcoala de 
zbor, după cum arăta. 

— Sigur? întrebă Stephen. 

— Da, ştii tu, e curată? 

Stephen se gândi să-i tragă un şut, dar erau prea mulţi 
martori. 

— Desigur, răspunse el. Tu eşti? 

— Ascultă, caporal, nu face pe deşteptul cu mine. 

Stephen se îndreptă şi-i scutură mâna lui Ski. 

— Ar fi bine să-i spui lui Butterfly despre sărutul social, îi zise 
el. Incă nu-l stăpâneşte. 

— Ce? Vrei să spui că vă sărutaţi franţuzeşte, nenorociţilor? 

Ski se repezi s-o salveze pe Butterfly de fotograful maiorului 
Barker. 

— Gata! urlă el. Destul, rupeţi rândurile! 

Grupul nuntaşilor se îndreptă spre tabără, unde îi aştepta 
băutura. Stephen rămase la mormânt. Bătrânul caporal voi şi el 
să stea, dar Stephen îl bătu pe umăr şi-i spuse să se ducă la 
petrecere. 

— O.K.! O.K.! zise soldatul cu îndoială, privind la carabina lui 
Stephen să vadă dacă-i încărcată. Apoi se grăbi, cu picioarele 
arcuite, în susul dealului. 

Stephen merse prin iarba înaltă spre mormânt, gândindu-se la 
Rebecca, cum săruta ea, tot cu limba. 

— Adu un ziar şi eu fac micul dejun, îi spuse ea, iar el ieşise în 
dimineaţa strălucitoare, spălată de apa mării, cu inima plină de 
dragoste, decis să se însoare cu ea. Da. Pornise cu gândul să-i 
facă felul şi sfârşise prin a fi îndrăgostit. Dar mai târziu, ea îi 
spuse: 

— Nu vreau să ne mai vedem. Eşti un pericol. 

Aşa că probabil ea n-a ştiut. 

Oare lucrurile s-ar fi petrecut altfel dacă ea ar fi ştiut? 

Stephen găsi un copac potrivit şi se aşeză, rezemându-se de el 
cu carabina în poală, o apăsare liniştitoare. Crucea de piatră era 
în dreapta. Râul era în faţa lui, alergând negru şi tăcut în albia 
sa. Dar... ACOLO SE MIŞCA CEVA. Işi duse carabina la umăr. O 
căprioară mică sări din iarbă şi alergă peste câmp, lătrând ca un 
câine. Stephen se relaxă şi încercă să se apere de disprețul 
Rebeccăi. 

— Uită-te la tine! o auzi spunându-i cu vocea ei răguşită, 
excitantă. Un ucigaş. Cum să mă mărit cu tine? 

— Cineva ar fi putut să mă împuşte de peste râu. 

— Nu trebuia să te afli aici. 

— Sunt soldat. Asta-i meseria mea. 

— Eşti un ucigaş. Şi un mincinos, şi un escroc. Le-ai spus 
soldaţilor că preotul a venit să alunge duhurile şi preotului, că 
soldaţii vor să asculte liturghia. Cum să mă mărit cu un om ca 
tine? 

— Mă aflu aici, spuse Stephen. Asta-i meseria mea. Trebuie să- 
mi fac meseria cât pot de bine. 

— Să faci bine un lucru... 

— Da. 

— Hemingway! zise ea cu vocea înecată de dispreţ, aşa cum îi 
zise în acea dimineaţă la Cape Hatteras, când el îi spuse prima 
dată care-i filosofia lui. Dar de data asta, el avea pregătit un 
răspuns. 

„Intotdeauna am un răspuns când e prea târziu”, gândi el. 

— Fascistule! La fel gândeau gardienii în lagărele lui Hitler. Îşi 
făceau meseria cât puteau de bine. 

— Asta-i altceva, răspunse Stephen. Ce am făcut azi-dimineaţă 
nu a dăunat nimănui. De fapt, toţi se simt mai în siguranţă şi mai 
liniştiţi. 

„Chiar şi eu”, gândi el. 

Era prea departe de tabără ca să audă zgomotul nunţii lui Ski. 
Căldura amiezii era ca o pătură care-l apăsa, înăbuşind orice 
sunet. Cimitirul era adormit. Chiar şi fantomele francezilor erau 
liniştite, dormind sub crucea lor cu braţele în formă de trifoi. „Ce 
crezi despre asta, Rebecca? Magia omului alb chiar a funcţionat” 
Stephen căscă de-i trosniră fălcile. Scutură capul, apoi îşi 
echilibra carabina pe genunchi, astfel ca să-l ţină treaz. „Am 
venit aici ca s-o uit gândi el, şi n-am făcut decât să găsesc un loc 
perfect pentru amintiri”. Un cosaş ţârâi lângă el, în iarbă. „Da, 
am vrut să mă însor cu Rebecca. Am început prin a mă ţine după 
ea şi am sfârşit prin a o iubi. In acea dimineaţă inundată de 
soare, la Cape Hatteras, după noaptea noastră de Hansel şi 
Gretel, nu mai voiam nimic altceva decât ca până la sfârşitul 
vieților noastre să cumpăr ziarul de duminică în timp ce ea 
pregătea micul dejun,” 

Părul i se zbârli. CE? Un om îl privea de dincolo de râu. Un 
bărbat cu dinţi ca de ţap, cu pomeţi înalţi, pielea măslinie, 
lucioasă şi păr drept, negru. CHARLIE ROMEO, cu capul şi umerii 
iţiţi deasupra unui bolovan. ISUSE! 

Stephen se aruncă în lături şi se rostogoli, târându-se până în 
spatele unui copac, cu arma aţintită spre malul celălalt. Charlie 
dispăruse. Dar rămăsese piatra, iar trestia tremura. Rebelul se 
lăsase în iarbă. Incet, părul zbârlit de frică i se relaxă şi Stephen 
începu să transpire. „Isuse! îşi spuse el. Am văzut căprioara şi nu 
m-am întrebat ce a stârnit-o. Asta păţeşti dacă visezi cu ochii 
deschişi. Asta păţeşti dacă nu-ţi faci treaba”. 

Nici urmă de Charlie. Dar Stephen parcă îi vedea încă faţa. 
Faţa lipsită de frumuseţe, cu dinţi de ţap. Era un chip prietenos. 
Stephen era sigur că ar fi putut să se ridice şi să meargă la râu şi 
nu s-ar fi întâmplat nimic. Poate că şi Charlie s-ar fi ridicat. S-ar fi 
întâlnit la râu doi oameni sluţi, pe maluri opuse şi ar fi zâmbit 
unul la altul. g 

Dar nu încercă. In schimb, sări şi alergă spre tabără, se 
ghemui, coti în zigzag, exact aşa cum îl învăţaseră la Fort Darby, 
Carolina de Nord. 

Capitolul 10 


— De ce n-ai tras? îl întrebă Ski. 

— De ce n-a tras el? replică Stephen. 

Ski se holbă la el, nevenindu-i să creadă. 

— Dumnezeule! exclamă el. Ce-are a face? Trebuia să-i 
mulţumeşti stelei tale norocoase şi să-l împuşti dracului. 

— N-avem poziţia bună pentru asta, spuse Stephen, deşi nu 
era chiar adevărat. Dar nici nu putea spune că rebelul îi fusese 
simpatic. 

— Ski? zise locotenentul Hamilton, pipăindu-şi nervos mustaţa. 
De ce n-a tras Charlie în Steve? 

— Era o iscoadă, răspunse Ski, dând energic din cap. 

— O iscoadă. Vom fi loviți. La noapte. Ce mai lună de miere! 

— Ne pare rău, ziseră piloţii elicopterelor, şi dădură ordin 
echipajului să deblocheze rotoarele. 

— Dumnezeu să vă binecuvânteze băieţi, le spuse duhovnicul. 

Elicopterele se ridicară la ora douăsprezece. Se rotiră puţin 
deasupra mormântului francezilor, în timp ce fotograful mai făcu 
o fotografie, apoi se ridicară la înălţimea la care nu mai erau în 
bătaia armelor uşoare şi dispărură către nord-nord vest. Acum 
maiorul Barker putea să adauge o iscoadă a rebelilor pe macheta 
garnizoanei Muc Wa. 

Stephen îl luă pe bătrânul caporal şi un pluton, mai puţin vreo 
cinci, şase soldaţi, care erau prea beţi ca să poată trage cu arma 
şi-i duse la râu. Scotociră cu foarte mare atenţie. Stephen îi puse 
pe oameni să caute în fiecare tufiş, în timp ce liziera pădurii 
tropicale îi aştepta tăcută, ca fălcile unei capcane. Apoi căutară 
în pădure, trei echipe în linie şi una în faţă, negăsind nimic. 
Stephen îi aduse înapoi în cameră la ora cinci dimineaţa. 

O echipă asudată şi înspăimântată muncea la întinsul sârmei 
ghimpate de-a lungul dealului dinspre nord. Ski alergă printre 
muncitori, blestemându-i şi lovind din când în când pe câte unul 
cu căputa bocancului. Oamenii lui Stephen strigară vorbe de 
ocară echipei de lucrători. 

— Cât de tare ne va lovi Charlie? întrebă locotenentul la cina 
pe care şi-o luau în postul de comandă, chiar înainte de căderea 
întunericului. 

— Depinde, răspunse Ski, cărându-şi cu lingura în gură tocană 
de carne cu cartofi. Probabil nu prea tare. Nu va încerca să ne 

gonească de la început. Vrea doar să vadă din ce suntem făcuţi. 

După ce termină tocana, Ski deschise o cutie cu piersici şi le 
înfulecă. Luă apoi două vitamine şi o tabletă de sare. Apoi râgâi. 

— Eram prin deltă, la ultimul meu tur, zise el, lăsându-se pe 
spate şi frecându-şi burta. Un loc pe nume Loc Gia - aţi auzit de 
el? Nu. Ei, este o grămadă de nimic, la fel ca Muc Wa. Dar 
bătrânul Charlie a decis să ne gonească şi într-o noapte ne-a 
atacat. 

— Cu ce? întrebă locotenentul Hamilton, aplecându-se înainte 
cu o expresie încordată, ca şi cum mai târziu ar fi trebuit să dea 
un test din această materie. 

— Mortiere.  Mortiere obişnuite, made în USA. Ne-au 
bombardat ca naiba până dimineaţa, apoi au instalat un post de 
mitraliere pentru elicoptere şi o ambuscadă pe drumul spre Nang 
Tre. Nimeni n-a fost atât de nerod ca să vină să ne salveze. Nu 
mai era nici o bucată de pământ stabil în Loc Gia. Tremura ca 
piftia, locotenente. 

Ski scotoci prin raţii până ce dădu peste o cutie cu tartă de 
fructe. Deschise cutia şi scutură prăjiturică în palmă. 

— Apoi a venit peste noi, urmă el, rupând bucăţi de prăjitură şi 
îndesându-le în gură. Veneau în valuri, ca în Coreea. Un omuleţ 
alerga şi se arunca pe sârma ghimpată şi altul călca peste el şi 
culca următorul şir de sârmă şi tot aşa. In curând ne-au covârşit. 
Locotenentul a luat un glonţ între picioare şi urla ca un cal. 
Niciodată n-am auzit o fiinţă omenească scoțând asemenea 
sunete. Şi încă un ofiţer, pe deasupra. 

Locotenentul Hamilton îşi şterse mustata de sudoare. 

— Nu cred... începu el. 

— L-am târât în buncărul de transmisiuni, urmă Ski, adunându- 
şi ultimele firimituri de tartă şi aruncându-şi-le în gură. Şi am 
rămas acolo două zile. Doamne! Eu şi sergentul de transmisiuni 
şi locotenentul care era pe moarte. Cadavrele îngrămădite afară 
puţeau. Muşte negre peste tot. Nimic de băut. M-a apucat burta 
şi n-aveam unde merge, aşa că a trebuit să-mi dau drumul în 
pantaloni. 

— Soldaţii ce făceau? întrebă locotenentul. 

— O, vreo douăzeci, treizeci erau prin tranşee, în jurul taberei. 
Restul au fugit de acolo, cei care n-au fost ucişi... Am primit 
Steaua de Argint pentru această acţiune, încheie Ski. Un batalion 
de localnici al marinei a pătruns până la urmă şi l-a lovit din 
spate pe Charlie. Am fost singurul supravieţuitor american, astfel 
că au fost nevoiţi să-mi dea mie medalia. Ski trase din buzunarul 


78 


de la spate un portofel umflat, soios. Uitaţi-vă la asta, zise el 
scoțând o medalie cu o panglică decolorată, albită de sudoare. 
Mi-au dat Steaua de Argint şi eu mi-am petrecut majoritatea ălor 
două zile făcând în pantaloni. 

— Ce...? zise Toffee, oprindu-se apoi pentru a-şi drege glasul. 
Ce s-a întâmplat cu sergentul de transmisiuni? 

— Oh! Şi-a ieşit din fire şi a încercat să scape. Nu i-am mai 
găsit cadavrul, aşa că se poate să fi reuşit. Ski chicoti. Trebuie să 
fie acum la jumătatea drumului spre India. 

Toffee dădu din cap. Ochii lui blânzi, căprui, priveau în gol sau 
poate că-şi urmărea omologul din Loc Gia strecurându-se prin 
tăcuta pădure tropicală, în drum spre India. Părea mulţumit de 
ceea ce vedea. 

După masă, Toffee se duse în buncărul de transmisiuni, iar Ski 
în coliba pe care o construise pentru Butterfly, între barăci şi 
colibele refugiaților. Stephen şi locotenentul Hamilton dădură 
ocol taberei. Ei făceau de gardă între şase şi opt şi iarăşi de la 
zece la miezul nopţii, câte două ore, şi tot aşa până în zori. 

— Ski nu mă place, zise locotenentul în timp ce-şi făceau 
rondul. 

— Ba da, desigur, spuse Stephen. 

— Era speriat, asta-i tot, spuse Stephen. Voia să scape de 
frică. 

Un timp, locotenentul rămase tăcut. 

— Steve? făcu el apoi. Eşti speriat? 

— Sigur, răspunse Stephen, dar nu era. Avea răsuflarea tăiată 
şi era agitat, la fel cum fusese la prima întâlnire cu Rebecca, dar 
nu era speriat. Nu încă. 

— Nu mi-e frică de moarte, zise locotenentul după o altă 
tăcere. Mi-e fiică că nu voi face faţă. 

— La fel mă simt şi eu. 

— Dar tu ai fost deja în luptă, în noaptea când aţi dat peste 
patrula rebelilor. 

— Da. 

— Cum te-ai simţit? 

— Eram prea ocupat ca să mă gândesc. 

Locotenentul râse. 

— Ei, asta-i o consolare, oricum. 

De la opt la zece încercară să doarmă pe podeaua postului de 
comandă, între masă şi fişete. Dar locotenentul n-avea pace. Se 
tot foia şi aprindea ţigări; în cele din urmă, se ridică şi se duse să 
măsoare podeaua cu paşii. Când obosi, spuse: 

— Steve? 

— Ce-i? 

— Eşti treaz? 

— Da. 

— Ţine minte, zise locotenentul, ciocănind un obiect în 
întuneric. Dacă tabăra este cotropită, cineva trebuie să tragă 
cuiele acestor grenade înainte de defluire. 

— Defluire, repetă Stephen, realizând că locotenentul se juca 
cu una din grenadele de termit lipite pe fişete. Ce mai cuvânt! 

— Inseamnă... 

— Ştiu ce înseamnă. Este un termen din West Point pentru a o 
şterge. 

— Ei, nu-i ştiu originea. 

— Din West Point, spuse Stephen. Tipii aceia ies ingineri, nu-i 
aşa? Numai un inginer se putea gândi la un asemenea cuvânt. 

Locotenentul nu asculta. 

— Distrugem dosarele, spuse el, dar luăm cu noi radioul... 
Altfel, ştii, îmi vor reţine preţul lui din soldă. 

— Un inginer este un om care ştie când să dispară, zise 
Stephen. De aceea se descurcă de obicei. 

Căzu într-un vis confuz, în care căra marele radio pe unde 
scurte prin pădurea tropicală, în drum spre India. Apoi, trebui din 
nou să-şi facă rondul. Improspătat după somnul pe podeaua 
postului de comandă, Stephen era enervat de zgomotele care-i 
zumzăiau prin cap. Nu putea descoperi sursa acestor sunete. 
Noaptea era neagră şi cerul la fel, cu excepţia stelelor care 
luceau intens. Stephen îşi găsea drumul prin perimetru după 
miros. Chiar legat la ochi ar fi putut simţi oricând un soldat de-al 
lui - sosul de peşte cu care îşi condimentau mâncarea, grăsimea 
râncedă cu care îşi ungeau părul şi unsoarea armelor. 

Către sfârşitul celui de-al doilea rond, zgomotele nopţii 
încetară brusc, de parcă fiecare broască şi cosaş şi-ar fi ţinut 
respiraţia înspăimântați. „Acum vine Charlie”, îşi spuse Stephen 
şi-şi ţinu şi el respiraţia. 

Noaptea se umplu cu un zgomot ca al zborului de prepeliţe. 
Stephen se aruncă în genunchi. CRUMP... THUNK! Pământul se 
scutura sub el, iar proiectilele explodau la întâmplare, prin toată 
tabăra şi, în lumina lor orbitoare îl văzu pe Ski alergând spre el. 
Avea gura căscată şi urla: 

— Daţi drumul la rachetele luminoase, idioţi nenorociţi! 

Cineva trebuie să-l fi auzit. Rachetele luminoase se ridicară şi 
izbucniră peste râu, pâlpâind alb-verzui. Soldaţii de la zidul estic 


80 


începură să tragă în siluetele dezvăluite brusc - umbre negre 
care zburau ca nişte luptători din poveşti. Cincizeci de oameni, o 
sută de oameni. incă nu ajunseseră la râu. Cartuşe trasoare 
treceau printre ei, loveau copaci şi pietre şi ricoşau grațios. 

„O fi şi el acolo - se întrebă Stephen - acea iscoadă slută, cu 
păr sârmos?” Carabina îl izbi în umăr; trasoarele zburară într-un 
arc întins deasupra râului şi luminară un tufiş unde se 
adăpostiseră trei dintre acele umbre săltăreţe. „O fi fost şi 
Charlie printre ei?” 

— Hei, băiete! urlă Ski aruncându-se jos, lângă Stephen. Pariez 
că bătrânul Charlie crede că a prins un dragon de coadă. Simt 
sigur că n-a văzut atâtea trasoare în viaţa lui. 

Soldaţii aruncau proiectilele explozive peste râu. 

— Sper din toată inima că vor lovi mortierul lui Charlie, spuse 
Ski. 

Dar nu-l loviră. Imediat ce se stinseră luminile, noi grenade de 
mortier vâjâiră prin tabără, bubuind şi explodând printre barăcile 
în care dormeau soldaţii. lar când traseră iar cu rachete 
luminoase, nu se văzu nimic. Charlie intrase în pământ Stephen 
şi Ski alergară aplecaţi de-a lungul perimetrului, până ce-l găsiră 
pe locotenent. Toffee şi Cowboy erau cu el. 

— Trebuie să distrugem acel mortier, spuse Ski. 

— Da, dar cum? întrebă locotenentul. 

— Cineva trebuie să treacă acolo şi să-l ia la grenade... Ce 
dracu' e asta? 

O voce puternică striga de peste râu: 

— Domnule, spuse Cowboy, el spune: Nu-i vrem decât pe 
diavolii albi şi nimeni nu vă face nimic. Ei, fir-ar al dracu', spuse 
Ski. Război psihologic. 

— Zi-le oamenilor să tragă spre vocea aia, spuse Stephen. 
Spune-le că dăm un cartuş de ţigări celui care-l loveşte. 

Cowboy dădu ordinul. Soldaţii erau încântați: traseră, se opriră 
să asculte şi să râdă, apoi traseră din nou. În curând vocea 
încetă. 

— Domnule, mă ocup eu de acel mortier, zise Stephen cu 
inima strânsă. 

— Nu, te vreau aici! spuse locotenentul Hamilton. Mai bine-l 
trimitem pe... Toffee. 

— Da, domnule, zise Toffee scoţându-şi încărcătorul şi 
îndesând cartuşele în el. 

— Nu ne putem permite să ne pierdem transmisionistul, se 
opuse Stephen. 

— Nu ne putem permite să pierdem pe nimeni, zise Ski. 

— E mai bine să te duci, îi zise locotenentul Hamilton lui 
Toffee. la-ţi două echipe, ieşi pe poarta vestică şi ocoleşte tabăra 
spre sud. Treci râul la vreo două sute de metri în aval... E corect? 

— La fix, spuse Ski. 

— Alege-ţi oamenii din plutonul bătrânului caporal, îi spuse 
Stephen lui Toffee. Sunt cei mai buni. 

— İn regulă, spuse Toffee şi se îndepărtă în întuneric. 

„Ce l-o fi făcut să accepte? De ce nu ne-a zis să ne ducem 
dracului?” se întrebă Stephen. 

— Ei, n-a fost prea rău, zise locotenentul Hamilton. N-am 
crezut că voi fi în stare să trimit un om în misiune. 

— Devine mai uşor prin exerciţiu, locotenente, îi spuse Ski. 

Nu mai trimiseseră rachete luminoase de teamă să nu trădeze 
contraatacul lui Toffee. In schimb, sloboziră un foc constant 
peste râu ghidându-se după licuricii armelor lui Charlie şi 
trasoarele proprii. 

Soldaţii păreau destul de mulţumiţi. Se strigau unul pe altul de 
fiecare dată când vedeau un ricoşeu mai luminos şi apucau 
ţigările pe care le împărțea Stephen, trecând printre ei. Ştiau 
după trasoare că forţa lor este superioară: Charlie nu avea cum 
să treacă râul prin acel torent de foc. 

„Aş vrea şi eu să cred asta” gândi Stephen. 

Gloanţele lui Charlie erau invizibile. Din când în când, Stephen 
auzea câte unul şuierând şi faţa îi era încordată ca o piele de 
tobă, în timp ce-şi făcea rondul bătându-i pe umăr pe oameni şi 
împărțind ţigări. Incetase să fumeze la Fort Dix, în timpul 
antrenamentului elementar, dar îşi luase obiceiul să le poarte din 
nou, fiindcă-l ajutau să comunice cu soldaţii. 

li lăsară lui Toffee cincisprezece minute ca să intre pe poziţie, 
apoi încetară focul. La fel făcu şi Charlie. Tăcerea era absolută, 
amenințătoare, apoi izbucniră împuşcături peste râu. Soldaţii 
erau agitaţi şi, din minut în minut câţiva dintre ei începeau din 
nou să tragă, până ce Stephen sau Ski se repezeau să-i 
oprească. 

— Trec dincolo, spuse Stephen în cele din urmă, dând de Ski la 
poarta estică. Se pare că Toffee nu avansează prea mult. 

— E pielea ta, încuviinţă Ski. Dar ai grijă să-ţi tai nasturii. 

— Nasturii? 

— Sigur, zise Ski, chicotind în întuneric. Cam groşi, nasturii 
ăştia de infanterist. Cunosc tipi care şi-au ras părul de pe piept 
ca să se poată lipi mai aproape de pământ. 

Stephen încercă să-i tragă un pumn, dar Ski se feri. 

— Eu, continuă el, nu mă gândesc să mă rad pe piept, dar 
nasturii! Ţi-o cauţi cu lumânarea dacă te duci acolo cu toţi 
nasturii ăştia. 

Stephen adună o echipă dintre apărători şi ieşiră pe poartă. 
Coborâră spre râu. Oţelul hârşâi când Ski închise poarta în urma 
lor. Mâinile lui Stephen asudau pe carabină. „Ce fac aici?” se 
întrebă el. Pe malul râului se opri iar soldaţii se înghesuiră în jurul 
lui, mirosind a peşte stricat şi grăsime râncedă. Dacă le vorbea, 
nu-l puteau înţelege. Noaptea era prea întunecoasă ca să le 
poată face semne cu mâna. Aşa că deschise gura şi strigă YAR! 
fugind spre râu. Apa călduţă ca pisatul îl muie până la talie. YAR, 
YAR, YAR! Soldaţii erau chiar în urma lui, lătrând ca nişte câini 
după o căţea, îngroziţi mai mult să nu rămână singuri în întuneric 
decât să atace orbeşte poziţiile lui Charlie. 

Râul nu păruse niciodată atât de lat. Era un râu de coşmar, 
trăgându-i picioarele, sugându-i vlaga. „De ce nu trage Charlie? 
De ce nu cad mort? YAR, YAR, YAR! Ce caut eu aici?” 

Ajunse la malul celălalt şi se lipi de el, un adăpost 
binecuvântat faţă de gloanţele lui Charlie. Dar nu era bine aşa. 
Se căţără pe mal şi alergă înainte, cu ochii holbaţi în întuneric, 
apa pleoscăindu-i în bocanci. Ceva prinse viaţă în faţa lui. 
Stephen îl lovi cu patul puştii - un contact înfundat, moale - apoi 
cobori ţeava şi trase, iar în lumina portocalie se profilă o siluetă. 
Fugi mai departe. „Am ucis un om”, îşi spuse el. În spatele lui, 
soldaţii alergau şi trăgeau, mai mult ca să-şi facă singuri curaj, 
dar Stephen avea impresia triumfătoare că îi măturau pe cei din 
faţa lor. „Fugea. Într-adevăr, el este. Charlie fugea”. 

— Toffee! strigă el. Unde dracu’ eşti? 

— O.K., O.K.! se auzi din dreapta. Sunt Bătrânul, O.K.! 

Găsiră apoi patrula lui Toffee şi Stephen nu se mai simţi atât 
de singur. 

— Mortierul, O.K.! spuse bătrânul caporal. Apropiindu-se de 
Stephen, făcu gestul aruncării unei grenade. Boo-bum! Mortierul, 
O. K. 

— Unde-i sergentul Toffee? întrebă Stephen. 

Bătrânul strigă în întuneric şi doi soldaţi apărură, sprijinind un 
om între ei. Stephen întinse mâna şi simţi ţepii tunsorii de 
infanterist Apoi capul căzu într-o parte şi Stephen dădu de o 
masă umedă, lipicioasă, acolo unde ar fi trebuit să fie urechea 
stângă a lui Toffee. 

— Da, spuse el, ştergându-şi mâna de pantalon. Masa de 

seară îi venea în gât. Hai să-l ducem înapoi în tabără! 

Capitolul 11 


Patrula ţânţarilor căzuse din nou pe capul căpitanului Olivetti, 
aşa cum se întâmpla de câte ori Unităţile Y duceau lipsă de 
locotenenţi. Se recompensă singur, dormind a doua zi până după 
micul dejun. Voia să doarmă până la amiază, dar în tabără era o 
larmă drăcească, motoare care huruiau şi maiorul Barker urlând 
ordine, astfel că la zece şi jumătate căpitanul Olivetti îi blestemă 
pe toţi şi sări din pat. Işi trase pantalonii de uniformă din noaptea 
trecută, îşi băgă picioarele într-o pereche de papuci de duş, îşi 
luă trusa de toaletă şi prosopul şi se duse la baie. 

Secretarul-dactilograf bloca uşa. 

— Ackley, ce dracu faci în toaleta ofiţerilor? întrebă căpitanul. 

— O păzesc, spuse Ackley, scărpinându-se la falcă. 

Căpitanul Olivetti se opri pe treapta de jos. Ackley era în stare 
să-l muşte de picior dacă urca mai sus. 

— De cine? întrebă el. 

— De nimeni. O păzesc pentru cineva. 

— Mda? 

— O păzesc pentru domnişoara Shaw, zise Ackley. 

— O femeie? 

— Mda. 

— O gagică? 

— Mda. 

Căpitanul Olivetti îşi duse mâna pâlnie la ureche. 

— Ei, să fiu al naibii, spuse el, auzind duşul şi o voce dulce 
cântând. Toate grijile mele, Doamne, se vor risipi curând. 

— Este corespondenta, spuse Ackley, oferindu-i încă o 
informaţie. E şi un general pe aici. 

— Dă-l în mă-sa de general! Hai să aruncăm o privire la 
doamna corespondentă! 

— Nu se poate, a agăţat un poncho ca perdea de baie. 

— Ai încercat deja, ai? 

Ackley îi aruncă un rânjet libidinos, dezvelindu-şi gingiile. 

— Oh, dom’ căpitan! zise el. Am primit un mesaj din Muc Wa 
azi-dimineaţă. 

— Ce vor? 

— Nu ştiu. Este în dialectul buru sau aşa ceva. 

— Păi, pune pe cineva să-l traducă. 

— Da, domnule. 

Corespondentul cânta acum B/owing in the Wind. 

— Deci asta-i Shaw R., zise căpitanul Olivetti. De la ce vine R.? 

— Rebecca, spuse Ackley. 

Corespondenta se opri din cântat. 

— Da, răspunse ea şi poncho-ul se scutură pe cabina duşului. 

Căpitanul Olivetti urcă treptele. Ackley era prea ocupat să 
protesteze; se agăţase de tocul uşii şi privea în toaletă. Dar 
domnişoara Shaw îşi arătă doar capul. Părul îi era dat pe spate şi 
legat cu o panglică, dând un aer despuiat feţei fragede, 
obraznice, sclipind de apă. „Da!” îşi spuse căpitanul Olivetti. „Da, 
pe toţi sfinţii!” 

— M-ai chemat? întrebă domnişoara Shaw. 

— Tocmai îi spuneam lui domnu' căpitan că nu poate intra, 
zise Ackley. 

— Aşa-i, dom’ căpitan, zise domnişoara Shaw ridicându-şi spre 
el sprâncenele întunecate. Nu puteţi intra. 

Apoi dispăru în spatele poncho-ului şi duşul începu din nou să 
se audă. 

— Ei, ei, zise căpitanul Olivetti, deci asta-i Shaw R. Crezi că se 
culcă cu generalul? 

— Tţ, el nu i-a vorbit deloc, tot drumul de pista de aterizare 
până aici. 

— Poartă inel de logodnă? 

— Ţţ, ce să caute aici dacă are un prieten? 

— Să fiu al naibii dacă ştiu, zise căpitanul Olivetti şi se grăbi să 
facă un duş şi să se radă în toaleta trupei. 

Apoi, se întoarse în baraca lui şi se schimbă într-o uniformă de 
camuflaj proaspăt spălată. 


Maiorului Baker nu-i displăceau generalii dar se învățase să-i 
evite de câte ori se putea. După experienţa lui, un general este 
un om care cere imposibilul, refuză să asculte de ce este 
imposibil apoi îi revine tot meritul, după ce treaba este 
îndeplinită. Muc Wa era un exemplu perfect. Dacă treaba cu 
garnizoana de la Muc Wa se va termina cu bine, nu maiorul 
Barker avea să primească laude, ci vreau blestemat de general 
din Thaitan. In plus, generalii erau enervant de înalţi. 

Nu însă şi generalul de brigadă Hardnetz. El nu era nici cu 
cinci centimetri mai înalt decât maiorul şi, dacă Hardnetz, la un 
metru şaizeci putea fi general, desigur că Barker, la un metru 
cincizeci şi şapte, mai putea spera la gradul de colonel. 

— Este o plăcere să vă avem aici, domnule, spuse maiorul mai 

bucuros ca niciodată de la războiul coreean încoace. Ce putem 
face pentru dumneavoastră? 

— Poţi să-mi spui ce-i cu trupele de desant, spuse generalul 
Hardnetz. 

— Cu plăcere, cu multă plăcere, zise maiorul şi dezveli hărţile 
şi macheta garnizoanei Muc Wa. 

Macheta era o bijuterie. Fiecare copac era la locul lui, fiecare 
baracă, în afară de acel blestemat de mormânt al francezilor 
care ar fi stricat conturul precis, sever, al garnizoanei. Barker se 
întoarse la biroul său, strălucind de mândrie. Ar fi vrut doar să fie 
acolo şi căpitanul Olivetti, ca să dezvelească hărţile. Generalul 
avea cinci ofiţeri care să-l servească - un maior, un căpitan şi trei 
locotenenţi mohorâţi. Ei ridicau temperatura din birou la vreo 
patruzeci de grade. Asudat de efort, maiorul Baker se aşeză şi-şi 
drese vocea. 

— Trupele de Desant SUA sunt specializate în lupte 
antigherilă, spuse el. Formaţia de bază este o unitate Z din patru 
oameni care organizează, echipează şi comandă o companie de 
desant din soldaţi indigeni în teritoriul gherilei. 

— In ce? întrebă generalul. 

— In propria lor curte, răspunse maiorul. Eu am unsprezece 
unităţi Z sub comanda mea. Există patru unităţi Y ca a mea în 
ţară toate sub comanda unităţii X din Thaitan. 

— Ciorbă de litere, zise generalul. Toţi oamenii tăi poartă 
uniformele astea franţuzeşti? 

— Poftiţi? 

— Acum vreo două-trei luni am dat de un sergent pe 
aeroportul din Thaitan, un om cu un nume caraghios străin. Cum 
îl chema? 

— Oleanovski, domnule general, spuse unul dintre aghiotanţi. 

— Da, Oleo... ăsta era numele. Purta cea mai neregulamentară 
uniformă, cu dungi de camuflaj şi buzunărele peste tot. 

— Aha, da, domnule general, zise maiorul Barker. Uniformă de 
junglă. 

— Neautorizată în acest sector. 

— Da, domnule. Le-am permis oamenilor puţină libertate la 
îmbrăcăminte pentru „esprit”. 

— Este un cuvânt franțuzesc, nu-i aşa? zise generalul 
Hardnetz. 

— Păi, da, domnule general, aşa este. 

— Eşti la curent, maiorule cu ce-au păţit francezii în această 
tară? 

— Da, domnule. 

— Le-a ieşit căcatul pe gură. 

— Intr-adevăr, domnule general. 

— Asta nu se va întâmpla cu armata SUA pe toţi sfinţii. 

— Nu, domnule general! 

— Aşa că să nu mai aud de cuvântul „esprit” şi de uniforme 
franţuzite. Ele nu fac parte din armata SUA. Asta este cea mai 
bună armată din lume fiindcă fiecare soldat este la fel ca oricare 
altul, cu excepţia ofiţerilor, desigur. 

— Desigur. 

— Marină, zise generalul. Desant. Vânători. Cavalerie 
aeropurtată. Le-aş desființa pe toate dacă ar fi după mine. Ce se 
va alege de armata asta? 

Maiorul Baker fu salvat de o bătaie în uşă. 

— Intră! strigă el. 

Uşa se deschise şi apăru faţa pătată a lui Ackley. 

— Este domnişoara Shaw şi căpitanul Olivetti, spuse el. 

Cicatricea maiorului se înroşi. 

— Trimite-i aici, spuse el, adăugând în şoaptă: Spune-mi 
domnule, idiotule sau te trimit mâine în Boo Jum... sau în Mung 
Tau. Sau... 

— Da, domnule, spuse secretarul. 

— Mulţumesc Ackley. 

— Oh, şi uitaţi şi un mesaj din Muc Wa. A trebuit să-l pun pe 
un cioroi să-l traducă, fiindcă era în dialectul buru... domnule. 

— Muc Wa? făcu generalul, ridicându-şi capul mare, chel. Este 
una din unităţile tale ABZ? 

intinse o mână groasă. Unul din locotenenţi luă radiograma de 
la Ackley şi o dădu generalului. 

— Nu te superi, Barker! 

— Desigur că nu, domnule... Aha, domnişoara Shaw! zise 
maiorul Barker ridicându-se la intrarea fetei. 

Căpitanul Olivetti era imediat în spatele ei, cu faţa aprinsă ca 
un felinar şi, desigur, nerodul purta uniforma de junglă. 

— Este o plăcere să vă avem printre noi, o adevărată plăcere, 
spuse maiorul. 

De dragul domnişoarei Shaw încercă să stingă strălucirea 
cicatricei. Era prima femeie americană pe care o vedea în şase 
luni şi, în plus, era o corespondentă care putea să-l facă faimos. 

— Bine aţi venit în Penang, încheie el. 

— Vă mulţumesc, domnule colonel, răspunse fata. 

— Maior. 

— O, mă scuzaţi, zise ea aşezându-se pe un scaun pe care i-l 
împinsese unul dintre aghiotanţi. 

Temperatura mai crescuse cu câteva grade. Domnişoara Shaw 
era o bucăţică bună. Şi atât de tânără încât maiorul Barker, se 
simţi vinovat admirându-i silueta care era... „Gata, îşi spuse el. 
Ţi-ar putea fi fată”. 

Domnişoara Shaw îi zâmbi: 

— Am crezut că acele frunze nostime de pe guler înseamnă că 
sunteţi colonel. 

— Frunze de aur pentru maiori, spuse el, sperând că ea va fi în 
stare să-i scrie corect numele. Frunze de argint pentru 
locotenent-colonel. 

— Aha, înţeleg. Armata preţuieşte argintul mai mult ca aurul. 

— Ei, da, cred că poţi privi şi aşa. 

— Am luat asta de la francezi, îi spuse generalul Hardnetz. 
Barker, mesajele tale sunt întotdeauna aşa de neregulamentare? 

— Neregulamentare? 

Generalul Hardnetz ridică radiograma în faţa ochilor şi începu 
să citească: 


„Hello din Muc Wa. 

Un amic comunist a venit aici noaptea trecută. Amicii de la 
Desant l-au gonit, au trimis trei amici comunişti la strămoşi. 

Sergentul Toffee este şi el la strămoşi. 

Un soldat a dezertat. 

Şase soldaţi răniţi. 

Vă rog, domnule, daţi-i sergentului Toffee o bucată de hârtie 
ca să arate la strămoşi că a fost foarte viteaz. 

La revedere din Muc Wa”. 


Se lăsă tăcerea când generalul termină de citit. 

— Ei, domnule, spuse maiorul Barker, masându-şi cicatricea cu 
mâna. Ackley spune că mesajul a venit în buru. Poate că s-a 
pierdut ceva prin traducere. 

— La strămoşi, zise generalul Hardnetz. Această expresie nu 
este autorizată în acest sector. 

— Scuzaţi-mă, domnule, interveni căpitanul Olivetti, 
îndreptându-şi umerii şi avansând spre biroul maiorului. 

li ocoli pe general şi pe aghiotanţii lui ca un fotbalist alergând 
în teren. 

— În aceste circumstanţe cred că sergentul Toffee a fost ucis 
în timp ce respingea un atac al comuniştilor şi asistentul lui 

indigen a trimis acest mesaj. 

— Ce? zise maiorul Barker. Toffee e mort? 

— Mă tem că da, domnule maior. 

— Ştiam eu că trebuia să-l fi trimis pe Ackley la Muc Wa. 

— Da, domnule, propun să înregistrăm acest mesaj astfel: 
Toffington KIA!, un soldat indigen MIA¥ şi şase soldaţi indigeni 
WIA?; se propune decorarea sergentului Toffington. Pentru 
vitejie în îndeplinirea datoriei. 

— Da sună a-ntâia, zise maiorul Barker. 

— Mie-mi place mai mult cealaltă variantă, rosti domnişoara 
Shaw şi toţi se întoarseră spre ea. 

— Tânără doamnă! zise generalul. Cifrele victimelor sunt 
secrete, aşa că vă rog să nu folosiţi această informaţie în 
relatarea dumneavoastră. 

Domnişoara Shaw privi cu ochi limpezi, inocenți, şi nu spuse 
nimic. Generalul Hardnetz se lăsă pe celălalt picior. 

— Brm, făcu el. Vom discuta şi alte informaţii secrete, cum ar 
fi, forţa şi poziţia acelor echipe ale maiorului. Poate ca domnul 
căpitan Olivetti doreşte să vă facă un tur al taberei. 

— Desigur, domnule! spuse căpitanul cu nările fremătându-i 
ca ale unui armăsar. 

— In orice caz, căpitanul va dori să-şi schimbe uniforma, 
adaugă generalul. 

Căpitanul Olivetti privi spre maiorul Barker. 

— Aşa-i, Al, îi spuse maiorul. Această uniformă de camuflaj nu 
mai este autorizată în acest sector. 

— N-a fost niciodată autorizată, zise generalul. 

— Asta am vrut să spun, zise maiorul Barker. Poţi să-i spui lui 
Ackley să pună un ordin pe avizier. 

Căpitanul Olivetti salută, îi deschise uşa domnişoarei Shaw şi o 
urmă în secretariat. După plecarea lor, generalul spuse: 

— Barker cred c-ar fi bine să te avertizez în legătură cu tânăra. 

— Cum adică, domnule general? 

— Este de stânga, zise generalul. 

— O, nu! 

— Categoric. Lucrează la o revistă numită Liberal. 

— Da, domnule. Am încercat să obțin un exemplar, dar se pare 
că biblioteca Serviciilor Speciale nu are nici unul. 


10 Prescurtare de la ucis în luptă, (n. tr.). 
11 Prescurtare de la dispărut în luptă, (n. tr.). 
12 Prescurtare de la rănit în luptă, (n. tr.). 

— Sper să nu aibă, zise generalul. Este una din fiţuicile alea de 
stânga care arată de parcă ar fi tipărite pe hârtie igienică... Nu 
eşti evreu, Barker? 

— Nu, domnule general. 

— Nu că mi-ar păsa. Unii din cei mai buni prieteni ai mei sunt 
evrei. 

— La fel şi ai mei, domnule. 

— Dar, totuşi se potriveşte, nu-i aşa? 

— Cred că nu înţeleg, domnule general. 

— Barker, care au fost singurii americani condamnaţi pentru 
trădare în timp de pace? 

— Să vedem, păi... 

— Rosenblatt, zise triumfător generalul  Hardnetz. Sau 
Rosenthalii sau un nume din ăsta afurisit O pereche de evrei. Au 
vândut bomba cu hidrogen comuniştilor. Totul se leagă, nu? 

— Ei, da domnule, spuse maiorul Barker. Presupun că da, într- 
un fel. 

Rebecca nu voia să recunoască nici măcar față de sine, dar 
totul îi plăcea la nebunie. „lată-mă aici, gândi ea, plimbându-se 
cu căpitanul Olivetti prin tabăra prăfuită. lată-mă aici! La 
douăsprezece mii de mile de casă, cu o scrisoare de 
recomandare de la însuşi Petrei Murphy şi cu o namilă de căpitan 
care să-mi arate locul. Şi, mai devreme sau mai târziu...” 

— Ei, domnişoară Shaw! zise căpitanul de parcă ar fi strigat 
comenzi pe un platou de paradă. Cât timp intenţionaţi să staţi în 
zonă? 

„Mai devreme sau mai târziu, îl voi găsi pe Stephen Courcey 
şi-i voi face cea mai mare surpriză din viaţa lui”. 

— Două, trei săptămâni, răspunse ea. Apoi voi scrie un articol 
despre ce faceţi şi ce crede populaţia despre asta. 

— Ce populaţie? 

— Oamenii care locuiesc aici. 

— Aa, cioroii, spuse el. Pentru asta nu aveţi nevoie de două, 
trei săptămâni. Vă spun eu într-un minut: noi încercăm să-i 
facem să lupte şi ceea ce cred ei este că... ei nu vor. 

— li blamaţi? întrebă Rebecca cât putu de glacial. 

Căpitanul Olivetti ridică din umerii săi largi. 

— Ei, mie nu-mi prea pasă, zise el. Tot ce vreau de la ţara asta 
împuţită este CIB-ul. 

— Ce? 

— Decorația Infanteristului Combatant. Maiorul purta un,a 
puşcă de argint fond albastru şi lauri argintii în jur. 

O prinse de braţ cu un gest brusc, sigur, chiar deasupra 
cotului. 

— Înseamnă că ai fost sub focul duşmanului şi este de mare 
folos când e vorba de avansare... Uitaţi jeepul meu, spuse el. 

Îi dădu drumul la braţ înainte ca ea să se gândească să refuze 
şi nu-i rămase altceva de făcut decât să se urce ascultătoare pe 
locul de lângă şofer. Căpitanul Olivetti ocoli maşina fluierând. 

— Nu, dom'le! urmă el, sărind pe locul şoferului cu o graţie 
uimitoare pentru un bărbat atât de mare. Nu însemni prea mult 
în această armată dacă n-ai un CIB. 

Băgă în viteză şi porni, împroşcându-l cu pietriş pe bietul 
soldat de la poartă. Santinela - un tinerel amabil, cu pielea 
măslinie - ridică bariera cu o mână şi salută disperat cu cealaltă. 
Rebecca se agăţă de parbriz. „Nătărău”, îşi spuse ea în timp ce 
goneau pe drumul şerpuit, noroios către oraş. 

— Deci, îi transformați pe băieţi în ucigaşi! strigă ea. 

— N-am spus asta, zâmbi la ea căpitanul Olivetti - o bestie 
blondă cu pielea lucindu-i ca un harnaşament bine întreţinut Am 
spus că-i învăţăm să se lupte, ceea ce-i mult mai greu. Aceşti 
băieţi drăguţi sunt ucigaşi înnăscuţi. Ei, am avut un tip, un 
interpret, care a ucis douăzeci şi unu de prizonieri înainte să-l fi 
trimis de aici. Cioroilor le place să ucidă. Tot ce facem noi este să 
încercam să-i punem să omoare pe cine trebuie, şi asta nu-i 
treabă uşoară. 

— Este detestabil, spuse Rebecca. 

— Vă este uşor să vorbiţi aşa, îi zise căpitanul Olivetti. Arătaţi 
bine şi aveţi cap şi bani, dar eu nu am decât muşchi. Ce-aţi vrea 
să fac? Să antrenez echipe de fotbal la vreun liceu de doi bani? 
râse în hohote, stăpânind volanul cu palma. Nu, mulţumesc! 
strigă el. Viaţa este un mare tăvălug, Rebecca. Prefer să stau la 
volanul lui decât în faţa lui. 

La jumătatea drumului trecură pe lângă alt jeep. Era ticsit de 
soldaţi americani şi Rebecca simţi un fior dulce prin inimă. Dar 
nici unul din soldaţi nu avea faţa pe care spera ea s-o vadă. 

— Cunoşti cumva un caporal pe nume Stephen Courcey? 
întrebă ea, cu inima bătându-i nebunește. 

— Un caporal? 

— Da, caporalul Courcey. 

— Prieten de-al dumitale? 

— Ei... 

— Nu ştiu, zise căpitanul Olivetti. Avem mai mulţi caporali la 
Desant decât ne-ar trebui. 

— Dar Ray Hamilton? întrebă ea. Locotenent Hamilton? 

— Alt iubit? 

— Nu, doar prieten. L-am cunoscut la College Heights, la o 
petrecere studenţească. 

— Da, cunosc. O adunătură de snobi. Căpitanul Olivetti îşi 
strâmbă în toate felurile faţa mare, de armăsar. Sigur, spuse el. 
Ray Hamilton. Este locotenentul sclifosit pe care l-am trimis la 
Muc Wa. 

— Atunci şi Stephen trebuie să fie la Muc Wa, zise ea păstrând 
în minte numele ca pe un giuvaer. Suna sălbatic şi frumos. Ei 
sunt prieteni. 

— Ce? 

— Am spus că Ray Hamilton şi Stephen Courcey sunt prieteni. 

Căpitanul Olivetti râse. 

— Un ofiţer şi un soldat nu pot fi prieteni, zise el. Aşa cum nu 
pot fi un cal şi un măgar. 

— Ştii ce iese dacă un cal se împrieteneşte cu un măgar? 

— Nu, răspunse Rebecca. 

— Un catâr! strigă căpitanul Olivetti, bătându-se pe coapse. 
Asta iese. 

Rebecca privi prin parbrizul murdar de insecte, urându-l. Apoi 
îi veni în minte: 

— Muc Wa! strigă ea. Nu acolo a fost transmisionistul acela... 

— Ucis, zise căpitanul Olivetti. Da, acela este Muc Wa. 

— O, Doamne, spuse Rebecca. Nu mi-am închipuit că ar putea 
fi ucis. 

Capitolul 12 


— Steve?! strigă locotenentul, ieşind din postul de comandă şi 
lăsându-se jos, la umbra unui copac, la o distanţă mare de 
Steven. Ce să facem cu... Toffee? 

— Îl îngropăm, zise Steven. 

În timp ce sudoarea i se scurgea pe frunte, ţinea în mâna 
stângă o grenadă şi băga uşor vârful baionetei între detonator şi 
fitil. 

— Nu, spuse locotenentul Hamilton. Este atât de... lipsit de 
inimă. Dacă tabăra va fi ocupată? N-aş vrea să-l las aici. 

— Dacă Muc Wa va fi ocupată... 

Steve îşi trecu baioneta în mâna stângă. Scoase detonatorul, 
apoi fitilul. Apoi, îşi şterse sudoarea de pe faţă. 

— Gata, spuse el privind spre locotenent. N 

Ray părea să fi slăbit cinci kilograme peste noapte. In schimb 
mustata îi prospera, iar Steven îşi închipui că acele kilograme 
pierdute se duseseră pentru a alimenta părul crescut pe buza de 
sus a locotenentului. El spuse: 

— Dacă suntem învinşi, o mulţime dintre noi vom rămâne aici, 
lângă Toffee. Este tradiţia desantiştilor, nu ţii minte? Ingroapă 
omul acolo unde cade. 

— Niciodată n-am înţeles de ce. 

— Logistică, zise Stephen. Suntem soldaţi de junglă. Este 
destul de greu să aprovizionezi un soldat viu, fără să te mai 
ocupi de cei morţi. 

— Ei, asta nu mă mulţumeşte. Vreau ca Toffee să fie 
transportat înapoi în State. 

Stephen scurtă fitilul, astfel încât să ardă exact o secundă 
după tragerea cuiului. 

— In regulă, spuse el, asudând din nou, în timp ce monta la loc 
detonatorul, fitilul şi siguranţa cu arc. Sper doar ca şi Cowboy să 
poată înţelege ce-i cu... Cimitirul Naţional Arlington. 

— De ce trebuie ca mesajul să fie în dialect? 

— Asistentul lui Toffee nu poate citi, zise Stephen, aruncând 
grenada soldatului Tam, care stătea prin preajmă. 

Tam alergă spre poarta estică, ţinând grenada în căuşul 
palmelor, ca pe o pasăre rănită. 

— El ştie alfabetul Morse, dar nu poate citi. Deci, Cowboy 
trebuie să-i dicteze. 


94 


— Mă tot gândesc, zise locotenentul. Toffee este mort din 
cauza mea. Dacă te-aş fi trimis pe tine să distrugi acel mortier, ai 
fi murit tu în locul lui Toffee. 

— Poate că nu, zise Stephen, luând o altă grenadă din lada de 
la picioarele sale. 

— Nu vreau să am acest gen de putere. 

— Cineva trebuie să o facă. Aşa mi-ai spus pe aeroport, ţii 
minte? Pentru asta sunt ofiţerii. 

— Atunci nu vreau să fiu ofiţer. Nu în acest război. 

Tam se întoarse, rânjind şi făcând cu pumnul. Stephen râse. 
Ăsta trebuie să fi fost mesajul lui Ski, cerând mai multe grenade, 
pe care le planta în zona dintre cele două rânduri de sârmă 
ghimpată. După ce transmise mesajul, Tam se aşeză. li era frică 
de grenadele pregătite, dar se aşeză lângă Stephen, care 
continua delicata operaţiune. 

— Steve? zise locotenentul. Eşti mândru de ceea ce faci? 

— Cum dracu! răspunse Stephen. Dacă un genist nu e mândru 
de munca lui se aruncă singur în aer. 

— O, nu mă refer la grenade. Vreau să spun, de toată chestia. 
Arătă cu mâna spre Muc Wa, care fumega încă după atacul din 
timpul nopţii. Să omori rebeli. Să-ţi conduci oamenii, să vezi cum 
sunt împuşcaţi şi ucişi. 

— Are loc un război, răspunse Stephen. Nu eu l-am pornit. 

— Dar cine? 

— Al naibii să fiu dacă ştiu. Făcu din nou trucul cu baioneta 
trecută în mâna stângă, în timp ce separa detonatorul de fitil. 
Sunt soldat, Ray. Treaba mea e să mă lupt. 

— Nu te preocupă niciodată moralitatea? 

Stephen scoase fitilul şi-l scurtă. 

— Am depus un jurământ, acolo, la baza din Boston, zise el. 
Puse la loc fitilul, îl acoperi cu vârful baionetei, puse deasupra 
detonatorul... Am jurat să servesc doi ani, urmă el. O voi face cât 
pot de bine aceşti doi ani... şi cele şase luni în plus. Locotenentul 
Hamilton clipi. 

— Da, spuse el. Îmi pare rău pentru asta, Steve. E vina mea că 
te afli aici. 

Stephen îi aruncă lui Tam grenada terminată, apoi se ridică să 
se întindă. 

— Nu-ţi face griji pentru asta, spuse el. Trecusem de vârsta 
majoratului. 

— Doamne! Nu cedezi niciodată, nu-i aşa? Eşti din fier. 

Mai jos, pe platou, bătrânul caporal instruia un băiat nefericit. 

Un refugiat - primul din câţi găsiseră - destul de mare ca să se 
alăture soldaţilor. Incerca să facă o întoarcere la stânga, bătrânul 
se aplecă răbdător şi-i arătă cum să-şi mişte picioarele, dar când 
marea clipă sosi, băiatul se poticni. „Foarte curând, gândi 
Stephen, îl voi lua cu mine în patrulare. Sper că este mai 
îndemânatic cu puşca decât cu picioarele”. 

— Incerc doar să-mi fac treaba, zise el, simțindu-se la fel de 
obosit pe cât părea şi locotenentul. Tam veni la trap dinspre 
perimetru şi Stephen se aşeză la loc să mai facă o pocnitoare 
pentru apărarea garnizoanei. 

„A face bine un lucru, îşi spuse el, asta e totul... nu-i aşa?” 


După-amiază maiorul Barker îşi luă oaspeţii la un tur al Fermei 
de porci - „Viaţa Nouă”. Acest proiect, construit de predecesorul 
său, era conceput pentru a-i convinge pe membrii triburilor Buru 
că o vor duce mai bine de partea premierului Nu-Ştiu-Cum din 
Thaitan, decât dacă-i vor da orez lui Charlie Romeo. Maiorul nu 
era sigur dacă ferma avea sau nu acest efect, dar constatase că 
este foarte utilă pentru a impresiona VIP-uri. 

— Aşa câştigăm inimile şi minţile oamenilor, le spuse el. 
Acesta este Celălalt Război din Asia de Sud-Est. 

Dar Ferma de porci „Viaţa Nouă” nu-l ajuta în acea după- 
amiază. Generalul Hardnetz îi punea întrebări ca un om care 
ciocăneşte un perete în speranţa că va găsi un schelet; apoi nici 
nu asculta răspunsurile. lar domnişoara Shaw îi tot întreba pe 
Oamenii Noi, de capul ei - în franceză - aşa că nu se putea şti ce 
informaţii greşite culegea. 

In sfârşit, la întoarcerea în cazarmă, Ackley îi aştepta cu un alt 
mesaj din Muc Wa. 

— Te-am avertizat, îi zise maiorul Barker, care-i promisese 
secretarului că-l va trimite în Boo Jum dacă mai apare cu unul din 
acele mesaje denaturate în faţa generalului Hardnetz. 

Dar Ackley nu înţelese aluzia. Stătea acolo, zâmbind afectat 
până ce maiorul Barker luă radiograma pe care scria: 


HELLO DIN MUC WA _ 

VĂ ROG DOMNULE TRIMITEŢI UN ÎNGER PENTRU A-L DUCE PE 
SERGENTUL TOFFEE LA STRĂMOŞI. 

LA REVEDERE DIN MUC WA. 


Palma cărnoasă a generalului era întinsă, aşa că maiorul 
Barker îi dădu radiograma. Generalul o citi şi i-o dădu unui 

aghiotant. Apoi îşi drese glasul. 

— Inger? întrebă el. 

— Este codificat, domnule, spuse maiorul Barker, cu cicatricea 
pulsându-i... Ackley! De ce n-ai decodificat mesajul? 

— Domnule, nu e nici un înger în cod, domnule zise Ackley 
începând să arate puţin îngrijorat. 

Căpitanul Olivetti trecu lângă maior, acolo unde ar fi trebuit să 
fi fost tot timpul, în loc să se ascundă în spate cu domnişoara 
Shaw. 

— Care-i problema, domnule maior? întrebă el. 

— Vor un înger la Muc Wa, îi spuse maiorul Barker. Ce dracu-i 
un înger? 

Căpitanul Olivetti privi în sus, spre cer, apoi în pământ. Se uită 
mândru la domnişoara Shaw. 

— Un elicopter, domnule maior, spuse el. 

— Corect! zise maiorul Barker. Vor un elicopter. 

— Ackley! 

— Da, domnule? 

— Cererea se respinge. Spune-le să-l îngroape pe sergentul 
Toffington la Muc Wa, conform regulamentului. 

— Brr, făcu generalul Hardnetz. 

— Poftiţi? 

— Vă îngropaţi oamenii pe teren, aşa faceţi? 

— Da, domnule general, este tradiţia desantiştilor. 

— De ce? 

— Păi... 

— Psihologie, domnule general, spuse căpitanul Olivetti. Se 
presupune că face ca pământul să fie mai valoros. Oamenii se 
vor lupta mai dârz, ştiind că acolo sunt îngropați camarazii lor. 
Generalul Hardnetz dădu din cap şi soarele luci în creştetul său, 
făcându-l să pară un diamant mare roz. 

— E scump, zise el. Noi am făcut un studiu frumos de analiză a 
eficienţei în această privinţă... Cum era? îşi întrebă el aghiotanţii. 

— Domnule! spuse unul din ei, pe nume locotenent Schlitz, 
făcând un pas înainte. Şaizeci şi şapte la sută din înhumări duc la 
deshumarea ulterioară. Cum deshumarea trebuie realizată de o 
echipă de specialitate autorizată, guvernul are de suportat, în 
medie, peste o mie de dolari datorită acestei metode. 

— Exact, zise generalul. Avea totul în calculator. Ştii cât l-ar 
putea costa pe Unchiul Sam înmormântările tale în teren până să 
se termine totul? 

— Aă... 

— Presupunând că trupele US sunt angajate în anul fiscal 
1965, rosti locotenentul Schlitz, cu vocea lui de învăţător, şi 
presupunând că nu se va trece peste pragul nuclear al 
conflictului... 

— Şi că nu ne scot la mezat bolşevicii de acasă, zise generalul, 
încruntându-se la domnişoara Shaw. 

— ... cincizeci de mii de victime vor fi necesare pentru 
stabilizarea situaţiei în Asia de Sud-Est, zise locotenentul Schlitz. 
Din această cifră, zece mii vor fi „căzuţi în misiune”, având 
dreptul la  înhumare pe cheltuielile guvernului. Costul 
înmormântărilor pe câmpul de luptă: peste zece miliarde de 
dolari. Costul înmormântării într-un cimitir militar american, 
categoria B: patru milioane şapte sute douăzeci de mii, cinci sute 
treizeci şi cinci de dolari şi cincizeci şi cinci de cenți... domnule, 
încheie locotenentul şi se retrase în rând cu ceilalţi. 

— Vezi, Barker? întrebă generalul. 

— Da, domnule, zise maiorul Barker, studiindu-l pe 
locotenentul Schlitz cu tristeţe. 

Locotenentul era tânăr. Era educat. Avea un metru optzeci şi 
cinci. În curând armata avea să fie condusă de oameni ca 
locotenentul Schlitz, care ştiau totul despre calculatoare şi 
considerau că războiul al doilea era ceva din cărţile de istorie. 

— Da, domnule, repetă el. Voi scrie un ordin în această 
privinţă. 

In timpul discursului locotenentului, ceilalţi aghiotanţi îşi 
trecuseră radiograma din mână în mână, chicotind la citirea ei. 
Acum ajunsese la domnişoara Shaw aflată la capătul şirului. 

— Muc Wa! strigă fata, sărind în sus de agitaţie şi făcând să-i 
joace sânii mici. Asta-i garnizoana locotenentului Hamilton, nu-i 
aşa? 

Maiorul Barker încuviinţă din cap, încercând să nu privească la 
sânii care se mişcau. 

— Oh, aş vrea să vizitez Muc Wa, zise domnişoara Shaw. 

— Absurd, domnişoară, zise maiorul Barker. 

Îşi trase privirea în lături şi se forţă să se uite la căpitanul 
Olivetti, care se strâmba de parcă ar mai fi primit vreo veste 
proastă în legătură cu CIB-ul. 

— Este prea periculos, conchise el. 

— Periculos? întrebă generalul. 

— Absolut, domnule, zise maiorul. Muc Wa a fost atacată 
intens în ultimele săptămâni. 

— Dumnezeule, ar fi locul cel mai nimerit pentru... pentru un 

alt mic proiect la care lucrez, zise generalul Hardnetz. De ce nu 
aranjezi o deplasare pentru noi, Barker? Oricum va trebui să 
trimiţi acolo un elicopter ea să-l evacuezi pe transmisionist. 

— O, vă rog! spuse domnişoara Shaw, tot ridicându-se pe 
vârfuri. Îi aruncă căpitanului Olivetti o privire triumfătoare, 
feminină. Se pare că sunt nişte oameni minunaţi la Muc Wa 

„Aici se petrece ceva”, gândi maiorul Barker. Se uită la 
general, a cărui ţeastă lucea ca o ghiulea aşteptând cu 
nerăbdare să fie trasă. Şi acolo se petrece ceva. Apoi se întoarse 
spre secretar: 

— Ackley, vreau să te văd în biroul meu, îi zise el. 


Locotenentul Hamilton era foarte mulţumit de decizia 
maiorului. 

— Vezi, îi spuse el lui Stephen când primi mesajul, logistica nu- 
i totul, uite dovada. 

— Tot ce dovedeşte asta este că maiorul Barker n-a absolvit la 
West Point. 

— Are inimă. Asta-i important. 

— Ei, mă îngrijorează, ce naiba, zise Stephen. Nu pot înţelege 
de ce maiorul e dispus să asigure un elicopter, doar ca să ia 
corpul lui Toffee, când ar fi fost mult mai practic să-l îngropăm 
aici. 

— Practic! rosti locotenentul Hamilton, atât de energic, încât 
începu să tuşească. A 

Tuşi până ce îi dădură lacrimile. În cele din urmă, trebui să se 
târască la postul de comandă, chinuit încă de tuse. 

— La naiba, zise Stephen, îmi place ideea de a-l îngropa pe om 
la faţa locului, pe pământul unde a murit pentru a-l apăra. 

Asta nu constituie, desigur, un argument, aşa că a doua zi 
trimise o altă radiogramă, spunându-i maiorului Barker să se 
grăbească. Repetă mesajul a doua zi şi în ziua care urmă. 
Cowboy traduse mesajul în buru şi transmisionistul indigen îl 
expedie, dar de fiecare dată răspunsul sosit după-amiază era: 


AZI NU E NICI UN ÎNGER AICI. AŞTEAPTĂ PÂNĂ MÂINE. 


Dar Toffee nu voia să aştepte. Vineri, Stephen putu să simtă 
mirosul chiar din latrină - un iz verzui, stăruind în aer. Oamenilor 
nu le plăcea asta. Din cabinele alăturate îi aruncau lui Stephen 
priviri acuzatoare şi uitară să presare var în gropi, aşa cum îi 
învățase el. Mai târziu, la apelul de dimineaţă, când Stephen le 

spuse ce aveau de făcut în ziua respectivă, fură morocănoşi şi 
înceţi. Stephen trebui să înfrunte singur nemulţumirea lor. Ski 
lucra deja la împrejmuiri, locotenentul Hamilton era cam 
deprimat, iar Toffee era deja mort, dându-le bătaie de cap, ceea 
ce nu făcuse niciodată pe când era în viaţă. 

După apel, Stephen se apropie de Ski, care se afla lângă 
poarta de nord unde bătea ţepi de bambus în pământ. 

— Cred că ar trebui să-l îngropăm azi după-amiază, zise 
Stephen. 

Ski privi spre el. 

— Cum vrei, spuse el. 

— Pe dracu, cum vreau! Nu sunt sergentul companiei. 

— Ba sigur că eşti, zise Ski scuipându-şi în palmele bătătorite. 
Eşti sergentul de companie şi comandantul companiei. Eşti 
blestematul de primar din Muc Wa, n-ai observat? 

Apoi, îşi luă barosul şi continuă să lucreze. 

La apelul de prânz, Stephen anunţă că Toffee va fi 
înmormântat la ora două. Soldaţii fură încântați. Nu văzuseră 
niciodată înmormântarea unui alb şi-l ovaţionară pe Stephen 
când le dădu liber. 

— Nu ţi-am spus? zise Ski, mergând spre coliba pe care o 
împărțea cu Butterfly şi unde-şi lua acum mesele. Să trăiască, să 
trăiască blestematul de primar din Muc Wa! 

Stephen se duse la postul de comandă şi-i dădu vestea 
locotenentului Hamilton. 

— Eşti sigur că nu putem aştepta? întrebă locotenentul. 

— Categoric, zise Stephen. Ne aşteaptă o altă revoltă. 

— In regulă. Vrei să te ocupi de detalii? 

— Am şi făcut-o. 

Locotenentul râse, dar se opri ca să nu dea în tuse. 

— Da, zise el. Ar fi trebuit să ştiu... Dar ar fi bine totuşi, să ţin 
eu slujba, nu crezi? 

— Dacă ai putere. 

— Este datoria mea. 

Apoi îl apucară năduşelile, căci nu găsea instrucţiunile pentru 
înmormântările pe câmpul de luptă. 

— Manualul trebuie să fie pe aici, pe undeva, zise el, şezând 
pierdut la biroul său, cu cămaşa scoasă. 

— Poate că a aruncat-o Toffee, zise Stephen. Era creştin 
scientolog. 

— Am o Biblie, zise locotenentul. Va trebui să ne mulţumim cu 
ea. Locotenentul Hamilton îşi puse o uniformă kaki, curată pentru 

serviciul funerar care fu ţinut lângă crucea în forma de trifoi. 
Soldaţii erau adunaţi în formaţie, pe pantă. Cadavrul lui Toffee 
fusese înfăşurat în pânză de cort şi acoperit cu una din cele mai 
frumoase pături funerare ale lui Butterfly. Locotenentul Hamilton 
citi din Biblie cu o voce tremurată: 

„Toate lucrurile au vremea lor şi la vremea lor toate se petrec 
sub cer. Un timp pentru a te naşte şi un timp pentru a muri... Un 
timp pentru a ucide şi un timp pentru a vindeca... Un timp pentru 
dragoste şi un timp pentru ură... Un timp pentru război şi un timp 
pentru pace”. 

Cowboy se încorda să prindă fiecare cuvânt Apoi, păşi în faţă, 
îşi ridică mâna şi traduse pasajul în buru. Oamenii aplaudară. 

— Steve, zise locotenentul, vrei să termini tu? Trebuie să mă 
duc la latrină. 

— Sigur, spuse Stephen, iar locotenentul alergă spre tabără. 

Stephen le făcu semn groparilor. Aceştia coborâră trupul lui 
Toffee în groapa pe care o săpaseră, apoi ezitară. „Mă întreb ce 
epitaf ar fi compus Rebecca pentru tine?” îşi spuse Stephen. 

„Nici măcar o absolventă de colegiu de douăzeci de ani, cu 
convingeri liberale, nu ar fi putut face din tine un ucigaş, Toffee. 
Dar tu erai soldat şi ai omorât doi mortierişti de-ai lui Charlie cu o 
grenadă...” 

— Gata, zise el, acoperiţi-l. 

Chicotind şi dându-şi importanţă, oamenii începură să arunce 
cu lopeţile pământul în groapă, în timp ce restul soldaţilor se 
buluciră în faţă ca să vadă mai de aproape. 

— Ah! făcură ei şi aplaudară din nou. A 

— Gata! Gata! strigă Stephen la ei. Inapoi la muncă, 
trântorilor, până ce nu ne bagă Charlie pe toţi în groapă. 

In timp ce soldaţii se întorceau fără chef spre tabără, groparii 
ridicară o mică cruce din mahon pe movila de pământ. Apoi 
bătură în cuie pe cruce plăcuţa de identitate a lui Toffee. 

— Foarte frumos, domnule, îi zise Cowboy lui Stephen. Foarte 
catlic. 

— Bine, ar trebui să prinzi Penangul la radio şi să le spui 
despre asta, zise Stephen. Spune-le că n-am mai putut aştepta 
elicopterul fiindcă Toffee se descompunea. 

— Des... des. 

— Putrezea. 

— Aa! spuse Cowboy şi se îndepărtă la trap spre buncărul de 
transmisiuni. : 

Stephen despături pătura funerară şi-i dădu foc. In timp ce 

ardea, auzea vocea răguşită a Rebeccăi şoptindu-i: „Nu vezi? 
Toate valorile simt arbitrare”. Flăcările alergau pe firele 
strălucitoare de mătase. „Naţionalitatea ta, şoptea ea, religia 
prietenii - toate sunt accidente de naştere, aşa că de ce să te 
lupti pentru ele?” 

„N-am ştiut ce să-i spun, îşi aminti Stephen, aşa că am 
sărutat-o”. 

Pătura funerară se transformă în cenuşă, dar modelul era încă 
vizibil în negru şi cenuşiu. Stephen o împrăştie pe iarbă. „Ciudat, 
gândi el, cum mintea mea stăruie asupra Rebeccăi. Totul aici îmi 
aminteşte de ea. Am răsădit-o în acest avanpost singuratic, mica 
mea floare a dragostei şi acum creşte peste tot. In curând va 
acoperi şi mormântul lui Toffee”. 

Işi luă carabina şi porni spre poarta nordică, unde Ski îşi 
pusese din nou echipa la treabă, să completeze al doilea rând de 
sârmă ghimpată. 

— Când va veni din nou Charlie, zise Ski gâfâind, vom fi al 
dracului de bine pregătiţi pentru el. 

— Sper şi eu, zise Stephen îndepărtându-se. 

Capitolul 13 


— Acum, că tabăra este terminată, zise locotenentul Hamilton, 
ar trebui să începem o patrulare agresivă. Sunt sigur că maiorul 
Baker ne va cere asta. 

Mesajele din Penang păreau să indice că maiorul avea să vină 
personal în inspecţie. 

— Dar nu am de gând să vă cer vreunuia din voi să mergeţi 
acolo, continuă locotenentul, arătând cu bastonul spre câmp şi 
liziera verde a pădurii tropicale. Dacă vă oferiţi voluntari, bine. 
Dacă nu, voi pleca eu în patrulare. 

— La naiba, locotenente, zise Stephen. Eşti încă bolnav. 

— Pot face faţă, răspunse locotenentul, uitându-se la Stephen. 
M-am antrenat făcând plimbări în jurul perimetrului. 

— De ce vă uitaţi la mine? întrebă Stephen, deoarece şi Ski îl 
privea. 

— La naiba, tu eşti primarul, nu? zise Ski. 

— Se pare că n-ai de gând să te oferi. 

— Dumnezeule, nu! Bătrâne, am douăzeci de ani în armată, şi 
noi, apeviştii, nu ne mai oferim voluntari pentru nimic în lume. 
Altfel n-am apuca pensia. 

— În regulă, spuse Stephen. 

— Spune-mi să merg şi merg, zise Ski agitat Dar este absolut 
împotriva principiilor mele să mă ofer voluntar. 

— Păi, eu n-am principii, zise Stephen, deci cred că e rândul 
meu. 

— Ai şi tu principii, replică Ski. Ai mai multe principii decât 
orice caporal din câţi am cunoscut El tuşi, apoi scuipă. Ai prea 
multe principii nenorocite pentru propriul tău bine. 

Bătrânul conduse patrula în noaptea trecută - trebuiseră să-l 
folosească, Toffee fiind mort şi locotenentul bolnav - aşa că 
Stephen luă grupul condus de Tam. Oricum aveau de gând să-l 
avanseze pe Tam caporal, astfel că patrularea avea să fie un 
exerciţiu bun pentru el. 

Umblară prin pădure, la est de tabără. Era uşor şi acoperiră 
vreo nouă kilometri înainte de a se opri pentru prânz. „Ciudat, 
gândi Stephen înfulecând orez. Ce banal devine totul, după 
câteva luni. Sunt la fel ca ceilalţi soldaţi acum. Mă ghemuiesc la 
fel, mănânc aceleaşi raţii, la dracu, probabil chiar miros la fel. 
Locul meu e aici, în junglă. S-ar părea că niciodată n-a fost în altă 

parte”. 

După masă, culeseră o familie de nomazi buru - fără bărbaţi, 
desigur, iar câteva dintre femei erau atât de slăbite, încât nu mai 
puteau umbla. Stephen decise să renunţe la patrulare şi să ducă 
refugiații la Muc Wa. 

Tam opri coloana la doi-trei kilometri de tabără. Se aflau într- 
un luminiş unde ierburile creşteau până la brâu. Tam adulmecă 
prin jur, apoi, mândru ca un cocoş, îi arătă lui Stephen locul unde 
dormise cineva peste noapte, mâncase orez rece, îşi făcuse 
nevoile şi plecase mai departe, spre Muc Wa. 

Se luară pe urmele lui până ce ieşiră din pădure. Urmele 
duceau peste câmp, direct spre tabără. 

— In regulă, Tam, îi zise Stephen. E al tău. Du-te şi prinde-l. 

Putea fi urma unui băştinaş bleg, colindând munţii pentru 
treburile lui misterioase, ori unul dintre soldaţi, vânzând arme 
sau informaţii rebelilor. Sau însuşi Charlie - acea iscoadă slută, 
prietenoasă - care s-a întors să mai privească o dată spre Muc 
Wa. 

Tam îşi conduse grupul în câmp, în timp ce Stephen aştepta la 
marginea pădurii cu restul patrulei. Dar, deodată, liniştea fu 
tulburată de huruitul unor motoare. Două T-28 butucănoase se 
apropiau dinspre nord. Bâzâiră peste tabără, la înălţime mică, 
legănându-şi aripile ca eroii din filmele despre al doilea război 
mondial. Apoi urcară, se întoarseră într-o curbă elegantă şi 
trecură încă o dată. Câţiva dintre refugiaţi îşi adăpau vitele la 
râu, în sudul taberei; acum se buluciră toţi, refugiaţi şi vite, 
galopând peste câmp, spre Tam. El privi furios spre Stephen. 
Apoi cireada îl înghiţi odată cu urma după care se ţinea. 

Stephen duse grupul în tabără. Avioanele dădeau ture pe 
deasupra. Stephen merse în buncărul de transmisiuni şi-l 
contactă pe comandantul zborului. 

— Avion US, avion US, zise el în microfon, aşa cum îl auzise pe 
Toffee de atâtea ori. Aici Blaze, Blaze. Mă recepţionezi? 

Difuzorul pârâi. 

— Bună Blaze! zise pilotul. V-am adus un pachet viu, amice. 
Semnalizează-ne cu nişte fum, te rog. 

Stephen luă din raft două grenade fumigene galbene şi ieşi în 
soarele orbitor. Soldaţii şi refugiații se scurgeau prin poarta 
nordică să privească; până şi locotenentul Hamilton şontâcăia în 
josul pantei. Stephen aprinse grenadele în mijlocul câmpului. 
Soldaţii se ghemuiră, minunându-se de vălătucii groşi de fum 
galben împinşi de vânt spre apus. Deasupra, un avion de 

transport Caribou zbârnâia pe cer, încercând să găsească locul 
cel mai bun pentru a-şi lăsa pasagerul. Paraşutistul stătea în uşa 
deschisă. Apoi îşi dădu drumul şi dinspre soldaţi răsună un 
puternic „Aaaa”! Lui Stephen i se opri răsuflarea în gât îşi aminti 
momentele incredibile, când atârnase în aer peste Fort Darby, în 
Carolina de Nord, dovedind că este destul de tare pentru trupele 
de desant. 

Paraşutistul ateriză pe urmele drumului care trecea spre vest, 
pe lângă Muc Wa. Stephen se duse să-l întâmpine, întâlnindu-se 
pe drum cu Ski. 

— Ei, să fiu al dracului dacă nu-i Ackley! 

— Bună, sergent, zise Ackley, strângându-şi paraşuta sub braţ. 

Purta o carabină cu pat rabatabil şi o raniţă. Sunt noul vostru 
transmisionist, spuse el fără entuziasm. 

— Aleluia! făcu Ski. Am primit întăriri, Steve. Ei, este iarăşi ca 
la Dienbienphu, să fiu al dracului! Eroi care pică din cer, morţi 
băgaţi în pământ... Ai apucat să vezi micul nostru cimitir, Ackley? 

Ackley îi aruncă un zâmbet strâmb pe sub şapca măslinie de 
baseball pe care o purta în locul bonetei de uniformă. Purta şi 
haine reglementare. 

— N-o să mă băgaţi în acel cimitir, zise el. Generalul Hardnetz 
nu crede asta şi vine aici personal ca să v-o spună. 

— O, Doamne, făcu Stephen, amintindu-şi de micul butoi cu 
pulbere care se vânzolea prin aeroportul din Thaitan. Când? 

— Poimâine. Va fi o inspecţie inopinată în toată regula. Am 
ordine pentru locotenent, trebuie să-i spun totul despre asta. 
Ackley trase un plic din buzunarul interior al bluzei. Ordine 
sigilate, adăugă el. 

— Ce spun? întrebă Stephen. 

— Crezi că le-am citit? 

— Da. 

— Ei... O să primiţi aceste VTP-uri, generalul şi o doamnă 
reporter, şi nu puteţi purta hainele alea de camuflaj fiindcă nu-i 
plac generalului. 

— Se pare că prea multe lucruri nu-i plac generalului, spuse 
Ski. Nu-i ăsta tipul de care ne-am frecat curul la aeroport? 

— Chiar el, zise Stephen. 

Ski privi posomorât în depărtare, spre fortificațiile din sârmă 
ghimpată care sclipeau în soare. 

— Pariez că nici garnizoana mea n-o să-i prea placă, zise el. 
Pun pariu că o consideră neregulamentară... 

Soldaţii şi refugiații se strângeau să-i salute. Printre ei, 

Stephen o văzu pe surioara lui Butterfly şi o luă în braţe. 

— Ei, Angel, zise el. Ea se cuibări la pieptul lui, caldă şi moale 
ca o pisică. ţi plac avioanele? 

— O.K! răspunse fetiţa. 

Era singurul cuvânt englezesc pe care-l cunoştea, aşa că 
Stephen trebuia să-i pună cu grijă întrebările, astfel ca 
răspunsurile să se potrivească. 

— Pariez că generalul va spune că nici ea nu e regulamentară, 
spuse Ski. 

In timp ce avioanele T-28 se învârteau deasupra taberei, 
Cargoul reveni să mai lase ceva. Primele două colete erau fără 
paraşute. Căzură lângă morminte şi se desfăcură, revărsând pe 
pământ echipament de culoare verde. Următoarele patru erau 
prinse de paraşute, care se deschiseră chiar înainte de a atinge 
solul. 

— Ce ne-a trimis Moş Crăciun? întrebă Ski. 

— Un tomberon cu uniforme de infanterist, îi zise Ackley. 
Trebuie să le purtaţi cât timp este generalul aici. 

— Uniforme? întrebă Ski. Şase baloţi de uniforme? 
Dumnezeule! Ce vrea să facem cu ele? Să lăsăm o mie de seturi 
în tufiş pentru Charlie? 

— O, nu sunt doar uniforme. 

— Ce mai e? 

— O să vezi, zise Ackley, zâmbind triumfător. 

Avioanele T-28 băzâiră din nou peste tabără, piloţii făcându-le 
vesel cu mâna din cabina lor. Erau americani. In spatele fiecărui 
pilot se afla un ostatec mic şi speriat din forţa aeriană locală, 
care se afla acolo pentru a-i mulţumi pe cei din Comisia de 
Control Internaţional. Dacă avionul se prăbuşea, cadavrul 
ostaticului ar fi dovedit că fusese doar un zbor de antrenament, 
nu o misiune de luptă împotriva rebelilor. Ostaticii nu făcură cu 
mâna. 

În timp ce avioanele zburau spre nord nord-vest, Ski îşi luă o 
echipă ca să adune materialele. Ackley făcu cu ochiul şi spuse: 

— Bătrânul Ski o să cace o cărămidă când o să vadă cea 
trimis maiorul. 

— Ce a trimis? întrebă Stephen. 

— Ghiceşte... 

— N-am nevoie să ghicesc... Pot merge să văd. 

— Bine, bine, zise Ackley, lingându-şi buzele. Sicrie. 

— Sicrie? 

— Mda, patru bucăţi, ca să nu trebuiască să îngropi pe vreunul 

din noi în cimitirul ăla, cum ai făcut cu Toffee. Generalul le-a 
cerut special din Thaitan. 

— Foarte înţelept din partea generalului, zise Stephen. 

Inconjuraţi de soldaţii cuprinşi de admiraţie, se întoarseră în 
tabără. Ackley părea impresionat de atenţia care i se acorda. 

— Maiorul vrea să pregătim un spectacol frumos pentru VIP- 
uri, spuse el. Vrea să stimulăm un atac în timp ce generalul este 
aici. 

— Să stimulăm? 

— Ştii... tu, să ne prefacem. 

— A, făcu Stephen. Şi cine va face stimularea? 

— Tu, zise Ackley. Ezită, apoi adăugă: Steve. 

Stephen râse. 

— Sper că maiorul ştie ce face. Dacă există vreun om în Asia 
de Sud-Est care poare cuceri aceasta garnizoană, eu sunt acela. 

— Nu cât timp sunt eu înăuntru, spuse Ackley, ciupindu-şi 
obrajii. 

Odată intraţi pe poartă, Stephen o lăsă jos pe Angel. 

— Du-te acasă dragă, îi spuse el. Am treabă. O.K.? 

— O.K., răspunse fetiţa cu toată faţa ei sălbatică, negricioasă. 

Stephen urcă pe colină, cu gândul să-i raporteze 
locotenentului Hamilton. Dar coşciugele îl atrăgeau ca un 
magnet şi se pomeni trecând de postul de comandă şi trecând în 
josul pantei spre poarta dinspre nord. Bătrânul caporal mergea şi 
el într-acolo. Merseră împreună, Bătrânul arătând foarte limpede 
că Stephen îl dezamăgise plecând în patrulare fără el. Ajunsese 
să-l privească pe Stephen ca pe americanul său personal, care 
nu era de împărţit cu Tam sau cu altcineva. 

Ceva ciudat la mormânt. Ceva alb prins de mormântul lui 
Toffee. 

— Ei, Bătrâne, spuse el şi se grăbi spre mormânt, unde 
uniformele zăceau împrăştiate ca victimele unei bătălii de 
epopee. Bătrânul îl urmă. „Deci, a fost Charlie, gândi Stephen, 
amintindu-şi de urmele găsite de Tam. Trebuie să fi venit aici azi- 
dimineaţă. Poate că e încă aici, în vizuina lui de peste râu. Şi a 
umblat la mormântul lui Toffee”. Cercetă malul celălalt şi văzu o 
mişcare rapidă în iarbă. Puse carabina pe foc automat, îşi rezemă 
patul de şold şi trase fără să ţintească, împroşcând malul opus cu 
plumbi. Gloanţele aplecară iarba ca o adiere de vânt „Nu-mi 
scapi, ticălos mic...” Percutorul rămăsese deschis după ultimul 
cartuş, iar Stephen trase afară încărcătorul şi-l întoarse, 
introducându-l pe cel de rezervă prins alături cu bandă adezivă. 

„Nu-mi scapi tu mie, nu!” Goli şi al doilea încărcător. Bătrânul 
trăgea şi el, împreună cu câţiva soldaţi din echipa lui Ski. 

Acesta veni în fugă. 

— Ce dracu e? urlă el. 

— Amicul nostru s-a întors, zise Stephen, cu mâinile 
tremurându-i. 

— Cine? 

— Iscoada rebelă. 

Işi struni degetele ca să-şi umple din nou încărcătorul şi în 
curând mâinile i se relaxară. 

— Hai, blestemaţilor! strigă Ski la soldaţii lui. Pentru asta 
sunteţi plătiţi! 

li făcu să treacă râul cu înjurături. 

Stephen se duse la mormânt. Găsi pe crucea lui Toffee o 
hârtie înfiptă sub plăcuţa de identitate, cu un mesaj scris în 
creion, cu litere grosolane de tipar. 


YANKEULE, TU PLEACĂ ACASĂ! 


Respiră adânc. Tremura şi asuda în acelaşi timp, de parcă ar fi 
umblat pe sârmă peste Niagara şi avu o senzaţie nebunească de 
triumf. Bătrânul Charlie îşi primise deja răspunsul. Dar, pentru ca 
nu cumva să nu-l fi înţeles, Stephen se scotoci prin buzunare 
până ce găsi un pix, întoarse foaia şi scrise: 


EU SUNT ACASĂ, CHARLIE. 


Înfipse hârtia sub tăbliţa de identitate, râzând de unul singur. 
Apoi se duse să arunce o privire la sicrie. Echipa lui Ski 
deschisese deja o ladă, scoțând o cutie verzuie care părea să fie 
din fibră de sticlă. Pe capac era imprimat: 


CONTAINER PENTRU ÎNHUMARE ETANŞABIL M21 A. 


Stephen deschise capacul. Înăuntru era tapisat cu un plastic 
verzui. Un manual cu instrucţiuni era capsat de pernă împreună 
cu o cutiuţă din carton care conţinea probabil etanşatul şi poate 
chiar un set de campanie pentru îmbălsămare. 

— Asta pat? întrebă Bătrânul, venind lângă el. 

— Poţi să-i spui şi aşa, zise Stephen. 

Bătrânul ciocăni cu încheieturile degetelor în capac. 

— O.K.! făcu el, dând din cap atât de energic, încât lobii 

urechilor îi fluturară. A! O.K.! 

Capitolul 14 


Această călătorie spre Muc Wa avea să fie baza primei 
corespondențe a Rebeccăi pentru Liberal. Articolul trebuia să fie 
plin de subînţelesuri, hotărâse ea: trupele de desant aveau să se 
condamne prin propriile lor cuvinte. In timp ce căpitanul Olivetti 
îi făcea vânt în elicopter, Rebecca îşi compunea deja primul 
paragraf. „Tot ce vreau de la ţara asta împuţită este CEB-ul”, mi- 
a spus un căpitan de Desant, chipeş şi tânăr. „La naiba, 
domnişoară, este singurul război pe care-l avem”. Minunat! Doar 
că era cam mult chipeş. Căpitanul Olivetti ar fi fost mai convins 
ca niciodată că el este cadoul făcut de Pentagon femeilor şi că ea 
abia aştepta să fie luată în braţele lui puternice, groase ca nişte 
stâlpi de telegraf. Voinic era mai bine... „un căpitan voinic şi 
tânăr”. 

— Ce? întrebă Rebecca. 

— lţi va fi mai bine aici, în spate, lângă mine, îi spuse 
căpitanul Olivetti, ridicându-şi glasul ca să acopere zgomotul 
motoarelor şi al palelor. 

Lângă peretele din fundul cabinei se afla un rând de scaune 
din pânză şi încă două în centru, fiecare cu faţa la câte o uşă. 
Căpitanul Olivetti se aşeză în spate. Bătu cu palma în scaunul de 
lângă el, dar Rebecca zâmbi şi se aşeză pe unul din scaunele din 
centru. 

— Mulţumesc, este foarte comod şi aici, îi spuse ea. 

— Ce? 

Repetă refuzul, dar văzu că nu se poate face înţeleasă. 
Oricum, căpitanul Olivetti fu încadrat în curând de maiorul 
Barker, generalul Hardnetz şi doi soldaţi care păreau să facă 
parte din echipajul elicopterului, căci purtau nişte căşti mari, la 
fel ca piloţii. Soldatul de lângă Rebecca era un negru. Ea îi zâmbi 
amabil ca să-i arate că nu are nici o prejudecată. 

La decolarea elicopterului, Rebecca îşi dădu seama că făcuse 
o greşeală. Şedea chiar în prag şi pământul se îndepărta 
înspăimântător printre vârfurile bocancilor ei noi, de pânză. „O, 
Doamne Sfinte,” îşi zise ea, în timp ce pământul se clătina. Işi 
strânse pleoapele şi se ţinu de rama subţire din aluminiu a 
scaunului. „Mă întreb dacă maiorul Barker ar fi schimbat locul cu 
mine?” Dar atunci ar fi trebuit să-şi desfacă centura de siguranţă 
şi nu voia asta cu nici un preţ. 

În sfârşit, negrul închise uşa, iar ea putu din nou să respire. 
Unul dintre piloţi, aşezat lângă umărul ei drept, se întoarse şi-i 
dădu o pereche de căşti. 

— Acum suntem la adăpost de armele de la sol, îi spuse el 
după ce văzu că-şi pusese căştile. 

Buzele lui se mişcau în dreptul unui microfon mic care-i ieşea 
din cască; vocea exploda metalic în urechile Rebeccăi. Era ca şi 
cum ar fi vorbit la telefon cu cineva aflat în aceeaşi cabină. 

— Trebuie să ţinem uşile deschise până ce ajungem la vreo 
şapte sute de metri, pentru ca trăgătorul şi şeful de echipaj să 
poată riposta dacă este nevoie... Ei, şefule? 

Negrul ridică privirea şi-i aruncă Rebeccăi un zâmbet 
strălucitor, ridicând mitraliera pe care o avea în poală. 

— Mda, răsună vocea lui în căştile Rebeccăi. 

Ea dădu din cap. Nu ştia cum să acţioneze microfonul şi 
oricum acum îşi revedea paragraful: 

„Există drumuri în această ţară sfâşiată de revoluţie, dar 
singura cale sigură pentru trupele americane este cerul”. 

Lucră la diversele variante pentru o jumătate de oră, timp în 
care piloţii vorbiră despre vreme, teren şi femeile indigene. Apoi 
soldatul alb din echipaj spuse o poveste despre un soldat 
american de la unul din aceste avanposturi izolate, care se 
însurase cu o fată din munţi, sau aşa pretindea. Auzind asta, 
Rebecca ciuli urechile, dar piloţii păreau interesaţi doar de 
măsurile fetei şi ea nu află nimic care ar fi putut s-o ajute la 
articol. Apoi pilotul spuse: 

— Deschide uşa! 

Aerul rece şi teroarea o cuprinseseră din nou pe Rebecca. 
Printre bocanci, văzu un fort în formă de stea, singuratic şi 
curajos lângă un râu. Era exact ca macheta din biroul maiorului - 
sârmă ghimpată, gropi de grenade, barăci, chiar şi soldaţi de 
jucărie împrăştiaţi - ceea ce-i dădu senzaţia oribilă că este o 
muscă pe peretele biroului lui Barker. Inchise din nou ochii. 

Imediat, în dosul pleoapelor apăru chipul lui Stephen Courcey 
- acea faţă fioroasă, încruntată, atât de slută, încât era frumoasă 
- şi simţi că se topeşte de fericire. „O, Doamne, îşi spuse ea. Ce- 
o să-i spun?” Imaginea era atât de limpede, încât se aşteptă ca 
Stephen să se afle în faţa ei când deschise ochii. Dar nu era 
acolo. 

Elicopterul se lasă jos. O gardă de onoare zdrenţăroasă se 
strânse la marginea zonei de aterizare, oamenii râzând cu gura 
până la urechi, în timp ce şepcile verzi de baseball le erau luate 

de suflul palelor. Trei americani stăteau ţepeni în faţa lor. 
Rebecca îl recunoscu pe Ackley, secretarul cu coşuri pe faţă, din 
Penang; mai era un sergent simpatic, cu burta umflată şi ochi 
bulbucaţi şi un tânăr ofiţer, grozav de serios şi slab care semăna 
puţin cu... care era... Ray Hamilton! strigă ea, dar desigur, 
cuvintele îi fură acoperite de huruitul rotorului. Dar Stephen nu 
se vedea. 

Imediat ce elicopterul se aşeză, Rebecca îşi desfăcu centura 
de siguranţă şi sări jos, cuprinzându-l cu braţele pe Ray Hamilton 
şi îmbrăţişându-l din toate puterile. Doamne, ce slab era! 

— Ce? întrebă el. Cine? 

Apoi o recunoscu şi chiar păru că se bucură o clipă, până ce 
generalul cobori din elicopter. 

— Domnule general Hardnetz! Bine aţi venit la Muc Wa! zise 
Ray, luptându-se să-şi elibereze braţul drept. 

Reuşi să-şi ridice mâna pentru salutul obligatoriu, dar Rebecca 
se agăţă de restul, copleşită de bucuria de a-şi fi găsit un prieten 
de acasă. 

— Locotenente, cunoşti această tânără? întrebă generalul. 

— O, suntem prieteni vechi, zise Rebecca. 

— Aşa-i, domnule general, spuse Ray ţeapăn ca un soldat 
dintr-o gardă de onoare. Ne cunoaştem demult domnule. 

— Brr, făcu generalul. 

Maiorul Barker se dădu jos şi el, iar căpitanul Olivetti începu să 
arunce bagajele jos cu o expresie de criminal. Ce urşi erau cu 
toţii! 

— Ray, zise ea ca să-l agite şi mai mult. Stephen este aici? 

— Ah, făcu el. Cine? 

— Stephen Courcey. 

— A, Stephen. Ray de uită la general, apoi la maior. A, nu, zise 
el. 

— Nu este? 

— Nu, nu este. 

— Oh, făcu Rebecca. 

Se duse să-şi salveze maşina de scris de la căpitanul Olivetti, 
amintindu-şi din nou de cântecul pe care-l ascultase cu Stephen: 
„Dacă nu vrei când poţi, n-o să poţi când vei voi”. 

Era atât de dezgustată de lume şi de armata SUA, încât spuse 
doar „da, te rog” când Ackley se oferi să-i arate unde va dormi. 

— Vei sta cu Butterfly, îi zise el. 

— Cine-i Butterfly? 

Ackley îşi dădu ochii peste cap. 

Rebecca îl urmă docilă, iar câţiva copii de băştinaşi o urmară. 
Cei mai mulţi dintre ei erau goi puşcă, iar culoarea pielii varia de 
la cea a mierii la ciocolatiu, toţi având ochi mari, negri şi luminoşi 
şi păr negru, lucios. Tropăind pe lângă ea, îşi duceau mâinile cu 
degetele făcute cerc la ochi şi se holbau la ea. După un timp, 
Rebecca înţelesese că ei îi imitau ochelarii. Sigur! Nu mai 
văzuseră aşa ceva înainte, fiindcă ai lor erau prea săraci ca să-şi 
permită, iar americanii pe care-i văzuseră erau prea sănătoşi ca 
să aibă nevoie. 

Drăguţii. Rebecca întinse mâna spre o fată frumoasă, mai 
curată ca ceilalţi, îmbrăcată într-o rochie portocalie strălucitoare, 
dar ea se feri. 

— Ai cui sunt copiii? întrebă ea, simțindu-se mai bine. 

— Ai refugiaților, zise Ackley. 

— Ce fel de refugiaţi? 

Ackley făcu o grimasă dură. 

— Când mergem în patrulare, oricine fuge de noi este 
comunist şi îl ucidem. Dacă stă locului, este refugiat şi îl aducem 
aici şi avem grijă de el. 

— Şi oamenii din munţi ştiu despre regula asta a voastră? 

Ackley dădu din umeri. 

— Ai vreo idee mai bună? întrebă el. 

— Da, zise Rebecca. Să nu patrulaţi. 

— Civili! făcu Ackley. Apoi adăugă: Femei. 

Ajunseră la o colină mică, pe piloni, cu o pasarelă înclinată pe 
care se urca înăuntru. Pereţii erau din tulpini de bambus, legate 
la vârf şi jos. Acoperişul era din paie. 

— Aici vor sta? întrebă Rebecca, gândindu-se la liliecii şi 
păianjenii care fojgăiau în acoperiş. 

— Da, şi ea e Butterfly, spuse Ackley arătând spre o indigenă 
chipeşă care stătea în prag, săltând bagajele spre ea. 

Apoi se întoarse la Rebecca, şi-i făcu cu ochiul, viermele. 

— Dacă ai nevoie de ceva, dă-mi o strigare, spuse el şi o 
şterse. 

Rebecca urcă cu grijă podişca pentru a face cunoştinţă cu 
Butterfly. Intr-adevăr era frumoasă, cu o pânză neagră înfăşurată 
strâns în jurul sânilor, taliei şi şoldurilor, căzând liber până spre 
glezne. Era suspect de plinuţă în zona burţii. Al cui o fi fost 
copilul? Unul dintre americani, decise Rebecca, simțindu-se 
îngrozitor de palidă şi bărbătoasă. 

Dar şi Butterfly era încântată de ea. Atinse faţa şi părul 
Rebeccăi şi se hlizi la uniforma ei - uniforma tărcată de camuflaj 

pe care generalul Hardnetz o interzisese recent şi pe care 
Rebecca o adoptase tocmai din acest motiv. 

— Eu la fel, la fel, zise Butterfly, trăgând-o pe Rebecca în 
colibă. Oh, foarte drăguţ. 

Descrise o întreagă poveste cu mâinile: bărbat, dragoste, 
copil. Apoi, trase de bluza Rebeccăi. 

— Tu? întrebă ea. La fel, la fel? 

Rebecca negă din cap, încurcată. 

Butterfly îşi duse un deget la buzele posomorâte. Apoi se lăsă 
pe vine în faţa unui cufăr uriaş, măsliniu, dându-şi cu graţie 
veştmântul la o parte, ca să nu-i atingă podeaua. Deschise 
cufărul care avea vreo doi metri lungime şi era tapisat pe 
dinăuntru, ca un sicriu. De fapt, era un sicriu. Rebecca se dădu 
înapoi, temându-se puţin că soţul mort a lui Butterfly se afla 
înăuntru. Dar sicriul era utilizat doar ca garderobă, se pare, căci 
Butterfly scoase dinăuntru o haină împăturită şi apoi închise 
capacul. 

— Eu, spuse ea, şi repetă povestea: bărbat, dragoste, copil. 
Apoi, desfăcu haina şi şi-o puse. Era o bluză de camuflaj, exact 
ca a Rebeccăi, dar decolorată de soare şi de multe spălări. 
Deasupra buzunarelor, umflate de sânii lui Butterfly, se aflau 
ecusoanele regulamentare, pe unul scriind US Army, iar pe 
celălalt, Courcey. 

— Tu? strigă Rebecca. 

— Eu, încuviinţă Butterfly. 

Rebecca se pomeni afară din colibă, urcând spre colina unde 
presupunea că se afla administraţia taberei. „Stephen Courcey, 
nenorocitule,” îşi spuse ea. 

Trecu pe lângă generalul Hardnetz şi refuză să se uite la el. 

— Câte patrule? întrebă generalul - era cu sergentul acela 
simpatic, burtos. Il loviți pe Charlie sau doar îl pişcaţi pe călcâie? 
Rebecca se grăbi înainte, dar vocea generalului o urmărea. 

— Să presupunem că tu ai conduce acest război, sergent. Cum 
ai face? Ţi-ai împrăştia trupele la dracu-n praznic, o companie ici, 
una colo? 

— Păi, domnule general, rosti sergentul cu o voce gravă. Nu 
ştiu, eu niciodată... 

— N-ai merge de-a dreptul? N-ai acţiona cu batalioane, 
regimente, divizii? N-ai încerca să termini şi să pleci dracului de 
aici? 

— Ei, domnule, dacă ştiţi o cale de a termina şi de a pleca de 
aici, sigur că ne-ar plăcea să auzim şi noi, zise sergentul. 

Ajunsă în vârful colinei, Rebecca intră într-un fel de cort, 
adăpostit de copaci şi de un zid din saci de nisip. Maiorul Barker 
şi Ray Hamilton se aflau acolo, bând Coca-Cola din sticle aburite. 
Recunoscu lada cu gheaţă, una din lăzile aduse în elicopter de la 
Penang. 

— Da, domnule, spunea Ray, trăgându-se de mustata ridicolă 
pe care şi-o lăsase. Este bine că avem din nou legătura radio, dar 
vă daţi seama că suntem tot fără infirmier şi... 

— Am avut grijă de asta, zise maiorul Barker. Am vorbit 
alaltăieri la Thaitan şi îl vor specializa pe sergentul Oleonovski şi 
ca medic. Înseamnă să vă lipsiţi de el ca specialist în diversiune, 
dar vă puteţi descurca fără, nu? 

— Da, domnule, dar... 

— Fără daruri, băiete, spuse maiorul. Vei primi autorizaţia la 
următorul transport de aprovizionare... Ah, spuse el, zâmbind ca 
un căpcăun spre Rebecca. Doriţi o Cola, domnişoară Shaw? 

— Nu... nu... vreau! răspunse ea şi se întoarse spre locotenent. 

— Ray! zise ea, punându-şi mâinile în şolduri. Stephen 
Courcey este în această tabără? 

— Păi... 

— Nu trebuie să mă minţi Ray Hamilton, ştiu că este aici. 

— Eu... 

— Caporalul Courcey este detaşat în această garnizoană, 
spuse maiorul Barker. Doar că pe moment este într-o misiune 
secretă. 

— Oh, făcu Rebecca. 

— Locotenentul Hamilton nu vă minţea, domnişoară Shaw. Vă 
rog să nu scrieţi asta în povestea dumneavoastră. Doar că nu era 
autorizat să vă spună. 

— Înţeleg... Cât timp va lipsi Stephen? 

Ray se uită la maior, care spuse: 

— Asta-i o informaţie secretă, domnişoară Shaw. Dar cred că 
vă pot spune că militarii americani nu sunt autorizaţi să se stea 
mai mult de cinci zile în teren fără să se întoarcă la baza lor de 
operaţii. 

— Cinci zile. Deci, nu-l voi vedea până la urmă. 

— Imi pare rău, Rebecca, spuse Ray. Dacă ştiam că vii tu, aş fi 
trimis pe altcineva în misiune. 

— Apropo, domnişoară Shaw, zise maiorul Barker. Ar fi bine să 
nu-i pomeniţi generalului de absenţa caporalului Courcey. 

— Misiunea asta secretă, spuse Rebecca gândindu-se la 
acţiunile de comando în spatele liniilor inamicului. Este 

periculoasă? 

— Poate fi dacă nu-şi stăpâneşte furia, zise maiorul cu o 
expresie înfiorătoare. 

Rebecca se întoarse în colibă, cu inima bătându-i cum nu se 
mai întâmplase de când intrase la colegiu. Ce oameni brutali, 
neghiobi! In pofida a tot ce-i spusese Stephen Courcey despre 
antrenamentele de la Fort Darby, nu-şi imaginase niciodată că 
buzele lui (atât de bune de sărutat) ar putea da cu adevărat 
ordinul de a ucide, sau că mâinile lui, atât de fierbinţi pe sânii ei, 
ar putea purta o armă. „De ce? se întrebă ea. De ce fac oamenii 
asta? Nu-şi dau seama că pentru nimic în lume nu merită să se 
lupte şi să ucidă?” 

Apoi, o văzu pe Butterfly - sânii ca nişte pepenaşi, frumoasă şi 
aproape sigur gravidă - iar furia îi reveni. „Să te ia naiba, 
Stephen Courcey, îşi spuse ea. Te urăsc, te urăsc, te... oh!” O 
podidiră lacrimile. 

— Oh, Butterfly! gemu ea, iar braţele calde şi întunecate ale 
fetei îi cuprinseră gâtul. Şi eu îl iubesc! 

In timp ce plângea, Rebecca simţea pe obraz burta umflată a 
lui Butterfly. Se întrebă cât timp mai era până ce copilul avea să 
înceapă să mişte. 

Capitolul 15 


Stephen plesni un ţânţar, dorindu-şi să fi fost maiorul Barker. 
Soldaţii din jurul lui chicoteau. Li se părea o glumă formidabilă să 
se ascundă în junglă la căderea nopţii, aşteptând să-şi atace 
propria garnizoană. 

— leri ne-am bătut, spuse Stephen şi soldaţii tăcură, 
respectuoşi. Cu cine ne-am bătut ieri? 

— Comunist! răspunse Bătrânul. 

— De ce? 

— Comunist ultimul om, zise Bătrânul, zâmbind cu gura ştirbă. 

Privi mândru la ceilalţi soldaţi, invitându-i să admire cât de 
bine stăpânea limba omului alb. 

— Cu cine ne luptăm la noapte? întrebă Stephen. 

— Muc Wa. 

— De ce? 

Bătrânul privi în jur, în întunericul tot mai dens, şi negăsind 
răspuns, se trase de ureche. 

— Zgomot mare la Muc Wa la noapte, spuse el nesigur. 

— Sigur, zise Stephen. Zgomot mare - glumă mare. 
Săptămâna trecută aţi apărat-o, săptămână asta o atacați. Muc 
Wa nu înseamnă mai mult pentru voi decât pentru maiorul 
Barker. A 

Bătrânul se trase de lobul urechii şi tăcu. În curând, în lumina 
amurgului care se risipea cu iuţeală, el deveni o siluetă ştearsă, 
verzuie, printre copaci. 

Stephen încercă să afle motivul furiei sale. Exista, desigur, un 
risc stupid în ceea ce făceau - gloanţe dinspre garnizoană trase 
prea jos sau putea Charlie să-i prindă într-o ambuscadă - dar nu 
asta-l sâcâia. Soldaţii erau antrenați ca să înfrunte riscurile. Cei 
de la desant erau cei mai duri, cei mai ai dracu' soldaţi din US 
Army, nu-i aşa? Să supravieţuieşti în teren. Fă-ţi din noapte un 
prieten. Intoarce armele inamicului împotriva lui. Fii un 
profesionist... lar pentru un profesionist, ce diferenţă era între a 
ataca o garnizoană străină sau pe cea proprie? Nici una. Era o 
treabă ca oricare alta. 

Dar nu era. 

Bătrânul caporal începea să se agite. Arătă spre stele, care 
sclipeau blânde printre copaci şi spuse: 

— Timpul. 

— Nu, zise Stephen. 

— Timpul, insistă Bătrânul. 

Stephen privi cadranul luminos al ceasului. Era timpul, într- 
adevăr. Trebuiau să se apropie de Muc Wa în acel moment dacă 
voiau să se ţină după scenariul maiorului Barker. 

— Nu încă, zise Stephen. 

Bătrânul se apropie şi-şi puse mâna pe umărul lui Stephen, 
învăluindu-l cu mirosul familiar de ulei rânced, peşte stricat şi 
vaselină americană pentru arme. 

— Eu lupt lângă tine, zise el. Tu lupţi - eu lupt. 

— Ei, ăsta măcar e un început. 

Se ridică în picioare, simțindu-se puţin înţepenit. „Gluma e pe 
seama trupelor de desant, gândi el. M-au trimis aici - cel mai 
bine antrenat şi mai bine plătit mercenar din istorie - ca să-l 
învăţ pe Bătrân să fie un apărător loial al Muc Wa”. 

— In regulă, zise el. Să mergem. 

Se apropie cu patrula dinspre est, urmând scenariul scris de 
maiorul Barker. Era întuneric ca într-un dulap. Stephen se 
pomeni că-i zoreşte pe soldaţi prin jungla care-i ameninţa pielea 
cu ramuri şi liane, aşa că-i lăsă mai încet. „La naiba cu maiorul,” 
îşi spuse el. leşiră din pădure la ora 21 fix. Stephen se uită la 
ceas, apoi şi-l scoase şi-l puse în buzunar. Pe urmă, luă de jos o 
mână de pământ, îl umezi cu apă din bidon şi-l întinse pe faţă. 
Ofițerii erau trăgători proşti, dar generalul Hardnetz putea fi o 
excepţie... 

Peste câmp văzu o geană de lumină dinspre garnizoană. 
„Neghiobi tâmpiţi. In locul lui Charlie, vă trăgeam o grenadă de 
mortier chiar în cap”, îşi zise el. Stephen înaintă urmând lumina 
din tabără ca pe steaua polară. Soldaţii erau răspândiţi în urma 
lui. Bocancii lor foşneau prin iarbă; uniformele fâşâiau, armele 
zăngăneau, bidoanele gâlgâiau. Râul curgea uleios prin albia 
care era chiar în faţa lor... Cum puteau şaptesprezece oameni să 
facă atâta zgomot? Mai şi vorbeau, deşi Bătrânul le promisese 
că-l împuşcă pe primul care scoate un cuvânt. Dar, poate că 
vocile veneau dinspre garnizoană. Era imposibil de spus, cu 
clipocitul monoton al râului auzindu-se în fundal. 

SNICK. 

Inima îi tresări. Ce dracu a fost asta? 

Bocancii atinseră pământul moale - marginea unei gropi 
făcută de o grenadă... îşi întinse braţele în lături. Stati, tică/oşilor, 
staţi! Soldaţii oftară şi se opriră în loc. Cu faţa fremătând, 
Stephen cercetă întunericul - cu ochii, urechile, nasul şi pielea - 

încercând să culeagă sunetul pe care-l auzise. Părea să fi ieşit 
din groapa de la picioarele lui. 

SNICK. 

O puşcă veche de infanterie; închizătorul deschis, închizătorul 
închis. Snick-snick. Dar trupele de desant erau înarmate cu 
carabine. Numai Charlie folosea o asemenea puşcă - MAS-16 
probabil capturată de la francezi, în urmă cu zece ani. Stephen 
sări în groapă cu maţele înnodate de frică. Sângele îi vâjâia în 
urechi. Simţise un om - îl mirosise - şi mirosul nu era în regulă. 
Bâjbâi prin întuneric. Ah! Degetele atinseseră păr de om, umed 
ca nişte alge. Trase de cap spre el, îi apăsă mâna peste gură şi 
căută cu cealaltă mână după armă. Trebuia să fie sigur... 

Hm! gemu omul, pe sub mâna lui. Se încleştară ca nişte iubiţi, 
izbindu-se de marginea gropii. Degetele lui Stephen atinseră 
oţelul, alunecară de-a lungul lui şi găsiră bumbul închizătorului. 
Da, Charlie. „Dumnezeule, gândi el. Mergeam chiar spre 
capcană”. Işi trase baioneta din teacă şi o înfipse în coastele lui 
Charlie. Dar lovi un os sau cine ştie ce, iar nenorocitul se răsuci şi 
dădu din picioare, zgâriind cu unghiile mâna lui Stephen. „Imi 
pare rău, îşi spuse Stephen. Pe bune, îmi pare rău, dar acum nu 
mă mai pot opri”. Scoase din nou baioneta şi-i tăie gâtul cu ea. 
Sângele lui Charlie îi pulsă pe mână şi puşca bubui în noapte: 
crash!... crack-crack-crack! 

Deasupra lui se aplecă o umbră, acoperind stelele. Stephen se 
trase înapoi. Dar nu - era bătrânul caporal. Stephen încercă să se 
mişte, dar nu putu; îl apăsa greutatea lui Charlie. 

Bătrânul sări în groapă şi bâjbâi până ce atinse cu mâinile faţa 
lui Stephen. 

— Okay? şopti el. 

Odată cu întrebarea lui, izbucni în noapte un torent de 
zgomote: trosnete de arme uşoare, pârâit de mitraliere, strigăte 
de oameni. „Viaţa merge înainte. Războiul merge înainte”, gândi 
Stephen. 

— Okay, răspunse el, apoi îl rostogoliră împreună pe Charlie, îi 
luară puşca, centura şi o pungă pe care i-o găsiră în buzunar. 
Apoi vorbiră, comunicând cu mâinile şi prin încrederea pe care o 
aveau unul în altul. 

— Unde sunt soldaţii? întrebă Stephen. 

— Stau pe burtă. 

— Charlie ştie că suntem aici? 

— Încă nu. 

— Okay. Ne retragem înapoi, puţin mai spre sud. Apoi 

începem să tragem. 

Bătrânul încuviinţă bucuros. 

— Poate că-l putem atrage pe Charlie după noi, îi zise 
Stephen. Îl atragem pe Charlie în junglă şi-l pierdem acolo. 

— Okay, răspunse Bătrânul. 


Când începură împuşcăturile, Butterfly stinse lanterna şi fugi 
afară, lăsând-o singură pe Rebecca. Doamne, ce zgomot. 
ingrozitor! În bezna totală care se lăsase dintr-odată, Rebecca îşi 
închise maşina de scris şi o puse lângă perete. Apoi, cobori pe 
bâjbâite podişca. Jos, un om care alerga se izbi de ea, şi o trânti; 
se ridică şi se lovi de un copac. Atunci izbucni în lacrimi. Se 
simţea ca o pasăre închisă într-o cameră, fiecare zbor 
terminându-se printr-o izbitură de geam, fiindcă nu înţelegea 
rosturile locului. Rebecca nu înţelegea rosturile războiului. De ce 
era atât de îngrozitor zgomotul? Mai ales mitralierele. li bubuiau 
în urechi, părând că vor să-şi sape drum, iar fiecare împuşcătură 
era ca un ac care o împungea în creier. Şi noaptea întunecată, 
siluetele celor care alergau şi luminile orbitoare, alb-verzui care 
izbucneau brusc pe cer... Ce se întâmpla? 

Primii americani întâlniți de ea au fost generalul Hardnetz şi 
Ackley care striga pe un strident, vesel: 

— Aşa, trageţi-i, dom’ general, ardeţi-i! 

S-ar fi lăsat jos, lângă ei dar trăgeau cu o mitralieră. Era o 
armă mică şi destul de liniştită, dar după fiecare foc urma 
aceeaşi împunsătură de ac în timpane. Se îndepărtă în întuneric, 
întrebându-se dacă nu era o nebunie să umble în picioare în timp 
ce restul se adăposteau după parapet. 

— Rebecca! strigă o voce puternică. 

— Da, răspunse ea. Unde eşti? 

Căpitanul Olivetti apăru în faţa ei ca un copac masiv de care 
putea să se rezeme. Ea se rezemă - nu conta ce-şi închipuia el! 
Trebuia să se rezeme de cineva, altfel murea. 

— Ţi-e frică? întrebă el. 

— Nu, nu, simt doar derutată. 

— Biata fată, zise el, încercând s-o mângâie. Dar ce mai 
conta? Braţele lui erau puternice. Dau un tur să verific poziţiile 
de apărare, continuă el, vorbind la intervale, între rafalele de 
mitralieră. Vrei să vii cu mine? 

— O, da! strigă Rebecca şi imediat se uri pe sine însăşi. Vreau 
să spun... dacă eşti sigur că nu te încurc. 

Merseră de-a lungul parapetului, în direcţia din care venise ea. 

Căpitanul Olivetti o ţinea foarte aproape, cu braţul ca un spătar 
şi mâna mare apăsându-i coastele, ceea ce-i punea ei problema 
obişnuită de-a nu şti ce să facă cu propriul ei braţ, astfel că şi-l 
puse în jurul taliei lui. Doamne! Era clădit ca un cal - n-avea 
deloc talie, doar un perete puternic de muşchi, de la coaste la 
şolduri. Ea căută să spună ceva de complezenţă. 

— Eu... începu ea, apoi îi reveni teama de gloanţe. E bine să 
stăm aşa în picioare? 

El râse - un râs vesel, nechezat. 

— Glonţul nu te loveşte dacă numele tău nu e scris pe el. Dar 
atunci te loveşte oriunde ai fi. 

Rebecca nu găsi că acest răspuns era foarte liniştitor, dar nu-l 
putea urma în patru labe, aşa că-şi continuară plimbarea de 
îndrăgostiţi de-a lungul zidului. in curând dădură de Ackley care 
încă striga: 

— Aşa, ardeţi-i, domnu’ general! 

Dar generalul părea să aibă ceva probleme. Pufnind şi 
înjurând, trăgea câteva focuri, apoi mitraliera se bloca, slavă 
domnului, iar el înjura şi pufnea din nou. 

— Ce dracu-i asta? întrebă căpitanul Olivetti, dându-i drum 
Rebeccăi. 

Generalul ridică privirea. 

— A, căpitane! strigă el, zâmbind la lumina oribilă, alb-verzuie 
a unei rachete. Ce-ai spus? 

— Am spus: frumoasă armă aveţi domnule general. 

— Este o Eureka douăzeci şi trei, zise generalul. Intotdeauna 
aduc o armă nouă când sunt pe teren. Este surprinzător cât de 
diferit funcţionează armele în luptă... Şi oamenii, spuse el 
bătându-l pe umăr pe Ackley. Trebuie să fie o companie 
puternică acolo, adăugă el. 

— O, nu, domnule general, zise căpitanul Olivetti. Nu-s chiar 
atât de mulţi. 

Ackley chicoti. 

— Poate că sunt numai două grupe, spuse el. Poate că aleargă 
de colo-colo. Nu-i aşa, dom’ căpitan? 

— Cel puţin o companie, rosti generalul. Care este timpul de 
reacţie dacă cerem întăriri? 

— Putem avea întăriri de la aviaţie în jumătate de oră, 
răspunse căpitanul Olivetti, iar Rebecca se relaxă oarecum. 
Părea atât de sigur pe el. 

— Aviaţie? Cine vorbeşte de aviaţie? Generalul smuci din nou 
mitraliera. Dacă ai fi văzut atâtea lupte ca mine, căpitane, ai şti 

că aviația nu-ţi ajută ca să câştigi o luptă, vorbesc de infanterie. 

— Da, domnule general. 

— Ei? întrebă generalul. Cât timp le-ar lua rezervelor ca să 
ajungă aici? 

— Desantul n-are rezerve, domnule, răspunse căpitanul 
Olivetti, iar inima Rebeccăi încetă să mai bată. 

— N-aveţi rezerve? 

— Nu, domnule general. 

— Cum dracu”... 

— Vom cere sprijin maiorului Minh, domnule. El este 
comandantul provinciei. 

— Doamne! făcu generalul. Cât timp ar lua? 

— Poate două zile, domnule general. 

— Doamne! făcu generalul. Voi nu citiţi niciodată manualele 
de luptă? Vă divizați forţele - acţionaţi fără rezerve - lăsaţi 
inamicului iniţiativa... De ce crezi că mai scriem manualele? 

— Păi, domnule general, spuse căpitanul Olivetti, manualul 
pentru operaţiunile de diversiune... 

— La dracu' cu diversiunea! Nu există decât un fel de război, 
căpitane, ai un inamic şi-l ucizi. Asta-i singurul fel de război care 
există... La naiba! făcu el cu o voce mai blândă. Culisele astea 
sunt mai uscate decât curul unui beduin... Scuzaţi-mă, 
domnişoară Shaw. 

— Vă găsesc eu nişte ulei, domnule, zise căpitanul Olivetti. 

Luând-o de mână pe Rebecca o trase în întuneric. Imediat ce 
fură singuri, mâinile lui îi cuprinseră sânii. 

— Ei, cred că mica noastră operaţiune s-a declanşat, spuse el 
vesel. 

Rebecca voi să-l întrebe despre ce vorbeşte, dar mâinile lui 
mari, pe sânii ei, o zăpăciră. Se simţea grozav de moale. Urcau o 
pantă uşoară şi ramurile copacilor acopereau stelele. Zgomotul 
era mai suportabil aici. Rebecca îşi puse mâna pe a lui cu gândul 
să i-o dea la o parte, dar se pomeni apăsându-i degetele în 
carnea ei moale, înfiorată. „Oh, oh, gândi ea. Asta a fost o 
greşeală”. Simţi că acest căpitan Olivetti îi cuprinsese întreg 
trupul în mâini şi i-l strângea ca pe un bulgăre. 

El se opri. Se cufundară în iarba udă de rouă, iar el bâjbâi ca 
un elev de liceu, doar buze şi mâini. 

— Uleiul... spuse ea. 

— İl am aici, zise căpitanul Olivetti. 

Ea îl lovi cu pumnii în obraz, în timp ce în minte îi apăru 
imaginea lui Stephen Courcey făcând dragoste cu indigena 

aceea frumoasă. „Este drept” gândi ea şi spuse: „Nu, nu, dacă 
Stephen o poate avea pe Butterfly, atunci eu...” Nu, repetă ea. 

— Te rog, nu. 

Mâinile căpitanului Olivetti îi pătrunseră sub bluza de uniformă 
şi capul lui le urmă curând. Simţi dinţii lui mari prinzându-i pielea 
de pe burtă. „Doamne, îşi spuse ea. Acum ştiu cum se simte o 
iapă sufocată sub apăsarea muşchilor!” Şi spuse: 

— Nu, nu, nu. 

Deodată căpitanul Olivetti se ridică. 

— Ce naiba se întâmplă? întrebă el. 

Rebecca se ridică şi ea. Se petrecuse o mare schimbare: 
noaptea era calmă şi liniştită. Focurile armelor răsunau încă în 
depărtare ca tunetul unei furtuni care se îndepărtează, dar aici în 
tabără era. Linişte. 

— Au plecat, spuse Rebecca băgându-şi poalele bluzei în 
pantaloni. 

— Imposibil, zise căpitanul Olivetti. Incă nu este ora zece... şi 
în ce dracu” trag ei, acolo? 

Rebecca se ridica în picioare. 

— Hai să întrebăm pe cineva! zise ea, pufnind-o râsul. Hai să-l 
căutăm pe maiorul Barker şi să-l întrebăm. Sau pe general. Sau 
pe Ackley! spuse ea alergând uşor la vale, sigură că nu se va mai 
izbi de nimic. „Aşa-i trebuie, gândi ea. Aşa-i trebuie, Aşa-i 
trebuie!” 


Stephen îl lăsă pe Charlie să se ţină pe urma lui doi-trei 
kilometri, doar ca să nu-şi piardă interesul. Apoi, mări pasul. 
Soldaţii trândăviseră toată ziua; de când veniseră la Muc Wa se 
antrenaseră intens şi mâncaseră bine, aşa că trebuiau să fie în 
plină formă. Intr-adevăr focul armelor deveni tot mai subţire, 
până ce se transformă în împuşcături răzlețe în depărtare. 

— l-am lăsat în urmă, Bătrâne, zise Stephen. Trag după 
umbre. 

li duse pe soldaţi în josul unei văi largi, cu iarbă scurtă şi rară 
care nu trăda urma trecerii lor. Apoi îi lăsă să se aşeze într-un 
desiş de copaci. Unul dintre oameni era rănit, cu cotul sfărâmat 
de un glonţ. Doi lipseau. Stephen îi făcu rănitului o injecție cu 
morfină, apoi îl unse pe nefericit cu soluţie împotriva ţânţarilor, 
ca să-l scutească măcar de acel chin. 

— In regulă, Bătrâne, spuse el apoi. Zi-le oamenilor să se 
aşeze doi câte doi. Unul să doarmă, celălalt să vegheze. 0.K.? 

— O.K.! răspunse Bătrânul. 

Stephen rămase treaz în primul schimb, şezând rezemat de un 
copac, cu carabina pe genunchi. Luna era sus acum şi putea 
vedea destul de departe în vale. Se amuză gândindu-se la furia 
lui Charlie - furia unei vulpi păcălite de găină. „Trebuie să-i pară 
rău că s-a încurcat cu Muc Wa, gândi Stephen. Probabil că-şi 
închipuie că-i o tabără dată dracului”. 

Timpul trecea. Când bănui că ar fi ora unu - ora schimbării 
locurilor cu Bătrânul - îşi scoase ceasul din buzunar şi văzu că-i 
doar douăsprezece şi un sfert îşi deschise sacul, căută prin el şi 
dădu de o conservă cu tartă de fructe. Minunat! O deschise cu 
deschizătorul care atârna de lanţul de la plăcuţa de identitate. 
Mâncând încet, bând apă din bidon, se ospătă din prăjitura dulce. 
După ce mâncă jumătate se duse la soldatul rănit care stătea 
treaz, uitându-se la lună, şi-i dădu restul. Timpul trecea. 

Unu fără un sfert. 

„Desigur, se gândi el, doar norocul chior a făcut să dăm peste 
Charlie. Douăzeci de minute mai devreme am fi fost prinşi între 
rebeli şi tabără. Ne-ar fi sfâşiat în bucăţi”. 

Timpul trecea. Adormi, apoi se trezi speriat şi văzu că mai 
erau patru minute până la unu. 

„Sunt om, îşi spuse. Un glonţ mi-ar putea sfărâma cotul. Sau o 
baionetă - sfinte Isuse! - o baionetă mi-ar putea tăia gâtul...” 
încă trei minute. 

II scutură pe Bătrân şi-şi ţinură unul altuia de urât, pentru un 
timp. Apoi Stephen se lăsă pe o parte cu picioarele strânse şi 
mâinile între coapse, la căldură şi ferite de țânțari. Faţa-i era 
acoperită de pălăria cu boruri largi. Avea să se mişte în somn, 
desigur, dar se părea că ţânţarii nu deranjau oamenii adormiţi: 
puteau suge pe săturate şi nu lăsau nici un semn. Era ceva legat 
de relaxare... „Incă patru luni, îşi spuse. Mă întreb dacă o voi mai 
vedea pe Rebecca?” O simţea foarte aproape, îşi întoarse capul 
şi o sărută iar ea era caldă şi vie sub sărutările lui... 

Simţi o mână pe umăr. 

— Vine Charlie, spuse Bătrânul. Mulţi, mulţi, mulţi. 

Stephen se scutură de somn. In jurul lui, ceilalţi se foiai, 
invizibili în umbră. Dar acolo, mai departe, o coloană lungă 
mărşăluia prin valea luminată de lună, într-o direcţie care i-ar fi 
adus la cincizeci de metri de copacii sub care se aflau ei. 
Stephen scoase din sac o sticlă de sirop de tuse şi i-o dădu 
Bătrânului, care dădu din cap. Apoi Stephen mimă închiderea 
genţii şi pregătirea de luptă. Bătrânul se duse să aibă grijă de 
îndeplinirea acestor ordine şi să le spună soldaţilor că exista 

sirop de tuse în caz că aveau nevoie. Făcuseră de mai multe ori 
asta, cu ocazia ambuscadelor. Dar atunci încercaseră să 
provoace surpriză. Acum încercau să-şi salveze pielea. 

Avangarda lui Charlie trecu - şapte oameni. Dezordonaţi, 
cărându-şi armele ca pe nişte lopeţi, parcă erau cei şapte pitici 
întorcându-se de la mină. Stephen îşi drese glasul după ce ei se 
îndepărtară suficient. Soldaţii făcură la fel, iar siropul de tuse 
trecu din mână-n mână. Apoi se apropie coloana principală, 
cărători amestecați cu combatanți, un monom lung, care se 
întindea pe toată valea, fără să i se vadă sfârşitul. Stephen 
începu să numere. Socotea oamenii în gând, mortierele pe 
degetele de la mâna dreaptă şi mitralierele pe cele de la stânga. 
Apoi i se terminară degetele şi trebui să-şi bage în memorie şi 
aceste socoteli. Sudoarea îi şiroia pe faţă, iar ţânţarii îl 
podidiseră. Alături, hârâitul uşor al respirației Bătrânului. Jos, în 
vale fâsâitul picioarelor goale şi al sandalelor prin iarbă şi 
clinchetul trepiedelor de mitralieră şi al lăzilor de muniţie... 
„Dacă unul din noi tuşeşte, suntem morţi cu toţii”. 

Dar se termină, slavă Domnului! 

Două sute treizeci şi cinci de oameni, o companie întreagă, din 
care vreo treime cărători care puteau probabil să şi lupte, la 
nevoie; şapte mortiere, treisprezece mitraliere şi coşuri pentru 
provizii. Coloana trecuse. Soldaţii se foiră, tuşiră, îşi suflară 
nasurile în degete şi şoptiră îngrijoraţi între ei. 

— Ce spun? întrebă Stephen. 

— Mulţi, mulţi, răspunse Bătrânul. 

— Al dracului de mulţi, încuviinţă Stephen. Ce mai spun? 

— Charlie, el face zgomot mare la Muc Wa, zise Bătrânul. 

— Poate vor trece mai departe, îi zise Stephen. Poate că vor 
merge spre sud, să lupte în deltă. Dar nu credea cu adevărat ce 
spunea. 

„Incă patru luni”, îşi spuse el. Mă întreb dacă o voi mai vedea 
vreodată pe Rebecca. 

Capitolul 16 


Din marginea pădurii, Stephen privi elicopterul cum vine şi 
pleacă, ducând VIP-urile înapoi, la Penang. Se îndreptau spre 
clubul ofiţerilor, fără îndoială. Maiorul Barker şi generalul 
Hardnetz, urmau să-şi petreacă după-amiaza în faţa unui 
ventilator electric, spunându-şi unul altuia cât de viteaz a fost 
generalul, în timp ce corespondenta îşi nota totul, iar căpitanul 
Olivetti râdea în sticla lui de bere. Şi, caraghios era că... 
minciunile lor erau foarte aproape de adevăr. 

„A fost într-adevăr o luptă nenorociţilor”, îşi spuse Stephen cu 
ochii la elicopterul care se îndepărta. „Şi unul dintre băieţii mei 
şi-a petrecut noaptea cu cotul sfărâmat, din cauza voastră”. 

li conduse pe soldaţi peste câmp, spre Muc Wa. li încolonă, îi 
lăudă mai mult decât meritau şi le dădu liber toată dimineaţa. 
Apoi îl duse pe soldatul rănit la dispensar. Il trimise pe Bătrân 
după Cowboy, ca să traducă hârtiile luate de la rebelul mort. Pe 
urmă se duse la postul de comandă. Cineva încropise o masă din 
două capre şi un capac de sicriu, iar cei trei camarazi ai lui 
şedeau acolo şi beau cafea. 

— Ce? făcu Ski. Câţi oameni ai văzut? 

Apoi îi spuse de Rebecca şi fu rândul lui Stephen să spună 
„Ce?” şi să se rezeme de capacul rece al sicriului. 

Doar Ackley era surprins. 

— Care-i problema, Steve? întrebă el, scoțând cu baioneta 
piersici dintr-o conservă. Arăţi de parcă ai văzut o fantomă. 

— A văzut, zise Ski. A văzut compania pe care o aduce 
bătrânul Charlie. 

— Nu, spuse Stephen. Este fata... Rebecca. 

— Acea domnişoară Shaw? zise Ackley. O cunoşti? 

— Am petrecut aproape tot anul trecut ţinându-mă după 
coada ei. 

— Şi ai prins-o? întrebă Ski cu ochii holbaţi... 

— Nu. 

— Fete de colegiu! zise Ski. Pe cuvântul meu, astea n-au găuri. 
Sunt ca manechinele alea din vitrine - frumoase ca nişte păpuşi - 
dar n-au gropiţe decât în obraji. 

„AŞ putea merge chiar acum în coliba lui Butterfly”, îşi spuse 
Stephen. Poate că aş găsi un fir de păr din pieptenul Rebeccăi 
sau chiar parfumul trupului ei mic şi cald... li venea să urle, dar 

nu ştia dacă de râs sau de supărare. Aşa că nu făcu nimic... 
Rămase pe loc sub tensiune... La naiba! La naiba! 

— Imi pare rău pentru asta, Steve, zise locotenentul Hamilton. 
Că nu ai văzut-o pe Rebecca, vreau să spun. 

— Da, zise Stephen. 

— A întrebat de tine. 

— A întrebat? 

— Da, părea supărată de ceva, nu ştiu de ce. N-am apucat să 
vorbesc cu ea. Maiorul Barker a stat tot tipul călare pe mine. 

— Da, reuşi Stephen să îngaime, cu gâtul încleştat. 

Cowboy intră în cort. Işi turnă o ceaşcă cu cafea din oală, o 
îndulci cu zahăr şi praf de frişcă şi se aşeză la capătul mesei. 

— la uite la el, mormăi Ski. Işi închipuie că e alb. 

Cowboy se schimbase deja în uniforma de camuflaj făcută de 
comandă. Din buzunarul de la piept îşi scoase un pix, o coală de 
scris şi carnetul găsit în punga rebelului mort. 

— Domnule, îi zise el lui Ski, tatăl meu era din oraşul Paris. 

— Mda? făcu Ski. Şi mămica ta ce era? 

— Galbenă, admise Cowboy. 

— Ei, pentru mine jumătate galben înseamnă complet galben, 
îi spuse Ski. Oricum, franţujii ăia nu sunt albi. Americanii sunt 
albi, englezii, cred că până şi germanii, dar nu francezii. Nu, la 
naiba! 

Cu un zâmbet strălucitor, Cowboy îşi puse coatele pe capac şi 
începu să traducă. Dar Ski se tot lua de el. 

— N-am nevoie de jumătate galben şi jumătate francez ca să- 
mi spună ce-i în carnetul ăla, zise el. Spune că bătrânul Charlie 
ne va termina. 

Ackley mârâi din buze. 

— Să încerce ei! Orice american face cât zece cioroi, spuse el. 

— Ei, ei, zise vesel Ski. Aşa este? Zece la unul, ai? 

— Exact, răspunse Ackley. 

— Grozav. Atunci putem să ne ocupăm de primii patruzeci 
care trec peste parapet - tu, eu, Steve şi locotenentul. Aşa zici? 

— Poţi să-ţi pui curul la bătaie! 

— Patruzeci de oameni, zise Ski. Dar sunt două sute, acolo în 
desiş, iar noaptea trecută Stephen a mai numărat încă două sute 
cincizeci care veneau. 

— li avem pe soldaţi, spuse Ackley. 

— Ei vor fugi, zise Ski. Când intră în căcat o să fugă. 

— Nu, nu vor fugi, spuse Stephen. Lucrez cu Bătrânul de două 
luni şi am încrede în el. 

— Încredere? Încredere? Ski îşi strâmbă faţa prelungă, plină de 
gâlme şi bube. Dacă ai fi văzut atâta război ca mine, ai şti că nu 
poţi avea încredere în nimeni. 

— Eşti speriat, spuse Ackley. 

— Ei, zise Stephen, eu am totuşi încredere în Bătrân, şi am 
încredere în tine, cocoş bătrân. Dacă n-am avea încredere unul în 
altul, mai bine ne-am strânge lucrurile şi am pleca. 

— N-ar fi o idee rea, zise Ski. 

— Eşti speriat, spuse Ackley cu frica întipărită pe chip. 

Ski privi mohorât la masa improvizată din capacul de sicriu. 

— Îmbătrânesc, zise el. Nu mai vreau să lupt. Vreau doar să 
mă culc cu Butterfly şi să-i simt burta în care creşte copilul meu. 
Doamne, nu există pe lume ceva mai grozav - burta nevestei 
tale, cu copilul tău înăuntru! 

Ackley lovi cu mânerul baionetei în masă. 

— Nu-i nevasta ta! Asta nu-i căsătorie. 

— Am fost cununaţi de un preot, la dracu'! 

— Dar nu ai hârtii. Fără hârtii nu eşti căsătorit şi armata n-o 
să-ţi dea niciodată acte pentru o căsătorie cu o băştinaşă. 

Ski sări în picioare. Ackley făcu la fel. 

— Băieți, zise locotenentul Hamilton, aplecându-se în faţă şi 
apăsându-se cu degetele pe burta care chiorăia. Păstraţi-vă 
forţele ca să luptaţi cu rebelii, le spuse el, dar ei nu-i dădură 
atenţie. 

Ski înconjură masa după Ackley. Ackley ţinea mânerul 
baionetei lipit de coaste, aşa cum îl învăţaseră la Fort Darby. Dar 
se tot trăgea înapoi. 

— Hârtii? zise Ski, înaintând spre el cu capul plecat, ca un taur 
obosit. Ce-au a face hârtiile, aş vrea să ştiu? O căsătorie 
înseamnă doi oameni care trăiesc împreună, spuse el pe un ton 
rezonabil. Nu este un nenorocit de petec de hârtie... NU-I AŞA? 

Ackley se aruncă în peretele cortului care plesni şi-l lăsă să 
treacă. Ski se luă după el, urlând ameninţări răguşite, gâfâite. 

— Nu poţi să-i opreşti, Steve? întrebă locotenentul Hamilton. 
Acum stătea îndoit, cu bărbia aproape atingând capacul. 

— La naiba, lasă-i să-şi descarce energia. 

— Dar ce-i cu ei? 

— Ackley n-a fost niciodată în luptă. Este îngrijorat de felul 
cum va face faţă. 

— Şi eu simt îngrijorat. Mai ales cu stomacul ăsta afurisit. Dar 
ăsta nu-i un motiv să urli şi să-i înjuri pe oameni. 

— Dacă strigai mai mult, poate că nu te durea burta. 

Locotenentul se îndreptă uşor de spate. Faţa îi era palidă, cu 
picături mici de sudoare pe piele. 

— Dar ce-i cu Ski? întrebă el. El nu poate fi îngrijorat. El... el; 
are Steaua de Argint. 

— Ski este îndrăgostit. 

— Îndrăgostit? 

— Da, zise Stephen. A găsit pe drum o refugiată - o bucăţică 
bună, aşa îi spune el - şi acum o iubeşte. Nu-i aşa că-i caraghios? 

işi băură cafelele în linişte, în timp ce pixul lui Cowboy scârţâia 
pe hârtie. Locotenentul Hamilton se trase de mustață. In cele din 
urmă spuse: 

— Steve? 

— Ce-i? 

— Dacă vrei să mergi la Penang - adică s-o vezi pe Rebecca - 
pot să-ţi aranjez. 

— Nu pot primi permisie în timpul serviciului de garnizoană, 
zise Stephen cu inima zbătându-i-se. 

— Nu, dar aranjez eu. Voi spune la Penang că ai informaţii 
vitale despre rebeli şi că vreau să le prezinţi personal maiorului 
Barker. Le cer să trimită un elicopter pentru tine. 

Stephen respiră adânc. 

— Te poţi lipsi de mine? întrebă el. 

— Nu. N-aş putea conduce tabăra fără tine, aşa cum mă simt. 
Nu vorbesc de stomac - mă refer la totul, în general. 

— Atunci nu pot pleca, nu? zise Stephen furios că-i fusese 
pusă în faţă posibilitatea. 

— Din partea mea poţi să pleci. 

— Şi ce se întâmplă cu Muc Wa? 

— Nici măcar nu simt sigur că Muc Wa ar trebui să existe. De 
ce să îmi pese ce se întâmplă cu ea. 

— Ei, mie îmi pasă. 

— În regulă, spuse locotenentul. Mă bucur că stai, dar am vrut 
să te las să alegi. 

— Am ales. Am ales în fiecare zi în ultimele două luni. 

După un timp, Ski reveni suflând din greu. 

— L-am alergat pe nenorocit până în buncărul de transmisiuni, 
spuse, el. Ei, băieţi, e bun la fugă. Dacă se luptă măcar pe 
jumătate la fel de bine precum fuge, n-avem de ce să ne facem 
griji. 

Îşi turnă din nou cafea şi se aşeză la masă. 

— Cum merge Cowboy? întrebă el. 

— E gata, domnule, zise Cowboy, ridicând coala de hârtie 

acoperită acum cu scrisul său cu înflorituri. Totul e zis într-o 
engleză foarte bună. 

— Să auzim atunci, spuse Ski. 

— Există ceva informaţii concrete? întrebă locotenentul 
Hamilton. Numele unităţii? Cifre? Ofiţeri? 

Cowboy îşi dădu pe spate pălăria cu boruri largi, aşa cum îl 
văzuse făcând pe căpitanul Olivetti, apoi începu să citească plin 
de importanţă: 

— Azi sunt numit cercetaş să văd ce fac la Muc Wa imperialiştii 
yankei. Sunt ca un şoarece de câmp care vede totul, dar nimeni 
nu-l ştie. Multe elicoptere atomice vin şi pleacă. Imperialiştii sunt 
foarte bogaţi dar nu au ce căuta aici în munţi. Cu braţe puternice 
şi inimi curajoase îi vom zdrobi... Asta scrie aici, zise Cowboy. 
Prostii. 

— Elicoptere atomice? zise locotenentul Hamilton. De ce 
spune asta? Crede că violăm Acordurile de la Geneva? 

— Păi, făcu Ski. Nu-i aşa? 

— Nu cu materiale atomice, spuse locotenentul. 

Stephen se văzu pe sine ca un rebel, descult şi flămând, 
ascunzându-se în junglă la coborârea elicopterelor. Auzi vaierul 
lor lugubru, ca freza unui dentist. 

— Vorbeşte de turbinele cu jet, zise Stephen. Ştie că e altceva 
decât motorul cu benzină şi crede că e propulsat de... Atunci îi 
trecu prin minte: „Asta era omul pe care l-am văzut atunci de 
lângă morminte. Cercetaşul acela slut Charlie. El este cel pe care 
l-am ucis noaptea trecută”... de energie atomică, încheie el, 
luându-şi arma. 

— Ce faci? întrebă locotenentul. 

— Sunt obosit. Cred că mă culc puţin. 

— Dar nu vrei să auzi asta? 

— Mai târziu. O s-o citesc mai târziu. 

l-am tăiat gâtul cu baioneta, sângele lui mi-a curs pe mână, 
cald ca apa râului. 

— Foarte bine, zise locotenentul. Dar nu vrei mai întâi să 
stabileşti patrula pentru la noapte? 

— Sigur, spuse Stephen. Două grupe sub comanda lui Ackley. 

Locotenentul Hamilton dădu din cap, clipi de durere şi Stephen 
ieşi afară. Vocea lui Cowboy îl urmă prin clapa deschisă a 
cortului: 

— Un lucru ciudat. Azi am văzut la yankei cum îl trimit pe unul 
de-al lor la strămoşi. Il aşază în pământ şi pun un băț deasupra 
cu alt băț de-a curmezişul ca să nu-i lase spiritul să umble... 

„Charlie, îşi spuse Stephen. L-am ucis. Ce porcărie împuţită”. 

Se duse la burduful agăţat de trepied ca un porc atârnat în 
cârlig. De cap atârna o plăcuţă: Doar pentru băut. Stephen 
scoase plăcuţa şi se spălă pe mâini. Fără săpun, nu reuşi decât 
să-şi întindă mizeria, dar se simţi mai bine după aceea. Mai puţin 
mizerabil. Puse tăbliţa la loc, urcă iarăşi colina şi intră în buncărul 
de transmisiuni, să-l vadă pe Ackley. 

— Tu conduci patrula la noapte, îi zise el. la-l pe caporalul Tam 
şi trei grupe din plutonul al doilea. 

— N-am nevoie de nici un Tam, spuse Ackley. 

— la-l, oricum. 

După ce ochii i se obişnuiseră cu întunericul din buncăr, 
Stephen îl văzu pe Ackley bând dintr-un capac de bidon. 
Storcătorul de fructe al lui Toffee se afla pe masă. 

— Sfinte, făcu Stephen. Şi tu? 

— Am zis să fac o încercare, spuse Ackley, foindu-se în scaunul 
de pânză. Ştii... adică, la dracu', storcătorul tot stătea aici şi... N- 
o să-i spui lui Ski? 

— Nu spun nimic, îi promise Stephen. 

Ackley îşi apropie faţa de cea a lui Stephen. 

— Vezi vreo diferenţa? întrebă el. 

— Păi... 

— Coşurile... nu ţi se pare că e mult mai bine? zise Ackley şi 
privi chiorâş, încercând să şi le vadă singur. Am găsit cartea asta 
a lui Toffee: „Adaugă ani vieţii tale şi viaţă anilor tăi”. Zice că 
acneea, adică coşurile, simt produse de impurităţile din... 

— Lui Toffee nu i-a ajutat. 

— Nu? 

— Păi, e mort. 

— Da, zise Ackley triumfător. Dar n-a avut coşuri, aşa-i? 

Stephen râse şi ieşi din buncăr. leşi prin poarta dinspre nord. 

Aici, între sârma ghimpată şi câmp, refugiații plantaseră 
legume. Câteva femei săpau pământul cu nişte bețe ascuţite. Il 
salutară pe Stephen cu un gest care era pe jumătate plecăciune 
şi el le răspunse făcându-le cu mâna. 

Trecu peste câmp, spre cimitir. „Sunt nebun să vin aici, îşi 
spuse el. Dacă întăririle lui Charlie sunt acolo, peste râu? Ar 
putea să mă ia ca pe o răţuşcă de la tir”. Intre cele două cruci 
crescuseră rugi de mure. Crucea de lemn a lui Toffee şi 
monumentul frumos al francezilor. Stephen apucă de vrejuri şi le 
smulse. Apoi se duse la copacul lui şi se aşeză sub el cu faţa spre 
râu şi arma pe genunchi... „Dar iubesc acest loc, urmă el. Este 

locul cel mai tihnit pe care l-am găsit în această lume verde - aici 
unde este înmormântat Toffee şi soldaţii francezi de acum zece 
ani”. 

Mâna îi sângera. Căută cu degetele şi-şi scoase un ghimpe. 

„... Ray m-a lăsat să aleg. Puteam să plec din Muc Wa, puteam 
s-o văd pe Rebecca... Dar nu-l poţi lăsa pe om să aleagă singur, 
cu mult timp înainte”. 

Peste râu trecu o adiere, răcorindu-i faţa. La orizont se 
învălmăşeau norii. 

„... Nici măcar un ofiţer nu-ţi poate oferi o alternativă”, îşi 
spuse el. 

Auzi vocea răguşită a lui Ski, răstindu-se la câţiva soldaţi. 
Coborau panta, cu un aer foarte alertat; Stephen se ridică şi le 
ieşi în întâmpinare. 

— Ne-am cam lămurit unde este vizuina lui Charlie, zise Ski, 
apropiindu-se. Eşti specialist în explozivi, vino cu noi să ne ajuţi 
s-o aruncăm în aer. 

— Bine, răspunse Stephen, alăturându-li-se. Mai scrie ceva în 
jurnalul acela? 

— Da, americanii au nasul mare. 

— Altceva? 

Ski hârâi, trase o flegmă şi-şi şterse gura cu dosul palmei. 

— Compania pe care ai văzut-o aseară făcea parte din 
batalionul 507. 

— Cine-s ăştia? 

— Păi, dacă mergi de aici la Penang pe şosea o să dai de nişte 
blindate franceze, ruginite şi distruse, la marginea drumului 
lângă un mic monument de piatră. Acum i se spune Aleea 
Ambuscadei. Un convoi al francezilor venea pe acel drum şi, o 
mie de oameni, şi au fost omorâţi de batalionul 507. Tipi duri. 
Aştia nu sunt ţărani, ca rebelii cu care ne-am luptat până acum. 

— Deci suntem asediați? 

— Corect, spuse Ski. Ab-so-lut corect, îţi spun eu, o să fie din 
nou ca la Loc Gis. Vreun nenorocit de maior băştinaş, ascuns în 
cine ştie ce tunel, a arătat spre Muc Wa pe hartă şi a zis: 
terminaţi-i. Şi ne vor termina. 

— Poate. 

— Fără poate. Nimic nu-l mai opreşte pe Charlie Romeo după 
ce şi-a băgat nasul. Ne va învinge, chiar dacă l-ar costa viaţa 
tuturor oamenilor din 507. Şi nu vreau să fiu ucis, Stephen, sunt 
însurat acum. 

— Imi pare rău, Ski. 

— Mda, făcu Ski. Îmi pare rău! Este povestea vieţii mele - sus 
în Yalu, jos, în Pusan - îmi pare rău sergent Oleonovski. Dar 
atunci eram tânăr. Eram plin de vlagă, ca tine. 

„Ca mine” îşi spuse Stephen. 

Trecură râul şi începură să bată ierburile înalte de pe partea 
cealaltă, căutând ascunzătoarea lui Charlie. 

„Nu-l puteam lăsa pe Ski, îşi spuse Stephen, sau pe Ray sau 
pe bătrânul caporal. Nu puteam pleca acum din Muc Wa, după ce 
am ucis pentru ea”. 

Capitolul 17 


Joi, generalul zbură înapoi spre Thaitan, luându-i cu el pe cei 
cinci aghiotanţi şi pe domnişoara Shaw şi lăsând în urmă Schema 
de Prioritate a Evenimentelor. 

— Domnule, unde doriţi s-o pun? întrebă noul secretar, 
înlocuitorul lui Ackley, privind serios prin ochelari. 

— Pe perete, zise maiorul Barker. Unde dracu' s-o vreau? 

— Domnule maior, nu e loc pe perete. 

— Atunci fă-i loc, îi răspunse maiorul. 

Aşa că secretarul puse Schema de Priorităţi deasupra uşii, loc 
care se dovedi cel mai prost din birou. De câte ori maiorul Barker 
îşi ducea palmele la ceafă, îşi ridica picioarele pe birou şi se lăsa 
pe spate ca să se poată relaxa un minut, iat-o acolo, blestemata 
de Schemă de Prioritate, amintindu-i de avanposturile de care 
trebuia să se ocupe. Şi tot ea era ultimul lucru pe care îl vedea 
când  încuia biroul, la orele şaptesprezece. Denumirile 
avanposturilor asediate îl obsedau la clubul ofiţerilor şi-l 
urmăreau noaptea, în vis. 

Schema de Prioritate fusese inventată de locotenentul Schiltz 
sau altul de teapa sa, în timp ce ofiţerii superiori erau la Muc Wa. 
Ea cuprindea trei casete pătrate, colorate în nuanţe strălucitoare 
de roşu, portocaliu şi galben, care captau lumina şi o reflectau în 
ochii maiorului Barker. Fiecare casetă era echipată cu o pereche 
de clame metalice. Secretarul, care fusese instruit de 
locotenentul Schiltz, sau de cine-o fi fost, trecea în aceste casete 
numele a trei avanposturi. Dar asta nu era totul. Din când în 
când, zâmbind ca o fată care are un inel de logodnă nou, 
secretarul intra şi aşeza altfel denumirile sau le înlocuia cu altele 
noi. 

— Rata evenimentelor la Mung Tau a crescut la 39,6, spunea 
el. 

— Oh, şterge-o, spunea maiorul. 

Noul secretar era un fruntaş înalt, subţire, cu o faţă 
triunghiulară şi o pereche de ochelari gigantici, cu rame maro- 
închis şi ornamente argintii lângă balamale. 

— Cine a mai auzit ca un soldat de la Desant să poarte 
ochelari? se plângea maiorul căpitanului Olivetti. Ce se alege din 
armată? 

— Este specialist în războiul psihologic, răspunse căpitanul 

Olivetti. Schema de organizare prevede câte unul în fiecare 
unitate Y. Am primit acum o săptămână o directivă de la Thaitan 
despre asta. 

— Psihologic, nepsihologic, nu-mi pasă ce este, numai să 
poată dactilografia, zise maiorul. Aş vrea să lase dracului chestia 
aia. 

Două lucruri îl enervau pe maiorul Barker la Schema de 
Prioritate a Evenimentelor în afară de faptul că strălucirea ei îl 
deranja la ochi. 

Unul era că nu o înţelegea. Secretarul stătea ore întregi 
învârtind rapoarte despre atacuri, patrule, ambuscade, victime, 
dezertări şi Dumnezeu mai ştie ce: apoi, le atribuia valori 
numerice şi le introducea în schema lui de evenimente. De aici, 
într-o manieră misterioasă ieşeau numele care erau prinse pe 
indicatorul de Priorităţi din biroul maiorului Barker. 

Al doilea lucru care-l enerva pe maiorul Barker era faptul că 
Muc Wa era în stare de Alarmă Galbenă, fiind astfel punctul- 
problemă numărul trei din tot sectorul lui. 

— Cum se poate aşa ceva? spuse el. Muc Wa nu e nicăieri. 

— Da domnule, răspunse Olivetti. 

— Muc Wa nu ne ajută, deci cum poate să-l deranjeze pe 
Charlie? De ce încearcă să-l cucerească? 

— Nu ştiu, domnule maior. 

— Boo Jum este în Stare de Alarmă Oranj. Mung Tau este în 
Alarmă Roşie. N-am nevoie de un nenorocit de expert în spionaj 
să-mi spună că acolo sunt probleme. 

Boo Jum şi Mung Tau erau avanposturi de lângă frontieră. 
Jumătate din timp maiorul Barker nu ştia dacă sunt ocupate de 
oamenii lui sau de rebeli. 

— Dar Muc Wa! urmă el. Ce caută Muc Wa în Alarma Galbenă? 

— De ce nu-l întrebaţi pe Zi-i să-i zic? spuse căpitanul Olivetti, 
arătând spre uşă, în dosul căreia secretarul-dactilograf ţăcănea 
încet la maşina de scris. 

— L-am întrebat, zise maiorul. Mi-a împuiat capul cu tot felul 
de parabole şi rapoarte şi medii ponderate până ce mi-au vuit 
urechile. 

Se lasă pe spate şi studie denumirile de pe Indicatorul de 
Priorităţi - Mung Tau, Boo Jum, Muc Wa. Erau scrise cu majuscule 
înclinate puţin spre dreapta, foarte apăsate şi sigure. In mintea 
lui, gândi maiorul, această poamă cu ochelari este ministrul 
Apărării. 

— Ce ar trebui să fac, spuse el, este să-l trimit la Muc Wa. Să-l 

135 


pun să le arate rebelilor Alarma lui Galbenă. 

— Da, domnule, zise căpitanul Olivetti. 

Maiorul se ridică şi se duse la macheta garnizoanei. Zi-i să-i zic 
va fi ministrul Apărării, iar locotenentul Schlitz va fi şeful Statului 
Major, dar cu puţin noroc, eu voi fi mort atunci... Eu stăteam 
chiar aici, în genunchi, îşi zise el, mutând unul dintre soldăţei 
spre parapetul estic, între poarta şi mitraliera instalată la sud- 
est. Doamne, ce distractiv a fost! Păcat că atunci n-am ştiut că 
era  de-adevăratelea. Mută încă un soldăţel, un puşcaş. 
Locotenentul Hamilton era cu mine. Ackley şi generalul erau 
acolo. Al era... 

— Unde naiba erai tu, în noaptea aia, la Muc Wa? întrebă el. 

— Poftiţi? 

— Unde erai tu în timpul ciocnirii? 

— Păi, pe aici, pe dincolo. De fapt, mergeam peste tot. 

— A fost o noapte grozavă, nu? 

— Am văzut şi nopţi mai bune, zise căpitanul Olivetti. 

— Doamne! spuse maiorul, privind la soldăţeii care apărau 
garnizoana. Păcat că n-am ştiut că era de-adevăratelea. 


Ackley se distră atât de bine în prima lui ambuscadă, încât îl 
lăsară să mai organizeze una, vineri noaptea. In dimineaţa 
următoare, patrula se târî spre tabără, pe la ora opt. Soldaţii 
cărau doi morţi, prinşi pe prăjini, şi alţi şase erau răniţi. Unul 
fusese împuşcat în burtă. Scotea nişte gemete scurte, lătrate, ca 
de pisică siameză. Ceilalţi soldaţi erau stânjeniţi; îl tot atingeau 
pe rănit, apoi priveau în lături. 

— Am fost loviți pe când ne întorceam, zise Ackley, trecând de 
la veselie la spaimă. Am dat peste o mini mitralieră, spuse el 
clănţănind din dinţi. Apoi rânji. Am aruncat-o în aer. Cu grenade. 
Aşa cum ne-au arătat la Fort Darby. Pun pariu că Charlie regretă 
că s-a pus cu mine. 

— Ai avut aproape treizeci la sută victime, zise Ski. Ce i-ai 
făcut lui Charlie? 

— Las-o baltă, Ski! zise Stephen. Oricine poate face o 
greşeală. 

— Când organizezi o ambuscadă, există o greşeală care nu o 
faci, zise Ski scuipând. Nu cazi într-o ambuscadă întorcându-te 
acasă. 

— Da, Ski! făcu Ackley, clănţănind din nou. 

— Du-te să te culci, îl sfătui Stephen. Poţi să ne povesteşti mai 
târziu... 

Stephen începu să-l ajute pe Ski la răniţi. Îl lăsară la urmă pe 
cel neîmpuşcat în burtă, temându-se că nu mai puteau face 
nimic pentru el şi avură dreptate. 

— De acum, zise Stephen, ar fi bine să nu mai umblăm 
noaptea cu mai puţin de un pluton. Trei grupe nu ajung. 

— Toată compania nu ajunge, spuse Sici, având mâinile pătate 
cu sânge până la încheieturi. Charlie se pune pe noi. 

Două zile mai târziu, a fost rândul lui Stephen. Era dincolo de 
râu, cu plutonul al treilea, curăţând tufişurile, când un trăgător 
începu să-i toace din pădure. Se duseră după el şi Charlie îi 
prinsese în cleşte. Slam! Bag! Stephen se trezi pe pământul 
afânat al pădurii, cu gloanţele ţiuind în toate direcţiile, şi soldaţii 
lui privind în jur ca nişte cai speriaţi. Charlie toca zona cu două 
automate Browing şi două Garand M1, vechi şi sigure, mândria 
Arsenalului din Springfield. La naiba! lar soldaţii n-aveau decât 
micile lor carabine. 

„Puteam fi în Penang în clipa asta, gândi Stephen, 
rostogolindu-se în spatele unui copac. Putea fi în Penang cu 
Rebecca”. Ceva ca o viespe îl ciupi de umărul stâng, dar era prea 
ocupat ca s-o strivească: o umbră kaki printre copaci. Acolo! 
Trase, văzu un om prăvălindu-se la pământ, îl văzu rostogolindu- 
se şi luptându-se cu propria armă. Stephen mai băgă două 
gloanţe în el. „Isuse! îşi zise el, căutând altceva în care să 
tragă... Oamenii sunt într-adevăr greu de ucis”. Trase două focuri 
către cel mai apropiat BARY, deşi nu-l putea vedea. Carabina îi 
sălta la fiecare bătaie a inimii. „Dacă aş fi avut cât de cât minte, 
aş fi fost la adăpost în Penang, cu Rebecca”. 

Ski veni în ajutorul lor, galopând prin junglă şi urlând din toate 
puterile, în timp ce plutonul al patrulea alerga cam nervos în 
spatele lui. Oamenii lui Charlie se risipiră. 

— Ce am auzit era un BAR? 

— Două. 

— Şi M-1? 

— Aşa cred. : 

— Felicitări, zise Ski. Inseamnă că v-aţi încurcat cu batalionul 
507. Trupele de gherilă nu umblă cu BAR-uri. 

— Da, spuse Stephen, luându-şi mâna de la gât. Palma era 
mânjită cu sânge. O, la dracu, zise el. Sunt rănit. 

— Doar o zgârietură, zise vesel Ski, pipăind rana cu degetul. 
Dar numai cinci centimetri mai la dreapta şi ai fi fost un soldat 

mort... Hai să ne întoarcem în tabără înainte ca Charlie să-şi 
spună că-i atât de speriat cum a crezut. 

De câteva ori în timpul zilei, Stephen se pomeni că tremură. 
Cinci centimetri spre dreapta! N-avem decât o viaţă, iar cinci 
centimetri era mai puţin decât latul palmei. 

„Dacă dai cu banul de destule ori până la urmă tot cade şi 
pajura,” îşi zise el. 

In dimineaţa următoare, efectivele celor prezenţi la apel erau 
de o sută treizeci şi patru de oameni. 

— Nu e prea bine, spuse Ski, privind lista. Am adunat exact 
cinci recruți de când suntem aici şi am pierdut şase oameni ucişi 
şi unul dezertat, ca să nu mai zic de zece absenţi - răniţi şi trei 
absenţi - bolnavi. Pe locotenent l-ai trecut la bolnavi? 

— Da. M-am gândit că ai putea obţine o numire pe front. 

— Nu, mulţumesc, spuse Stephen. Am destule pe cap fiind 
doar caporal. 

leşi din postul de comandă şi privi prin tabără - tabăra lui. 
Soldaţii plecau în grupe şi plutoane, unii să curețe tufişurile de 
pe câmpul de peste râu, alţii să patruleze prin junglă... Jungla 
părea mai aproape azi. Trunchiurile copacilor erau groase ca 
nişte soldaţi romani; frunzişul era ca un acoperiş din scuturi largi, 
verzi, apărând legiunea care avansa spre Muc Wa... Stephen se 
înfioră. „Cinci centimetri mai spre dreapta şi erai un soldat 
mort!” 

l-ar fi plăcut să se ducă la morminte, să stea în soare şi să se 
gândească la Rebecca, dar era primejdios. 

Charlie atacă în acea noapte; era un atac anost, flegmatic, 
atent iar când Stephen scoase un pluton prin poarta de est, ca să 
reducă presiunea, Charlie îi aştepta acolo. Soldaţii se poticniră şi 
căzură... primul căzut fu Bătrânul; apoi încă doi, apoi alţii, 
nenumărați. Stephen îşi duse oamenii pe râu, dar ei se 
scufundară la adăpostul malului opus şi nu voiră să se mai mişte. 
Bieţii nenorociţi; el nu-i blamă. Aşa că îi luă înapoi şi văzu încă 
doi căzând şi dispărând în apa neagră şi caldă. Soldaţii o luară la 
fugă imediat ce ieşiră din apă. Fugiră spre poartă şi câţiva din ei 
se aruncară în sârma ghimpată, prinzându-se acolo şi murind 
împuşcaţi de Charlie. Stephen apucă un om şi-l întoarse înapoi. 
Soldatul Bung. Il căutară împreună pe Bătrân, îl găsiră şi-l traseră 
înăuntru. Era încă în viaţă, slavă Domnului. 

— Mulţumesc, Bug, zise Stephen, apoi îi strigă lui Ski, care 
venea în fugă spre ei, cu o privire agitată: 

— Spune-i lui Ackley să ceară prin radio un avion cu rachete 

luminoase. Şi câteva elicoptere, dacă se poate. 


Maiorul Barker şi căpitanul Olivetti se întorceau de la clubul 
ofiţerilor când văzură luminile. Parcară jeepul şi se dădură jos, 
lovindu-se unul de altul; se despărţiră, îndepărtându-se în 
întuneric. Apoi se grupară din nou pe ridicătura dintre fosta 
şcoală şi baraca de transmisiuni. Un grup de recruți văzură că 
erau beţi, şi dispărură în noapte. 

— Vreun amărât a dat de greu, zise maiorul Barker, privind 
flăcările care cădeau. Desigur, nu putea vedea avionul, doar 
stelele strălucitoare care se năşteau pe cer, spre sud-est şi 
cădeau încet spre pământ, aruncând o lumină cenuşie asupra 
norilor. 

— Vreun amărât... 

— Muc Wa, zise căpitanul Olivetti. 

— Nu! 

— Da, zise căpitanul. Nu ştiu eu? N-am fost acolo cu picioarele 
astea? 

— Ştiu, Al, zise maiorul întinzându-se să-şi bată pe umăr 
adjunctul. Ştiu că ai fost acolo. 

— Ei, este Muc Wa. 

— Ştiu că este, Al. 

— Spuneaţi că nu este. 

— Unde altundeva? zise maiorul. Cine alţii decât nenorociţii 
ăia din Muc Wa? 

— Locotenentul Hamilton. 

— Domnişoară de pension! A băut apă din râu şi l-a apucat 
burta. 

— Caporal Courcey. 

— Afurisitul ăla urât. 

— Sergentul Oleonovski. 

— Ski are Steaua de Argint, sublinie maiorul. 

— Ski e un om bun, încuviinţă căpitanul. Ackley... 

— Doamne! spuse maiorul. 

Din nou prieteni, ei se duseră spre clădirea şcolii unde luminile 
din birouri ardeau nesigur. Şi biroul maiorului Barker era luminat. 
Incercă uşa, care se lovi de un obstacol şi apoi izbi cu umărul. 

— Au! strigă o voce dinăuntru. Apoi se auzi prăbuşindu-se la 
nesfârşit ceva, ca zgomotul de la radio făcut de Fibber Mc Gee 
când deschidea uşa de la dulap, pe vremea când maiorul era un 
băieţel. 

Intrară în cameră. Noul secretar era întins pe macheta Muc 

Wa, cu capul la punctul de comandă şi bocancii pe barăcile 
refugiaților. Macheta era pe podea cu picioarele rupte. Alături era 
un scaun răsturnat. 

— Ce dracu' cauţi în biroul meu? tună maiorul, doar ca să-l 
ţină pe secretar în defensivă. 

„Unui voluntar nu trebuie niciodată să-i treacă prin cap că 
superiorul îi datorează scuze. Altfel ce s-ar alege de disciplină?” 

Zi-i să-i zic se ridică în şezut şi bâjbâi prin ruinele machetei. 

— Vă rog, domnule, nu vedeţi pe undeva ochelarii mei? zise el. 
Agăţăm Indicatorul de Priorităţi când aţi intrat, domnule, spuse 
el, ridicându-se în picioare şi scuturându-şi de pe umăr câteva 
bucățele din postul de comandă. 

Maiorul Barker reconstitui accidentul: secretarul urcat pe 
scaun, uşa deschisă... 

— La dracu', zise el, privind la Indicatorul de Priorităţi. Muc Wa 
înlocuise pe Boo Jum în căsuţa centrală, fiind acum în alertă 
Oranj. 

— Caporalul Ackley a sunat acum două ore, zise secretarul. 
Ochelarii îi erau strâmbi, dându-i aerul unei bufniţe care tocmai 
fusese lovită de o maşină. Mesajele sunt pe biroul 
dumneavoastră, domnule. Muc Wa este atacată de o forţă 
estimată la cinci sute de oameni şi asta împreună cu încăierarea 
de ieri după-amiază îi dă un Indice al Evenimentelor de treizeci şi 
doi virgulă nouă, aşa că m-am gândit că vreţi să fac schimbarea 
pe Indicatorul de Prioritate; m-am gândit... 

— Şterge-o! zise maiorul. 

— Da, zise căpitanul Olivetti. Lasă gânditul în seama noastră. 
Pentru asta suntem plătiţi. 

După plecarea lui Zi-i să-i zic, maiorul Barker se aşeză la birou, 
cu bărbia în mâini. Era apăsat de acea senzaţie de oboseală şi 
înfrângere datorită trezirii prea rapide din beţie. Privi ruina 
machetei. 

— Asta a fost un ghinion, spuse el. 

— N-avem ce-i face, zise căpitanul Olivetti, care rămase în 
picioare. Se clătina uşor, uitându-se cu privirea nefocalizată la 
garnizoana distrusă. 

Maiorul răpăi cu degetele în birou. Pentru asemenea 
mahmureală exista doar un leac. Acţiunea! 

— In regulă, spuse el. Nu ştiu de ce Charlie vrea aşa de mult 
să ocupe Muc Wa, dar să fiu al naibii că n-o va obţine... Al? 

— Poftiţi? 

— Fă un plan de întărire pentru Muc Wa. 

Căpitanul Olivetti se aplecă să cadă. 

— Dar, domnule, Muc Wa este pierdere de vreme. 

— Nu se poate, altfel Charlie n-ar detaşa cinci sute de oameni 
ca să îl ocupe. 

— Păi... 

— Cinci sute de oameni, Al! maiorul Barker îşi trosni degetele. 
Gândeşte-te la asta! Charlie aruncă un întreg batalion la Muc Wa 
- ar face asta dacă n-ar avea importanţă pentru el? 

— Păi, domnule, poate că şi el gândeşte la fel ca noi. Poate că 
arunca oamenii acolo gândind că este important pentru noi. 

— Absurd! zise maiorul. Charlie n-ar face o asemenea prostie, 
nu? 

— Cred că nu, spuse căpitanul Olivetti. 

— Nu, la naiba! Vreau întăriri acolo - camioane, elicoptere, 
artilerie. Maiorul se ridică, simțindu-se deja mai bine. Intră în 
priză, Al, zise el. Vezi ce ne trebuie, vezi ce avem şi vezi cât de 
repede le putem trimite acolo. 

Căpitanul Olivetti apucă scaunul răsturnat, îl îndreptă şi se 
aşeză pe el. 

— Da, domnule maior, spuse el. 

Capitolul 18 


Charlie porni în zori, dar nu merse prea departe. Se tupilă 
acolo, în junglă, aruncând proiectile de mortiere spre tabără. 
Acestea cădeau tot cam la cincisprezece minute: un fâlfâit în aer 
ca al unor păsări care-şi iau zborul, dând oamenilor timp să 
rămână nemişcaţi, să se ghemuiască sau să se arunce la 
pământ, după cum aveau chef, apoi WUMP-SOCK! - timpanele 
pocneau şi oasele se zgâlţâiau odată cu pământul. 

— E la fel ca la Loc Gia, zise Ski cu ochii injectaţi. Nu-i drept ca 
un om să treacă de două ori prin asta într-o viaţă. 

Ski se trântea la pământ când auzea un proiectil, în timp ce 
Stephen şi Ackley erau adepţii încremenirii. Asta era o treabă cu 
bucluc. Faţa putea înlemni cu expresia pe care tocmai o avea, cu 
privirea nefocalizată şi sângele îngheţat în vene. 

— lo-te la Ski! se hlizea Ackley. E atât de obosit că se întinde 
şi trage un pui de somn de câte ori vine una din bombiţele alea... 
Hei, Ski! 

— Ce-i? răspundea Ski acru, ridicându-se şi scuturându-şi 
coatele şi genunchii. 

— Vrei un gât de suc de legume ca să te ţină treaz? 

— A! urlă Schi. Storc eu sucul din tine... 

Stephen sări între ei. 

— Avem de lucru, zise el şi Ackley se îndepărtă la o distanţă 
sigură, râzând singur. Are doar nouăsprezece ani, adăugă 
Stephen. 

— Mda? zise Ski. Ei, atunci o să fie un clovn în regulă la 
douăzeci de ani... Dacă-i apucă. 

Cel mai rău lucru la Ackley era că nu părea să înţeleagă în ce 
încurcătură se aflau. La răsăritul soarelui, Stephen numărase la 
parapet o sută cincizeci de oameni. Charlie avea probabil de 
patru ori pe atâţia, pitiţi în pădure şi neavând altceva de făcut 
decât să arunce din când în când un proiectil de mortier spre 
Muc Wa, odihnindu-se pentru noapte. Nu era o situaţie 
promițătoare. De fapt, era categoric încurcată. 

Dar Ackley petrecea: se forfotea prin tabără cu carabina 
îndreptată în jos, ca Daniel Boone şi cu grenadele bălăbănindu-i- 
se la centură. A 

— Aşteptaţi să se facă noapte! se lăudă el. li înnod eu coada 
lui Charlie la noapte. 

Stephen îi ţinu pe toţi soldaţii valizi la parapet, câte doi, unul 
să doarmă, celălalt treaz. 

Oricum, aici erau mai în siguranţă, căci majoritatea 
proiectilelor cădeau în centrul taberei. Răniţii care puteau umbla 
fuseseră puşi să facă pe infirmierii. Refugiații făceau toate 
treburile grele - cărau muniții, umpleau saci cu nisip, stingeau 
incendii - sub comanda Bătrânului. Bătrânul avea capul înfăşurat 
într-un turban de bandaje şi era apucat de accese de rătăcire; 
din când în când se aşeza jos şi privea în gol cu o expresie 
aprigă. Era posedat de spirite, explicase Cowboy. Dar Ski, care 
studiase manualele de medicină ale lui Toffee, era de altă 
părere. 

— Bătrânul este în stare de şoc, zise el cu un aer îngrijorat. 
Locotenentul Hamilton este pe jumătate mort de dizenterie. 
Avem doi oameni împuşcaţi în burtă, pentru care nu pot face 
nimic şi mai multe fracturi multiple decât pot îngriji. La dracu’, 
spuse el, frecându-se la falcă cu un zgomot ca de fierăstrău care 
taie metalul. Trebuie să evacuăm răniții. 

— Pot să aterizeze aici elicopterele, cu proiectilele căzând în 
jur. 

— Piloții americani o vor face dacă trebuie evacuat un 
american. 

— În regulă, zise Stephen. Le vom spune că locotenentul 
Hamilton trebuie luat. Nu vor putea trimite mai puţin de două 
elicoptere, aşa că vom reuşi să îmbarcăm patru-cinci soldaţi. 

— Asta-i de făcut, zise Ski. 

— Ce ne trebuie ca provizii? 

— Oameni, zise Ski, spune-le că nu ne pasă ce fel de oameni, 
cât timp au un ochi cu care să vadă şi un deget cu care să apese 
pe trăgaci... Da, şi spune-le să ne aducă şi nişte puşti de 
dimensiuni normale, fiindcă mai devreme sau mai târziu, Charlie 
va trece peste acel parapet şi lupta asta se va da cu baionetele. 

Stephen se duse în buncărul de transmisiuni şi-i dictă lui 
Ackley mesajul. Buncărul era întunecat, umed, mirosind a 
pământ. 

— Continuă să-l transmiţi până ce primeşti confirmarea, îi zise 
Stephen. 

— Sună de parcă strigăm după ajutor. 

— Strigăm. 

— La naiba, zise Ackley, n-avem nevoie de ajutor. 

— Transmite-l, îi spuse Stephen. Apoi caută să dormi dacă 
poţi, va fi o noapte lungă. 

leşi afară, simțind o durere acolo unde îl ştersese glonţul, 
amintindu-i că-i muritor. „Mi-ar plăcea să merg la morminte, îşi 
spuse el, dar nu mai este un loc sigur. Charlie poate veni acolo 
de câte ori vrea şi la noapte poate ajunge până la porţi. Am 
pierdut controlul”. Se întoarse spre postul de comandă încercând 
să intre şi să-l salute pe locotenent, dar atunci se auzi fâlfâitul 
acela îngrozitor. „Sfinte Isuse, nu pe mine...” WHUMP! Ceva îl 
ridică şi-l trânti la pământ. SOCK! 

Simţea braţul Rebeccăi în jurul gâtului, susţinându-i capul. 
„Are braţe atât de frumoase, îşi zise el. Atât de calde şi de 
netede. Şi ea trebuie să ştie asta, căci poartă rochii fără mâneci, 
de câte ori poate”. Dar nu: fata era Butterfly. Cu mâna liberă îi 
ţinea la gură un castron cu supă fierbinte de orez şi, chicotea. 
Soarele se mişca pe cer. „Am fost lovit sau am adormit? 
Doamne, mi-am revenit”. Bău supa, cu capul cuibărit în 
adâncitura minunată dintre braţul şi sânul lui Butterfly. 

— Mulţumesc, îi zise el. 

— Cu plăcere, îi răspunse Butterfly. 

Către asfinţit se simţi mai bine şi pentru a-şi dovedi asta făcu 
un ocol al taberei. Soldaţii priveau apusul, încercând să-l întârzie. 
Luminile le făcea chipurile ca de bronz. De câte ori Stephen se 
oprea lângă unul dintre ei, faţa arămie îi zâmbea, nu pentru a-l 
încuraja, ci pentru a cere o încurajare. „Bietul de tine, gândi 
Stephen, luna asta îţi vei merita banii”. li întorcea zâmbetul, 
până ce simţea că i se despică obrazul. 

Apoi, se întunecă şi începură să bubuie mortierele. Muc Wa 
ardea şi se cutremura. Stephen se lăsă în genunchi lângă 
parapet, acolo unde îl surprinse bombardamentul şi respira între 
explozii. „În regulă Charlie, în regulă, se gândea el. În regulă”. Îşi 
apăsă faţa pe oţelul carabinei până ce simţi durerea. „Asta-i tot 
ce poţi face, nemernicule, iar eu sunt tot viu”. Se ridică, părându- 
i că poartă toată garnizoana pe umeri”. „Tot viu”. Alergă la cel 
mai apropiat mortier şi-i băgă în priză pe soldaţi, punându-i să 
arunce proiectile luminoase. Apoi alergă la mortierul următor. 
Era distrus, doar un singur picior al mortierului se înălța spre cer. 

II întâlni pe Ski la al treilea mortier. Soldaţii aruncau de jos 
proiectile în tun, în timp ce stelele luminoase alb-verzui zburau 
peste râu. 

— Charlie va încerca să ne atace înainte ca elicopterele cu 
rachete luminoase să ajungă aici, strigă Ski în urechile lui 
Stephen. Ackley este acum la radio. 

Stephen dădu din cap. Ar fi putut realiza mai multe 

despărţindu-se, dar Ski nu-i făcu propunerea, aşa că se duseră 
împreună să verifice cuiburile de mitraliere. 

Se aflau în groapa dinspre sud-vest când dinspre pădure veni 
primul val - cincizeci, şaizeci de oameni, alergând cu paşi 
nervoşi, mărunți, peste câmp. „Isuse! îşi zise Stephen. Aştia se 
grăbesc să moară”. Rebelii trecură pe drumul părăsit, alergând 
ca nălucile spre poarta vestică. „Dacă Charlie îşi permite să 
arunce aşa un întreg pluton, înseamnă că ne-a prins de coaie”. 

— Trageţi! urlă Ski la oameni. TRAGEŢI, la naiba! 

Ei traseră, iar Stephen îşi acoperi urechile cu mâinile. Dinţii îl 
dureau din cauza zgomotului. 

Din pădure ieşi un alt grup. Soldaţii erau îmbrăcaţi în pijamale 
negre, largi, la fel ca primit, dar fără arme. Adunau armele de la 
morţi. 

— Ce crezi? strigă Ski. 

— O sută de oameni, spuse Stephen. Charlie joacă tare. 

— Mada! Hai să luăm ceva oameni de pe celelalte laturi. 

Stephen se strecură prin şanţ, după el. Ocoliseră jumătate din 
tabără, trimițând câte o grupă din fiecare pluton spre peretele 
vestic, când mitralierele încetară să mai tragă. 

— Charlie e în sârma ghimpată, spuse Stephen. 

— Da, poate că a şi trecut, deja. 

Luară încă o grupă şi alergară la poarta vestică. Pijamalele 
negre pătrunseseră. Ackley era deja acolo, mormăind şi lătrând 
şi rotindu-şi carabina ca pe o seceră. Stephen sări lângă el - 
părea locul cel mai sigur. Ski gândi la fel, căci trecu de partea 
cealaltă a lui Ackley. Formară o pană mobilă care îl împingea pe 
Charlie spre sârma ghimpată. 

O baionetă se repezi spre ochii lui Stephen, o faţă îngrozită, cu 
dinţi de ţap în urma ei; izbi în faţă cu patul carabinei şi, simțind 
oasele sfărâmate, îi veni să verse. Mitralierele ciocăneau din nou 
- alţi oameni atacau zidul. Apoi, auzi zumzetul motoarelor de 
avion şi fâlfâitul agitat al palelor de elicoptere. 

— Du-te la radio!!! îi strigă el lui Ackley, care însă continua să 
latre şi să-şi rotească arma. Mişcă-te, lua-te-ar naiba! 

Dar Ackley nu auzea. şi ţinea buza de sus prinsă între dinţi, 
astfel că dinţii păreau să-i crească pe deasupra; i se vedea albul 
ochilor în jurul pupilelor, iar din gât continuau să-i iasă acele 
lătrături ca de câine turbat. Stephen părăsi lupta şi alergă la 
buncărul de transmisiuni, unde contactă pilotul elicopterului, prin 
radioul portabil. 

— Hello, Blaze! cârâi în căşti o voce veselă. Aici Black Knight 

Cinci, Black Knigt Cinci. Cum o duceţi, băieţi? Terminat! 

— Aici Blaze, zise Stephen scoțând afară radioul şi localizând 
elicopterele după pâlpâitul roşu al luminilor de poziţie. Charlie se 
află în dreapta voastră. 

— Îl văd, îl văd, zise pilotul şi Stephen auzi tunetul 
mitralierelor de calibru cincizeci în radio, înainte să vadă ploaia 
de trasoare, un şuvoi roşu, pârjolitor, care ezită, apoi se stabiliza 
după ce trăgătorii îşi reglară tirul. 


— Cine vă e şofer, domnule maior? întrebă căpitanul Olivetti. 

— Zi-i să-i zic, spuse maiorul. 

— Vreţi să vin şi eu? 

— Nu. Dacă eu îmi iau un aghiotant, maiorul Minh va dori să 
aibă doi şi atunci vom sta toată noaptea bând poşirca aia a lui. 
Se cutremură, amintindu-şi senzaţia de mahmureală soră cu 
moartea. Oricum, cineva trebuie să stea pe aici să urmărească 
mesajele din Muc Wa. 

Maiorul Barker îşi puse cea mai bună uniformă kaki, cu bluză şi 
cravată, sperând ca eleganța lui să nu-l pună în inferioritate pe 
maiorul Minh. Orientalii ăştia nenorociţi îşi pierdeau mai mult 
timp salvând aparențele decât luptând. Pentru orice 
eventualitate, maiorul Barker slăbi nodul cravatei, ca să şi-o 
poată scoate repede în caz că şeful provinciei ar fi în ţinută de 
front. Apoi, se duse cu căpitanul Olivetti la şcoală. Peste munţi, 
spre sud-est, rachetele luminoase cădeau asupra Muc Wa ca 
nişte degete de foc îndreptate spre sursa tuturor necazurilor lui. 

La şcoală îl găsiră pe Zi-să-i zic cocoţat pe un scaun, în biroul 
maiorului. Sări jos când îi auzi venind, ca şi cum i-ar fi suspectat 
că-l vor trânti din nou peste machetă dacă vor avea ocazia. 

— Este Muc Wa, domnule maior, spuse el, încercând să salute, 
dar renunțând la jumătate. 

— Alarmă Roşie? 

— Da, domnule, Schema de Evenimente... 

— Te cred pe cuvânt, îi spuse maiorul. 

Căpitanul Olivetti privi la Indicatorul de Priorităţi unde Muc Wa 
tocmai trecuse pe locul de onoare, înlocuind Mung Tau la Alarma 
Roşie. 

— Mda, zise el, Charlie se pregăteşte de asediu. 

— Ţi-am spus eu aseară, zise maiorul Barker. 

— Ar putea dura trei patru zile - chiar şi o săptămână. 

— Dacă Muc Wa rezistă atâta. 

Căpitanul Olivetti îşi frecă mâinile. 

— Domnule maior, zise el. Calificarea pentru CIB - ştiţi cumva, 
dacă a apărut vreo modificare de curând? 

— N-am auzit de vreuna. 

— Sunt tot trei zile consecutive sub focul inamicului? 

— Cred că da, Al. 

— Ei, ei, zise căpitanul studiind macheta parţial refăcută a 
garnizoanei Muc Wa. Ei, ei, ei. 

Maiorul Barker îl lăsă acolo, frecându-şi mâinile. El conduse 
maşina până la periferia Penangului unde felinarele cu petrol 
lampant străluceau în întuneric. Cu două intersecţii înainte de 
biroul comandantului provinciei se opri şi schimbă locul cu Zi-i 
să-i zic. Secretarul conduse restul drumului. Venise o directivă 
nouă din Thaitan prin care se interzicea ofiţerilor superiori să 
apară în public fără un şofer, de dragul imaginii 
Comandamentului Consilierilor Americani. 

— Aşteaptă aici, îi spuse maiorul Barker. 

— Da, domnule, zise indispus secretarul, ţinând carabina în 
braţe şi scrutând cu privirea strada, în căutare de terorişti rebeli. 

O chinezoaică îl întâmpină pe maior în uşă. Işi prinsese părul 
într-un coc, pentru a arăta că nu o mai interesează bărbaţii şi nici 
ei pe ea. Fusese până de curând amanta comandantului 
provinciei. Apoi, el îşi găsise ceva mai fraged şi mai dulce printre 
refugiatele venite în Penang. 

— Domnule maior! 

— Domnule maior! 

Işi strânseră mâinile cu căldură, ca fraţii, în timp ce maiorul 
Barker îşi spuse că iar se păcălise. Maiorul Minh era flancat nu de 
unul, ci de trei aghiotanţi. Purta uniformă de gală, albastră, pe 
care probabil că pusese mâna pe când urmase Şcoala Militară în 
State. Sudoarea îi şiroia pe faţa ca o lună plină. Era foarte fericit. 

Maiorul Barker fu tras amabil dar ferm către masă, unde îl 
aştepta un pahar aburit. Unul dintre aghiotanţi, un căpitan, turna 
o licoare dintr-o sticlă pe a cărei etichetă scria „Trei Trandafiri” 
şi, cu litere mai mici „La fel ca cel din USA”. Stăteau cot la cot în 
jurul mesei care nu avea mai mult de şaizeci de centimetri. 
Maiorul Barker îşi dădu seama că ar trebui să toasteze. 

— Pentru Premier, zise el, neţinând minte ce general era la 
putere în Thaitan. Băură, apoi căpitanul umplu din nou paharele. 

— Pentru Preşedintele SUA! spuse maiorul Minh. Băură. 

— Pentru Armata Republicii! zise maiorul Barker. 

— Pentru Comandamentul Consilierilor Americani! 

— In sănătatea dumneavoastră, maior Minh! 

— Asemenea, maior Barker! 

Cu acest toast se goli, din fericire, sticla, iar maiorul Barker se 
lăsă în scaun. In faţa lui apăru o farfurie plină cu orez şi verdeţuri 
şi cubuleţe dintr-o carne neagră, fără nume. Răscoli cu 
beţişoarele prin grămadă, încercând să scoată la iveală ceva 
gustos, până ce căpitanul se întinse şi-i luă beţişoarele. 

— Futuliţă, îi zise el maiorului, zâmbindu-i. 

— Ce-i aia? 

Căpitanul îi apăsă în mână o furculiţă. 

— Futuliță clasa-ntâi, îl asigură căpitanul, arătându-i cuvintele 
gravate pe mâner: Marina U.S. 

— Mulţumesc, folosesc beţişoarele, zise maiorul Barker. 

— Futuliță. 

— Dar îmi plac beţişoarele. 

— Avem futulițe pentru tine, zise căpitanul şi se aşeză foarte 
mulţumit de sine. 

Astfel că maiorul Barker folosi furculita. Duse un cubuleţ de 
carne la gură, îl gustă şi găsi că este cam uscat şi tare. Câine, cel 
mai probabil. Orezul prăjit scârţâia alarmant printre dinţi. Dar 
verdeţurile erau bune; maiorul Barker le devoră, încercând să nu- 
şi aducă aminte că ogoarele de pe dealuri erau îngrăşate cu 
conţinutul latrinei soldaţilor. 

— Bune verdeţuri, îi spuse el maiorului Minh care dădu din 
cap, părând să aştepte mai mult. 

După care maiorul Barker adăugă: 

— Bun orez; şi în fine disperat: bună carne. 

Se bătu pe burtă ca să arate că în ultimul timp îi făcuse 
necazuri, şi de aceea mânca mai puţin decât ar fi vrut. 

După masă, maiorul Minh se interesă de sănătatea soţiei şi 
copiilor maiorului Barker, de a superiorului său din Thaitan şi de 
a Preşedintelui Statelor Unite. Maiorul Barker spuse că, din câte 
ştia el, le mergea foarte bine. Apoi trecură la treburile lor. 

— Este vorba de Muc Wa, domnule maior, spuse maiorul 
Barker. 

— Da, spuse comandantul provinciei. 

— Avem nevoie de sprijinul artileriei ca să putem aduce o 
coloană de întăriri. 

— Da. 

— Desantul nu are artilerie, iar obuzierele Marinei sunt prinse 
în operaţiunea Blakjak. 

— Da. 

— Dar dumneavoastră aveţi artilerie, domnule maior, zise el, 

trecându-l năduşelile. 

II încolţise pe comandantul provinciei în cea mai bună manieră 
orientală. Dar maiorul Minh îşi întinse mâinile cu palmele în jos şi 
le mişcă de parcă ar fi dat la o parte un văl. Era un gest de 
negare, dar maiorul Barker era prea buimăcit ca să-l descifreze. 

— Noi am putea oferi tunarii, încercă el. 

Comandantul provinciei păru jignit. 

— Desigur am prefera să-i folosim pe ai dumneavoastră şi, 
desigur, am asigura şi muniţia, zise Barker. 

Comandantul provinciei zâmbi: 

— Da, da, continuă maiorul Barker, Unitatea X ne poate trimite 
cinci sute de obuze pe calea aerului şi o mie într-un convoi de 
camioane. 

Maiorul Minh strălucea ca o lună plină într-o noapte de 
primăvară. 

— Convoiului de camioane îi trebuie patru, cinci zile, sublime 
el. 

— Poate ajunge acolo prea târziu. 

— Adevărat, zise maiorul Barker. 

— In acest caz Unitatea X a dumneavoastră va dori restituirea 
muniției? 

— Categoric, nu! Armata SUA nu dă cu o mână ca să ia cu 
cealaltă. Păi, cred că nici nu avem formulare pentru restituire. 

Comandantul provinciei vorbi în dialect cu căpitanul, care se 
duse la bucătărie şi reveni cu o nouă sticlă de Trei Trandafiri. 
Maiorul Barker clipi din ochi. „Doamne, îşi zise el, sper că ticăloşii 
ăia de la Muc Wa apreciază prin ce trec pentru ei.”. 

— Pentru artileria dumneavoastră, domnule maior! zise el, 
luând paharul plin. Băură. 

— Pentru muniţia dumneavoastră, domnule maior! zise 
comandantul provinciei şi băură din nou. Apoi maiorul Minh se 
apropie confidenţial peste masă. Sunt revoluțiile, domnule maior, 
spuse el. Comandantul unităţii îmi ia toate obuzele ca să-l poată 
răsturna pe premier, omul acela caraghios, cu barbă. Apoi devine 
el premier. Dar nu ne dă înapoi muniţia de teamă să nu fie şi el 
răsturnat. 

— Inţeleg. Dar nu trebuie să ne îngrijorăm! spuse maiorul 
Ming. Aviația îl va răsturna cu avioanele lor şi atunci vom avea 
din nou muniţie, cu toţii. 

— Inţeleg. 

— Este politica. 

— Da. 

— Acum mă înţelegeţi pe mine, zise maiorul Minh. Dar eu nu 
înţeleg afacerea asta cu Muc Wa. Este un loc fără rost. 

— Da. 

Maiorul Barker ridică din umeri. 

— Ordine de la Thaitan, zise el. 

— De ce aveţi o garnizoană acolo? Aha - politica. 

— Nu, nu, în armata americană nu se face politică. 

— Nu vreţi această garnizoană, dar Unitatea X vă spune s-o 
construiți, aşa că o construiți. 

— Păi, da. 

— Este politică. 

— Nu înţelegeţi, domnule maior. 

— Ba da, domnule maior, înţeleg. Este politică. Asta înţeleg. 

Maiorul Minh îşi înălţă paharul şi zâmbi. 

— Pentru politică, zise el. 


Cowboy dădea târcoale ca o hienă printre pijamalele negre, 
încercând să găsească una care mai mişca. Nu avu prea mult 
noroc. li blestemă amarnic pe morţi în propria lui limbă şi îi 
împungea pe suspecți cu vârful baionetei. 

— Caporalul Ackley i-a omorât pe toţi, se plânse el lui Stephen. 

— Unde ai fost când Charlie a străpuns parapetul? întrebă 
Stephen. 

Cowboy se ţinu băţos. 

— Domnule! Eu sunt interpret, nu soldat! 

Stephen se pomeni uitându-se după faţa strivită a celui pe 
care-l ucise. „Trei oameni, îşi spuse el. Am ucis cel puţin trei 
oameni şi de fiecare dată este mai rău. Ultima dată aproape că 
am dat afară cina”. Dar nu văzuse faţa pe care o stâlcise. 

Il găsi pe Ski la parapet, privind distrugerea făcută de oamenii 
lui Charlie înainte de a muri. 

— O s-o reparăm mâine dimineaţă, îi zise Stephen. De ce nu te 
duci la culcare? 

— Nu va mai fi la fel de solid cum a fost. 

— Nici Charlie nu va mai fi. Dormi puţin, Ski. La noapte nu se 
va mai întâmpla nimic. 

Merseră împreună până la sala de mese. Elicopterele şi 
avionul cu rachete luminoase plecaseră, lăsând o gaură 
dureroasă în cer; din când în când această gaură era umplută de 
huruitul unui proiectil de mortier, dar erau prea ameţiţi ca să le 
mai pese. Stephen intră în sală, unde Ackley şi Bătrânul îi 
îngrijeau pe răniţi. Ackley era verde în jurul gurii. Mergea de la o 

masă la alta, injectând morfină în braţe şi picioare. Bătrânul îl 
urma cu o cratiţă în care înotau ierburi, din care turna cu 
polonicul în gura soldaţilor un lichid cenuşiu, aburind: Când 
găseau un mort, îl treceau pe podea. Acum, soldaţii erau 
împărţiţi în mod egal: o duzină pe mese şi una dedesubt. Printre 
cei vii, Stephen îl recunoscu pe soldatul Bung şi pe altul din 
plutonul trei, preferatul lui. Se duse să-i salute şi să le verifice 
bandajele. După un timp intră şi Ski. 

— Credeam că te-ai culcat, îi spuse Stephen. 

— M-am culcat. 

Ski îşi turnă o ceaşcă de cafea din ibric, aprinse o ţigară de la 
lampa cu petrol şi se aşeză la masa goală. 

— Lui Butterfly i s-au aprins chiloţii după toate împuşcăturile şi 
masacrul ăsta, explică el. Sunt prea obosit ca să fac dragoste. 
Prefer să stau treaz şi să mă lupt. 

— Bea nişte suc de legume, îi spuse Ackley. Asta o să-ţi 
încarce bateriile. 

— Ce dracu” vrei? întrebă Ski, foindu-se pe bancă. 

— M-ai văzut cum îi măcelăream pe cioroi? întrebă Ackley. Am 
fi fost cu toţii momeală pentru vulturi dacă nu eram eu şi sucul 
ăla de legume. 

— Bine, eşti un leu, spuse Ski. Ce dracu' e sub masă? 

— Caporalul Tam, răspunse Bătrânul. Plutonul doi. 

Ski sări în sus, vărsându-şi cafeaua. Se dădu înapoi şi privi sub 
masă. 

— Da, e Tam, spuse el. Ce face sub masa mea? 

— El mort, zise Bătrânul. 

— Aşa-i, zise Ski, tot pe vine, cu mâinile pe genunchi, privind 
în bezna de sub masă. Nu mă deranjează să mă lupt, urmă el pe 
un ton obosit Dar ce rahat trebuie să suporţi între lupte, asta mă 
enervează. 

Işi atârnă carabina pe umăr şi ieşi afară. 

La ora patru, Charlie încercă la zidul dinspre sud, dar îşi pierdu 
curajul când începură mitralierele. După jumătate de oră, 
mortieriştii umplură cerul cu artificii şi descoperiră pe rebelii care 
adunau hotărâți armele şi cadavrele de pe câmp. Apoi, se făcu 
dimineaţă. Soldaţii făcură focuri din vreascuri şi-şi fierseră orezul, 
sporovăind vesel în lumina gălbuie a dimineţii. 

— Oamenii par bine dispuşi, zise locotenentul Hamilton când 
fu cărat afară pe pista de aterizare, în coşciugul folosit ca targă. 

— Sigur că sunt bine dispuşi, zise Ski. Doar sunt în viaţă. 

Stephen se aşeză la picioarele coşciugului, aşteptând 

elicopterul. Faţa locotenentului era îngustă ca o lamă, pe perna 
măslinie; în schimb, mustaţa era lucioasă şi groasă. Degetele i se 
întinseră automat să şi-o mângâie, trăgând în jos, pe la colţurile 
gurii. 

— Imi pare rău, spuse el. 

— N-ai pentru ce, zise Stephen. 

— Te-am băgat în mizeria asta şi nu pot face nimic să te scot. 

— Ne descurcăm noi. 

Locotenentul încuviinţă. 

— Ştiu asta, spuse el. Asta mă deranjează cel mai mult 
întoarse capul şi tuşi. 

Apoi zise, cu faţa la peretele tapiţat: 

— Ţii minte ce mi-ai spus odată? Despre cum trebuie să faci 
bine un lucru, că asta înseamnă totul. 

— Da, zise Stephen. 

Ar fi trebuit să fie acolo, jos, lângă parapet cârpind 
stricăciunile din noaptea trecută, în loc să pălăvrăgească aici cu 
locotenentul. Dar amărâtul avea nevoie de câteva cuvinte de 
despărţire. Ray dădu din cap. 

— Nu, spuse el. Asta nu-i destul să-l faci bine. Ceea ce faci 
trebuie să şi merite. 

— Dacă vorbeşti de Muc Wa, am făcut-o să merite, rupându-mi 
spinarea pentru ea. 

— Adevărat, aşa e. Eşti un om bun, Steve. 

— Rahat. 

Ackley cobora în fugă colina, cu un radio portabil. Arăta spre 
nord-vest. Până să apuce să vorbească, pădurea explodă de 
zgomotul isteric al elicopterelor. Apoi, apărură două aparate de 
culoare verde, huruind deasupra Muc Wa la înălţimea copacilor. 

— Dacă o vezi pe Rebecca, spune-i că... zise Stephen. 

— Da, o să-i spun. 

— ... că o iubesc. 

— Da, o să-i spun. Locotenentul râse, dar sfârşi tuşind. Nu i-ai 
spus niciodată? 

— Sigur că i-am spus. 

— Dar i-ai arătat? întrebă Ray. Fetelor le place să le arăţi că ai 
nevoie de ele. 

— Am... 

Elicopterele aterizau răscolind ramurile şi iarba uscată de pe 
pantă. Stephen era sfâşiat între întrebarea pe care i-o pusese 
prietenul său şi nevoia de a vedea elicopterele descărcate. 

— Am crezut că am făcut tot ce trebuie, dar cred că a lipsit 

ceva, zise el. 

_ Apoi se dădu în lături şi le făcu semn soldaţilor să ridice sicriul. 
In timp ce ei îl cărau pe Ray spre cel mai apropiat elicopter, 
Stephen sări sus şi ajută echipajul să descarce lăzile cu muniţie 
şi puştile M-1, butucănoase, oribile, cu un recul ca o lovitură de 
catâr. 

— Hei, băiete! strigă Sky, văzând puştile. Scoase un M-1 din 
ladă şi îl sărută. Sfinte! zise el. Mă simt din nou soldat. 

Stephen sări jos. 

— Cu bine, Ray, zise el, apucând mâna firavă a locotenentului. 

— Nu eşti atât de rece pe cât pretinzi, Steve, îi spuse Ray 
săltându-se puţin. Şi n-ai pus doar muncă în Muc Wa. 

— Păi ce altceva? 

— Inima. Ţi-ai pus inima în garnizoana asta şi asta a făcut-o să 
aibă valoare pentru tine. El îi zâmbi lui Stephen. Dacă ai fi pus pe 
jumătate atâta devotament în cucerirea Rebeccăi, probabil că nu 
te-ai fi aflat acum aici. 

— Hei! strigă pilotul elicopterului. N-avem toată ziua, băieţi. 

Ray se lăsă pe spate. 

— Nu, zise el, nu eşti atât de rece cât pretinzi. Ar trebui să ai 
grijă cu asta, Steve. S-ar putea să dai de necaz. 

— Terminaţi odată! urlă pilotul. 

— Ce fel de necaz? întrebă Stephen, dar soldaţii împingeau 
sicriul în elicopter. 

Apucară să înghesuie patru răniţi în cabină înainte ca pilotul 
să-i oprească. 

— Unde ne sunt întăririle? întrebă Stephen. 

Pilotul rânji, ridică un deget şi-l îndreptă spre al doilea 
elicopter, care se lăsase la cincizeci de metri mai încolo. Din uşa 
cabinei se rostogoli un rucsac şi după el sări un om - căpitanul 
Olivetti. Alergă spre Stephen, râzând cu toată gura, ţinând o 
carabină în mâna lui mare. 

— Şo pe ei! strigă el ca un cocoş care salută soarele. Tot ce 
vreau din porcăria asta împuţită este un CEB! 

Capitolul 19 


Când Rebeca ieşi din hotelul 7haitan Astor, tocmai avea loc o 
manifestaţie. Pe trotuarul din faţa hotelului manifestanţii agitau 
panouri, acuzând guvernul de persecuții religioase: peste drum 
de Avenue de la Paix, acolo unde voia Rebecca să ajungă, 
panourile anunțau că cei de lângă hotel erau marionete 
comuniste. Toate panourile erau în engleză. Cele două părţi se 
ciocneau din când în când în mijlocul bulevardului şi înghesuiau 
pe poliţiştii îmbrăcaţi în alb care încercau să-i ţină despărțiți. Pe o 
stradă laterală de lângă hotel, Rebecca văzu câteva camioane 
pline cu paraşutişti, purtând căşti de oţel şi pistoale mitralieră 
amenințătoare. 

— Scuzaţi-mă vă rog, zise ea, coborând de pe trotuar. Escusez 
moi. 

Îşi croi drum printre manifestanţii care strigau ca pe o armă 
numărul din Liberal. 

— Mulţumesc! Merci. 

La jumătatea străzii dădu de un loc gol şi, în mijlocul lui, un 
călugăr care se ruga, şezând cu picioarele încrucişate pe piatra 
pavajului. Purta un halat de un galben strălucitor şi lângă el se 
afla un castronel pentru cerşit. 

— De rien, îi spuse ea zâmbindu-i. 

Dar călugărul nu-i dădu atenţie. Capul lui proaspăt ras era 
nemişcat, reflectând razele soarelui. „Ce serenitate” îşi spuse 
Rebecca trecând prin cordonul de poliţişti între manifestanți, 
începu să-şi formuleze următoarea corespondenţă: Speranţa 
Asiei de Sud-Vest ar putea consta în călugării ei apolitici, cu 
privirea serenă aţintită spre eternitate în timp ce... Va fi nevoie 
de mai multă documentare, desigur. 

Uşor transpirată după drum, intră în Le Long Champs unde 
murmura un ventilator şi vreo treizeci de militari tineri beau 
Coca-Cola şi citeau Thaitan American. 

— Medem, zise chelnerul sorbind-o cu ochii lui de culoarea 
caramelului. 

Rebecca deschise meniul la partea în limba franceză. 

— Le poulet, s'il vous plaît, zise ea. 

— Da doamnă, suflet de pui. 

— Avec salad et... 

— Da doamnă, shal/atd. 

— ... pommes frites. 

— Cartofi franţuzeşti, da, meddem. 

— Oh, merde, zise Rebecca, iar chelnerul clipi din ochii lui 
caramel şi se îndepărtă. Se întoarse peste o clipă cu o sticlă 
aburită de Coca-Cola. „Bine, bine”, îi zise Rebecca. Aşa-i, aşa-i, 
sunt americană. „Dar pun pariu că franceza mea este mai bună 
ca a ta”. Işi umplu paharul, bău din el şi se consolă deschizând 
Liberal la pagina şaisprezece. 


„TOT CE VREAU ESTE CIB-UL!” 
De Rebecca Shaw 


înconjurați de sârmă ghimpată, Coca-Cola şi indigene 
tolerante, trupele de Desant ale Armatei SUA au transformat 
acest paradis alpin într-un mare lagăr de concentrare”. 


Revista venise în acea dimineaţă şi citise articolul de vreo 
şase ori. La fiecare lectură, cuvintele câştigau în graţie, 
autoritate şi valoare, până ce ajunseseră acum să aibă forţa 
atemporală a inscripţiilor săpate în piatră. Petrei Mc Murphy îi 
trimise şi un cec de şaizeci şi cinci de dolari. Pusese cecul în alt 
plic şi-l expediase tatălui ei, ca plată parţială pentru cele două 
mii de dolari pe care îi împrumutase de la el pentru această 
călătorie. Nu-i trimise totuşi şi un exemplar din revistă. Tăticul 
era evreu, dar era şi comerciant de maşini Cadillac-Oldsmobile şi 
Rebecca îl bănuia că vota deseori cu republicanii. 

— Vă deranjează dacă mă aşez aici, domnişoară? tună o voce 
în urechea ei. 

Rebecca ridică privirea şi-l văzu pe generalul Hardnetz. 

— Se pare că este singurul loc liber din local, zise el. Apoi o 
recunoscu, iar faţa lui cărnoasă, zâmbitoare îşi pierdu aproape 
toată veselia. Ah, făcu el. E corespondenta. 

Privi în jur, tentat parcă s-o şteargă, apoi îşi îndreptă umerii şi 
se lăsă în scaun. Rebecca îşi deschise revista şi se aşeză pe ea. 

— Plăcută zi, spuse generalul, scuturând un număr din Thaitan 
American. Se pare că este o manifestaţie, zise Rebecca. 

— Da. Studenţi. 

— Oh, făcu Rebecca. 

— Să-i încorporeze pe toţi! spuse generalul Hardnetz. Să-i 
trimită să se bată cu comuniştii - asta i-ar vindeca de ideile lor 
înalte. Se chiorî cu subînţeles la Rebecca, apoi ridică ziarul între 
ei ca pe un scut. Le-aş încorpora şi pe femei, dacă ar fi după 

mine, mormăi el din spatele ziarului. 

Rebecca încercă să nu citească prima pagină pe care 
generalul Hardnetz o ţinea spre ea, dar nu reuşi. Trecu peste 
titlul cu atrocitățile rebelilor şi programele guvernamentale de 
ajutor şi câţi partizani se alăturaseră Cauzei naţionale şi văzu - 
Sfinte Dumnezeule! - un titlu scurt care anunţa Evenimente la 
Muc Wa. Rebecca dădu sticla de Coca-Cola la o parte, se aplecă 
în faţă şi citi: 


„Un batalion de rebeli comunişti a eşuat noaptea trecută în 
încercarea de a captura un avanpost guvernamental la Muc Wa, 
aflat la două sute mile spre nord de Thaitan. Rebelii au fost 
respinşi cu pierderi grele, a declarat un purtător de cuvânt. 

Purtătorul a descris pierderile trupelor guvernamentale ca 
fiind moderate. Muc Wa este apărată de o companie indigenă de 
Desant şi o mică echipă de consilieri americani. Garnizoana va fi 
întărită în eventualitatea altor atacuri ale comuniştilor, a spus 
purtătorul de cuvânt”. 


Încă înainte de a termina ultimul paragraf „Stephen e acolo” 
Rebeccăi îi veni să urle „poate este rănit. Poate este mort”. Se 
luptă să se stăpânească ca de atâtea ori în trecut. Ziarul îi căzu; 
privea în ochii generalului Hardnetz de la o distanţă de treizeci 
de centimetri. „Este şi miop”, gândi Rebecca şi-i spuse: 

— Citeam despre Muc Wa. 

Generalul dădu din cap, apoi amândoi îşi retraseră capetele ca 
nişte broaşte țestoase stânjenite. 

— Da, zise vesel generalul. Au ceva necazuri la Muc Wa. Aşa 
se întâmplă când instalezi avanposturile astea prăpădite în toată 
ţara. 

— Ce-i rău cu avanposturile? 

— Dacă ai construit un avanpost, domnişoară, atunci trebuie 
să-l aperi, zise generalul, ridicând din nou ziarul. Asta au făcut 
francezii şi ştiţi ce-au păţit. Hm, le-a ieşit totul pe nas. 

Articolul despre Muc Wa apăru din nou în locul chipului 
generalului. 

— Ce se înţelege prin pierderi moderate? întrebă Rebecca. 

— Înseamnă că n-au fost raşi cu totul. Încă.. 

— Dar întăririle... 

— Nu credeţi tot ce citiţi în ziare, domnişoară, replică 
generalul din dosul paginii. Sunt pline de minciuni. Dacă vreţi să 
aflaţi ceva despre Muc Wa, citiţi raportul Hardnetz. 

— Ce-i ăsta? 

— Nu pot discuta despre el. E secret. 

Rebecca se întoarse şi văzu prin geam flăcări arzând galben 
pe pavajul bulevardului. „Ce-i? se întrebă ea. Ce se întâmplă?” 
Scandalagii agitaţi şi transpiraţi dispăruseră. Bulevardul era 
pustiu, cu excepţia flăcărilor incredibile, ca cele în care Moise îl 
văzuse pe Dumnezeu. „Mi-am pierdut minţile”, gândi Rebecca. 
Dar mai erau şi alţi oameni pe trotuarul opus, care văzuseră şi ei 
miracolul. Ei îngenuncheaseră pe asfalt cu mâinile împreunate şi 
feţele îndreptate spre flacără. 

In inima focului recunoscu umbra neagră a unui om. Stătea tot 
cu picioarele încrucişate pe pavaj. „Este călugărul meu, îşi zise 
ea. El şi-a dat foc şi eu... eu... i-am dat zece piaştri!” Un fotograf 
alergă şi începu să fotografieze, ţopăind în jurul focului, cu 
aparatul lipit de ochi. Rebecca simţi mirosul cărnii arse. „O, aş 
vrea să fiu acasă”, îşi spuse ea. Privi pe masă unde îi fusese pusă 
în faţă farfuria cu pui, şi văzu pielea aurie, puţin înnegrită la 
margine. 

— Puiul meddem, zise chelnerul. 

În stradă, călugărul în flăcări căzuse pe pavaj, cu picioarele tot 
încrucişate. Sosiră paraşutiştii. Ei îl trântiră pe fotograf la 
pământ, doi dintre ei ciomăgindu-l cu pistoalele mitralieră, în 
timp ce alţii aruncau găleți cu nisip peste călugărul în flăcări. 

Capitolul 20 


— Coloana cu întăriri va fi aici vineri, spuse căpitanul Olivetti. 

— Vineri, repetă Stephen, venindu-i să cadă jos. Asta 
înseamnă trei zile. 

— Aşa este, zise căpitanul Olivetti. Exact trei zile. 

— De ce nu aşteaptă trei săptămâni, dacă e pe aşa? 

— Nu te agita, caporale, spuse căpitanul Olivetti. Convoiul va 
fi aici vineri. Vom rezista. 

Tonul hotărât al căpitanului Olivetti îl convinse pe Stephen. 
„La naiba! îşi spuse el. Lasă-l să ia comanda. Ştie ce face, e 
profesionist. Şi a dormit noaptea trecută şi cea de dinainte. Lasă- 
| să ia comanda dacă vrea atât de mult acel CIB. Dar voi sta 
totuşi cu ochii pe el. Sunt oamenii mei, în fond. Este tabăra 
mea”. 

Căpitanul Olivetti făcu un tur al garnizoanei, aruncându-i peste 
umăr ordine lui Ski. Stephen mergea în dreapta lui, Cowboy în 
stânga. 

Când zâmbea căpitanul, zâmbea şi Cowboy şi arătau ca nişte 
fraţi gemeni. Căpitanul Olivetti era cu un cap şi ceva mai înalt 
decât interpretul şi poate avea cu douăzeci şi cinci de kilograme 
mai mult - dar aveau acelaşi zâmbet strălucitor, aceeaşi piele 
măslinie şi aceiaşi ochi întunecaţi, cruzi. 

— İn regulă, spuse căpitanul Olivetti când terminară turul. 
Primul lucru care-l avem de făcut este să fortificăm acel deal ca 
să avem unde ne retragem. Cum stăm cu sârma ghimpată? 

— Doar ce-i pe parapet, zise Ski. 

— Canibalizeaz-o. 

— Dar, domnule căpitan, fortificația mea... 

— La dracu’ cu fortificația ta. la două grupe şi scoate-o... 
Courcey? 

— Ordonaţi! zise Stephen. 

— la două grupe şi sapi două linii de tragere în jurul postului 
de comandă. Sapă-l adânc... Cowboy? 

— Da, domnule! 

— Spune-le refugiaților că ne trebuie o mie de tepe din 
bambus. Ţepe. Ai înţeles? Lungi de şaizeci de centimetri, ascuţite 
la ambele capete, întărite în foc, muiate în căcat. Spune-le că ne 
trebuie aceste ţepe până la ora cincisprezece fix şi că dacă nu le 
termină până atunci, îi dăm la Charlie Romeo. Ai priceput? 

Cowboy îşi frecă palmele şi alergă să-i terorizeze pe refugiaţi. 
Căpitanul Olivetti începu să strige după Ackley. 

— Parcă ar comanda un cadril, mormăi Ski. Fă asta, fă aia şi 
acum toţi în rând! 

— Are dreptate, totuşi, spuse Stephen. 

— Ştiu că are dreptate, la naiba. Doar că nu-mi place ideea ca 
un nenorocit să vină aici cu elicopterul şi să ne spună cum să ne 
conducem tabăra. 

— Vom sta cu ochii pe el, îi spuse Stephen, punându-i mâna 
pe umăr. 

La apusul soarelui, căpitanul era instalat în fortăreaţa lui ca un 
radio portabil, dându-le ordine, din zece în zece minute, lui 
Stephen şi lui Ski, aflaţi în perimetru. Soldaţii erau mai veseli, 
acum că aveau un loc unde să fugă. Se tot întorceau să admire 
împrejmuirea în lumina aurie a asfinţitului - plină de tepe şi de 
sârmă ghimpată, tăiată de tranşee şi înconjurată de un perete de 
un metru şi jumătate din saci de nisip. Peretele de nisip avea 
formă de pişcot. El cuprindea postul de comandă şi buncărul de 
transmisiuni, care urma să fie ultimul punct de rezistenţă, dacă 
se ajungea până acolo. 

„Sper să nu ajungem până acolo, îşi spuse Stephen. Trebuia să 
fi fortificat colina mai demult. Necazul este că m-am îndrăgostit 
de Muc Wa. Omul îşi pierde calitatea de profesionist când se 
îndrăgosteşte. Căpitanul Olivetti face treabă mai bună ca mine 
apărând Muc Wa, deşi tot ce vrea de la acest loc este o pușcă de 
argint pe un câmp albastru, cu lauri de argint în jur - Decorația 
Infanteriştilor Combatanţi. El este un profesionist, iar eu simt 
încă un amator”. A 

Charlie veni odată cu întunericul. Işi deplasă două plutoane cu 
puşcaşi în susul râului, de unde începură să tragă, ţesând un 
covor de gloanţe peste Muc Wa. Stephen, vorbind cu căpitanul 
Olivetti la radioul portabil, putea auzi gloanţele muşcând din sacii 
de nisip ai postului de comandă. 

— Când va ataca Charlie? întrebă căpitanul Olivetti. 

— Nu ştiu, zise Stephen îmbrăţişând parapetul şi ascultând 
gloanţele ţiuind pe deasupra, în drum spre postul de comandă. 
Pare destul de mulţumit cu asta. 

— Ackley! zise căpitanul şi acesta apăru. Cere un avion cu 
rachete luminoase. 

Stephen se duse de-a lungul parapetului către buncărul de 
nord-est şi-i salută pe soldaţii dinăuntru. Apoi se auzi din nou 
vocea lui Ackley. 

— Nici un avion astă-seară: cele americane sunt la sol cu 
interdicţie de zbor, iar cele locale în alertă roşie. 

— Incă o lovitură, zice căpitanul Olivetti. Să-i ia dracu' pe 
cioroii ăştia nenorociţi. Părea puţin neliniştit. 

— Caporal Courcey, zise el apoi, ia două grupe de la peretele 
vestic şi înlocuieşte-i cu răniţi valizi. 

Stephen luă cele mai mici grupe, deoarece oricând era posibil 
ca Charlie să-i atragă într-o diversiune şi atacul să vină dinspre 
vest. Bătrânul caporal reveni la datorie cu răniții valizi. Era foarte 
mulţumit să comande din nou un pluton, chiar şi un pluton 
fantomă. 

Stephen îl văzu patrulând la peretele vestic, cu capul înfăşurat 
de turbanul din bandaje. 

La ora zece, Bătrânul trimise la Stephen un mesager. 

— Charlie aici, zise el când Stephen sosi. Face gaură. Mimă 
nişte soldaţi săpând tranşee. Boom! făcu el, arătând că Muc Wa 
avea să fie aruncată în aer cu dinamită. 

Era posibil. Stephen ascultă şi uneori, între cascada focurilor 
de armă i se păru zgomotul unei lopeţi. II chemă pe căpitanul 
Olivetti şi-i ceru rachete luminoase peste peretele vestic. 

— Nu se aprobă, răspunse căpitanul. N-avem destule ca să 
risipim. Asta nu-i Bătrânul ăla rănit la cap? 

— Da, spuse Stephen. 

— Are năzăreli, spuse căpitanul Olivetti. Este atins. 

Şi asta era posibil. 

Toată noaptea, căpitanul Olivetti aşteptă un asalt dinspre râu 
şi Bătrânul aşteptă ca artificierii să-i arunce în aer dinspre vest, 
iar Stephen umbla dintr-o parte în alta. Şi nu se întâmplă nimic, 
în afară de ciocănitul nesfârşit al gloanţelor în sacii de nisip, 
copaci şi oameni. 

Charlie ne hăituieşte, decise Stephen în veghea cenuşie şi 
îngheţată a dimineţii. Incă patruzeci şi opt de ore ca astea şi va 
putea intra pe poartă, găsindu-ne pe toţi adormiţi. 

Ski apăru din nou în faţa lui, ca un înecat ieşit din mare. 

— Ei, Steve, zise el fără intonaţie, ca un mort. Ce părere ai 
despre lupte? 

— E o muncă dură, răspunse Stephen. 

— Cea mai dură, zise Ski şi plecară împreună. 

Apoi răsări soarele. Se văzu un parapet de pământ în formă de 
L, în faţa buncărului dinspre vest. | 

— Pe toţi dracii, zise Ski. Tranşee. Işi trecu unghiile prin păr. 
Vineri, spuse el gânditor. Incă două zile din rahatul ăsta - dacă le 

mai apucăm. 

Săpăturile lui Charlie erau la vreo douăzeci şi cinci de metri de 
buncărul mitralierei şi se întindeau pe vreo cincizeci de metri de- 
a lungul pereţilor sudici şi vestici. La fiecare zece-cincisprezece 
minute răsărea un om cu o cască în formă de ciupercă şi arunca 
o grenadă în tabără. Căpitanul Olivetti luă un aruncător de 
grenade M-79 şi le arătă celor de la mitraliere cum să-l 
folosească. Nici una din părţi nu producea pagube prea mari, dar 
competiţia le dădea soldaţilor o ocupaţie, ca să-şi treacă timpul. 
Ei aclamară când mitraliorii aruncară o rachetă în tranşeea 
inamicului. Aclamară şi când una din grenadele lui Charlie 
explodă deasupra buncărului iar mitraliorii ieşiră din gaura lor 
acoperiţi de pământ După un timp, soldaţii formară două echipe. 
Făceau cu schimbul pe zid, încercând să ghicească de unde vine 
grenadierul şi încercau să-l împuşte. 

— Pariez că în tranşeele acelea e pitită o întreagă companie, 
spuse căpitanul Olivetti. Gândiţi-vă numai ce le-ar putea face 
câteva bombe cu napalm! 

— Putoarea ar fi infernală, zise Ski. 

Căpitanul Olivetti spuse că nu. Benzina gelifiată ardea prea 
puternic şi nici măcar un cioroi n-ar puţi. Stephen îi dădu 
dreptate lui Ski. Căpitanul îl chemă pe Ackley din buncărul de 
transmisiuni, să-i ţină partea şi continuară să se contrazică vreo 
oră, ştiind tot timpul că discuţia este absurdă. Nu existau 
avioane care să arunce napalm. Piloții locali îl răsturnau pe 
premierul din Thaitan, iar americanii aveau interdicţie de zbor de 
teamă ca vreo baterie antiaeriană loială să nu-i confunde cu 
localnicii şi să-i doboare. 

Apusul era superb, roşu şi violet, iar noaptea fu o repetare a 
celei dinainte, cu o furtună de gloanţe dinspre est şi sunetul 
săpăturilor la vest Traseră câteva rachete luminoase, dar nu 
văzură nimic. Apoi, la miezul nopţii, explodă buncărul din sud- 
vest. Explozia nu avu nimic spectaculos; buştenii şi sacii de nisip 
săriră vreun metru în aer, apoi căzură acoperind lumina galbenă 
a dimineţii, oamenii şi mitraliera dinăuntru. Pe urmă, oamenii lui 
Charlie pătrunseră prin spărtură. 

— Isuse, făcu căpitanul Olivetti. 

Ackley se repezi înainte, rotind o puşcă M-1 pe care o ţinea de 
țeavă. 

— Priveşte-mă căpitane! strigă el. 

La lumina unei colibe care ardea, îl văzură croindu-şi drum 
printre rebeli, rotindu-şi arma în celebra lui manieră, mormăind şi 

lătrând în timp ce-i dobora la pământ pe atacatori. 

— Nebun nenorocit, zise căpitanul Olivetti, trăgând rafale 
scurte în dreapta şi în stânga lui Ackley. 

Stephen făcea la fel, dar se simţea gol pe dinăuntru, ca un 
soldat care era condamnat să lupte o veşnicie pentru o cauză 
fără speranţă. „Intâi Toffee, îşi spuse el, acum Ackley”. 
Transmisionistul ţinea piept la vreo douăzeci-treizeci de oameni, 
iar alţii roiau în jurul buncărului distrus. „Mă întreb cine 
urmează?”, îşi zise Stephen. 

Apoi Ackley căzu. Stătu o clipă deasupra oamenilor lui Charlie, 
apoi dispăru, iar rebelii năvăliră în locul pe care îl apărase el. 

— Nebun tâmpit, spuse căpitanul Olivetti. Işi schimbă 
încărcătoarele şi trase în mijlocul mulţimii, iar Stephen făcu la 
fel. 

La un moment dat, se făcu un vârtej în centru, de parcă 
Ackley ar fi reuşit să se scoale din nou. Roiul se sparse, devenind 
un front de atac şi apropiindu-se cu strigăte sălbatice. 

Abandonară jumătatea sudică a taberei, trăgând mitraliera din 
buncărul de la sud-est şi instalând-o pe colină. Charlie nu-i presă. 
Era prea ocupat cu săpatul. 

In zorii zilei de joi, veniră dinspre Penang trei avioane T-28 
care le dădură ocol. Avioanele aveau însemnele aviaţiei 
americane. Stephen alergă în buncărul de transmisiuni şi-l 
contactă prin radio pe comandantul zborului. 

— Am înţeles, Blaze, zise pilotul după ce Stephen îi explică ce 
parte din Muc Wa le aparţinea lor şi care lui Charlie. Am înţeles... 
Cât de aproape vrei să vin? 

— Dacă loveşti unul din oamenii mei, doar unul, spuse 
Stephen în microfon, le zic să te doboare. Terminat. 

— Nu mai există eroism, zise comandantul. Terminat. 

Avioanele veniră pe rând şi-şi aruncară bombele, fiecare câte 
patru, umplând aerul de zgomot, bucăţi de pământ, lemn, metal, 
şi carne. Lui Stephen i se părea că fiecare bombă îi făcea o gamă 
în coaste. Apoi, avioanele se întoarseră să mitralieze zona 
bombardată. Fiecare T-28 avea o pereche de mitraliere care 
trăgeau în ritm domol: BRAK-BRAK-BRAK-BRAK. 

— Avioane de antrenament, zise căpitanul Olivetti. Ce mod de- 
a purta un război! 

Dar soldaţii erau încântați. Se ridicară şi făcură cu mâna 
piloților până ce avioanele se îndepărtară şi Charlie începu din 
nou să tragă. Și 

— Incă o zi, spuse Ski. Incă o zi nenorocită şi coloana de 

întăriri va fi aici. 

— Aşa-i, zise căpitanul Olivetti, zâmbindu-le frumos cu faţa 
acoperită de peri, murdărie şi arsuri de la praful de puşcă. Doaro 
zi. 


Maiorul Barker îşi inspectă avionul - opt camioane în formă de 
cutie, îndesate cu soldaţi şi unul mic de trei sferturi de tonă în 
faţă - şi se simţi atât de bine încât nici măcar domnişoara Shaw 
nu-l mai deranja. 

— Nu fiţi absurdă, îi spuse el. 

— Dar am zburat încoace de la Thaitan doar ca să merg cu 
acest convoi. Daţi-mi un motiv întemeiat pentru care nu se 
poate. 

— Un motiv? 

Se uită la ea. „Bună bucăţică, gândi el. Mă întreb dacă Olivetti 
a reuşit să muşte ceva din ea?” Căută cel mai bun motiv din 
lume, unul care să-l răzbune pe el, Armata SUA şi pe toţi 
masculii, în vecii vecilor. 

— Foarte bine, zise el. Un motiv - nu există nici o staţie de 
benzină de aici până la Marea Chinei de Sud. 

— Nu prea înţeleg... 

— Nu există toalete pentru doamne, domnişoară Shaw. Ştiu ce 
vor face oamenii mei când natura îşi va cere drepturile ei. Se vor 
ridica în picioare şi vor trage peste bord. Dumneavoastră ce veţi 
face? 

Rebecca îşi deschise gura, şovăi un moment, apoi şi-o închise. 
Maiorul Barker o salută politicos şi urcă în a doua maşină, lângă 
căpitanul Jellison care mergea de plăcere cu ei şi fiindcă ştia 
terenul din jurul garnizoanei Muc Wa. Maiorul îşi ridică mâna 
dreaptă. Şoferul camionului din faţă îşi trase ochelarii de 
protecţie pe ochi, ambreie şi-i aruncă maiorului un zâmbet 
chinuit Dacă drumul fusese minat el avea s-o afle primul. 

— Domnişoară Shaw! strigă maiorul. Aveţi vreun mesaj pentru 
căpitanul Olivetti? 

Domnişoara Shaw îi scoase limba. 

Convoiul cobori dealul, spre Penang. Trecură de periferia 
oraşului unde copii în fundul gol alergau pe stradă şi se aşezau în 
praf ca să se uite la maşini. Apoi coborâră un drum de ţară 
şerpuit. Drumul urma meandrele unui râu: mici sate de munte 
erau răspândite la intervale de trei-patru kilometri. 

Căpitanul Jellison întrebă despre planul de operaţiuni. Maiorul 
Barker schiţă o hartă în praful de pe aripa camionului: soldaţii îşi 

vor petrece noaptea aici, artileria maiorului Barker va intra pe 
poziţii pe acolo... Apoi se interesă de mersul operaţiunii Blakjak, 
pe care Puşcaşii Marini o lansaseră în podişurile de vest. 

— Au luat-o la fugă, zise căpitanul Jellison. Unuia dintre 
sergenţii mei i-a plesnit o arteră încercând să ţină pasul cu ei. 

— Oh, zise maiorul Barker. Imi pare rău. 

— Când mă gândesc ce-am fi putut face cu două unităţi de 
Puşcaşi Marini. 

— Sau de infanterie. 

— ... l-am fi împins pe bătrânul Charlie în mare. 

— L-am fi urmărit până în Burma, încuviinţă maiorul Barker. Ai 
dreptate, Jelii. Nu vom câştiga acest război până ce nu vom 
aduce trupe americane. Dar asta nu se va întâmpla niciodată. 

— Aşteaptă până la alegeri, zise căpitanul Jellison. Atunci se 
vor schimba lucrurile. 

Dar maiorul Barker nu voia cu adevărat ca lucrurile să se 
schimbe. Se distra cum nu o mai făcuse de la ultima preferinţă a 
comandanților, din Thaitan. 

La amiază convoiul părăsi râul şi începu să urce printr-o 
trecătoare. Drumul şerpuia pe serpentinele întărite cu buşteni 
putreziţi. Camioanele gemeau în viteza întâi. Oamenii din primul 
camion stăteau ghemuiţi în spatele mitralierelor, aşteptând ca 
Charlie să sară din tufişuri. Sudoarea brăzda faţa maiorului 
Barker. j 

Apoi goniră la vale, cu motoarele scrâşnind. In vale, maiorul 
Barker văzu lângă drum o piatră de mormânt mică şi albă şi 
carcasa ruginită, invadată de bălării a unui blindat francez. 
Acesta era punctul de reper Alpha. 

— O mie de oameni, zise căpitanul Jellison, privind locul 
ambuscadei. Francezii lucrau într-adevăr în stil mare, nu? 

Maiorul Barker îşi privi ceasul: ora treisprezece fix. Notă ora pe 
planul de operaţiuni. Aveau să coboare din camioane la ora 
paisprezece şi apoi vor merge spre sud în marş forţat, ajungând 
la Muc Wa înaintea zorilor, când bombardierele maiorului Minh 
urmau să înceapă focul. Această operaţiune nu avea să aibă 
nimic grandios. Maiorul simţi o undă de invidie faţă de francezi, 
care puteau arunca o mie de oameni într-un singur act vitejesc. 
Lipsindu-le această artă, ofiţerii americani trebuiau să se 
mulţumească doar cu victoriile. 

— Un elicopter! strigă căpitanul Jellison. 

— Ce dracu’? zise maiorul Barker. Ordinul operativ nu 
prevedea nici unul. 

Dar elicopterul se ţinea totuşi după ei, bâzâind convoiul ca un 
poliţai pe motocicletă după nişte contravenienţi. Apoi se lăsă pe 
un teren din dreapta drumului. Maiorul Barker şi căpitanul 
Jellison alergară spre el. 

Prima persoană care cobori din elicopter fu domnişoara Shaw; 
în urma ei, Zi-i să-i zic, secretarul unităţii. 

— Te-a răpit? îl întrebă maiorul Barker pe secretar care era 
grozav de neliniştit. Sper că ai o explicaţie bună pentru asta, îi 
zise maiorul. O explicaţie a dracului de bună. Altfel te împuşc. 

— Domnule, acest mesaj a venit pentru dumneavoastră la ora 
zece... 

— Zece fix. 

— Da, domnule, zece fix, imediat după ce aţi plecat. Ştiam că 
veţi voi să-l vedeţi, aşa că am cerut un elicopter în numele 
dumneavoastră... 

— Impuşcaţi-l! urlă maiorul Barker la soldaţii care coborâră din 
camion. 

— Domnule maior! zise secretarul, căpătând o nuanţă cenuşie. 

Soldaţii păreau să nu înţeleagă. 

— Ai învăţat limba lor? întrebă maiorul. 

— Da, domnule, zise secretarul. 

— Atunci spune-le acestor oameni să te împuşte. 

Lui Zi-i să-i zic i se lungi faţa. 

— Domnule, spuse el, Codul Justiţiei Militare interzice expres 
execuțiile sumare. 

— Mă’ tem că aşa este, zise căpitanul Jellison. : 

— Ţi-ai asumat răspunderea! Să ceri un elicopter! In NUMELE 
MEU! 

— Şi eu mi-am asumat răspunderea să vin cu el, zise 
domnişoara Shaw. 

— Mesajul, domnule, spuse Zi-i să-i zic, punând în mâna 
maiorului o radiogramă în care scria: 


COMANDANTUL 
UNITAŢII Y (PENANG) 
GRUPUL DE DESANT AEROPURTAT US. 


1 ÎN URMA ANALIZEI RAPORTULUI HARDNETZ REFERITOR LA 
VALOAREA STRATEGICA A GARNIZOANELOR PERIFERICE, NU VEŢI 
MAI DESANTA PERSONAL SUPLIMENTAR PENTRU SUSŢINEREA 
GARNIZOANEI MUC WA. 3 

2 SE VOR APLICA PROCEDURILE STANDARD IN VIGOARE. 

PENTRU COMANDANTUL 
UNITAŢII X (THAYTAN) USARGA. 


— Doamne! făcu maiorul Barker. 

— Ce-i? întrebă căpitanul Jellison. 

Maiorul Barker îi dădu radiograma. 

— Vor să tăiem şi să fugim, spuse el. Le-am spus că Muc Wa e 
pe nicăieri, dar m-au pus totuşi să-i asigur apărarea şi acum 
tâmpiţii vor să o lăsăm baltă. 

— Imi pare rău, spuse căpitanul Jellison. 

— Raportul Hardnetz. Ce dracu' e Raportul Hardnetz? 

— l-am întrebat, domnule, zise secretarul. N-au vrut să-mi 
spună. Este secret! 

Domnişoara Shaw îşi drese vocea. 

— Eu ştiu, spuse ea. 

— Dumneata ştii? Dumneata? 

— Păi, toate hainele mele erau la spălătorie şi a trebuit să 
împrumut nişte lenjerie, ştiţi, ca să pot zbura către Penang, azi- 
dimineaţă... 

— Domnişoară Shaw! 

— ... aşa că m-am dus la Beverly Ames, corespondenta de la 
Tribune. Ea mi-a spus. 

— Domnişoară Shaw, zise maiorul, respirând adânc. Ne aflăm 
în mijlocul teritoriului inamic. Putem fi atacați în orice clipă. Ce-i 
cu Raportul Hardnetz? 

— Ei, se pare că generalul Hardnetz a dovedit că pe termen 
lung este mai scump să risipeşti trupele prin toată ţara în calitate 
de consilieri. El vrea să se aducă soldaţi americani. Ştiţi - divizii 
şi chestii din astea. 

— Aleluia! strigă căpitanul Jellison. Conflictul escaladează. 

— Şi ce va fi cu desantiştii? zise maiorul Barker, gândind: „Şi 
ce va fi cu mine? Cred că mă aşteaptă azilul veteranilor”. 

— Nu pot sparge încercuirea? întrebă căpitanul Jellison. 

— Sigur că pot, îi răspunse maiorul. „Azilul veteranilor, gândi 
el. Mă aşteaptă azilul veteranilor.”. O sută de oameni cărându-şi 
răniții, rosti el. Câţi crezi că vor mai ajunge în Penang? 

— Păi... 

— Şi locţiitorul meu este acolo, zise maiorul. Nu vreau ca Al să 
fie ucis. 

— Adevărat, spuse căpitanul Jellison. Al e un om de treabă. 
Ambiţios. 

— Va trebui să renunţăm la Muc Wa, zise maiorul. Asta-i tot ce 
putem face, să renunţăm. 

— Imi pare rău. N 

— Corect! zise maiorul, din nou vesel. Işi puse mâna pe 
umărul căpitanului Jellison. Tu ai fost la Muc Wa, îi spuse el. Ai 
fost acolo cu grupul lui Al când am trimis trupele în acel loc 
blestemat. Poţi să-i arăţi pilotului drumul? 

— Sigur. 

— Spune-i căpitanului Olivetti că tot personalul american va 
deflui cu voi. Spune-le soldaţilor... „Ar fi trebuit să fiu francez”, 
gândi el. Spune-le că aş fi vrut să fiu alături de ei în ultima lor 
luptă. Se întoarse spre domnişoara Shaw şi spre secretar. Voi doi 
veţi merge înapoi cu mine, la Penang, le zise el. 

Privindu-i, îşi aminti ce-i spuse generalul Hardnetz şi se întrebă 
dacă cumva totul era un complot comunist pentru discreditarea 
Trupelor de Desant, domnişoara Shaw fiind agenta lor. 

— Nu trebuie să vă faceţi griji pentru mine, domnule maior, îi 
spuse ea cu un ton obraznic. 

— Ce-i asta? 

— Am spus: nu vă faceţi griji pentru mine. Am fost la toaletă 
înainte de plecare. 


Când auzi elicopterul, Stephen aprinse o fumigenă galbenă 
lângă buncărul de transmisiuni, care era acum cel mai adăpostit 
punct al taberei. Apoi, le spuse mitraliorilor să măture câmpul 
spre vest, nord şi est, pentru a-l determina pe Charlie să-şi ţină 
capul la cutie. Apoi îşi făcu cruce. 

Elicopterul se trânti pe coasta dealului, iar căpitanul Jellison şi 
căpitanul Olivetti se bucurară de revedere, în timp ce echipajul 
se uita după găuri făcute de gloanţe. Găsiră trei şi o scurgere 
mică, dar constantă, de ulei verzui. Şeful de echipaj se uită la 
pilot cu o faţă lungă. Pilotul întrebă: 

— Câţi americani sunt aici? 

— Patru, răspunse căpitanul Jellison. 

— Trei, zise căpitanul Olivetti. Transmisionistul a fost ucis azi- 
noapte. 

— Asta-i bine, spuse pilotul. Pot lua trei oameni şi ce au pe ei, 
dar nimic în plus. Pierd lichidul hidraulic. 

— Deci, asta este, nu? spuse căpitanul Olivetti, încercând să 
socotească pe degete. Bine, zise el când termină. Au fost doar 
două nopţi, dar au fost trei zile, asta-i sigur. Arboră zâmbetul lui 
strălucitor. Ce mai aşteptăm? Hai acasă! 

Soldaţii începeau să se dumirească. Priveau la elicopter, apoi 
la ofiţeri, apoi la jungla unde pândea Charlie. Apoi se uitară la 
Stephen. „Gata cu vacanţa” îşi spuse el şi se duse să-i înfrunte 
pe ofiţeri. 

— Ce se întâmplă? întrebă el. 

— Coloana de întăriri a fost rechemată, îi spuse căpitanul 
Jellison. Ordin de la Thaitan. 

— Deci, trebuie să spălăm putina? 

— HEI! strigă căpitanul Olivetti pe tonul lui de comandă. 
Termenul este defluire. Cunogşti procedura, caporal. 

— De ce nu spargem încercuirea? zise Stephen. De ce să nu 
punem răniții în elicopter, iar restul să ieşim de aici la noapte? 

— Am discutat şi despre asta, caporal, îi zise căpitanul Jellison, 
liniştindu-l. Maiorul Barker nu vrea să-şi asume riscul să vă 
piardă când spargeţi încercuirea. 

— Şi ce facem cu soldaţii? întrebă Stephen. Noi i-am adus aici; 
nu-i putem lăsa aşa. 

— Nu te agita, băiete, nu-i ţara ta. Nu sunt oamenii tăi. 

— Pe dracu’ nu sunt! zise Stephen. 

Mulțimea din jurul elicopterului deveni tot mai numeroasă, pe 
măsură ce refugiații şi răniții valizi se înghesuiau, ca şi câţiva 
soldaţi, de altfel, care ar fi trebuit să fie la parapet. Pilotul făcu 
semn trăgătorului şi şefului de echipaj. Cei doi se suiră în 
elicopter şi-şi luară în mâini armele automate, cu un gest firesc. 

— Hai să ne mişcăm, spuse pilotul căpitanului Olivetti. Un 
coleg de-al meu a păţit-o aşa, la graniţă. Aliaţii s-au agăţat de 
elicopter şi nu s-a mai putut ridica. 

— Mada! zise căpitanul Olivetti. Unde-i interpretul ăla afurisit? 

Cowboy ieşi din cercul de soldaţi. 

— Aici, domnule! spuse el, trăgându-l de mânecă pe căpitan. 

Căpitanul Olivetti îi dădu mâna la o parte. 

— Spune-le soldaţilor să se îndepărteze de elicopter, îi ordonă 
el. Spune-le că echipajul va trage în oricine se apropie sub zece 
metri. 

— Da, domnule, zise Cowboy. Mă luaţi cu dumneavoastră, 
domnule? 

— SPUNE-LE! 

— Vă rog, domnule! Eu sunt interpret, interpret a-ntâia. 

Căpitanul Olivetti duse pumnul sub nasul lui Cowboy. Stephen 
se băgă între ei, obligându-l pe căpitan să se dea înapoi. 

— Spune-le oamenilor, Cowboy, îi zise Stephen. 

— Nu mă uitaţi, domnule? 

— Nu. Nu te voi uita. 

Cowboy se uită la ei. Apoi cu faţa frământată de îndoială, se 
duse să strige la soldaţi. 

Căpitanul Olivetti râse. 

— Ei, la naiba! Chiar că te pricepi la cioroii ăştia, Courcey. 

— Au încredere în mine, spuse Stephen, simțind un mare gol 
acolo unde ar fi trebuit să-i fie măruntaiele. 

Apoi apăru Butterfly, foarte vizibil însărcinată, sub cămaşa ei 
de camuflaj, cămaşa lui Stephen. Mergea la trei paşi în urma lui 
Ski. Faţa ei frumoasă maronie, era dinainte pregătită pentru un 
refuz. Ski o duse la pilot şi-i spuse: 

— Asta-i soţia mea. Nu are mai mult de patruzeci şi cinci de 
kilograme... pentru numele lui Dumnezeu, domnule, nu poţi 
arunca un radio sau ceva şi s-o iei? 

Pilotul deschise gura să obiecteze, dar Ski i-o luă înainte: 

— Plătesc eu pentru radioul ăla nenorocit. 

Căpitanul Olivetti crescu cu câţiva centimetri. 

— Sergent Oleonovski termină cu căcatul ăsta. 

— Dar e soţia mea, căpitane. 

— Nu ai nici o soţie. 

— Am fost cununaţi de un preot, îi spuse Ski. 

— Actele tale spun că eşti necăsătorit. 

Pe faţa lui Ski se aşternu o încăpățânare de catăr. 

— Am dormit cu Butterfly în fiecare noapte, de patru luni, zise 
el. Ea mi-a făcut mâncarea. In burta ei este copilul meu. Este 
soţia mea, la naiba. 

— Nu contează, Ski, îi spuse Stephen, simțind că golul îi 
cuprinse şi pieptul. Butterfly poate să meargă în locul meu. Eu 
nu... Trebui să-şi dreagă vocea. Eu nu merg, spuse el. 

Căpitanul Olivetti îşi ridică mâinile lui mari. 

— Ce dracu’ e asta? întrebă el. 

— O, Steve, spuse Ski, nu te pot lăsa să faci asta. 

— Nu trebuie să mai spui nimic despre asta. Eu nu merg. 

— Ei, Isuse, zise Ski scărpinându-se în cap. iți mulţumesc 
Steve. Dacă va fi băiat îi punem numele tău. 

— Courcey, spuse căpitanul Olivetti, îţi ordon oficial să urci în 
acest elicopter. 

— Poţi să te ştergi la cur cu ordinul tău oficial, căpitane, îi 
răspunse Stephen, la fel de solemn. 

O clipă se chiorâră unul la altul, apoi căpitanul izbucni într-un 
hohot de râs. 

— Necazul cu tine, caporale, este că eşti un fraier sentimental, 


169 


zise el. Gândeşti cu coaiele, nu cu creierul... Dar, e în regulă! 
Înţeleg că te oferi voluntar să-i conduci personalul pe indigen 
pentru ruperea încercuirii. 

— Inţelege ce vrei, zise Stephen. „Căpitanul Olivetti este omul 
care aş fi vrut eu să fiu, gândi el. Omul eficient. Inginerul care-şi 
face treaba şi pleacă”. 

— Foarte lăudabil, într-adevăr, te voi propune pentru Steaua 
de Bronz, dacă reuşeşti. Apropo, nu uita să distrugi hârtiile. 

„Mă bucur că n-am reuşit”, gândi Stephen. 

— Mortierul! strigă Ski, iar soldaţii se trântiră la pământ. 

Proiectilul fâşâi pe deasupra lor şi apoi lăsă o grămadă de 
carne în locul unde se ghemuiseră trei dintre soldaţi. Pilotul se 
făcu alb ca varul. 

— Imbarcaţi-vă! strigă el. Haideţi dracului de aici! 

Se buluciră înăuntru Ski şi Butterfly rezemaţi de perete, între 
trăgător şi şeful de echipaj, iar cei doi căpitani în locurile de la 
uşă - şi motorul scrâşni. Incă o grenadă explodă pe coastă, 
zgâlţâind elicopterul. Palele motorului şuierară, aparatul se ridică 
şi apoi o luă din loc. 

„Ray avea dreptate, îşi zise Stephen. A învăţat ceva la şcoala 
aia de Duminică din Michigan sau Minnesota sau unde o fi fost... 
Nu sunt atât de rece cum credeam; Ray a avut dreptate. Mă 
întreb dacă a avut dreptate şi cu restul”. 

Alergă pe colină să-i mai vadă o dată. Pe când elicopterul 
trecea pe deasupra tranşeelor lui Charlie, căpitanul Olivetti se 
aplecă periculos peste uşă şi-şi descărcă arma în rebelii aflaţi jos. 
Apoi, îşi flutură carabina descărcată spre Stephen. 

Se îndepărtară, clătinându-se pe deasupra câmpului, până ce 
ajunseră în dreptul pădurii, apoi se ridicară la altitudine, în 
siguranţă. Deveniră o pată la orizont, îndreptându-se spre nord 
nord-est. Apoi dispărură. 


170 


Capitolul 21 


Convoiul a ajuns în Penang pe la ora trei. Maiorul Barker 
refuză să o ducă la aeroport, astfel că Rebecca sări jos şi luă o 
ricşă. Camioanele scrâşniră din frâne în spatele ei şi maiorul 
începu să strige ceva despre femei albe singure pe străzi. 

— Aeroport, zise Rebecca sărind în rişcă, care era o mică 
remorcă pe două roţi, agăţată de o bicicletă. Existau şi ricşe 
motorizate, dar ea nu avea încredere în ele. 

„Cândva am vrut ca el să fi murit, gândi Rebecca în timp ce 
ricşa alerga repede peste pietrele pavajului. Dar nu am vrut cu 
adevărat asta”. 

Ricşa intră în principala bază americană şi se opri în faţa 
clubului ofiţerilor. Rebecca cobori. 

— Nu, zise ea, bătând cu piciorul în trotuarul din lemn. Nu la 
clubul ofiţerilor. Je voudrais aller a l'aeroport. Işi ridică braţele şi 
se balansă uşor, scoțând un zgomot ca de bondar. Omul dădu 
energic din cap, ea se urcă din nou în rişcă şi porniră iarăşi. 

„Să nu fie rănit, se ruga ea. Măcar să nu fie rănit. Il iau eu de 
aici”. 

După ce se opriră la Oficiul de Schimb, la Baza Corpului de 
Marină, la Misiunea Baptistă Americană, ajunseră în sfârşit la 
aeroport la ora patru. Rebecca îl plăti pe om şi alergă în clădirea 
administraţiei. 

— Elicopterul dinspre Muc Wa, zise ea cu inima zbătându-i-se 
agitată în piept, a aterizat deja? 

— Muc Wa? zise aviatorul din dosul ghişeului. Azi nu avem 
trafic dinspre Muc Wa. 

— Poate era nava CL, zise un sergent, apropiindu-se de ea şi 
rezemându-se cu coatele pe tejghea. Era nava CL, domnişoară? 

— Aia este White Knight Şase, spuse un căpitan de la un birou 
din dosul ghişeului. 

— White Knight Şase este într-o cursă pe Aleea Ambuscadei, 
zise aviatorul, privind pe o tablă mare, acoperită cu semne 
misterioase trase cu creta. N 

— Au fost deturnaţi, îi zise căpitanul. Incă n-ai primit ordinul 
revizuit? 

Toţi priviră întrebător la Rebecca. 

— Dar unde este? întrebă ea. Căpitanul luă un aer vigilent şi 
încăpățânat. 

— De ce vreţi să ştiţi? întrebă el, iar aviatorul şi sergentul se 
dădură în lături. Aveţi autorizaţie să vă aflaţi pe proprietatea 
Forţelor Aeriene SUA? De fapt cine sunteţi? 

Rebecca îi aruncă o privire glacială. 

— Unde este superiorul dumneavoastră? 

Căpitanul arătă pe un rând de uşi din celălalt capăt al sălii de 
aşteptare. Rebecca merse într-acolo, apoi coti repede afară, 
unde găsi un sergent gras cu mustață de focă, aşezat pe o 
grămadă de saci cu corespondenţă. El îi spuse că White Knight 
Şase este aşteptat în douăzeci de minute. 

— Au fost nevoiţi să se oprească şi să astupe nişte găuri de 
gloanţe, explică el, făcându-şi vânt cu pălăria cu boruri largi. 

„Găuri de glonţ, se gândi Rebecca. Doamne!” Apoi îşi zise: 
„Trebuia să mă fi întors la baza aeriană să mă dau cu ruj”. 

Se strecură în clădirea administraţiei şi găsi un aviator care 
să-i stea de strajă lângă latrină. 

„Numai să nu fie rănit Stephen, se rugă ea. O, sunt plină de 
praf!” îşi şterse faţa cu nişte şervete umezite, în timp ce nările îi 
erau asaltate de mirosul puternic de ţap, din latrină. „Nu-mi pasă 
că e soldat. Nu-mi pasă că a făcut dragoste cu Butterfly. Nu 
vreau să fie rănit”. 

leşind din latrină îl văzu pe... Ray Hamilton! Târa un sac pe 
pardoseala sălii de aşteptare. 

— Ray! strigă ea. De unde vii? 

— Am fost la Spitalul Baptist, îi zise el, îngrozitor de palid şi de 
trist. Acum mă evacuează. 

— Bietul Ray! Ai fost rânit? 

— Nu, spuse el. Malnutriţie. Işi târî sacul spre prag şi se opri 
acolo gâfâind. Asta-i cursa mea, arătă el spre un mic avion de 
transport, geamăn cu cel care o aduse pe Rebecca în Penang. 
Era parcat în capătul pistei. 

— Te rog, îi zise ea amicului cel gras, care încărca acum sacii 
poştali într-un jeep. Acest om este rănit. Poţi să-l iei până la 
avion? 

— Rebecca! zise Ray. 

— A, desigur, zise sergentul cel gras. Unde aţi fost lovit, 
domnule? 

— Păi, eu... 

— La Muc Wa, zise Rebecca. 

— Lăsaţi-mă pe mine, zise sergentul, luând sacul de la Ray. 
Toată lumea vorbeşte de lupta pe care aţi dat-o la Muc Wa, 
domnule locotenent. 

Rebecca îl puse pe Ray să se aşeze în faţă, în timp ce 
sergentul termina de încărcat jeepul. 

— Când l-ai văzut ultima dată pe Stephen? întrebă ea aproape 
sufocându-se. 

— Alaltăieri. 

— Era... bine? 

— Sigur. A fost lovit la umăr acum vreo săptămână, dar nu era 
nimic grav. 

— Rănit? 

— Doar o zgârietură... Ei, Rebecca! Ţii la el, nu? 

— Sigur că nu, spuse ea cu inima bătându-i de încântare. Dar 
e un om, în definitiv, şi există şi aşa destulă suferinţă în lume. 

— Ei, îmi pare rău. Ultimul lucru pe care mi l-a spus a fost cât 
de mult te iubeşte. 

— Nu-i adevărat! 

— Sigur că este! 

— Stephen a spus asta? Rebecca simţea că pluteşte. Muc Wa 
i-a folosit. A învăţat ceva acolo. 

— Da, zise Ray. Numai că... 

— Numai că ce? zise ea şi se gândi: „Acum o să-mi spună 
despre Butterfly”. 

— Ei, nu-i o idee prea bună să te îndrăgosteşti de o ţară care 
nu-i a ta. 

„Da, se gândeşte la Butterfly”, decise Rebecca. 

— Va scăpa el. 

— Sigur că da. 

Rebecca se duse cu ei la avion, stând în spate, pe sacii de 
corespondenţă. 

— La revedere, Ray, spuse ea. Te voi mai vedea în Carolina de 
Nord? 

— Nu, zise el. Vreau să-mi dau demisia. 

— Bine. 

Ray îşi atinse mustaţa. 

— Nu este bine să eşuezi, zise el. 

— Dar să eşuezi într-un lucru rău! 

— Nu trebuia să fie rău. Pentru Stephen n-a fost. 

Rebecca voia să obiecteze, dar nu putu. „Dacă este atât de 
rău să fii soldat, gândi ea, de ce vreau din nou să-l văd pe 
Stephen?” Aşa că îmbrăţişă trupul costeliv al lui Ray şi-l sărută 
pe obraz. „Te rog, adu-mi-l înapoi pe Stephen. Te rog, mai dă-ne 
o şansă”. 

Apoi văzu elicopterul, o dihanie verde, burtoasă, aşezându-se 

pe pistă. Ateriză greoi, sări din nou în sus, apoi se linişti. Rebecca 
alergă spre el, tropăind cu ghetele pe plăcile de tablă perforată 
din care era construită pista. Era conştientă că şi ceilalţi alergau 
să-i vadă pe eroii de la Muc Wa. 

Primul care cobori fu căpitanul Olivetti, neîncăpându-şi în piele 
de mândrie; apoi, acel sergent drăguţ cu ochii bulbucaţi; apoi, 
frumoasa Butterfly, purtând cămaşa lui Stephen. Rebecca se tot 
chinuia să-l recunoască pe al patrulea. Pasager şi aproape că 
muri când văzu că este căpitanul de Puşcaşi Marini din convoiul 
maiorului Barker. 

— Dar unde-i Stephen? întrebă ea. 

Sergentul Oleonovski o privi cu ochii lui spălăciţi, uimiţi. Apoi 
arătă cu degetul gros spre direcţia din care veniseră. 

— Mort? întrebă Rebecca. 

— Ei, ei! zise căpitanul Olivetti. la uite ce primire! 

— Caporalul Courcey, zise Rebecca. Este... 

Căpitanul îşi agăţă carabina pe umăr, îşi lăsă şapca de base- 
ball pe sprânceană şi-i aruncă o privire lungă, admirativă. 

— İn armată, spuse el, îi socotim pe cei vii, nu şi pe cei morţi. 
Fii bucuroasă că doi dintre noi ne-am întors, iubit-o. Uită-i pe 
ceilalţi. 

— O, zise ea. Şi caporalul Ackley? 

— A murit ca un soldat! spuse căpitanul Olivetti. 

Rebecca simţi că Butterfly, cu ochii mari, ca de ciută speriată, 
o ţinea de mână, şi că se îndreptau spre clădirea administraţiei 
cu un grup de soldaţi şi aviatori. Un camion apăru de undeva. Se 
aşeză în faţă, între Butterfly şi căpitanul Olivetti. 

Căpitanul mirosea a sudoare, a praf de puşcă şi probabil a 
sânge. „Stephen ar fi mirosit la fel”, gândi Rebecca, acceptând 
braţul masiv care îi cuprinse umerii. Camionul se îndepărtă de 
aeroport, zăngănind pe drumul de pământ spre Penang. Rebecca 
simţi că plânge, dar lacrimile îi curgeau prin inimă, spre obraji. 
„Armata îi socoteşte pe cei vii, îşi zise ea. Femeile îi socotesc pe 
morţi”. 

Camionul se opri şi Olivetti o ajută să coboare. Se aflau în faţa 
la Hôtel de Paris, o clădire scundă, cenuşie, cu un acoperiş de 
tablă ondulată. Rebecca îl lăsă să o conducă înăuntru şi aşteptă, 
în timp ce el semnă în registru. „Imi oferă un loc unde să pot 
plânge, decise ea. Este mai de treabă decât l-am crezut. Sau 
poate-le înţelege mai bine pe femei”. Il urma pe scările uzate din 
lemn. Două femei în livrele purpurii jucau cărţi în faţa scărilor. 
Una din ele ridică privirea şi-i aruncă Rebeccăi un zâmbet dur, de 

prostituată, apoi se întoarse la jocul ei. 

Merseră pe un coridor lung, cu duşumele care scârţâiau; în 
faţa unora dintre uşi se vedeau bocanci şi sandale cu toc. 
Căpitanul Olivetti se opri în faţa uşii cu numărul doisprezece, 
unde nu se aflau încălțări. Deschise uşa şi o împinse uşor 
înăuntru. 

Camera era întunecată. Un pat mare, desfundat, ocupa 
jumătate din spaţiu şi undeva curgea o toaletă. Rebecca se 
aşeză într-un scaun din trestie, în timp ce căpitanul Olivetti trase 
plasa de țânțari şi bătu pernele; ea privi spre perete şi se pomeni 
ochi în ochi cu o reptilă mai mare ca mâna ei. 

— Oo! strigă ea, sărind în sus. 

— Doar o şopârlă, zise căpitanul Olivetti, trăgând-o spre pat 
Inofensivă, prinde țânțari şi chestii din astea. 

Ea se aşeză pe pat, apoi se pomeni apăsată de trupul mare al 
căpitanului, ars de praf de puşcă şi mirosind a sudoare. 

„O, Doamne, îşi zise Rebecca, înmuindu-i-se încheieturile, de 
fapt nu era grijuliu cu mine. Vrea să facă dragoste cu mine”. 
Buzele lui grele o sufocau, iar o mână mare îi bâjbâia pe la 
centură. „Nu mă pot lupta cu el, e prea puternic. N-am mai 
cunoscut un om atât de puternic”. Catarama se desfăcu şi 
degetele mari, butucănoase îi pipăiau burta. „Să tip? Cui i-ar 
păsa dacă ţip? Şi oricum...” 

„Imi voi închipui că e Stephen”, se decise Rebecca când 
mâinile lui mari o săltară ca să ajungă la încuietoarea sutienului. 
„O voi face pentru Stephen”. 


— Charlie va năvăli aici la noapte, zise Stephen. 

— O.K., zise bătrânul, bătându-se peste baionetă. De câteva 
zile îşi încrucişa una din puştile M-1 aduse de căpitanul Olivetti. 
Eu pregătit. 

— Ei, îmi pare rău că te dezamăgesc, amice, dar o vom şterge 
de aici înainte ca Charlie să se poată mişca, îi zise Stephen. 

Bătrânul râse ştirb. 

— A! O.K., spuse el, apoi se puseră pe treabă. 

Nimic nu se schimbase de dimineaţă. Continuau să deţină 
jumătatea nordică a taberei, incluzând colina cu postul de 
comandă, latrina şi grădina de legume a lui Toffee. Platoul de 
paradă - unde Stephen îi aduna pe soldaţi în fiecare dimineaţă în 
ultimele patru luni - era acum ţara nimănui. In spatele lui Charlie 
îşi făcuse propriul său perimetru fortificat, folosind resturile din 
colibele soldaţilor, sacii de nisip şi sârma ghimpată de la peretele 

sudic. Şi, desigur, grosul rebelilor pândeau în pădure, aşteptând 
marele asalt de la noapte. 

Bătrânul distribui câte trei kilograme de orez fiecărui soldat şi 
aruncă restul în latrină. Cowboy distruse şi incendie postul de 
comandă. Stephen făcu un tur pe la posturile de mitraliere şi 
mortiere, arătând soldaţilor cum să-şi distrugă armele la 
momentul potrivit. 

Pe când se afla în buncărul dinspre nord-vest, spre apus 
apărură la marginea pădurii cinci oameni. Stephen îi privi cu 
binoclu. Alergau cu greu spre garnizoană, fără arme, dar cu 
pachete voluminoase prinse în jurul taliei. Dinamită. Pesemne că 
Charlie îşi stabilise planul de atac şi acesta necesita o gaură în 
peretele vestic. Omul de la mitralieră se uită la Stephen. 

— Aşteaptă, îi zise Stephen, ridicând mâna, aşteaptă... 
aşteaptă... ACUM! 

Omul trase, în timp ce colegul lui zăcea încovrigat pe sacii de 
nisip şi dormea. Stephen băgă benzile cu cartuşe. „Pot salva 
partea cea mai bună din Muc Wa”, gândi el, privind o muscă de 
pe nasul soldatului adormit „Pot salva oamenii care au construit 
tabăra cu mine”. Soldatul adormit îşi încreţi nasul apoi dădu din 
mână să gonească musca. 

Trei dintre purtătorii de dinamită reuşiseră să treacă drumul şi 
unul dintre ei ajunse la gardul de sârmă ghimpată. Se lăsă acolo, 
rănit şi gâfâind în timp ce camarazii lui trăgeau spre el din 
pădure. Până la urmă îl nimeriseră şi el pieri împreună cu vreo 
douăzeci de metri de sârmă ghimpată. Stephen îndreptă 
mitraliera spre acel punct şi-l puse pe trăgător să memoreze 
coordonatele, în caz că Charlie ar veni la noapte. 

Echipa Bătrânului mutase aproape toate materialele din 
tabără, pe coasta nordică. Era o grămadă impresionantă - 
bocanci, baloţi cu uniforme, treizeci-patruzeci de carabine, lăzi 
cu conserve şi chiar două coşciuge din fibră de sticlă, de-ale 
generalului Hardnetz. Stephen mină grămada cu termit. li dădu 
declanşatorul Bătrânului, care aşteptă trăgând din pipă ca unul 
din proiectilele de mortier ale lui Charlie să se apropie. Atunci 
trase de fir. Grămada izbucni în flăcări puturoase iar Charlie nu 
avea să ştie niciodată că nu proiectilele lui declanşaseră 
incendiul. 

Ora şapte. Stephen merse în buncărul de transmisiuni şi-i 
spuse asistentului lui Ackley să încălzească generatorul. Cartea 
cu coduri era pe măsuţă. Stephen se chinui să găsească alfabetul 
Morse şi bătu THUNDERHEAD, AICI BLAZE. Repetă mesajul până 

ce difuzorul începu să arunce spre el puncte şi linii. Aşteptă o 
pauză, apoi bătu restul mesajului: DE LA ORELE DOUĂZECI ŞI 
UNU ZERO ZERO PUTEŢI CONSIDERA MUC WA TERITORIU 
INAMIC. Apoi sfărâmă radioul şi generatorul şi ieşi afară, unde 
soarele era un disc auriu deasupra munţilor. 

Angel era acolo alergând spre el în rochia ei strălucitoare, de 
un portocaliu intens, făcută din mătase de paraşută, ca de altfel 
şi restul hainelor sale. Sări înainte să ajungă la el şi Stephen o 
prinse, sprijinind-o cu mâna de fundul ei mic şi osos. 

— Nu poţi purta rochia asta la noapte. Se vede în întuneric. 

— O.K., zise ea, încleştându-se de el cu braţele şi cu 
picioarele. 

— Nu ai altceva să-ţi pui? o întrebă el, dar Angel doar îşi lipi 
faţa caldă de gâtul lui. 

Cowboy şedea posomorât în adăpostul de la punctul de 
comandă. Stephen se lăsă pe vine lângă el, ţinând-o pe Angel. 

— Cowboy, îi zise el, tu de ce nu stai pe vine, ca noi, ceilalţi. 

— Eu sunt pe jumătate francez, domnule, zise el pe un ton 
nefericit. 

— Şi ce? 

— Francezii şed pe jos. Aşa fac albii. 

— Eu nu fac aşa, sublinie Stephen. 

— Da, domnule, spuse Cowboy. Dar cred că dumneavoastră 
sunteţi mai bun decât mine... domnule. N 

Stephen o desprinse pe Angel şi o aşeză pe pământ. li ridică 
rochia portocalie şi i-o trase peste cap, reuşind să i-o agaţe în 
păr. Angel era încântată. O ajută să i-o desprindă, zâmbindu-i cu 
faţa ei tuciurie, delicată, ca şi cum ar fi ştiut totul despre bărbaţi, 
femei şi rochii de mătase. 

— Eşti prea mică, spuse Stephen. Caută-mă peste vreo cinci 
ani. 

— O.K., zise Angel. 

El îşi scoase cămaşa de uniformă şi i-o puse fetei. Cu mânecile 
rulate, era acceptabilă. Angel îşi ridică poalele şi se înveli, 
admirându-se. „Fetele astea două m-au curăţat”, gândi Stephen. 

Şapte şi jumătate. Soarele coborâse şi amurgul se aşternu 
peste junglă şi câmp. 

— Cowboy! zise Stephen, bătându-l pe umăr intenţionat. Ti-ar 
plăcea să conduci cu mine spargerea încercuirii? 

— Eu nu sunt soldat domnule. 

— Preferi să mergi cu refugiații? 

— O, da, domnule! 

— Perfect. Poţi merge cu refugiații - cu o condiţie. Vei avea 
grijă de Angel. O vei purta în braţe dacă va fi nevoie, dar nu o vei 
scăpa din ochi. Ai înţeles? 

— Da, domnule. 

— Dacă lipseşte când ne regrupăm, ai să vrei să te fi prins 
Charlie, îi zise Stephen. 

— Aveţi încredere domnule. 

Stephen o sărută pe fetiţă. Apoi se duse să-l caute pe Bătrân, 
simțind pe buze gustul sardelelor mâncate la ultima masă a lui 
Angel la Muc Wa. 

„Acum mergi la luptă cu un tricou alb, ca un nebun”, îşi zise el. 
Se opri şi îşi mânji cu noroi tricoul. Era mai bine, dar nu cine ştie 
ce. N 

Şapte patruzeci şi cinci. Intunericul era aproape deplin. 

Urmându-şi instrucțiunile, oamenii distruseră mitralierele şi se 
retraseră spre colină, unde materialele care ardeau mai dădeau 
încă puţină lumină. In fiecare pluton erau vreo douăzeci de 
luptători. Bătrânul aşeză plutoanele într-un romb, cu răniții şi 
refugiații în centru. El avea să comande ariergarda. Stephen 
avea să meargă în vârf. Aveau să treacă prin poarta nordică, 
singura pe care o mai controlau. 

Ora opt. 

— In regulă, zise Stephen. Să mergem. 

Imediat ce ieşiră pe poartă, oamenii lui Charlie săriră din 
pământ la picioarele lui. Focurile armelor clipeau în noapte. 
Undeva ciocănea o mitralieră. Stephen se simţi teribil de singur, 
ştiind că nu există adăpost în spate, nici plutoane de rezervă, nici 
Ski, care să-i vină în ajutor, urlând. Lovi cu arma o umbră care-i 
ieşi în cale, alergă câţiva paşi, lovi altă umbră. Plutonul era tot 
lângă el şi părea încă în forma bună. Erau la jumătatea coastei, 
între tabără şi morminte. larba umedă îi fâşâia sub bocanci... O 
mare zarvă de împuşcături în spate; probabil că Charlie năpădise 
colina şi era pe urma Bătrânului. „Plutoanele doi şi patru au 
trecut de poartă, îşi zise Stephen. Acum nu pot merge prea 
repede, altfel îi pierdem pe răniţi”... Crucea francezilor lucea 
cenuşie în întuneric. Stephen continuă în pas forţat, trăgând foc 
cu foc, de la şold. „Acum este o chestiune de statistică, gândi el. 
Atâţia oameni, atâţia metri cubi de aer, atâtea gloanţe în zbor... 
Nu pot face nimic pentru a-mi creşte şansele”. Carabina sună în 
gol, iar el schimbă încărcătoarele şi trase din nou. 

Văzu pădurea, o linie neagră între cer şi pământ, şi clipirile 
nebuneşti care însemnau că Charlie îi aştepta acolo. „Sfinte 

Isuse, îşi zise Stephen. Mi-ar fi plăcut să am cămaşa de 
camuflaj”. 

THNUK! THNUK! Zgomotul carabinelor chiar în spatele lor. 

— Mişcaţi-vă, zise Stephen. Îl bătu pe umăr pe cel de lângă el 
şi începu să alerge uşor spre marginea pădurii. „Atâtea gloanţe, 
atâţia metri cubi de aer prin care să treacă”... Din spate se ivi o 
umbră, o greutate zdrobitoare îi căzu pe umăr şi el se împletici 
spre un copac. Umbra dispăru; soldaţii treceau pe lângă el spre 
junglă. Stephen alergă mai departe. „Am reuşit!” gândi el şi 
atunci îl lovi glonţul. li explodă în carne ca o rachetă luminoasă, 
în mijloc, iar durerea îl cuprinse ca un văl purpuriu care îl trânti la 
pământ. 


Rebecca se ridică în capul oaselor. Avea o senzaţie vagă de 
stânjeneală, de parcă acoperişul lumii era pe cale să fie smuls, 
lăsând-o despuiată, poate asta era cauza. Trase braţul puternic 
al căpitanului Olivetti până ce văzu cadranul fosforescent al 
ceasului. Nouă şi jumătate. 

— Ce, făcu prin somn căpitanul? 

Rebecca îi lăsă braţul să cadă. Căpitanul Olivetti continuă 
totuşi să doarmă. Ingheţase până la oase, dar nici moartă nu 
voia să se lipească de el ca să se încălzească. Aşa că se uită pe 
jos după pătură şi se înveli cu ea. Senzaţia de stânjeneală tot nu 
dispărea. Nu era din cauza relaţiei sexuale. O durea puţin 
pieptul, dar în rest se simţea bine, împăcată cu trupul, dacă nu şi 
cu sufletul ei. 

— O, la dracu'! zise ea dându-se jos din pat. Degetele i se 
chirciră pe podeaua rece. Duse scaunul din trestie la geam şi se 
aşeză acolo privind acoperişurile Penangului. 

— Ce-i? întrebă căpitanul Olivetti din pat. 

Peste oraş, departe în munţi, pâlpâia o lumină albă printre 
nori. Rebecca îşi ţinu răsuflarea şi ascultă. Prin noapte se auzea 
un huruit înfundat, îndepărtat, ca al unui tren trecând la distanţă. 

— A, asta este, zise ea. E furtună. Vine musonul. 

— CE? Patul scârţâi iar Rebecca văzu ridicându-se silueta 
cenuşie a căpitanului, ca o fantomă. 

— E furtună, zise ea bucuroasă că l-a trezit. 

Căpitanul Olivetti se dădu jos din pat. Bâjbâi spre fereastră 
dregându-şi vocea şi hârâind. Se aplecă peste fereastră şi scuipă. 
Apoi îşi întoarse capul lui mare, cercetând stelele. 

— Obuziere, spuse el. 

— Ce? 

— Obuziere de unu cincizeci şi cinci. Se pare că Muc Wa a 
căzut şi maiorul Minh o bombardează ca naiba. 

Rebecca se cutremură. 

— Bietul Stephen, zise ea. 

Căpitanul se săltă cu fundul pe pervaz. 

— La dracu', spuse el, nu-ţi face griji pentru el, este desantist. 

— Dar de ce? întrebă Rebecca. 

— De ce, ce? 

— De ce s-a făcut Stephen soldat? 

— lubito, zise căpitanul Olivetti, cei de la Desant sunt cei mai 
duri, cei mai ai dracu' soldaţi din armata americană, şi vreau să 
demonstrez asta în cinci minute. Işi puse palma pe ceafa 
Rebeccăi. „Cred că a vrut doar să arate că este destul de bun 
pentru a fi în primele rânduri”. 

Degetele lui se strânseră. Lucru îngrozitor, lucru de neiertat 
era că ceafa ei se înfioră, întregul ei trup se înfioră ca şi cum ar fi 
vrut să se strângă într-un ghem cald, strâns pentru totdeauna în 
mâna căpitanului. 

— Dar, urmă el, n-a prea reuşit. 

— De ce spui asta? întrebă Rebecca. „Strânge mai tare!” gândi 
ea. Ce ştii tu de fapt despre Stephen Courcey? 

— S-a legat prea mult de cioroi, asta ştiu. N-a fost un 
profesionist! 

— Ucigaş profesionist? Criminal profesionist zise ea, 
strângându-şi umerii sub degetele lui puternice. 

— Profesionist de orice fel, spuse el. Un profesionist ştie când 
să plece... Dar ce-i tot rahatul ăsta cu Courcey, de fapt? Este 
doar un simplu voluntar. 

— Să te ia dracu’, zise Rebecca, sărind. Pătura îi căzu. 
Snobule, zise ea. Tu... tu... Căcatule! 

Căpitanul râse. 

— Oricum, dacă te interesează asta, de ce nu-l întrebi? 

— Cum? 

— Păi, dacă a ieşit din Muc Wa înainte ca obuzierele să 
înceapă să... 

— Dar... 

— ... pariez că va coborî din aceşti munţi cu compania aproape 
intactă. Este un yankeu împieliţat Cred că va scăpa, dacă-şi va 
folosi capul şi nu mai face prostii. 

— Dar mi-ai spus... 

— Soldăţia nu-i aşa periculoasă pe cât i-a mers vestea, zise 
căpitanul Olivetti. Dacă un soldat ţine minte ce a fost învăţat, e-n 

regulă. Principalul este... 

— Mi-ai spus că... 

— Principalul e să nu te implici. Omul îşi pierde cumpătul când 
se implică. 

— Mi-ai spus că e mort! 

— Nue. 

— Mi-ai spus că... 

— Am spus că Ackley e mort. Nu Courcey. 

Rebecca îşi strânse pumnii şi se apropie de el. El se retrase. 

— Spune-mi clar, Stephen Courcey era în viață când ai plecat 
din Muc Wa sau era mort? 

— In viaţă, spuse căpitanul, dându-se înapoi spre pat. 

— Şi de ce l-ai lăsat acolo? 

— S-a oferit să stea, ca să nu intre soldaţii în panică. La naiba, 
a insistat să rămână. De asta ţi-am spus: s-a legat de acest loc şi 
asta pe degeaba. 

— Dar e ceva bun, să te implici. 

— Nu şi dacă vrei să rămâi în viaţă. 

— Ce fel de viaţă e aceasta? 

— Mai bună decât deloc, zise căpitanul Olivetti. Ajunsese la 
pat şi amândoi se opriră. 

— Greşeşti, spuse Rebecca. Greşeşti, greşeşti, greşeşti! 

Atunci izbucni în lacrimi. li şiroiră pe obraji - lacrimi dulci, 
alinătoare. Păreau să nu se mai termine. Printre ele văzu luminile 
pâlpâind printre nori deasupra mormântului care tocmai fusese 
deschis. 

— Crezi cu adevărat că există vreo şansă ca Stephen să se 
întoarcă? întrebă ea. 

— Sigur, spuse căpitanul Olivetti. Dacă-şi foloseşte capul 
măcar acum. N 

Se întinse după ea, dar ea fu mai rapidă. |l luă la pumni, 
lovindu-l cât putea de tare în obraz şi-n piept, iar el căzu pe 
saltea fără ea. 

„La fel i-am făcut şi lui Stephen, gândi Rebecca. Exact la fel. 
Doamne, îşi zise ea, adunându-şi hainele risipite. Cum îl voi mai 
putea privi în ochi pe Stephen?” 

Capitolul 22 


Sufletul lui Stephen era aproape desprins de trup şi la un 
moment dat se simţi ca un vagabond îngheţat, plin de noroi, într- 
o staţie de triaj. Uneori vagoanele se loveau de el, zgâlţâind 
pământul, alteori auzea marfa fantomă rătăcind în depărtare. 
Corpul vagabondului - corpul lui - era întins pe spate cu un braţ 
acoperindu-i faţa şi cu un picior chircit. O vulpe îi trăgea de 
măruntaie. Din când în când, vulpea se oprea, îşi ştergea sângele 
de pe bot şi privea în sus, la Stephen, cu ochi strălucitori, 
prietenoşi. 

Stephen plutea pe un fir argintiu, strălucitor, la vreo cinci-şase 
metri deasupra corpului. Uneori vagabondul gemea: Doare, 
doare. Doamne ce doare. lar vagoanele zgâlţâiau pământul. 

Totuşi, către zori îşi veni în fire şi înţelese că auzea obuzele de 
o sută cincizeci şi cinci de milimetri care îi zburau peste cap. 
Tunurile erau la vreo şapte kilometri în faţă. Ţinta era la o milă în 
spatele lui. Întâi auzea tunurile trăgând, apoi obuzele şuierând 
pe traiectoriile lui invizibile, apoi exploziile şi, în fine, ecoul 
prăvălindu-se dinspre munţi. 

„Am fost lăsat în spate, gândi el. Băieţii au fugit fără mine. Sau 
m-au pierdut în întuneric. Da, asta a fost: întuneric şi Charlie de 
jur-împrejur. Nu ţin minte să fi strigat când am fost lovit. Poate 
că n-am scos nici un sunet, aşa că de unde să ştie soldaţii că am 
căzut? Sigur. Au continuat să meargă. Asta i-am învăţat să facă: 
să meargă înainte, indiferent ce este. Da, pariez că Bătrânul se 
bate cu pumnii în cap acum, pariez că acum este în drum, spre 
mine, bătrânul uliu. Da”. 

Dormi un timp şi când se trezi era dimineaţă şi linişte. Dar 
vulpea tot îl rodea. Işi pipăi locul dureros cu degetele, 
aşteptându-se să-şi găsească maţele atârnându-i afară, dar era 
numai o gaură mică, rotundă şi mult sânge. Deci era în stare 
destul de bună, cu excepţia durerii. Uneori durerea era mai mare 
ca el şi aproape că-i împingea sufletul afară din trup. Işi încleştă 
dinţii ca să şi-l păstreze în sine. 

Spre amiază îşi adună picioarele sub el şi reuşi să se ridice. 
Părea că este înalt de trei metri şi are umeri de doi metri. 
Genunchii abia u puteau susţine greutatea. 

„Nu sunt pe lângă Muc Wa, îşi zise el. Probabil că m-am târât 
prin pădure după ce am fost lovit Ar trebui să mă întorc dracului 

la Muc Wa, altfel Bătrânul nu mă va găsi niciodată”. 

Era o muncă infernală să-şi ducă corpul imens prin junglă. La 
câteva minute trebuia să se oprească şi să se rezeme de un 
copac. Lumina soarelui se strecura printre crengi, nu mult, dar 
destul ca să se orienteze în mare, să-şi poată alege alt copac 
între el şi Muc Wa. 

La un moment dat auzi voci. Erau voci ale rebelilor, soldaţii lui 
ştiau să nu vorbească în timp ce mergeau prin junglă. 

Stephen se rezemă de copac cu ochii închişi, iar după un timp 
vocile se îndepărtară. Alese un alt copac şi se îndreptă spre el. 
Vedea sânge pe tricou, acolo unde se zgâriase în tufişuri, dar nu 
putu să simtă durerea. In trupul său nu mai era loc pentru 
durere. 

„Mi-am dat cămaşa, îşi zise el. Trebuia să fi fost mai atent” 
Ajunse la copac şi se rezema de el. „Viaţa este ciudată. li aruncă 
mereu omului ocazii de a alege şi nerodul crede că este liber ca 
pasărea cerului; dar, de fapt, este doar un om care merge doar 
pe drumul lui şi nu se poate întoarce niciodată din cale, la 
răscruce... Omul ar trebui să fie foarte atent. Ca în chestia cu 
Rebecca, am zis că ar fi grozav să o atrag pe Rebecca în pat şi, 
până să mă dumiresc, m-am îndrăgostit de ea. Şi asta m-a dus la 
Muc Wa. M-am luptat pentru ea, cât m-am priceput mai bine, la 
fel cum m-am luptat pentru Rebecca, astfel că m-am îndrăgostit 
şi de Muc Wa. Şi asta m-a omorât. Da, fiindcă Bătrânul nu va mai 
veni după mine decât dacă a uitat tot ce l-am învăţat”. 

Continuă să treacă de la un copac la altul, conducându-şi 
corpul, greoi umflat, în direcţia Muc Wa. N-avea alt loc spre care 
să se îndrepte. 

După-amiază, târziu, ieşi la lumină. Pentru moment crezu că a 
greşit locul. Chiar şi copacii dispăruseră, reduşi la aşchii galbene, 
iar pământul fusese arat de plugul unui nebun. Dar, desigur, era 
Muc Wa. Nici măcar un nebun nu s-ar fi chinuit atâta să distrugă 
un loc pustiu. „Trebuie să admir atâta eficienţă”, îşi zise el, 
privind peste câmpul răscolit la garnizoana pe care o construise. 
Zidul - zidul lui Ski dispăruse. Buncărele nu mai erau, şi nici 
porţile. Colina cu postul de comandă fusese scalpată, rămânând 
doar pământul negru-roşcat, ca sângele închegat. „Toată munca 
noastră! gândi Stephen. Toată sârma ghimpată, sacii cu nisip, 
buştenii, pânza; toate planurile şi săpăturile noastre; lunile de 
sudoare - le-au distrus într-o oră cu obuzierele. Oamenii sunt 
nişte dihănii inteligente”. 

Merse peste câmp, de la o groapă de obuz la alta, ştiind că 

dacă ar fi căzut în vreuna din ele n-ar mai fi ieşit afară niciodată. 
Apoi, la jumătatea drumului, auzi un strigăt. Vocea venea dintr- 
un desiş de copaci rupti. Stephen privi spre desiş şi văzu că este 
vechiul cimitir francez - pământul, lemnul şi piatra de-a valma. 
„Mormântul lui Toffee, îşi zise el. Au stricat şi asta, ticăloşii”. 

Un soldat de-al rebelilor se ghemui în umbră. Era buru, ca şi 
soldaţii lui Stephen; avea aceiaşi pomeţi ridicaţi şi ochi blânzi. Pe 
cămaşa neagră îi strălucea sângele. „Şi el a fost rănit”, îşi zise 
Stephen; am fost răniți de acelaşi inamic. 

In braţele delicate ale lui Charlie se afla un M-1, arătând mai 
mult ca un tun antitanc decât ca o puşcă de infanterie. Seria era 
vopsită pe pat - G-77. Charlie îşi roti arma spre Stephen. Dar 
privirea îi era tot blândă. Se uita la Stephen cu ochii strânşi, apoi 
privirea îi deveni puţin mai dură. Işi ridică mâna. 

— Nu trage, spuse Stephen, nu are rost să tragi. 

Prea târziu. Ţeava scuipă un fulger spre el. Trăsnetul armei îi 
răsună în urechi - ca o lovitură de baseball - WHUK! - şi fu săltat 
în sus. „Desigur, îşi spuse el, şi Charlie s-a luptat pentru Muc 
Wa”. 

Zăcea pe spate, iar Charlie îi trăgea cizmele. „Nerodule, gândi 
Stephen. Nu ţi se potrivesc”. Apoi rămase singur, privind la cer. 
Văzu ce nu mai văzuse până acum - că bolta albastră era 
brăzdată, fisuri mici, care acum se lărgeau. 

„Omul trebuie să fie atent, îşi zise el pe când bolta albastră se 
lărgea ca un joc de puzzle, dezvăluind întunericul care pândise 
întotdeauna în spate. Omul trebuie să fie foarte atent cu ceea ce 
alege să iubească. Fiindcă viaţa îl va obliga să-şi respecte 
opţiunea”. 

s. A 


Sute de asiatici în combi- 
nezoane negre, țipând, au 
pătruns în strâmtul avanpost 
american. Apărătorii lui 
MUC WA, în frunte cu o 
mână de voluntari RAIDERS, cei mai tari 
din armată, au fost răniţi, au murit dar au 
respins atacul. De data asta. Dar o altă zi va 
veni și jungla va naște noi legiuni de inamici. 

